
d CAPITOLUL | «6 


In care prietenul meu cel mai bun 
e prins de un monstru 


În ultima noapte din clasa a șaptea, am avut un coșmar. 

Eram pe o stradă pustie dintr-un orășel de pe plajă, în 
toiul nopţii. Izbucnise o furtună. Vântul și ploaia dobo- 
rau palmieri de-a lungul trotuarului. De o parte și de 
alta a străzii se înșirau clădiri roz și galbene, cu feres- 
trele ferecate. La distanţă de-un cvartal, în spatele unui 
brâu din tufe de hibiscus, oceanul fremăta. 

„Florida“, m-am zis, deși nu eram sigur cum îmi dă- 
dusem seama. Nu fusesem niciodată în Florida. 

Apoi am auzit zgomot de copite pe trotuar. M-am 
întors și l-am văzut pe prietenul meu Grover alergând 
să-şi salveze viaţa. 

Da, am spus copite. 

Grover este un satir. De la mijloc în sus, arată ca un 
adolescent obișnuit, deșirat, cu tuleie și coșuri. Are un 
șchiopătat ciudat, dar, cu excepţia cazului în care l-aţi 
surprinde fără pantaloni (ceea ce nu vă recomand), nu 
v-aţi putea da seama că are ceva neomenesc. Blugii largi 
și picioarele false ascund faptul că are copite și posterio- 
rul acoperit cu blană. 

Grover a fost prietenul meu cel mai bun în clasa a 
șasea. A venit cu mine și cu o fată pe nume Annabeth 
într-o misiune de salvare a lumii, dar nu-l mai văzusem 
din iulie, anul trecut, când pornise de unul singur într-o 

misiune periculoasă — o misiune din care niciun satir 
plecat nu se mai întorsese. 

În orice caz, în visul meu Grover gonea, ținându-și 
încălțările în mână, așa cum face când trebuie să fugă. A 
trecut tropăind pe lângă micile magazine de suveniruri 
și pe lângă punctele de închiriere a plăcilor de surfing. 
Vântul apleca palmierii aproape până la pământ. 

Grover era îngrozit de ceva din spatele lui. Probabil 
că venea de pe plajă. Blana îi era plină de nisip alb. Scă- 
pase de undeva. Încerca să fugă de... ceva. 

Un mârâit înfiorător a străpuns furtuna. În spatele 
lui Grover, la celălalt capăt al clădirii, s-a ivit o siluetă 
întunecată. Aceasta a doborât un felinar, care a explodat 
într-o jerbă de scântei. 

Grover s-a poticnit, scâncind de frică, și a mormăit: 
„Trebuie să scap. Trebuie să-i avertizez!“ 

Nu deslușeam ce-l urmărește, dar am auzit bolboro- 
seli și blesteme. Când chestia aceea s-a apropiat, pămân- 
tul s-a cutremurat. Grover s-a repezit după un colț de 
stradă și s-a clătinat. Nimerise într-o fundătură, o curte 
plină de magazine. Nu mai avea timp să se întoarcă. Ușa 
cea mai apropiată fusese smulsă de furtună. Pe firma de 
deasupra vitrinei întunecate se putea citi: Magazinul cu 
accesorii de nuntă din Sf. Augustin. 

Grover s-a repezit înăuntru. S-a ascuns în spatele 
unui șir de rochii de mireasă. 

Umbra monstrului a trecut prin fața magazinului. 
Îi simţeam mirosul — o combinaţie dezgustătoare în- 
tre lână udă de oaie, carne stricată și duhoare acră pe 
care doar monștrii o au, ca de sconcs hrănit cu mâncare 
mexicană. 

Grover tremura în spatele rochiilor de mireasă. Um- 
bra monstrului a trecut mai departe. 

Nu se mai auzea decât ploaia. Grover a respirat 
adânc. Poate că chestia aceea plecase. 

Apoi a fulgerat. Întreaga fațadă a magazinului a explo- 
dat și o voce îngrozitoare a tunat: EȘTI AL MEEEEEEU! 


x 


M-am ridicat în capul oaselor, tremurând în pat. 

Nu era nicio furtună. Nu era niciun monstru. 

Lumina soarelui de dimineață trecea prin fereastra 
dormitorului. 

Mi s-a părut că întrezăresc o umbră trecând prin 
dreptul ferestrei — o siluetă umană —, dar apoi cineva a 
bătut la ușa dormitorului. Mama a strigat: 

— Percy, o să întârzii. 

Iar umbra de la fereastră a dispărut. 

Probabil că era doar în imaginaţia mea. La o fereas- 
tră de la etajul cinci, cu scară de incendiu șubredă și 
veche... n-avea cine să fie. 

— Hai, scumpule, s-a auzit iar mama. E ultima zi de 
școală. Ar trebui să fii încântat! Aproape ai reușit! 

— Vin, am îngăimat. 

Am căutat sub pernă. Degetele mi s-au strâns liniști- 
tor în Jurul pixului cu care obișnuiam să dorm. L-am 
scos, studiind înscrisul în greacă veche de pe el: 

Anaklusmos. 

Am vrut să-i scot capacul, dar ceva m-a oprit. Nu mă 
mai folosisem de Anaklusmos de atâta vreme... 

În plus, mama mă pusese să promit că nu voi mai 
folosi arme mortale în apartament, după ce aruncasem 
aiurea o suliță și îi distrusesem bufetul cu veselă. 

Am pus-o pe Anaklusmos pe noptieră și m-am dat jos 
din pat. 

M-am îmbrăcat cât am putut de repede. Am încercat 
să nu mă gândesc la coșmar, la monștri sau la umbra de 
la fereastră. 

Trebuie să scap. Trebuie să-i avertizez! 

Ce-o fi vrut Grover să spună? 

Mi-am făcut mâna gheară în dreptul inimii și m-am 
făcut că o smulge - un gest străvechi de îndepărtare a 
răului, pe care mi-l arătase odată Grover. 

Visul n-avea cum să fie real. 

Era ultima zi de şcoală. Mama avea dreptate, ar fi tre- 
buit să fiu încântat. Pentru prima dată în viaţă, aproape 
că încheiasem anul fără să fiu exmatriculat. Fără acci- 
dente ciudate. Fără bătăi în clasă. Fără profesori care 
se transformă în monștri și încearcă să mă omoare cu 
hrană otrăvită de la cantină sau cu teme pentru acasă 
care explodează. A doua zi urma să pornesc spre locul 
care-mi plăcea cel mai mult pe lumea asta - Tabăra Se- 
mizeilor. 

O singură zi. Nici măcar eu nu puteam s-o dau în 
bară. 

Ca de obicei, n-aveam nici cea mai vagă idee cât de 


tare mă înșelam. 
x 


Mama făcuse gofre albastre și ouă albastre pentru 
micul dejun. E simpatică, sărbătoreşte ocaziile speciale 
cu mâncare albastră. Cred că e felul ei de-a spune că to- 
tul e posibil. Percy poate absolvi clasa a şaptea. Gofrele 
pot fi albastre. Mici miracole de genul ăsta. 

Am mâncat la masa din bucătărie în timp ce mama 
spăla vase. Era îmbrăcată în uniforma de lucru - o fustă 
albastră cu steluțe și o bluză cu dungi roșii și albe pe care 
o purta în timp ce vindea dulciuri la Sweet on America. 
Părul ei lung și castaniu era prins în coadă. 

Gofrele aveau un gust grozav, dar cred că nu înfule- 
cam din ele ca de obicei. Mama m-a privit și s-a încruntat. 

— Percy, eşti bine? 

— Da... sunt. 

Dar știa întotdeauna când mă deranja ceva. 

S-a șters pe mâini și s-a așezat la masă în fața mea. 

— Are legătură cu şcoala sau... 

N-a fost nevoie să termine propoziţia. Știam la ce se 
referă. 

— Cred că Grover are probleme. 

I-am povestit visul meu. 

Și-a ţuguiat buzele. Nu prea vorbeam despre cealaltă 
parte a vieții mele. Încercam să trăim cât mai normal, 
dar mama știa totul despre Grover. Nu puteai creşte un 
puști ca mine — un semizeu — fără să știi niște lucruri. 

— Nu m-aș îngrijora prea tare, scumpule, mi-a spus. 
Grover este satir mare acum. Dacă s-ar fi întâmplat 
ceva, sunt sigură că am fi primit vești din... din tabără... 

Vocea i-a șovăit. Umerii i s-au încordat când a rostit 
cuvântul tabără. 

— Ce se întâmplă? am întrebat-o. 

— Nimic, mi-a spus ea. Uite cum facem. În după-a- 
miaza asta vom sărbători sfârșitul anului școlar. O să 
vă duc, pe tine și pe Tyson, la Rockefeller Center -— la 
magazinul de skateboarduri care vă place. 

O, Doamne, era tentant! Niciodată n-am dus-o prea 
bine cu banii. Din pricina cursurilor la seral ale mamei 
și a faptului că insista să merg la o școală particulară, 
nu ne permiteam nimic special, cum ar fi să cumpărăm 
un skateboard. Dar era ceva în vocea ei care m-a pus pe 
gânduri. 

— Stai puţin, am spus. Credeam că diseară facem ba- 
gajele pentru tabără. 

Și-a făcut ghemotoc în mână cârpa de vase. 

— Ah, dragule, în legătură cu asta... Aseară am pri- 
mit un mesaj de la Chiron. 

Inima mi-a stat în loc. Chiron răspundea de activită- 
tile din Tabăra Semizeilor. Nu ne-ar fi căutat dacă nu 
s-ar fi întâmplat ceva grav. 

— Ce-a spus? 

— Crede că... s-ar putea ca deocamdată să nu fii în 
siguranță în tabără. Poate va trebui să amânăm. 

— Să amânăm? Mamă, cum să nu fiu în siguranță? 
Sunt un semizeu! E cam singurul loc din lume unde 
sunt în siguranţă! 

— În mod normal, dragule. Dar cu problemele pe 
care le au... 

— Ce fel de probleme? 

— Percy... Îmi pare foarte, foarte rău. Speram să dis- 
cutăm despre asta după-amiază. Nu-ţi pot explica totul 
acum. Nici Chiron nu sunt sigură că îţi poate explica. 
Totul s-a petrecut foarte brusc. 

Gândurile mi se învălmășeau în cap. Cum adică să 
nu merg în tabără? Mă pregăteam să pun un milion de 
întrebări, dar înainte s-o fac, am auzit pași grei bubuind 
pe scară. 

Ochii mamei s-au mărit. 

— Ce oră €..., a spus ea și s-a repezit la ceasul de pe 
masă. 7:15! Ai uitat să-l întâmpini în stradă. 

— O, nu, iarăși? Am sărit în picioare și am zbughit-o 
spre camera de zi, uitând pe moment de toate celelalte 
probleme. 

— Grăbeşte-te! a spus mama, care alerga după mine. 
Nu-l putem lăsa... 

Prea târziu. 

În momentul în care ajunsesem în camera de zi, vizi- 
tatorul nostru bătea în ușa de la intrare: CIOC, CIOC, 
BUUUUM! 

Uşa a sărit din balamale și a aterizat pe covor cu o 
bubuitură. În pragul ușii stătea prietenul meu, Tyson, 
stânjenit. 

— Ooooh, a murmurat. Îmi pare rău, doamnă Jackson. 

Mama a schiţat un zâmbet chinuit, deşi era cel puţin 
a zecea oară când Tyson ne distrugea ușa. Se vedeau 
clar fisurile de pe toc, făcute de fiecare dată când admi- 
nistratorul clădirii înlocuise balamalele. 

— E în regulă, Tyson, dragule, a spus mama, cu voce 
pierită. Nu-i vina ta. 

Si chiar nu era. Tyson nu-și putea controla forţa. 
Dacă te supărai că a stricat ceva din greșeală, asta doar 
îl făcea să plângă, ceea ce însemna să distrugă și mai 
multe lucruri — veselă, mobilier, pereți din cărămidă. 

— Vrei să iei micul dejun? l-a întrebat mama. Am 
făcut mai multe gofre. 

Faţa lui Tyson s-a luminat. 

— Gofre! Da! 

A urmat-o greoi în bucătărie și s-a pus pe mâncat din- 
tr-un maldăr de gofre, de mărimea unei cutii de pantofi. 
Cred că ar trebui să explic care-i treaba cu Tyson. 

Era singurul puşti fără adăpost de la Colegiul Me- 
riwether. Din câte ne dădusem seama mama și cu mine, 
fusese abandonat de părinţi încă de foarte mic, proba- 
bil pentru că era atât de... diferit. Avea 1,90 m înălțime 
și o constituţie de Yeti, dar plângea mult și se speria 
aproape de orice, inclusiv de propria imagine. Faţa îi era 
cam diformă și avea o expresie brutală. Nu v-aș putea 
spune ce culoare aveau ochii lui, pentru că niciodată nu 
mi-am făcut curaj să privesc deasupra dinţilor săi 

strâmbi. Purta blugi zdrenţuiţi, niște bascheţi soioși 
mărimea 55 și o cămașă de flanel în carouri, găurită. 
Mirosea ca o străduţă dosnică din New York, pentru că 
acolo și locuia, pe strada 72, într-o cutie de carton în 
care fusese ambalat un frigider. 

Cei de la Colegiul Meriwether îl adoptaseră ca pro- 
ject în folosul comunităţii, pentru ca toţi elevii să se 
simtă bine în propria piele. Din păcate, cei mai mulţi 
nu-l suportau pe Tyson. Odată ce descoperiseră că era 
un mare bleg, în ciuda forței sale imense și a aspectului 
înfricoșător, se simțeau bine legându-se de el. Eram cam 
singurul său prieten, ceea ce însemna că și el era singu- 
rul meu prieten. 

Mama se plânsese la școală de un milion de ori că nu 
se face destul pentru a-l ajuta pe Tyson. A sunat la ser- 
viciile sociale, dar nu s-a întâmplat nimic. Cei de servi- 
ciile sociale susțineau că Tyson nu există. O ţineau una 
și bună că vizitaseră străduţa pe care le-o indicasem și 
nu-l găsiseră, deşi zău dacă știu cum ai putea rata un 
puști uriaș care locuiește într-o cutie. 

In timp ce Tyson își mânca gofrele, mama a adus 
niște haine XXXL pe care i le găsise la Goodwill! și i le-a 
îndesat pe furiș în rucsac, împreună cu o bancnotă de 
douăzeci de dolari. 

Eram încă marcat de ceea ce-mi spusese. Muream de 
curiozitate s-o întreb care era problema în tabără, dar 
nu puteam face asta de faţă cu Tyson. Mă scotea din 
minți să-l văd cum mănâncă și mănâncă și mănâncă. 

În cele din urmă, mama a zis: 

— Aţi face bine să plecaţi, băieți. E 7:35. 

1 Goodwill Industries International este o organizaţie non- 
profit care oferă ajutor persoanelor defavorizate, fiind finanțată 


de o rețea extinsă de magazine second-hand. 

Tyson s-a îndepărtat de masă. Era mânjit pe toată 
faţa cu gofre albastre și sirop. 

— Delicios! Mulţumesc, doamnă Jackson. Gata de 
școală! 

M-a bătut pe spate cu atâta forță, că aproape mi-au 
ieșit ochii din cap. 

— La revedere, băieţi, a spus mama. Aveţi grijă. 

M-am oprit în ușă. 

— Mamă, în legătură cu... 

— După-amiază, dragule, a insistat ea, iar vocea îi 
suna trist. Vom avea timp să vorbim atunci. 

Ne-am luat la revedere. Tyson și cu mine am alergat 
ca să prindem metroul de la ora două. 

Nu știam atunci că n-aveam să mai port acea discuţie 
cu mama. 

De fapt, urma să lipsesc de acasă mult, mult timp. 

Când am ieşit cu Tyson, m-am uitat la clădirea aco- 
perită cu gresie brună de peste drum. Pentru o fracțiune 
secundă am zărit o formă întunecată în lumina soarelui 
matinal — o siluetă umană pe zidul de cărămidă, o um- 
bră care nu aparţinea nimănui. 

Apoi aceasta a tremurat și a dispărut. 

În care joc dodgeball! cu niște canibali 


Ziua mea a început normal. Sau cât de normal se poa- 
te la Colegiul Meriwether. 

Vedeţi voi, e vorba de o şcoală „progresistă“ din cen- 
trul Manhattan-ului, ceea ce înseamnă că stăm pe fotolii 
pară în loc de bănci și nu primim note, iar profesorii 
poartă la serviciu blugi şi tricouri cu trupe de rock. 

Mie îmi convine. Sufăr de deficit de atenţie şi sunt 
dislexic, la fel ca majoritatea semizeilor, așa că nu m-am 
prea descurcat la şcolile normale, încă dinainte să fiu 
exmatriculat. Singura problemă la Meriwether era că 
profesorii priveau întotdeauna partea grozavă a lucru- 
rilor, iar copiii nu era întotdeauna... grozavi. 

Să luăm prima oră, cea de engleză. Tot gimnaziul ci- 
tise o carte intitulată Împăratul muștelor, în care niște 
copii rămân izolaţi pe o insulă și o iau razna. Așadar, 
examenul nostru final consta în a merge în curte, a pe- 
trece o oră fără supravegherea vreunui adult și a vedea 
ce se întâmplă. Ce s-a întâmplat a fost un uriaș concurs 
de tras chiloţii peste cap între elevii de clasa a șaptea și 
a opta, două lupte cu pietriș și un meci de baschet pe 


1 Dodgeball este un joc popular în SUA, în care jucătorii a 
două echipe încearcă să arunce cu niște mingi unii spre ceilalți, 


evitând, în același timp, să fie ei înșiși loviți. 


æ l4 = 


Marea Monştrilor 


viaţă și pe moarte. Bătăușul școlii, Matt Sloan, a condus 
majoritatea activităţilor. 

Sloan nu era mare și puternic, dar se purta de parcă 
ar fi fost. Avea niște ochi ca de pitbull și părul negru și 
zburlit și purta întotdeauna haine scumpe dar șleampe- 
te, de parcă ar fi vrut ca toată lumea să vadă cât de puţin 
îi pasă de banii familiei. Avea un dinte din faţă ciobit 
de când împrumutase Porsche-ul tatălui său pentru o 
plimbare și intrase într-un indicator rutier pe care scria 
Atenţie, copii! Vă rugăm, încetiniţi. 

În orice caz, Sloan le trăgea tuturor chiloţii peste cap 
până când a încercat asta cu Tyson. Tyson a intrat în pa- 
nică şi l-a pocnit un pic prea tare. Sloan a zburat cinci me- 
tri în zona de joacă și s-a încurcat în leagănul celor mici. 

— Ciudatule! a strigat Sloan. Ce-ar fi să te întorci la 
cutia ta de carton! 

Tyson a început să plângă în hohote. S-a lăsat atât de 
tare pe o structură metalică de cățărat, că a îndoit bara, 
şi s-a luat cu mâinile de cap. 

— Retrage-ţi cuvintele, Sloan! am strigat. 

Sloan a mârâit la mine. 

— De ce-ţi mai baţi capul, Jackson? Poate că ai avea 
Și tu prieteni, dacă nu i-ai lua mereu apărarea ciudatului 
ăstuia. 

Mi-am strâns pumnii. Speram că faţa nu îmi era atât 
de roșie cum mi-o simţeam. 

— Nu e un ciudat. E pur și simplu... 

Am încercat să mă gândesc ce ar trebui să spun, dar 
Sloan nu mă asculta. El și prietenii săi masivi și urâţi 
erau prea ocupați cu hlizitul. M-am întrebat dacă era 
doar o părere sau Sloan chiar era însoțit de mai mulți 
golani ca de obicei. Eram obișnuit să-l văd împreună cu 


æ 15 6 


RICK RIORDAN 


doi sau trei, dar astăzi erau încă vreo șase și eram destul 
de sigur că nu-i mai văzusem vreodată. 

— Aşteaptă până la ora de sport, Jackson, a strigat 
Sloan. Eşti ca mort. 

Când prima oră s-a încheiat, profesorul de limba en- 
gleză, domnul De Milo, a venit să inspecteze măcelul. 
A hotărât că înţelesesem perfect Împăratul muștelor. 
Trecusem cu toţii examenul şi trebuia să avem mare grijă 
să nu ajungem niște adulţi violenți. Matt Sloan a dat din 
cap cu seriozitate, apoi mi-a rânjit cu dintele său ciobit. 

A trebuit să-i promit lui Tyson că la prânz îi voi cum- 
păra un sandvici cu unt de arahide în plus ca să-l fac să 
se oprească din plâns. 

— Sunt... sunt un ciudat? m-a întrebat. 

— Nu, l-am asigurat, scrâșnind din dinţi. Matt Sloan 
e un ciudat. 

Tyson s-a smiorcăit. 

— Eşti un prieten bun. Îmi va fi dor de tine la anul, 
dacă... dacă nu voi... 

Vocea îi tremura. Mi-am dat seama că nu ştie dacă 
va fi invitat din nou la anul să participe la proiectul în 
folosul comunităţii. M-am întrebat dacă directorul se 
deranjase măcar să discute cu el despre asta. 

— Nu-ţi face griji, uriașule, am îngăimat. Totul va fi 
bine. 

Tyson mi-a aruncat o privire atât de recunoscătoa- 
re, că m-am simţit un mare mincinos. Cum puteam să-i 
promit cuiva ca el că totul va fi bine? 

x 

Următorul examen a fost cel de știință. Doamna Tesla 

ne-a spus că trebuie să amestecăm substanțe chimice 


până reuşim să provocăm o explozie. Tyson era partene- 
rul meu de laborator. Mâinile sale erau mult prea mari 

pentru flacoanele mici pe care trebuia să le folosim. A 
dărâmat din greşeală o tavă cu substanţe chimice de pe 
masă și a iscat un nor portocaliu în formă de ciupercă în 
coșul de gunoi. 

După ce doamna Tesla a evacuat laboratorul și a che- 
mat echipa de îndepărtare a deşeurilor periculoase, ne-a 
lăudat pe Tyson şi pe mine, spunând că suntem niște 
chimiști înnăscuţi. Eram primii care treceau cu brio 
examenul ei în mai puţin de treizeci de secunde. 

M-am bucurat că dimineaţa trece repede, pentru că 
asta nu mă lăsa să mă gândesc prea mult la problemele 
mele. 

Nu suportam ideea că ar putea fi probleme în tabă- 
ră. În plus, nu-mi puteam alunga din minte coșmarul. 
Aveam senzaţia îngrozitoare că Grover e în pericol... 

La ora de educaţie civică, în timp ce desenam hărți, 
calculând latitudinea și longitudinea, mi-am deschis ca- 
ietul și m-am uitat la fotografia dinăuntru - prietena 
mea Annabeth în vacanţă la Washington, DC. Purta 
blugi și o geacă din același material peste tricoul porto- 
caliu cu Tabăra Semizeilor. Părul blond îi era prins cu o 
bandană. Stătea cu braţele încrucișate în fața Memoria- 
lului Lincoln și îl privea extrem de mulțumită, de parcă 
l-ar fi proiectat chiar ea. Chestia e că Annabeth dorea 
să se facă arhitectă, așa că vizita mereu monumente ce- 
lebre și alte chestii de genul ăsta. E o ciudăţenie de-a 
ei. Îmi trimisese fotografia pe mail după vacanţa de pri- 
măvară și din când în când o priveam doar pentru a-mi 
reaminti că e reală și că Tabăra Semizeilor nu era doar 
o născocire a imaginației mele. 

Mi-aș fi dorit ca Annabeth să fie aici. Ar fi știut să-mi 
interpreteze visul. N-aș și recunoscut asta în fața ei, dar 

era mai deșteaptă decât mine, chiar dacă putea fi ener- 
vantă. 

Eram pe cale să închid caietul, când Matt Sloan s-a 
întins și a smuls fotografia. 

— Hei! am protestat. 

Sloan s-a uitat la fotografie și a făcut ochii mari. 

— Nu pot să cred, Jackson. Cine-i asta? Nu cumva e... 

— Dă-mi-o înapoi! 

Îmi ardeau urechile. 

Sloan le-a dat fotografia urâţilor lui de prieteni, care 
au chicotit şi au început s-o rupă ca să facă niște coco- 
loașe înmuiate cu salivă. Puştii cei noi trebuie să fi venit 
în vizită, pentru că la poartă primiseră ecusoane pe care 
scria Bună, sunt... Aveau probabil un simţ al umorului 
mai ciudat, pentru că scriseseră nume trăsnite, cum ar 
fi: MARROW SUCKER, SKULL EATER și JOE BOBI. 
Nicio fiinţă omenească nu purta asemenea nume. 

— 'Tipii ăștia se vor transfera aici la anul, s-a lăudat 
Sloan, de parcă asta ar fi trebuit să mă sperie. Pun pa- 
riu că își pot plăti taxa de școlarizare, spre deosebire de 
prietenul tău retardat. 

— Nu e retardat. 

Mă abţineam cu foarte, foarte mare greutate să nu-i 
trag un pumn lui Sloan. 

— Eşti un mare ratat, Jackson. Ce bine că o să te scot 
din circulaţie la pauza următoare. 

Prietenii lui cei uriași mestecau fotografia. Îmi ve- 
nea să-i fac praf, dar aveam ordine stricte de la Chiron 
să nu-mi revărs furia pe muritori obişnuiţi, oricât de 
enervanțţi ar fi fost. Trebuia să-mi păstrez forțele pentru 
lupta cu monștrii. 


! Nume care s-ar putea traduce prin SOARBE-MĂDUVĂ, 
ROADE-OASE, HOŢU' PACALICI (n.red.). 

Și totuși, o parte din mine se gândea cum ar fi fost 
dacă Sloan ar fi știut cine sunt cu adevărat... 

S-a sunat. 

In timp ce părăseam clasa, o voce de fată a şoptit: 

— Percy! 

Am aruncat o privire prin zona vestiarului, dar ni- 
meni n-avea treabă cu mine. De parcă vreo fată de la 
Meriwether ar fi riscat să fie surprinsă rostindu-mi 
numele... 

Înainte de-a apuca să mă întreb dacă am început să 
am vedenii, o mulțime de copii s-au năpustit spre sala de 
sport, târându-ne pe Tyson şi pe mine cu ei. Urma ora de 
educaţie fizică. Antrenorul nostru ne promisese o partidă 
de dodgeball, iar Matt Sloan promisese să mă omoare. 


x 


Echipamentul sportiv de la Meriwether consta într-un 
şort albastru şi tricouri colorate. Din fericire, cele mai 
multe activități sportive se desfășurau înăuntru, așa că 
nu trebuia să alergăm prin Tribeca! precum o gașcă de 
copii hipioți aflați în tabără. 

M-am schimbat în vestiar cât de repede am putut 
pentru că n-am vrut să dau de Sloan. Eram gata să plec, 
când Tyson m-a strigat: 

— Percy? 

Incă nu se schimbase. Stătea în ușa sălii de forță, 
ținându-și în braţe hainele de sport. 

— Nu vrei să... ăăă... 

— A. Da. Am încercat să nu par deranjat. Da, sigur. 

Tyson s-a strecurat în sala de forță. Am stat de pază 
la ușă până s-a schimbat. 

Mă simţeam cam ciudat că fac asta, dar se întâmpla 
aproape zilnic. Treaba e că Tyson e foarte jenat când 


l Cartier din Manhattan, New York. 

vine vorba să se schimbe. Cred că e din cauză că e com- 
plet acoperit de păr și are niște cicatrice ciudate pe spa- 
te, despre care n-am avut curaj să-l întreb. 

În orice caz, aflasem din experienţă că dacă cineva 
îl tachina pe Tyson în timp ce se schimbă, se supăra și 
începea să smulgă ușile dulapurilor. 

Când am intrat în sală, antrenorul Nunley stătea 
la micul său birou şi citea revista Sports Illustrated. 
Nunley avea cam un milion de ani, ochelari cu lentile 
bifocale, o buclă de păr cărunt unsuros și n-avea dinţi. 
Îmi amintea de Oracolul din Tabăra Semizeilor, care era 
o mumie zbârcită, doar că antrenorul Nunley se mișca 
mult mai puţin și nu scotea fum verde. Sau cel puţin 
n-am observat eu. 

Matt Sloan a spus: 

— Domnule antrenor, pot să fiu eu căpitanul? 

— Ha? 

Antrenorul Nunley și-a scos nasul din revistă. 

— Da, a mormăit. Mm-hmm. 

Sloan a rânjit și şi-a luat în primire sarcina de a ne 
distribui pe echipe. M-a făcut căpitanul celeilalte echipe, 
dar nu conta pe cine aleg, pentru că toţi tipii atletici şi 
populari, precum și grupul cel mare de vizitatori au tre- 
cut de partea lui Sloan. 

De partea mea îi aveam pe Tyson, pe Corey Bailer, ge- 
niu al informaticii, pe Raj Mandali, maestrul calculelor 
matematice, și încă șase puști care erau mereu ciuca bă- 
tăilor. În mod normal, m-aș fi mulțumit cu Tyson. Făcea 
de unul singur cât jumătate de echipă. Dar vizitatorii 
din echipa lui Sloan erau aproape la fel de înalţi și pu- 
ternici, și erau în număr de șase. 

Matt Sloan a răsturnat un coș cu mingi în mijlocul 
sălii de sport. 

— Mi-e teamă, a mormăit Tyson. Miros ciudat. 

M-am uitat la el. 

— Ce miroase ciudat? 

Nu-mi dădusem seama că vorbeşte singur. 

— Ei, a zis Tyson, arătând spre noii prieteni ai lui 
Sloan. Miros ciudat. 

Vizitatorii își trosneau degetele, privindu-ne de parcă 
era ora măcelului. M-am întrebat de unde erau. Proba- 
bil de undeva unde copiii erau hrăniți cu carne crudă și 
bătuţi cu parul. 

Sloan a suflat în fluierul antrenorului și partida a 
început. 

Echipa lui Sloan a fugit spre linia de centru. De par- 
tea mea, Raj Mandali a strigat ceva în urdu, probabil 
Vreau la baie! şi a fugit spre ieșire. Corey Bailer a în- 
cercat să se strecoare în spatele panourilor de pe pereți 
pentru a se ascunde. Ceilalţi membri ai echipei mele au 
făcut tot posibilul să se ghemuiască panicați și să nu fie 
luaţi în vizor. 

— Tyson, am spus. Hai să ple... 

O minge m-a lovit în stomac. Am picat în fund în mij- 
locul sălii de sport. Cealaltă echipă a izbucnit în râs. 

Vedeam ca prin ceaţă. Mă simţeam de parcă tocmai 
mi-ar fi fost aplicată manevra Heimlich de către o gorilă. 
Nu-mi venea să cred că cineva putea arunca atât de tare. 

Tyson a strigat: 

— Percy, fereşte-te! 

M-am rostogolit și o altă minge mi-a trecut pe la ure- 
che cu viteza sunetului. 

VUUUM! 

A lovit panoul de pe perete și Corey Bailer a scâncit. 

— Hei! am strigat spre echipa lui Sloan. O să omorâți 
pe careva! 

Vizitatorul pe nume Joe Bob mi-a zâmbit răutăcios. 
Dintr-un motiv oarecare, părea mult mai masiv acum... 

chiar mai înalt decât Tyson. Mușchii braţului i s-au 
bombat sub tricou. 

— Asta și sper, Perseu Jackson! Asta și sper! 

Felul în care mi-a rostit numele mi-a dat fiori. Ni- 
meni nu-mi spunea Perseu, cu excepţia celor care îmi 
cunoșteau adevărata identitate. Prieteni... și dușmani. 

Ce spusese Tyson? Că miros ciudat. 

Monştri. 

În jurul lui Matt Sloan, vizitatorii creșteau văzând 
cu ochii. Nu mai erau copii. Erau niște namile de doi 
metri și jumătate, cu ochi sălbatici, dinţi ascuţiţi și braţe 
păroase, tatuate cu șerpi și femei goale și inimioare de 
Ziua Îndrăgostiţilor. 

Matt Sloan a lăsat mingea să cadă. 

— Hei! Nu sunteţi din Detroit! Cine... 

Ceilalți puști din echipa lui au început să ţipe și să 
se îndrepte spre ieşire, dar gigantul pe nume Marrow 
Sucker a aruncat mingea cu o precizie mortală. Aceasta 
a trecut pe lângă Raj Mandali, care era pe cale să iasă, și 
a lovit ușa, închizând-o ca prin minune. Raj și alți câţiva 
puști băteau în ea cu disperare, dar aceasta nu se clintea. 

— Lăsaţi-i să plece! am strigat la giganţi. 

Cel pe nume Joe Bob a mârâit la mine. Avea un tatu- 
aj pe biceps, cu textul: JB o iubește pe Babycakes. 

— Și să rămânem fără delicatesele noastre? Nu, fiu 
al Zeului Mării. Noi, lestrigonii!, nu jucăm doar ca să te 
ucidem. Vrem să luăm prânzul! 


1! Lestrigonii sunt un trib de canibali gigantici la care Ulise, 
personajul principal din Odiseea lui Homer, a ajuns în timpul 
călătoriei sale spre Itaca. Giganţii au mâncat mai mulţi dintre 
oamenii lui Ulise și au distrus unsprezece din cele douăspreze- 
ce corăbii, aruncând spre ele cu stânci. Nava lui Ulise n-a fost 
distrusă pentru că era ascunsă într-un golf aproape de țărm. 
Toţi membrii corabiei pe care se afla Ulise au supravieţuit. 

A făcut semn cu mâna și un nou set de mingi au apă- 
rut pe linia de centru - dar nu erau din cauciuc roșu. 
Erau de bronz, de dimensiunea unor ghiulele, perforate 
ca niște bile de bowling, iar din găuri ieșea foc. Probabil 
că erau fierbinți ca naiba, dar giganţii le-au apucat cu 
mâinile goale. 

— Domnule antrenor! am strigat. 

Nunley şi-a ridicat privirea adormită, dar și dacă a 
observat că ceva e în neregulă la partida de dodgeball, 
n-a lăsat să se vadă. Asta e problema cu muritorii. Nu 
pot vedea lucrurile așa cum sunt. O forță magică numi- 
tă Ceaţa îi împiedică să-i vadă pe monștri și zei. 

— Da. Mm-hmm, a mormăit antrenorul. Să jucaţi 
frumos. 

Si s-a întors la revista lui. 

Gigantul pe nume Skull Eater a aruncat mingea. Am 
plonjat într-o parte în timp ce cometa de bronz mi-a tre- 
cut peste umăr. 

— Corey! am țipat. 

Tyson l-a scos din spatele saltelei exact când mingea 
a explodat, transformând salteaua în niște resturi fu- 
megânde. 

— Fugiţi! le-am spus colegilor mei. Cealaltă ieșire! 

Au fugit spre vestiar, dar la un gest de-al lui Joe Bob 
ȘI ușa aceea s-a închis. 

— Nimeni nu pleacă până nu ești scos din joc! a urlat 
Joe Bob. Și nu vei ieși din joc decât atunci când te vom 
mânca! 

Și-a aruncat mingea de foc. Colegii mei s-au împrăș- 
tiat când aceasta a făcut un crater în podeaua sălii de 
gimnastică. 

Am întins mâna după Anaklusmos, pe care o ţineam 
întotdeauna în buzunar, dar purtam șortul de sport. Nu 

aveam buzunare. Anaklusmos era în blugi, în dulapul 
din vestiar. lar ușa de la vestiar era blocată. Eram com- 
plet lipsit de apărare. 

O altă minge de foc a venit direct spre mine. Tyson 
m-a împins la o parte, dar explozia tot m-a aruncat în 
aer. M-am trezit întins pe podeaua sălii de sport, ameţit 
de fum, cu tricoul colorat plin de găuri care sfârâiau. 
Dincolo de linia de centru, doi giganţi flămânzi mă pri- 
veau de sus. 

— Carne! au strigat. Carne de erou pentru prânz! 

Au ţintit amândoi. 

— Percy are nevoie de ajutor! a strigat Tyson şi a să- 
rit în fața mea chiar când aceștia și-au aruncat mingile. 

— Tyson! am strigat, dar era prea târziu. 

Ambele mingi l-au lovit... ba nu... le-a prins. Nu se 
știe cum, Tyson, care era atât de stângaci încât dărâma 
echipamentele de laborator și rupea bare de metal în 
mod regulat, prinsese două mingi de metal incandescen- 
te care se îndreptau spre el cu un miliard de kilometri 
pe oră. Le-a trimis înapoi spre proprietarii lor surprinși, 
care au tipat: „RĂĂĂĂĂU!“ când sferele de bronz le-au 
explodat în piept. 

Giganţii s-au dezintegrat în două coloane de flăcări — 
semn sigur că erau cu adevărat monștri. Monștrii nu 
mor, doar se risipesc în fum și praf, scutindu-i pe eroi să 
curețe câmpul de luptă. 

— Fraţii mei! a hohotit Joe Bob, canibalul. Și-a încor- 
dat mușchii, iar tatuajul său cu Babycakes s-a încrețit. 
Vei plăti pentru moartea lor! 

— Tyson! am spus. Ai grijă! 

Încă o cometă s-a îndreptat spre noi. Tyson de-abia 
a avut timp s-o dea la o parte. A zburat chiar pe dea- 
supra capului antrenorului Nunley — atât de aproape, 

încât părul i-a luat foc — și a aterizat în tribune, cu un 
zgomot teribil. 

Copiii fugeau și ţipau, încercând să evite craterele fu- 
megânde din podea. Alţii loveau în ușă, strigând după 
ajutor. Chiar și Sloan împietrise în mijlocul terenului, pri- 
vind neîncrezător cum mingile morții zburau în jurul lui. 

Antrenorul Nunley tot nu vedea nimic, în ciuda fap- 
tului că îi ardea părul. Își tot lovea aparatul auditiv de 
parcă exploziile i-au fi provocat interferenţe, dar conti- 
nua să se uite în revistă. 

Cu siguranţă că întreaga şcoală auzea hărmălaia. Di- 
rectorul, poliţia, cineva trebuia să ne vină în ajutor. 

— Vom învinge! a urlat Joe Bob, canibalul. Ne vom 
ospăta cu oasele tale! 

Am vrut să-i spun că ia jocul mult prea în serios, dar 
înainte să apuc, a azvârlit încă o minge. Ceilalţi trei 
giganţi i-au urmat exemplul. 

Știam că eram ca morţi. Tyson nu putea devia toate 
mingile deodată. Mâinile lui trebuie să fi fost arse rău 
după ce blocase prima minge. Fără sabia mea... 

Am avut o idee nebunească. 

Am fugit spre vestiar. 

— La o parte! le-am spus colegilor de echipă. Plecaţi 
de lângă ușă. 

În spatele meu s-au auzit explozii. Tyson trimisese 
două dintre mingi înapoi spre proprietarii lor și îi arun- 
case în aer. 

Mai rămăseseră doi giganți. 

O a treia minge s-a îndreptat direct spre mine. M-am 
forţat să aştept — am numărat în gând — apoi am plonjat 
într-o parte în timp ce sfera de foc a doborât ușa vesti- 
arului. 

Mi-am dat seama că gazul acumulat în majoritatea 
vestiarelor de băieţi era suficient să provoace o explozie, 
așa că n-am fost surprins când mingea în flăcări a făcut 
BUUUUUUUM! 

Peretele s-a dărâmat. Peste sala de sport a început 
să plouă cu uși de dulapuri, șosete, suspensoare și alte 
obiecte personale scârboase. 

M-am întors la timp ca să-l văd pe Tyson dându-i un 
pumn în față lui Skull Eater. Gigantul s-a chircit, dar 
ultimul gigant, Joe Bob, își păstrase, prevăzător, min- 
gea, și așteptase ocazia potrivită. A aruncat chiar când 
Tyson era întors. 

— Nu! am strigat. 

Mingea l-a lovit pe Tyson chiar în piept. A alunecat 
pe toată lungimea sălii și s-a izbit de peretele din spate, 
care a crăpat și s-a prăbușit parțial peste el, făcând o 
gaură spre Church Street. Nu înţelegeam cum de Tyson 
mai e în viață, însă părea doar ameţit. Mingea de bronz 
îi fumega la picioare. Tyson a încercat s-o ridice, dar a 
căzut la loc, uimit, într-un morman de cărămizi. 

— Ei bine! s-a bucurat Joe Bob. Am rămas ultimul! 
Voi avea destulă carne să-i duc și lui Babycakes niște 
resturi! 

A apucat o minge și a ţintit spre Tyson. 

— Stop! am strigat. Pe mine mă vrei! 

Gigantul a rânjit. 

— Vrei să mori primul, tinere erou? 

Era cazul să fac ceva. Anaklusmos ar fi trebuit să fie 
pe undeva pe-aproape. 

Apoi mi-am zărit blugii într-o grămadă de haine din 
care ieșea fum, chiar la picioarele uriașului. Dar cum să 
ajung acolo...? 

Știam că situaţia era disperată, dar am atacat. 

Gigantul a râs. 

— Se apropie ora prânzului. 

Și-a ridicat brațul pentru a arunca. Mi-am adunat 
toate puterile, pregătit să mor. 

Dintr-odată, corpul gigantului a devenit rigid. Ex- 
presia lui s-a transformat din bucurie în surpriză. Acolo 
unde ar fi trebuit să-i fie buricul, tricoul i s-a despicat 
și a apărut ceva ca un corn — nu, nu un corn, ci vârful 
strălucitor al unei lame. 

Mingea i-a căzut din mână. Monstrul a privit la 
cuțitul care tocmai îi străpunsese spatele. 

A murmurat un „Ah“ și a explodat într-un nor verde 
de foc, chestie care, mi-am zis, urma s-o supere rău pe 
Babycakes. 

În mijlocul fumului era prietena mea, Annabeth, cu 
fața murdară și zgâriată. Avea un rucsac zdrenţuit arun- 
cat peste umăr, șapca de baseball vârâtă în buzunar, un 
cuţit de bronz în mână și o privire sălbatică în ochii ei 
gri, de parcă tocmai ar fi fost urmărită de fantome cale 
de-o mie de kilometri. 

Matt Sloan, care în tot acest timp stătuse acolo uluit, 
și-a venit în cele din urmă în fire. I-a făcut cu ochiul lui 
Annabeth, de parcă ar fi recunoscut-o vag după poza din 
caietul meu. 

— E fata... E fata aceea... 

Annabeth l-a pocnit în nas și l-a doborât la pământ. 

— lar tu, i-a spus, să nu te mai legi de prietenul meu. 

Sala de sport era în flăcări. Copiii încă fugeau care-n- 
cotro, țipând. Am auzit sirene și o voce distorsionată în 
interfon. Prin geamurile ușii de ieșire, l-am văzut pe di- 
rector, domnul Bonsai, luptându-se cu lacătul, având în 
spate o mulțime de profesori. 

— Annabeth..., m-am bâlbâit. Cum ai... de când ai... 

— Cam toată dimineaţa. Și-a pus în teacă cuțitul de 
bronz. Am tot încercat să găsesc un moment ca să-ţi vor- 
besc, dar n-ai fost deloc singur. 

— Umbra de azi-dimineaţă... erai... Faţa mi s-a aprins. 
O, zei, te-ai uitat pe fereastra dormitorului meu? 

— N-avem vreme de explicaţii! m-a repezit, deși era 
și ea cam îmbujorată. Pur și simplu n-am vrut să... 

— Acolo! a ţipat o femeie. 

Ușile s-au deschis brusc și adulţii au năvălit înăuntru. 

— Ne vedem afară, mi-a spus Annabeth. Cât despre 
el..., a arătat spre Tyson, care stătea rezemat de pere- 
te, încă amețit, arucându-i o privire plină de dezgust pe 
care n-am prea înţeles-o. Ai face bine să-l aduci cu tine. 

— Poftim? 

— N-avem vreme! a spus. Grăbeşte-te! 

Și-a pus șapca de baseball cu Yankees, care era un 
cadou magic primit de la mama ei, și a dispărut imediat. 

Rămăsesem singur în mijlocul sălii de gimnastică 
în flăcări când directorul s-a apropiat cu pași hotărâți, 
însoţit de jumătate dintre profesori și de doi ofițeri de 
poliție. 

— Percy Jackson? a spus Bonsai. Ce... cum... 

De lângă peretele dărâmat, Tyson a gemut și s-a ridi- 
cat de pe grămada de cărămizi. 

— Mă doare capul. 

A apărut și Matt Sloan. M-a fixat îngrozit. 

— Percy e de vină, domnule Bonsai! A incendiat în- 
treaga clădire. Domnul antrenor Nunley vă va confir- 
ma! A văzut totul! 

Antrenorul Nunley își vedea în continuare de revista 
sa, dar, ghinion, a ales tocmai momentul în care Sloan 
mi-a rostit numele pentru a ridica privirea. 

— Poftim? Da. Mm-hmm. 

Ceilalţi adulți s-au întors spre mine. Ştiam că n-o să 
mă creadă, chiar dacă le-aș fi spus adevărul. 

Am scos-o pe Anaklusmos din blugii distruși și i-am 
spus lui Tyson: 

— Vino! 

Apoi am sărit prin gaura din peretele clădirii. 


ce CAPITOLUL III «6 


In care chemăm taxiul chinurilor veșnice 


Annabeth ne aștepta pe o alee care dădea în Church 
Street. Ne-a tras pe Tyson și pe mine de pe trotuar chiar 
când o mașină de pompieri ne-a depășit în goană, în- 
dreptându-se spre Colegiul Meriwether. 

— Pe ăsta unde l-ai mai găsit? m-a întrebat, arătând 
spre Tyson. 

În alte împrejurări, aş fi fost foarte fericit s-o văd. Că- 
zusem la pace vara trecută, în ciuda faptului că mama 
ei era Atena și nu se înțelegea cu tatăl meu. Probabil că 
îmi fusese mai dor de Annabeth decât voiam să recunosc. 

Dar tocmai fusesem atacat de niște giganţi canibali, 
Tyson îmi salvase viața de trei sau patru ori și Annabeth 
îl privea de parcă el ar fi fost problema. 

— E prietenul meu, i-am spus. 

— N-are casă? 

— Ce importanţă are? Să știi că te aude. De ce nu-l 
întrebi tu? 

A părut surprinsă. 

— Vorbeşte? 

— Vorbesc, a recunoscut Tyson. Eşti frumoasă. 

— Ah! Greţos! a zis Annabeth și s-a îndepărtat de el. 

Nu-mi venea să cred că e atât de nepoliticoasă. Am 
examinat mâinile lui Tyson, convins că trebuie să fi fost 
grav rănite de mingile arzătoare, dar păreau în regulă. 

Erau soioase și pline de cicatrice, cu unghii murdare, 
mari cât niște chipsuri, dar așa arătau întotdeauna. 

— Tyson, am spus nedumerit. Mâinile tale nu sunt 
arse deloc. 

— Normal că nu, a murmurat Annabeth. Sunt sur- 
prinsă că lestrigonii au avut curajul să te atace cât timp 
ai fost cu el. 

Tyson părea fascinat de părul blond al lui Annabeth. 
A încercat să-l atingă, dar ea i-a dat peste mână. 

— Annabeth, am spus, despre ce vorbești? Lestri... ce? 

— Lestrigoni. Monştrii din sala de sport. Sunt o rasă 
de giganţi canibali care locuiesc în nordul îndepărtat. 
Odiseu i-a întâlnit o dată, dar nu i-am mai văzut atât de 
la sud, în New York. 

— Lestri... nici nu le pot pronunța numele. Cum ar 
suna în traducere? 

S-a gândit un moment. 

— Canadieni, a hotărât. Acum, haide, trebuie să ple- 
căm de-aici. 

— Poliția va fi pe urmele mele. 

— Asta e cea mai mică dintre problemele noastre, 
mi-a spus. Ai avut și tu vise? 

— Vise... cu Grover? 

S-a albit. 

— Cu Grover? Ce-i cu Grover? 

I-am povestit visul meu. 

— De ce? Tu despre ce ai visat? 

Ochii îi ardeau, de parcă mintea i-ar fi funcționat cu 
un milion de kilometri pe oră. 

— Despre tabără, mi-a spus în cele din urmă. Sunt 
probleme mari în tabără. 

— Asta mi-a spus și mama, dar ce fel de probleme?! 

— Nu ştiu exact. Ceva nu-i în regulă. Trebuie să ajun- 
gem de-ndată acolo. Monştrii m-au urmărit tot drumul 
din Virginia, încercând să mă oprească. Ai avut parte de 
multe atacuri? 

Am clătinat din cap. 

— Niciunul, tot anul... până azi. 

— Niciunul? Dar cum... Privirea i-a alunecat spre Ty- 
son. Ah. 

— Ce vrei să spui cu ah? 

Tyson şi-a ridicat mâna de parcă am fi fost încă la ore. 

— Canadienii din sala de sport l-au numit pe Percy 
într-un fel... Fiul Zeului Mării? 

Annabeth și cu mine ne-am uitat unul la altul. 

Nu ştiam cum să-i explic, dar m-am gândit că Tyson 
merita să știe adevărul după ce fusese aproape ucis. 

— Uriașule, am spus, ai auzit vreodată poveştile ace- 
lea vechi despre zeii greci? Adică Zeus, Poseidon, Atena... 

— Da, a spus Tyson. 

— Ei bine... zeii aceia sunt încă în viață. Ei merg pe 
urmele civilizaţiei occidentale, locuiesc în cele mai pu- 
ternice ţări, așa că acum sunt în SUA. lar uneori au co- 
pii cu muritorii. Copii numiţi semizei. 

— Da, a spus Tyson, de parcă aştepta încă să vadă 
unde bat. 

— Ăăă, ei bine, Annabeth şi cu mine suntem semizei, 
i-am spus. Suntem niște... eroi care se antrenează. Și ori 
de câte ori monștrii ne simt mirosul, ne atacă. Asta erau 
namilele din sala de gimnastică. Nişte monștri. 

— Da. 

M-am uitat la el. Nu părea surprins sau încurcat de 
ceea ce-i spusesem, lucru care m-a surprins și m-a încur- 
cat pe mine. 

— Deci... mă crezi? 

Tyson a dat din cap. 

— Dar tu ești... fiul Zeului Mării? 

— Da, am recunoscut. Tatăl meu este Poseidon. 

Tyson s-a încruntat. Acum părea confuz. 

— Dar atunci... 

S-a auzit o sirenă. O mașină de poliţie a trecut în goa- 
nă pe lângă aleea noastră. 

— N-avem timp de asta, a spus Annabeth. Vorbim în 
taxi. 

— Un taxi până la tabără? am spus. Stii cât costă... 

— Ai încredere în mine. 

Am ezitat. 

— Ce facem cu Tyson? 

Mi-am imaginat cum îl însoțesc pe prietenul meu gi- 
gantic în Tabăra Semizeilor. Dacă se speria pe un te- 
ren de joacă normal de nişte golani normali, cum ar fi 
reacționat într-o tabără a semizeilor? Pe de altă parte, 
eram căutaţi de poliție. 

— Nu-l putem abandona, m-am hotărât. Ar avea 
probleme. 

— Da. 

Annabeth avea o înfățișare sumbră. 

— E clar că trebuie să-l luăm. Să mergem. 

Nu mi-a plăcut cum a spus-o, de parcă Tyson ar fi 
fost o boală gravă pe care trebuia s-o ducem la spital, 
dar am urmat-o pe alee. Împreună, ne-am strecurat pe 
străzile lăturalnice din centrul orașului în timp ce o co- 
loană uriașă de fum se ridica în spatele nostru din sala 
de sport a școlii mele. 


x 


— Aici. Annabeth s-a oprit la intersectia străzilor Tho- 
mas și Trimble. A scotocit în rucsac. Sper că mai am una. 

Arăta chiar mai rău decât mi se păruse la început. 
Avea o tăietură pe bărbie. În păr avea nuiele și iarbă, de 
parcă ar fi dormit mai multe nopţi în aer liber. Tăieturi- 
le de pe tivul blugilor semănau suspect de mult cu niște 
urme de gheare. 

— Ce cauţi? am întrebat-o. 

Peste tot în jur se auzeau sirene. Mi-am dat seama că 
nu va dura mult până când va creşte numărul polițiștilor 
aflați în căutarea delincvenţilor minori care aruncaseră 
în aer sala de sport. Fără îndoială, Matt Sloan le dăduse 
deja o declaraţie. Probabil că răstălmăcise povestea, ast- 
fel ca Tyson şi cu mine să părem niște canibali însetaţi 
de sânge. 

— Am găsit una. Slavă zeilor! 

Annabeth a scos o monedă de aur şi am recunoscut o 
drahmă, moneda folosită pe Muntele Olimp. Avea chi- 
pul lui Zeus imprimat pe o parte şi Empire State Buil- 
ding pe cealaltă. 

— Annabeth, am spus, niciun şofer de taxi din New 
York n-o va accepta. 

— Anakoche, a strigat în greaca veche, harma epitri- 
beiros! 

Ca de obicei, când vorbea în limba olimpienilor, nu 
știu cum se făcea, dar o înțelegeam. Spusese: „Opreşte, 
car al damnării!“ 

Asta mă făcea să nu fiu tocmai entuziasmat în legă- 
tură cu planul ei. 

A aruncat moneda în stradă, dar în loc să zornăie pe 
asfalt, drahma s-a scufundat în el şi a dispărut. 

Pentru moment, nu s-a întâmplat nimic. 

Apoi, exact unde căzuse moneda, asfaltul s-a înne- 
grit. S-a topit, formând o adâncitură dreptunghiulară 

de mărimea unui loc de parcare, în care fierbea un lichid 
roșu ca sângele. Apoi o mașină s-a ivit din mlaștină. 

Era un taxi, e adevărat, dar, spre deosebire de orice 
taxi din New York, nu era galben. Era gri fumuriu. Adi- 
că părea făcut din fum, de parcă ai fi putut trece prin el. 
Pe ușă erau niște cuvinte — ceva de genul SUORRLIE 
GIR —, dar dislexia mă împiedica să descifrez ce scria. 

Fereastra dinspre locurile pasagerilor a coborât și o 
femeie în vârstă și-a scos capul. Avea o claie de păr că- 
runt care-i acoperea ochii și vorbea într-un fel ciudat, 
mormăind, de parcă tocmai i s-ar fi făcut o injecție cu 
novocaină. 

— Destinația? Destinația? 

— Trei, până la Tabăra Semizeilor, a spus Annabeth. 

A deschis ușa din spate a taxiului și mi-a făcut semn 
să intru, ca şi cum ar fi fost cel mai normal lucru din 
lume. 

— Ah! a scrâșnit bătrâna. Pe ăștia ca el nu-i luăm! 

Și-a îndreptat un deget osos spre Tyson. 

Care era treaba? Era ziua Hai-să-ne-luăm-de-copiii- 
mari-și-urâţi? 

— Plătesc în plus, a promis Annabeth. Încă trei drah- 
me la sosire. 

— S-a făcut! a ţipat femeia. 

Fără tragere de inimă, m-am urcat în taxi. Tyson s-a 
înghesuit la mijloc. Annabeth s-a strecurat ultima. 

Și interiorul era de un gri fumuriu, dar părea destul 
de solid. Scaunul era crăpat şi aspru -— la fel ca în majo- 
ritatea taxiurilor. Lipsea ecranul de plexiglas care să ne 
separe de bătrâna care conducea... Staţi așa. Nu era o 
singură bătrână. Erau trei, înghesuite pe bancheta din 
față, cu ochii acoperiți de păr sârmos, cu mâinile osoase 
și rochii cenușii din pânză de sac. 

Șoferiţa a spus: 

— Long Island! Bonus pentru cursă externă! Ha! 

A apăsat pedala de acceleraţie până la podea, iar eu 
m-am lovit cu capul de tetieră. O voce înregistrată s-a 
auzit din difuzor: „Bună, sunt Ganymede, paharnicul 
lui Zeus, şi când merg să cumpăr vin pentru Stăpânul 
Cerurilor, îmi pun întotdeauna centura!“ 

M-am uitat în jos și am văzut un lanţ gros şi negru 
care ţinea loc de centură de siguranță. Am decis că nu 
sunt chiar atât de disperat... încă. 

Taxiul a accelerat și a luat-o pe West Broadway, iar 
doamna în gri din mijloc a scâncit: 

— Atenţie! Fă stânga! 

— Ei bine, dacă mi-ai fi dat ochiul, Vijelie, aș fi văzut! 
s-a plâns șoferiţa. 

Stafi așa. Să-i dea ochiul? 

N-aveam timp de întrebări, căci șoferiţa a virat ca să 
evite un camion ce venea din sens opus, a trecut peste 
bordură cu o bufnitură de ne-au clănţănit dinţii în gură 
și s-a năpustit pe următoarea stradă. 

— Viespe! i-a zis şoferiței cea de-a treia doamnă. 
Dă-mi moneda fetei! Vreau s-o mușc. 

— Ai mai mușcat-o şi data trecută, Furie! a spus 
șoferița, pe care trebuie s-o fi chemat Viespe. E rândul 
meu! 

— Nu-i adevărat! a strigat cea pe care-o chema Furie. 

Cea din mijloc, Vijelie, a strigat: 

— E roșu! 

— Frână! a ţipat Furie. 

În loc de asta, Viespe a apăsat accelerația, luând din 
nou o curbă, a încălecat bordura și a dărâmat un auto- 
mat pentru ziare. Stomacul meu rămăsese undeva pe 
strada Broome. 

— Scuzaţi-mă, am spus. Dar... vedeţi ceva? 

— Nu! a ţipat Viespe din spatele volanului. 

— Nu! a ţipat Vijelie din mijloc. 

— Bineînţeles! a ţipat Furie de pe locul mortului. 

M-am uitat la Annabeth. 

— Sunt oarbe? 

— Nu chiar, a spus Annabeth. Au un ochi. 

— Un ochi? 

— Da. 

— Fiecare? 

— Nu. Un singur ochi. 

Lângă mine, Tyson a gemut şi s-a prins de scaun. 

— Nu mă simt prea bine. 

— O, Doamne, am spus, pentru că, în excursiile cu 
clasa, văzusem cum era Tyson când avea rău de mașină 
și nu ţi-ai fi dorit să te afli pe o rază de cincisprezece 
metri în apropierea lui. Rezistă, uriașule! Are cineva un 
sac de gunoi sau așa ceva? 

Cele trei doamne în gri erau prea ocupate cu cearta 
ca să mă bage în seamă. M-am uitat la Annabeth, care se 
ţinea cu toată puterea, și i-am aruncat o privire de genul 
de-ce-mi-ai-făcut-asta. 

— Hei, mi-a răspuns, Taxiul Surorilor Gri e cel mai 
rapid mod de-a ajunge în tabără. 

— Atunci de ce nu l-ai folosit din Virginia? 

— E în afara zonei pe care o deservesc, mi-a răspuns, 
de parcă era evident. Lucrează doar în zona metropoli- 
tană New York şi în comunitățile din jur. 

— Am avut celebrităţi în taxiul ăsta! a exclamat Fu- 
rie. Pe Iason! ÎI ţineţi minte? 

— Nu-mi mai aminti! s-a văitat Viespe. Și pe atunci 
nu aveam taxi, băbăciune! S-a întâmplat acum trei mii 
de ani! 

— Dă-mi dintele! Furie s-a întins spre gura lui Vies- 
pe, dar Viespe i-a dat mâna la o parte. 

— Numai dacă Vijelie îmi dă ochiul! 

— Nu! a scrâșnit Vijelie. A fost la tine ieri! 

— Dar conduc, baborniţo! 

— Astea sunt scuze. Întoarce! Pe aici trebuia s-o iei! 

Viespe a cotit cu dificultate pe Delancey Street, pre- 
sându-mă între Tyson şi ușă. A călcat acceleraţia și am 
intrat pe podul Williamsburg cu cel puţin o sută două- 
zeci de kilometri la oră. 

Cele trei surori se băteau acum pe bune, pălmuin- 
du-se, în timp ce Furie încerca să ajungă la fața lui Vies- 
pe, iar Viespe încerca să ajungă la cea a lui Vijelie. Cu 
părul care le flutura în toate direcţiile și cu gurile des- 
chise, țipând una la alta, mi-am dat seama că niciuna 
dintre surori n-avea dinţi, cu excepţia lui Viespe, care 
avea un singur incisiv galben şi murdar. În loc de ochi, 
aveau doar pleoape închise, adâncite în fundul capului, 
cu excepţia lui Furie, care avea un ochi verde, injectat, 
care se holba la tot cu poftă, de parcă nu s-ar fi săturat 
de ceea ce vedea. 

În cele din urmă, Furie, care avea avantajul vederii, a 
reușit să smulgă dintele din gura surorii ei, Viespe. Asta 
a înfuriat-o atât de mult pe Viespe, încât a virat spre 
marginea podului Williamsburg, strigând: 

— Dă-mi-l înapoi! Dă-mi-l înapoi! 

Tyson a gemut și s-a strâns de burtă. 

— Aăă, dacă interesează pe cineva, am spus eu, o să 
murim! 

— Nu-ţi face griji, mi-a zis Annabeth, părând des- 
tul de îngrijorată. Surorile Gri știu ce au de făcut. Sunt 
înțelepte din cale-afară. 

Asta zicea fiica Atenei, dar nu mă simţeam mult mai 
liniştit. Zburam pe marginea unui pod, la patruzeci de 
metri deasupra East River. 

— Da, înțelepte! a zâmbit Furie în oglinda retrovi- 
zoare, arătându-și dintele tocmai dobândit. Știm o gră- 
madă de lucruri! 

— Toate străzile din Manhattan! s-a lăudat Viespe, 
încă lovindu-și sora. Capitala Nepalului! 

— Locul pe care-l cauţi! a adăugat Vijelie. 

Imediat, surorile au început să-i care pumni din am- 
bele părți, strigând: 

— Tăcere! Tăcere. Nici n-a întrebat! 

— Poftim? am spus. Ce loc? Nu caut niciun... 

— Nu-i nimic! a spus Vijelie. Băiete, ai dreptate, nu-i 
nimic! 

— Spuneți-mi. 

— Nu! au țipat în cor. 

— Ultima dată când am vorbit, a fost îngrozitor! 
a spus Vijelie. 

— Ochiul ne-a fost aruncat într-un lac! a aprobat Furie. 

— Ne-au trebuit ani să-l găsim! a gemut Viespe. Și, că 
veni vorba, dă-mi-l înapoi! 

— Nu! a ţipat Furie. 

— Ochiul! a ţipat Viespe. Dă-mr-l! 

Și-a lovit sora, pe Furie, peste spate. S-a auzit un zgo- 
mot dezgustător și ceva a zburat de pe faţa Furiei. Fu- 
rie a bâjbâit după acel ceva, încercând să-l prindă, dar a 
reușit doar să-l lovească cu dosul palmei. Sfera verde și 
lipicioasă i-a zburat peste umăr, pe bancheta din spate, 
direct în poala mea. 

Am tresărit atât de tare, că am dat cu capul de plafon, 
iar globul ocular s-a rostogolit. 

— Nu mai văd! au ţipat cele trei surori. 

— Dă-mi ochiul! s-a tânguit Viespe. 

— Dă-i ochiul! a ţipat Annabeth. 

— Nu-i la mine! am spus. 

— Acolo, lângă picior, a spus Annabeth. Să nu-l calci! 
Apucă-l! 

— Nu vreau să pun mâna pe el! 

Taxiul s-a izbit de parapet și a derapat cu un zgomot 
asurzitor. Toată maşina s-a cutremurat, scoțând un fum 
gri de parcă era pe punctul de a se dezintegra din cauza 
presiunii. 

— O să mi se facă rău! le-a avertizat Tyson. 

— Annabeth, am strigat, dă-i lui Tyson rucsacul tău! 

— Ai înnebunit? Ia ochiul! 

Viespe a tras de volan, iar taxiul s-a îndepărtat de 
parapet. Goneam pe pod spre Brooklyn, mai repede de- 
cât orice taxi normal. Surorile Gri scrâșneau și își cărau 
pumni şi zbierau după ochi. 

În cele din urmă mi-am strunit nervii. Mi-am smuls o 
bucată de tricou, care oricum se desprindea din pricina 
arsurilor, și am folosit-o pentru a lua ochiul de pe podea. 

— Cuminte! a strigat Furie, de parcă ar fi ştiut că 
prețiosul obiect e la mine. Dă-mi-l înapoi! 

— Nu, până nu-mi spui tot, i-am zis. Ce-ai vrut să zici 
cu locul pe care îl caut? 

— N-avem vreme! a strigat Vijelie. Accelerez! 

M-am uitat pe fereastră. După cum era de așteptat, 
copaci și mașini și cartiere întregi treceau acum pe lân- 
gă noi într-o ceaţă gri. leșisem deja din Brooklyn și tre- 
ceam prin Long Island. 

— Percy, m-a avertizat Annabeth, n-o să găsească 
destinaţia noastră fără ochi. O să gonim întruna până 
când ne vom face fărâme. 

— Mai întâi să-mi spună, am zis. Dacă nu, deschid 
fereastra și arunc ochiul în trafic. 

— Nu! s-au văitat Surorile Gri. E prea periculos! 

— Cobor fereastra. 

— Așteaptă! au țipat Surorile Gri. 30, 31, 75, 12! 

Au scuipat cuvintele astea ca un arbitru de box care 
numără luptătorul căzut. 

— Ce înseamnă asta? am spus. N-are niciun sens! 

— 30, 31, 75, 12! s-a văitat Furie. Asta e tot ce-ţi pu- 
tem spune. Acum, dă-ne ochiul! Aproape că am ajuns în 
tabără! 

leşisem de pe autostradă, gonind prin zona rurală 
din nordul insulei Long Island. Vedeam Dealul Semizei- 
lor în faţă, cu uriașul pin de pe coamă - copacul Thaliei 
— care conţinea forţa vitală a unui erou căzut la datorie. 

— Percy! a spus Annabeth pe un ton mai repezit. Dă-le 
ochiul acum! 

Am hotărât să nu mă cert. Am aruncat ochiul în poa- 
la lui Viespe. 

Bătrâna l-a smuls, şi l-a vârât în orbită ca pe o lentilă 
de contact şi a clipit. 

— Hei! 

A călcat frâna. Taxiul s-a învârtit de patru sau cinci 
ori într-un nor de fum și s-a oprit cu un scrâșnet în mij- 
locul drumului de ţară de la poalele Dealului Semizeilor. 

Tyson a dat drumul unei râgâieli colosale. 

— Acum e mai bine. 

— Bine, le-am spus Surorilor Gri. Acum spuneţi-mi 
ce înseamnă acele numere. 

— N-avem vreme! a zis Annabeth deschizând ușa. 
Acum trebuie să ieșim. 

Eram gata să întreb de ce, când am privit spre Dealul 
Semizeilor și am înţeles. 

Pe coama dealului era un grup de rezidenţi ai taberei. 
Și erau atacați. 


ce CAPITOLUL IV «& 


In care Tyson se joacă cu focul 


Dacă e să vorbim despre mitologie, un singur lucru 
urăsc mai mult decât grupurile de câte trei babe, şi anu- 
me, taurii. 

Vara trecută, luptasem cu Minotaurul pe culmea Dea- 
lului Semizeilor. De data asta, ce vedeam acolo era și mai 
rău. Erau doi tauri. Și nu tauri obișnuiți, ci de bronz, de 
mărimea unor elefanți. Și asta nici nu era cel mai rău. 
Fireşte că trebuiau să scoată şi foc pe nări. 

De îndată ce am ieșit de taxi, Surorile Gri au șters-o 
înapoi la New York, unde viaţa era mai sigură. Nici mă- 
car n-au aşteptat bonusul de trei drahme. Ne lăsaseră 
la marginea drumului. Annabeth n-avea la ea nimic în 
afara rucsacului şi a cuțitului, iar Tyson și cu mine încă 
mai purtam hainele de sport arse. 

— O, Doamne! a spus Annabeth, privind la lupta 
aprigă de pe deal. 

Ce mă îngrijora cel mai tare nu erau taurii în sine. 
Sau cei zece eroi în armură completă, care luau bătaie 
în ciuda platoșelor de bronz care-i protejau. Mă îngrijo- 
rau mai degrabă taurii grupaţi de luptă, care împânzeau 
dealul, ajungând până în spatele pinului. Ceea ce n-ar fi 
trebuit să fie posibil. Granițele magice ale taberei nu le 
permiteau monșştrilor să treacă dincolo de pinul Thaliei. 
Dar taurii metalici făceau deja asta. 

Unul dintre eroi a strigat: 

— Patrula de frontieră, la mine! 

Era o voce de fată, arțăgoasă și familiară. 

Patrula de frontieră? mi-am zis. Tabăra nu avea o pa- 
trulă de frontieră. 

— E Clarisse, a spus Annabeth. Haide, trebuie s-o 
ajutăm. 

În mod normal, a sări în ajutorul Clarissei nu era pe 
lista mea de priorități. Era unul dintre cei mai mari bă- 
tăuși din tabără. Prima dată când ne întâlnisem încer- 
case să-mi bage capul într-o toaletă. Era, de asemenea, 
fiica lui Ares, iar eu avusesem o ceartă foarte urâtă cu 
tatăl ei vara trecută, așa că acum zeul războiului și toţi 
copiii lui mă urau de moarte. 

Avea, totuși, probleme. Războinicii din grupul ei se 
împrăștiau, fugind speriaţi de taurii care atacau. Iarba 
ardea pe zone mari în jurul pinului. Un erou ţipa şi își 
flutura braţele alergând în cerc, cu panașul de pe coif 
arzând ca o creastă în flăcări. 

Chiar şi armura Clarissei era arsă. Lupta cu o jumă- 
tate de suliță, cealaltă jumătate fiind înfiptă inutil în 
articulația metalică a umărului unuia dintre tauri. 

Am scos capacul pixului meu. Acesta a început să 
strălucească, devenind mai lung și mai greu, până când 
am ajuns să țin în mâini Anaklusmos, sabia de bronz. 

— Tyson, stai aici. Nu vreau să mai riști. 

— Nu! a spus Annabeth. Avem nevoie de el. 

M-am uitat la ea. 

— E muritor. A avut noroc cu mingile de foc, dar nu 
poate... 

— Percy, știi ce-s ăia? Tauri Colchis, făcuți de însuși 
Hefaistos. Nu putem lupta cu ei fără crema de protecţie 
solară SPF 50 000 a Medeei. Vom fi făcuţi scrum. 

— Fără ce? 

Annabeth a scotocit prin rucsac și a înjurat. 

— Și aveam un borcan cu aromă de nucă de cocos 
tropicală pe noptiera de acasă. De ce n-am adus-o? 

Învăţasem cu mult timp în urmă să n-o întreb prea 
multe pe Annabeth. Nu făcea decât să-mi sporească con- 
fuzia. 

— Uite, nu știu despre ce vorbeşti, dar n-am de gând 
să-l las pe Tyson să fie prăjit. 

— Percy... 

— Tyson, stai pe loc, am zis, ridicându-mi sabia. In- 
tru în luptă. 

Tyson a încercat să protesteze, dar eu urcam deja 
dealul în fugă spre Clarisse, care țipa la patrula ei, în- 
cercând să-i grupeze într-o falangă. Era o idee bună. Cei 
câţiva care au auzit-o s-au aliniat umăr la umăr, unin- 
du-şi scuturile pentru a forma un zid din piele de taur 
și din bronz, iar suliţele li se zbârleau deasupra ca ţepii 
unui porc spinos. 

Din păcate, Clarisse adunase doar șase rezidenți. 
Ceilalţi patru alergau în continuare în cerc, cu coifurile 
în flăcări. Annabeth a fugit spre ei și a încercat să-i aju- 
te. A momit un taur s-o urmărească, apoi a devenit invi- 
zibilă, zăpăcindu-l complet pe monstru. Celălalt taur a 
atacat formațiunea Clarissei. 

Eram la jumătatea dealului — nu suficient de aproape 
pentru a-i ajuta. Clarisse nici nu mă văzuse încă. 

Taurul se deplasa periculos de rapid pentru mărimea 
lui. Platoșa de metal îi strălucea în soare. Avea rubine 
mari cât pumnii în loc de ochi şi coarne din argint lus- 
truit. Când își deschidea gura metalică, din ea ieșea o 
coloană de flăcări albă și fierbinte. 

— Nu părăsiţi formaţia! le-a ordonat Clarisse război- 
nicilor ei. 

Orice s-ar spune, era curajoasă. Era o fată trupeșă, cu 
ochi cruzi ca ai lui Ares, tatăl ei. Părea născută să poarte 
armura grecească de luptă, dar cred că nici măcar ea 
n-ar fi rezistat atacului taurului. 

Din păcate, în acel moment, al doilea taur n-a mai 
fost interesat de Annabeth. S-a răsucit, ajungând în spa- 
tele Clarissei, unde nu era protejată. 

— În spate! am strigat. Ai grijă! 

N-ar fi trebuit să spun nimic, pentru că n-am făcut 
decât s-o sperii. Taurul nr. 1 s-a izbit de scutul ei și fa- 
langa s-a rupt. Clarisse a zburat în spate și a aterizat 
pe iarba care ardea mocnit. Taurul nr. 1 și-a continuat 
atacul, dar nu înainte de a-i spulbera pe ceilalți eroi cu 
respiraţia sa de foc. Scuturile li s-au topit pe braţe. Și-au 
aruncat armele și au fugit în timp ce taurul nr. 2 se apro- 
pia de Clarisse pentru a-i da lovitura finală. 

Am sărit și am apucat-o pe Clarisse de curelele ar- 
murii. Am tras-o la o parte chiar în momentul în care 
taurul nr. 2 a trecut ca un bolid. I-am aplicat o lovitu- 
ră sănătoasă cu Anaklusmos, făcându-i o rană adâncă 
în coaste, dar monstrul doar a scheunat și a gemut, 
continuându-și drumul. 

Nu m-a atins deloc, dar simţeam căldura platoșei sale 
metalice. Temperatura corpului său ar fi putut prăji un 
burrito congelat. 

— Dă-mi drumul! a zis Clarisse și mi-a dat peste 
mână. Blestemat să fii, Percy! 

Am lăsat-o pe o movilă de lângă pin și m-am întors 
să înfrunt taurii. Eram pe versantul interior al dealu- 
lui, iar valea în care se afla Tabăra Semizeilor era chiar 
sub noi — cabanele, spațiile de instruire, Casa cea Mare — 
toate fiind în pericol dacă taurii treceau de noi. 

Annabeth le-a dat niște ordine celorlalți eroi, spunân- 
du-le să se răspândească și să le distragă atenţia taurilor. 

Taurul nr. 1 a alergat, descriind un arc larg, și s-a 
îndreptat înapoi spre mine. Când a trecut de mijlocul 
dealului, unde hotarul invizibil ar fi trebuit să-l opreas- 
că, a încetinit un pic, de parcă s-ar fi luptat cu un vânt 
puternic, apoi a trecut și şi-a continuat drumul. Taurul 
nr. 2 s-a întors să mă înfrunte, scoțând foc din tăietura 
pe care i-o făcusem. Nu-mi dădeam seama dacă simte 
vreo durere, dar ochii săi rubinii mă fixau de parcă ar fi 
avut ceva personal cu mine. 

Nu puteam lupta cu ambii tauri deodată. 

Prima dată, trebuia să dobor taurul nr. 2, să-i tai ca- 
pul înainte ca taurul nr. 1 să revină. Braţele îmi obosi- 
seră deja. Mi-am dat seama cât de mult trecuse de când 
nu mai exersasem cu Anaklusmos și în ce formă proastă 
eram. 

Am sărit, dar taurul nr. 2 a aruncat flăcări spre mine. 
M-am rostogolit într-o parte în timp ce aerul se trans- 
forma în dogoare pură. Tot oxigenul îmi era supt din 
plămâni. Piciorul mi s-a prins de ceva — o rădăcină de co- 
pac, poate — și durerea mi-a paralizat glezna. Am reușit, 
totuşi, să aplic o lovitură și am retezat o bucată din bo- 
tului monstrului. A galopat mai departe, furios și dezo- 
rientat, dar înainte să apuc să mă bucur prea tare, am 
încercat să stau drept, iar piciorul stâng a cedat. Aveam 
glezna luxată, poate ruptă. 

Taurul nr. 1 m-a atacat direct. Nici vorbă să mă pot 
da la o parte din calea sa. 

Annabeth a strigat: 

— Tyson, ajută-l! 

Undeva, în apropiere, pe creasta dealului, Tyson se 
jelea: 

— Nu... pot... să... trec! 

— Eu, Annabeth Chase, îți dau permisiunea să intri 
în tabără! 

Un tunet a zguduit dealul. Imediat a apărut Tyson; 
se îndrepta spre mine, strigând: 

— Percy are nevoie de ajutor! 

Înainte să apuc să-l împiedic, s-a aruncat între mine ȘI 
taur tocmai când acesta dezlănţuise o furtună nucleară. 

— Tyson! am strigat. 

Explozia l-a învăluit ca o tornadă roșiatică. I se ve- 
dea doar silueta întunecată. Eram îngrozitor de sigur că 
prietenul meu tocmai se transformase în cea mai mare 
brichetă de cărbune din lume. 

Dar când focul s-a stins, Tyson era încă acolo, com- 
plet nevătămat. Nici măcar hainele sale soioase nu erau 
arse. Probabil că taurul era la fel de surprins ca mine, 
pentru că înainte să declanșeze o a doua explozie, Tyson 
și-a strâns pumnii și i-a repezit în fața taurului. 

— VACĂ REA! 

Pumnii lui făcuseră un crater acolo unde fusese bo- 
tul taurului de bronz. Două mici coloane de flăcări i-au 
ţâșnit din urechi. Tyson l-a lovit din nou și în mâinile 
sale bronzul s-a mototolit ca o folie de aluminiu. Faţa ta- 
urului arăta acum ca o păpușă de cârpă întoarsă pe dos. 

— Jos! a strigat Tyson. 

Taurul s-a clătinat și a căzut pe spate. Picioarele i se 
mișcau încet în aer și din capul distrus ieșeau aburi prin 
cele mai ciudate locuri. 

Annabeth a alergat să vadă în ce stare eram. 

Îmi simțeam glezna de parcă ar fi fost plină cu acid, 
dar ea mi-a dat să beau niște nectar olimpian din plosca 
ei şi am început imediat să mă simt mai bine. În aer 
era miros de ars, și ceva mai târziu mi-am dat seama că 

venea de la mine. Sprâncenele și părul de pe braţe îmi 
erau complet pârlite. 

— Celălalt taur? am întrebat. 

Annabeth a arătat la poalele dealului. 

Clarisse avusese grijă de vaca rea nr. 2. O străpunsese 
în piciorul din spate cu o suliță din bronz celest. Acum, 
cu botul pe jumătate distrus și cu o tăietură adâncă în- 
tr-o parte, încerca să fugă cu încetinitorul, învârtin- 
du-se în cerc ca o figurină de carusel. 

Clarisse și-a scos coiful şi s-a îndreptat spre noi. O 
șuviţă din părul ei castaniu și aspru fumega, dar n-a pă- 
rut să observe. 

— Tu... ai stricat... totul! a țipat la mine. Totul era 
sub control! 

Eram prea uimit ca să răspund. 

Annabeth a mormăit: 

— Mă bucur să te văd, Clarisse. 

— Aaaah! a ţipat Clarisse. Să nu mai încerci nicioda- 
tă, dar niciodată, să mă salvezi! 

— Clarisse, a spus Annabeth, colegii tăi sunt răniţi. 

Asta a făcut-o să se dezmeticească. Chiar și Clarissei 
îi păsa de soldaţii aflaţi sub comanda sa. 

— Mă voi întoarce, a mârâit, apoi a plecat târându-și 
picioarele ca să evalueze pagubele. 

M-am holbat la Tyson. 

— N-ai murit. 

Tyson a privit în pământ, parcă jenat. 

— Îmi pare rău. Am vrut să ajut. N-am ascultat de 
tine. 

— E vina mea, a spus Annabeth. N-am avut de ales. 
A trebuit să-l las să traverseze hotarul ca să te salveze. 
Altfel ai fi murit. 

— Să-l lași să traverseze hotarul? am întrebat. Dar... 

— Percy, mi-a zis, te-ai uitat vreodată la Tyson cu 
atenție? Adică... la față. Ignoră ceața și uită-te cu ade- 
vărat la el. 

Ceaţa... îi făcea pe oameni să vadă numai ceea ce cre- 
jerele lor puteau procesa. Ştiam că îi poate păcăli şi pe 
semizei, dar... 

M-am uitat la faţa lui Tyson. N-a fost ușor. Întotdeau- 
na îmi fusese greu să-l privesc direct, deși nu înţelegeam 
de ce. Crezusem că e doar din pricină că avea mereu unt 
de arahide între dinții strâmbi. 

Am încercat să mă concentrez asupra nasului lui 
mare, borcănat, apoi mi-am mutat privirea un pic mai 
sus, la ochii săi... 

Nu, nu la ochii săi. 

La singurul ochi. La ochiul mare, căprui, aflat chiar 
în mijlocul frunţii, cu gene groase și lacrimi mari care se 
scurgeau pe ambii obraji. 

— Tyson, m-am bâlbâit. Eşti un... 

— Un ciclop, m-a ajutat Annabeth. Un copil, după 
cum arată. Probabil de aceea n-a putut trece hotarul la 
fel de ușor ca taurii. Tyson este unul dintre orfanii fără 
adăpost. 

— Ce anume? 

— Îi întâlneşti în mai toate orașele mari, a spus An- 
nabeth fără chef. Sunt... greșeli, Percy. Progenituri ale 
spiritelor naturii şi ale zeilor... Ei bine, în special ale 
unui anumit zeu... și nu sunt întotdeauna niște copii 
reușiți. Nimeni nu-i vrea. Sunt aruncaţi. Cresc singuri 
pe străzi. Nu știu cum te-a găsit, dar, în mod evident, te 
place. Ar trebui să-l ducem la Chiron, să decidă ce e de 
făcut. 

— Dar focul... Cum...? 

— E ciclop. 

Annabeth s-a oprit, de parcă şi-ar fi amintit ceva ne- 
plăcut. 

— Lucrează la fierăria zeilor. Trebuie să fie imuni la 
foc. Asta am încercat să-ţi spun. 

Eram complet șocat. Cum de nu realizasem care-i 
treaba cu Tyson? 

Dar n-aveam prea mult timp de gândire. Întreg ver- 
santul dealului era cuprins de flăcări. Eroii răniți aveau 
nevoie de îngrijiri. Aveam doi tauri de bronz distruși de 
care trebuia să scăpăm -— și nu cred că ar fi încăput în 
coșurile noastre de gunoi normale. 

Clarisse s-a întors și și-a șters funinginea de pe frunte. 

— Jackson, dacă tu crezi că te descurci, ridică-te. Tre- 
buie să transportăm răniții la Casa cea Mare, să-i spu- 
nem lui Tantal ce s-a întâmplat. 

— Tantal? am întrebat. 

— Responsabilul cu activităţile, a spus Clarisse ne- 
răbdătoare. 

— Chiron e responsabilul cu activităţile. Și unde-i 
Argus? E şeful celor de la pază. Ar trebui să fie aici. 

Clarisse a făcut o față acră. 

— Argus a fost concediat. Aţi lipsit cam mult. Lucru- 
rile se mai schimbă. 

— Dar Chiron... Îi antrenează pe puști să lupte cu 
monștri de peste trei mii de ani. Nu se poate să fi dispă- 
rut pur și simplu. Ce s-a întâmplat? 

— Asta s-a întâmplat, a izbucnit Clarisse. 

A arătat spre copacul Thaliei. 

Toţi rezidenții cunoșteau povestea copacului. Cu șase 
ani în urmă, Grover, Annabeth și încă doi semizei pe 
nume Thalia și Luke ajunseseră în Tabăra Semizeilor 
urmăriți de o armată de monștri. Când au fost încolțiţi 
pe culmea dealului, Thalia, una dintre fiicele lui Zeus, 

a rămas să-i înfrunte pentru ca prietenii ei să ajungă la 
adăpost. Fiind pe moarte, lui Zeus, tatăl ei, i s-a făcut 
milă și a preschimbat-o într-un pin. Spiritul ei întărise 
hotarele magice ale taberei, protejând-o de monștri. De 
atunci, pinul se afla aici, puternic și sănătos. 

Dar acum se ofilise. O grămadă de ace moarte zăceau 
la rădăcina copacului. În centrul trunchiului, cam la 
un metru de sol, era o urmă de mărimea unei găuri de 
glonţ, din care curgea o sevă verde. 

Mi-a îngheţat inima. Acum înțelegeam de ce tabăra 
era în pericol. Hotarele magice slăbeau pentru că acel 
copac al Thaliei era pe moarte. 

Cineva îl otrăvise. 

In care mă aleg cu un nou coleg de cabană 


Vi s-a întâmplat vreodată să ajungeţi acasă și să vă 
descoperiți camera răvășită? De parcă o persoană cu 
intenţii onorabile (bună, mamă!) ar fi încercat „să facă 
curăţenie“ și dintr-odată nu mai găsești nimic? Și chiar 
dacă nu lipsește nimic, ai senzaţia ciudată că cineva ţi-a 
cotrobăit printre lucruri și a șters praful peste tot cu 
soluţie pentru mobilă cu aromă de lămâie... 

Cam așa m-am simţit la revederea Taberei Semizeilor. 

La suprafaţă, lucrurile nu păreau deloc diferite. Casa 
cea Mare era tot acolo, cu frontonul ei albastru și cu 
veranda care o înconjura. Câmpurile de căpșuni încă 
se coceau la soare. Aceleași clădiri grecești cu șiruri de 
coloane albe erau împrăștiate prin vale - amfiteatrul, 
arena de luptă, pavilionul de luat masa cu vedere spre 
estuarul Long Island Sound. Și, cuibărite între pădure 
și pârâu, erau aceleași cabine — o combinaţie trăsnită de 
douăsprezece clădiri, fiecare reprezentând câte un zeu 
din Olimp. 

Dar acum pericolul plutea în aer. Îţi dădeai seama că 
ceva nu e în regulă. În loc să joace volei pe nisip, consilie- 
rii și satirii făceau grămezi de arme în magazia cu scule. 
Driade înarmate cu arcuri şi săgeți discutau nervoase la 
marginea codrului. Pădurea avea un aspect bolnăvicios, 

iarba de pe pajiște era de un galben pal, iar urmele de foc 
de pe Dealul Semizeilor arătau ca niște cicatrici urâte. 

Cineva își bătuse joc de cel mai frumos loc din lume și 
nu eram... ei bine, nu eram în culmea fericirii. 

În drum spre Casa cea Mare, am recunoscut o 
mulțime de puști de vara trecută. Nimeni nu s-a oprit 
să ne vorbească. Nimeni nu ne-a urat bun venit. Unii au 
făcut ochii mari când l-au văzut pe Tyson, dar cei mai 
mulți pur și simplu treceau întristaţi și își vedeau de 
treburi — aduceau mesaje, duceau săbii la ascuţit. Tabă- 
ră părea o școală militară. Și credeți-mă, știu despre ce 
vorbesc. Am fost dat afară din câteva școli. 

Nimic din toate astea nu contau pentru Tyson. Era 
absolut fascinat de tot ce vedea. 

— Ce-i aia? a oftat. 

— Grajdurile pentru pegași, i-am răspuns. Caii îna- 
ripați. 

— Ce-i aia? 

— Aăă... astea sunt toaletele. 

— Ce-i aia? 

— Cabanele rezidenţilor. Dacă nu se știe cine e părin- 
tele tău olimpian, ești repartizat în cabana lui Hermes — 
cea maro, de acolo — până când se hotărăște al cui fiu 
ești. Apoi, odată ce se află, ești repartizat în grupul tată- 
lui sau al mamei tale. 

M-a privit cu venerație. 

— Tu... ai o cabană? 

— Numărul trei. l-am arătat o clădire mică, gri, din 
piatră de mare. 

— Locuieşti cu prietenii tăi în cabană? 

— Nu. Nu, sunt singur. 

N-aveam chef să-i explic. 

Adevărul era jenant: eram singur în cabana aceea 
pentru că n-ar fi trebuit să exist. Cei Trei Zei — Zeus, 
Poseidon și Hades — făcuseră un pact după cel de-al Doi- 
lea Război Mondial să nu mai aibă copii cu muritoare- 
le. Eram mai puternici decât semizeii obișnuiți. Eram 
prea imprevizibili. Când ne enervam, aveam tendinţa de 
a provoca probleme... cum ar fi cel de-al Doilea Război 
Mondial. Pactul Celor Trei fusese încălcat doar de două 
ori — când Zeus o concepuse pe Thalia și când Poseidon 
mă concepuse pe mine. Noi n-ar fi trebuit să ne naștem. 

Thalia fusese transformată într-un pin la vârsta de 
doisprezece ani. Cât despre mine... ei bine, făceam tot 
posibilul să nu-i urmez exemplul. Aveam coșmaruri le- 
gate de lucrul în care m-ar fi transformat Poseidon dacă 
aș fi fost vreodată la un pas de moarte - în plancton, 
probabil. Sau într-un smoc plutitor de alge. 

Când am ajuns la Casa cea Mare, l-am găsit pe Chi- 
ron în apartamentul lui, ascultând muzica sa preferată 
din anii '60 în timp ce-și făcea bagajele. 

Cred că ar trebui să vă explic... Chiron este un centa- 
ur. De la brâu în sus arată ca un bărbat obișnuit de vâr- 
stă mijlocie, cu păr castaniu, creț, și o barbă neîngrijită. 
De la brâu în jos, e un armăsar alb. Poate trece drept om 
când își înghesuie jumătatea inferioară într-un scaun cu 
rotile magic. De fapt, s-a dat drept profesorul meu de 
latină în clasa a șasea. Dar de cele mai multe ori, dacă 
plafoanele sunt suficient de înalte, preferă înfățișarea 
de centaur. 

De-ndată ce l-a văzut, Tyson a îngheţat. 

— Ponei! a strigat, total extaziat. 

Chiron s-a întors, părând ofensat. 

— Poftim? 

Annabeth a alergat și l-a îmbrățișat. 

— Chiron, ce se întâmplă? Doar nu... pleci? 

Vocea îi tremura. Chiron era ca un al doilea tată pen- 
tru ea. 

Chiron i-a ciufulit părul şi i-a zâmbit afectuos. 

— Bună, copilă. Uite-l și pe Percy! Doamne, da’ știu 
c-ai crescut ceva într-un an! 

Am înghiţit în sec. 

— Clarisse a zis că ai fost... că ai fost... 

— Concediat. Ochii lui Chiron străluceau, ironici. Păi 
trebuia găsit un vinovat. Stăpânul Zeus a fost foarte su- 
părat. Copacul creat din spiritul fiicei lui, otrăvit! Dom- 
nul D. a trebuit să pedepsească pe cineva. 

— În afară de el însuși, vrei să spui, am mârâit. Doar 
gândul la directorul taberei, domnul D., mă scotea din 
sărite. 

— Dar e o nebunie! a strigat Annabeth. Chiron, e im- 
posibil să fi avut vreo legătură cu otrăvirea copacului 
Thaliei! 

— Cu toate astea, a oftat Chiron, unii locuitori ai 
Olimpului nu mai au încredere în mine, date fiind îm- 
prejurările. 

— Ce împrejurări? am întrebat. 

Faţa lui Chiron s-a întunecat. A băgat un dicționar 
latin-englez în desaga pentru șa, în timp ce muzica lui 
Frank Sinatra continua să se audă din CD player. 

Tyson încă îl mai privea uimit pe Chiron. A scâncit de 
parcă ar fi vrut să-l mângâie pe Chiron, dar îi era teamă 
să se apropie. 

— Un ponei? 

Chiron a pufnit. 

— Tinere ciclop! Sunt centaur. 

— Chiron, am spus. Dar copacul? Ce s-a întâmplat? 

A clătinat din cap cu tristeţe. 

— Otrava folosită împotriva pinului Thaliei provine 
din Lumea Subpământeană, Percy. E un tip de venin 
pe care nici măcar eu nu l-am mai întâlnit. Trebuie să 
fi venit de la un monstru care sălășluiește în adâncul 
gropilor Tartarului. 

— Atunci știm cine e de vină. Cro... 

— Abţine-te să invoci numele conducătorului titani- 
lor, Percy. Mai ales aici și acum. 

— Dar vara trecută a încercat să provoace un război 
civil în Olimp! Asta trebuie să fie tot ideea lui. L-a pus pe 
trădătorul acela de Luke s-o facă. 

— Se poate, a spus Chiron. Dar mă tem că sunt tras 
la răspundere pentru că n-am preîntâmpinat toate as- 
tea și nu am nicio soluţie. Copacul mai are de trăit doar 
câteva săptămâni, asta dacă nu... 

— Dacă nu, ce? a întrebat Annabeth. 

— Nu, a spus Chiron. E o idee prostească. Întreaga 
vale e afectată de puterea otrăvii. Hotarele magice slă- 
besc. Tabăra ca atare este pe moarte. Există o singură 
sursă de magie suficient de puternică pentru a inversa 
efectul otrăvii și s-a pierdut cu secole în urmă. 

— Despre ce-i vorba? am spus. Vom porni în căutarea ei! 

Chiron a închis desaga. A oprit CD playerul. Apoi s-a 
întors și mi-a pus mâna pe umăr, privindu-mă drept în 
ochi. 

— Percy, trebuie să-mi promiţi că nu vei acţiona pri- 
pit. I-am spus mamei tale că preferam să nu vii defel 
aici, vara asta. E mult prea periculos. Dar acum, că ești 
aici, stai aici. Antrenează-te serios. Învață să lupţi. Dar 
nu pleca. 

— De ce? am întrebat. Vreau să fac ceva! Nu pot lăsa 
pur și simplu granițele să se dezintegreze. Întreaga ta- 
bără va fi... 

— Invadată de monștri, a spus Chiron. Da, mă tem 
că așa va fi. Dar nu trebuie să te lași ispitit să acţionezi 
pripit! Ar putea fi o capcană a conducătorului titanilor. 
Aminteşte-ţi de vara trecută! Era să-ţi pierzi viața. 

Asta așa era, dar, cu toate astea, doream din tot su- 
fletul să dau o mână de ajutor. Doream, de asemenea, ca 
zeul Cronos să plătească. 

Cum să zic, ai crede că cel care-i conducea pe titani 
și-a învăţat lecţia din vremuri imemoriale, când fusese 
răsturnat de către zei. Ai crede că, dacă fusese ciopârțit 
într-un milion de bucăţi și aruncat în cea mai întune- 
cată parte a Lumi Subpământene, i se sugerase subtil 
că nu-l dorea nimeni. Dar nu. Pentru că era nemuritor, 
era încă în viață acolo, în fundul Tartarului — în chinuri 
veșnice, tânjind să se întoarcă și să se răzbune pe cei din 
Olimp. Nu putea acţiona pe cont propriu, dar se price- 
pea de minune să-i zăpăcească pe muritori și chiar pe 
zei, ca să facă treburile necurate în locul lui. 

Otrăvirea trebuie să fi fost opera lui. Cine ar mai fi 
putut fi atât de josnic încât să atace copacul Thaliei, sin- 
gurul lucru rămas în urma unei eroine care își dăduse 
viaţa ca să-și salveze prietenii? 

Annabeth se străduia să nu plângă. Chiron i-a șters o 
lacrimă de pe obraz. 

— Rămâi cu Percy, copilă, a spus. Protejează.-l. 
Profeţia - să nu uiţi! 

— Așa... așa vol face. 

— Aăăă... I-am spus. Să fie vorba de profeția super- 
periculoasă care mă privește, dar despre care zeii v-au 
interzis să-mi vorbiți? 

Niciun răspuns. 

— Da, am murmurat. Întrebam și eu. 

— Chiron... a zis Annabeth. Mi-ai spus că zeii te-au 
făcut nemuritor numai atât timp cât ești necesar în in- 
struirea eroilor. Dacă te dau afară din tabără... 

— Jură că vei face tot ce îţi stă în putinţă pentru a-l 
feri pe Percy de pericol, a insistat. Jură pe râul Styx. 

— Jur... jur pe râul Styx, a spus Annabeth. 

Afară a bubuit un tunet. 

— Foarte bine, a spus Chiron. 

Părea să se fi relaxat un pic. 

— Poate că voi fi reabilitat și mă voi întoarce. Până 
atunci, voi merge să-mi vizitez rudele sălbatice din 
Everglades. E posibil să ştie vreun leac de care am uitat. 
În orice caz, voi sta în exil până când problema asta se 
va rezolva... într-un fel sau altul. 

Annabeth și-a înăbușit un suspin. 

Chiron a bătut-o stângaci pe umăr. 

— Gata, gata, copilă. Trebuie să încredinţez siguranța 
voastră domnului D. și noului responsabil de activităţi. 
Trebuie să sperăm... Ei bine, poate că nu vor distruge 
tabăra atât de repede pe cât mă tem. 

— Oricum, cine e tipul ăsta, Tantal? am întrebat. 
Cum îndrăznește să-ţi fure slujba? 

Un corn a răsunat peste vale. Nu-mi dădusem seama 
cât era de târziu. Era timpul ca rezidenții să se strângă 
la cină. 

— Mergeţi, a spus Chiron. Îl veți întâlni la pavilion. 
Voi lua legătura cu mama ta, Percy, și îi voi spune că ești 
la adăpost. Fără îndoială că e îngrijorată de-acum. Nu 
uita de avertismentul meu! Eşti în pericol. Să nu crezi 
nicio clipă că cel care-i conduce pe titani te-a uitat! 

Spunând asta, a ieșit tropăind din apartament și a 
luat-o pe hol, cu Tyson care striga după el: 

— Poneiule! Nu pleca! 

Mi-am dat seama că uitasem să-i spun lui Chiron des- 
pre visul meu cu Grover. Acum era prea târziu. Cel mai 
bun profesor pe care îl avusesem vreodată plecase... poa- 
te pentru totdeauna. 

Tyson a început să se smiorcăie aproape la fel de tare 
ca Annabeth. 

Am încercat să le spun că va fi bine, dar nici măcar eu 
nu credeam asta. 


x 


Soarele apunea în spatele pavilionului pentru luat masa, 
iar rezidenții veneau dinspre cabane. Stăteam la umbra 
unei coloane de marmură și îi priveam cum se adună. 

Annabeth era încă destul de zdruncinată, dar ne-a 
promis că va vorbi cu noi mai târziu, apoi a plecat să se 
alăture fraților ei din cabana Atenei — o duzină de băieți 
și fete cu păr blond și ochi cenușii, ca ai ei. Annabeth 
nu era cea mai mare, dar era în tabără de mai mulţi ani 
ca oricine altcineva. Îţi puteai da seama uitându-te la 
colierul ei de tabără — o mărgea pentru fiecare vară, iar 
Annabeth avea șase. Nimeni nu-i contesta dreptul de-a 
conduce. 

Urma Clarisse, care îi conducea pe cei din cabana lui 
Ares. Avea un braţ imobilizat într-o eșartă și o tăietură 
urâtă pe obraz, dar întâlnirea cu taurii de bronz nu pă- 
rea s-o fi afectat în vreun alt fel. Cineva îi lipise o hârtie 
pe spate, pe care scria „MUGEȘTI, FATĂ!“ Dar nimeni 
din cabana ei nu s-a obosit să-i spună. 

După ei urma cabana lui Hefaistos — șase băieţi 
conduși de Charles Beckendorf, un puști afro-ameri- 
can masiv în vârstă de cincisprezece ani. Avea mâini 
mari cât niște mănuși de baseball, o față aspră și ochii 
întredeschiși pentru că trebuia să privească în forja de 
fierărie toată ziua. Era destul de OK odată ce ajungeai 

să-l cunoști, dar nimeni nu-i spunea Charlie sau Chuck 
sau Charles. Majoritatea îi spuneau pur și simplu Becken- 
dorf. Se zvonea că poate construi orice. Ajungea să-i dai 
o bucată de metal și putea făuri o sabie tăioasă sau un 
robot războinic sau o fântână muzicală pentru grădina 
bunicii. Absolut orice. 

Au venit și celelalte cabane: Demetra, Apollo, Afrodi- 
ta, Dionysos. Naiadele au apărut dinspre lacul de cano- 
taj. Driadele au ieșit din copaci. Dinspre pajiște au venit 
o duzină de satiri care mi-au amintit dureros de Grover. 

Am avut mereu o slăbiciune pentru satiri. Când erau 
în tabără, trebuiau să facă tot felul de munci ciudate 
pentru domnul D., directorul, dar cea mai importan- 
tă îndatorire a lor avea legătură cu lumea de afară. Ei 
erau căutătorii taberei. Mergeau sub acoperire în școli 
din toată lumea în căutare de potenţiali semizei și îi 
însoțeau în tabără. Așa îl întâlnisem pe Grover. Fusese 
primul care își dăduse seama cine sunt. 

După ce satirii au intrat în pavilionul de luat masa, 
cabana Hermes a încheiat cortegiul. Erau întotdeau- 
na cei mai numeroși. Vara trecută fuseseră conduși de 
Luke, cel care luptase cu Thalia și cu Annabeth pe coama 
Dealului Semizeilor. O vreme, înainte ca Poseidon să mă 
recunoască drept fiu, locuisem în cabana Hermes. Luke 
îmi câștigase încrederea... apoi încercase să mă omoare. 

Acum cabana Hermes era condusă de Travis și Con- 
nor Stoll. Nu erau gemeni, dar semănau într-atât, că 
nici nu conta. Nu-mi aminteam niciodată care e mai în 
vârstă. Erau înalţi și slabi, cu smocuri de păr castaniu 
care le intrau în ochi. Purtau tricouri portocalii cu Tabă- 
ra Semizeilor, scoase din pantalonii largi, și aveau trăsă- 
turile poznașe ale tuturor copiilor lui Hermes: sprânce- 
ne răsucite, zâmbete sarcastice, o sclipire în ochi, ori de 

câte ori te priveau, de parcă erau mereu pe punctul de 
a-ţi arunca o pocnitoare sub cămașă. Mi se păruse întot- 
deauna amuzant că zeul hoţilor avea copii care purtau 
numele de familie Stoll!, dar singura dată când le-am 
pomenit de asta lui Travis și Connor ei m-au privit inex- 
presiv, de parcă n-ar fi înțeles gluma. 

De îndată ce au ajuns și ultimii rezidenţi, l-am con- 
dus pe Tyson în mijlocul pavilionului. Conversaţiile au 
încetat. Capetele s-au întors spre noi. 

— Pe ăsta cine l-a mai chemat? a murmurat cineva de 
la masa lui Apollo. 

M-am uitat într-acolo, dar nu mi-am dat seama cine 
vorbise. 

De la masa principală s-a auzit o voce familiară, vor- 
bind tărăgănat: 

— Măi să fie, e chiar Peter Johnson. S-a zis cu pacea 
mea. 

Am scrâșnit din dinţi. 

— Percy Jackson... domnule. 

Domnul D. își sorbea coca-cola dietetică. 

— Da. Sau, cum spuneţi voi, tinerii: mă rog. 

Purta obișnuita sa cămașă hawaiiană cu imprimeu 
de leopard, pantaloni scurţi și pantofi de tenis cu șosete 
negre. Cu burtica și cu fața lui roșie umflată, arăta ca 
un turist din Las Vegas care a pierdut nopţile prin cazi- 
nouri. În spatele lui, un satir agitat decojea boabele de 
struguri și i le dădea zeului una câte una. 

Numele adevărat al domnului D. este Dionysos. E 
zeul vinului. Zeus îl numise director al Taberei Semi- 
zeilor ca să stea pe uscat o sută de ani — drept pedeapsă 


1 Joc de cuvinte între Stoll și stole, care înseamnă „furat“. 

pentru că umblase după anumite nimfe ale pădurii pe 
care nu se cuvenea să le atingă. 

Alături de el, unde obișnuia să șadă Chiron (sau să 
stea în picioare, când își lua forma de centaur), era ci- 
neva pe care nu-l mai văzusem - un bărbat palid, în- 
grozitor de slab, într-o salopetă portocalie jerpelită de 
pușcăriaș. Pe buzunar se putea citi numărul 0001. Avea 
cearcăne vinete, unghii murdare și un păr cărunt tuns 
prost, de parcă ultima dată fusese tăiat cu mașina de 
tuns iarba. M-a fixat și ochii lui mi-au dat fiori. Părea... 
detașat. Furios şi frustrat și flămând în același timp. 

— Cu băiatul ăsta, i-a spus Dionysos, trebuie să ai 
mare grijă. E copilului lui Poseidon. 

— Ah? a spus prizonierul. Deci el e. 

După tonul vocii era clar că el și Dionysos discutaseră 
deja pe larg despre mine. 

— Sunt Tantal, a spus omul, zâmbind rece. În misiu- 
ne specială aici până... Ei bine, până când stăpânul meu, 
Dionysos, decide altceva. Și, Perseu Jackson, mă aştept 
să te abţii să ne mai faci probleme. 

— Probleme? am întrebat. 

Dionysos a pocnit din degete. Pe masă a apărut un 
ziar — prima pagină a ediţiei de azi a New York Post. Era 
o poză cu mine din albumul anual scos de Colegiul Me- 
riwether. Eram prea supărat ca să pot citi titlul porto- 
caliu strălucitor, cu dislexia mea, dar bănuiam ce scrie. 
Ceva de genul: un dement în vârstă 13 ani incendiază o 
școală. 

— Da, probleme, a spus Tantal cu satisfacție. Ai pro- 
vocat destule probleme vara trecută, din câte înţeleg. 

Eram prea furios ca să vorbesc. Era vina mea că zeii 
aproape declanșaseră un război civil? 

Un satir s-a apropiat nervos și a pus o farfurie cu gră- 
tare în fața lui Tantal. Noul responsabil cu activităţile 
s-a lins pe buze. S-a uitat la cupa sa goală și a zis: 

— Bere de rădăcini. Rezerva specială a lui Barg. 1967. 

Sticla s-a umplut cu un lichid spumos. Tantal a întins 
ezitant mâna, de parcă s-ar fi temut ca paharul să nu fie 
fierbinte. 

— Haide, vechi prieten, a spus Dionysos, cu o sclipire 
ciudată în ochi. Poate că acum vei reuși. 

Tantal a întins mâna după pahar, dar acesta s-a înde- 
părtat înainte să-l atingă. Câteva picături de bere s-au 
vărsat și Tantal a încercat să le apuce cu degetele, dar 
picăturile s-au îndepărtat ca argintul viu înainte să le 
atingă. A mormăit și s-a întors la farfuria cu grătare. A 
luat o furculiță și a încercat s-o înfigă într-o bucată de 
piept, dar farfuria a alunecat pe masă și a zburat direct 
în vasul pentru jar. 

— La naiba! a bombănit Tantal. 

— Ah, a spus Dionysos, cu falsă compasiune în voce. 
Poate în câteva zile. Crede-mă, bătrâne, faptul că lucrezi 
în tabăra asta e o tortură în sine. Sunt sigur că vechiul 
blestem va dispărea în cele din urmă. 

— În cele din urmă, a murmurat Tantal, holbându-se 
la cola dietetică a lui Dionysos. Ai idee cum ţi se usucă 
gâtul după trei mii ani? 

— Tu ești spiritul din Câmpiile Pedepsei, am spus. 
Cel care stă în lac, cu pomul fructifer deasupra, dar nu 
poţi mânca sau bea. 

Tantal mi-a zâmbit disprețuitor. 

— Eşti un adevărat savant, nu-i așa, băiete? 

— Trebuie să fi făcut ceva cu adevărat oribil pe când 
erai în viaţă, am spus, ușor impresionat. Oare ce? 

Ochii lui Tantal s-au îngustat. În spatele lui, satirii 
scuturau din cap cu putere, încercând să mă avertizeze. 

— Voi fi cu ochii pe tine, Percy Jackson, a spus Tan- 
tal. Nu vreau să am probleme în tabăra mea. 

— Tabăra dumneavoastră are deja probleme... dom- 
nule. 

— Ah, du-te și stai jos, Johnson, a oftat Dionysos. Cred 
că aceea e masa ta — cea la care nimeni nu vrea să stea... 

Faţa îmi ardea, dar am știut că nu trebuie să răspund 
înapoi. Dionysos era un copil mare, dar era un copil 
mare super-puternic și nemuritor. 

— Haide, Tyson, am spus. 

— O, nu, a spus Tantal. Monstrul rămâne aici. Tre- 
buie să hotărâm ce să facem cu el. 

— Numele lui este Tyson! am izbucnit. 

Noul responsabil cu activităţile a ridicat o sprânceană. 

— Tyson a salvat tabăra, am insistat. I-a învins pe 
taurii de bronz. Altfel ei ar fi făcut-o una cu pământul. 

— Da, a oftat Tantal, și ce păcat ar fi fost! 

Dionysos a chicotit. 

— Lasă-ne, a ordonat Tantal, până decidem soarta 
acestei creaturi. 

Tyson m-a privit temător cu ochiul său mare, dar 
știam că nu pot ignora un ordin de la directorii taberei... 
nu pe faţă, în orice caz. 

— Sunt chiar aici, uriașule, l-am asigurat. Nu-ţi face 
griji. Îţi găsim noi un culcuș pentru la noapte. 

Tyson a dat din cap. 

— Te cred. Eşti prietenul meu. 

Asta m-a făcut să mă simt și mai vinovat. 

M-am târât la masa lui Poseidon și m-am prăbușit 
pe bancă. O nimfă a pădurii mi-a adus o farfurie cu piz- 
za olimpiană cu măsline și cârnaţi picanți, dar nu-mi 

era foame. Trecusem pe lângă moarte de două ori într-o 
zi. Reușisem să închei anul școlar cu un dezastru total. 
Tabăra Semizeilor avea probleme serioase și Chiron îmi 
spusese să nu fac nimic în privinţa asta. 

Nu m-am simţit foarte recunoscător, dar am dus 
mâncarea, așa cum era obiceiul, până la vasul de bronz 
și am aruncat o parte în foc. 

— Poseidon, am murmurat, acceptă ofranda mea. 

Și trimite-mi un ajutor, dacă tot veni vorba, m-am ru- 
gat în tăcere. Te rog. 

Fumul de la pizza arsă s-a transformat în ceva parfu- 
mat — mirosul brizei marine curate amestecat cu cel de 
flori sălbatice — dar habar n-aveam dacă asta însemna că 
tata mă asculta cu adevărat. 

M-am întors la loc. Nu credeam că lucrurile pot mer- 
ge mult mai rău, dar apoi Tantal l-a pus pe unul dintre 
satiri să sufle în cornul din scoică pentru a ne face atenți 
la anunțuri. 

x 


— Da, în regulă, a spus Tantal odată ce discuțiile au 
încetat. Încă o masă gustoasă! Sau cel puțin așa mi s-a 
spus. 

În timp ce vorbea, a întins mâna spre farfuria care fu- 
sese umplută din nou, parcă sperând că mâncarea n-ar 
fi băgat de seamă ce făcea, dar n-a fost cazul. Mâncarea 
a alunecat pe masă de îndată ce el a ajuns la o palmă 
distanţă. 

— ȘI în prima mea zi în funcţie, a continuat, aș dori să 
spun ce pedeapsă plăcută este să mă aflu aici. Pe parcursul 
verii, sper să torturez - ăăă... să interacționez cu fiecare 
rezident. Arătați atât de bine, că îmi vine să vă mănânc. 

Dionysos a aplaudat politicos, ceea ce a atras câteva 
aplauze anemice din partea satirilor. 

Tyson era tot în capul mesei, părând jenat, dar de fi- 
ecare dată când încerca să nu mai fie în centrul atenţiei, 
Tantal îl trăgea înapoi. 

— Și acum, niște schimbări! Tantal le-a zâmbit 
strâmb rezidenţilor. Reinstituim cursele de care! 

Au izbucnit murmure la toate mesele — de încântare, 
teamă și neîncredere. 

— Știu, a continuat Tantal, ridicând vocea, că aces- 
te curse au fost întrerupte acum câţiva ani din cauza 
unor... ăăă, probleme tehnice. 

— Trei decese și douăzeci și șase de mutilări, a zis 
cineva de la masa Apollo. 

— Da, da! a spus Tantal. Dar știu că vă veţi bucura 
alături de mine și veţi saluta revenirea acestei tradiţii 
în tabără. Laurii de aur vor merge la carele câştigătoare 
în fiecare lună. Echipele se pot înregistra dimineaţă! 
Prima cursă va avea loc peste trei zile. Vă vom scuti de 
majoritatea activităților cotidiene ca să vă puteţi pregăti 
carele și să vă alegeţi caii. O, și v-am spus că cei din ca- 
bana echipei victorioase vor fi scutiţi de la toate muncile 
în luna în care câștigă? 

S-a stârnit rumoare — fără muncă la bucătărie o lună 
întreagă? Fără rânit la grajduri? Oare vorbea serios? 

Pe urmă, ultima persoană de la care mă așteptam să 
se opună a făcut-o. 

— Dar, domnule! a spus Clarisse. 

Părea îngrijorată, dar stătea la masa Ares. Câţiva 
rezidenţi au chicotit când au văzut hârtia cu „MUGEȘTI, 
FATĂ!“ de pe spatele ei. 

— Cum rămâne cu sarcina de patrulare? Adică, dacă 
abandonăm totul pentru a ne pregăti carele... 

— Ah, eroina zilei! a exclamat Tantal. Clarisse cea 
curajoasă, care a învins de una singură taurii de bronz! 

Clarisse a clipit, apoi s-a înroșit. 

— Ăăăă, n-am făcut... 

— Și modestă. Tantal a zâmbit. Nu-ţi face griji, draga 
mea! Aceasta este o tabără de vară. Suntem aici ca să ne 
distrăm, nu-i aşa? 

— Dar copacul... 

— lar acum, a spus Tantal, în timp ce mai mulţi din- 
tre colegii Clarissei au tras-o înapoi în scaun, înainte să 
trecem la focul de tabără și la cântare, o mică problemă 
administrativă. Percy Jackson și Annabeth Chase au 
considerat oportun, pentru nu știu ce motiv, să aducă 
chestia asta aici. 

Tantal a arătat spre Tyson. 

S-au auzit murmure neliniștite printre rezidenţi. O 
mulţime de ochi m-au privit pe furiș. Îmi venea să-l omor 
pe Tantal. 

— Acum, se ştie, a spus, ciclopii au reputaţia unor 
monștri însetați de sânge cu o capacitate mentală redu- 
să. În condiţii normale, aș elibera această fiară în pădu- 
re și v-aş pune s-o vânațţi cu torţe și sulițe. Dar cine știe? 
Poate că acest ciclop nu e la fel de oribil ca majoritatea 
fraţilor săi. Până se va dovedi demn de a fi nimicit, avem 
nevoie de un loc unde să-l ţinem! M-am gândit la grajduri, 
dar asta ar neliniști caii. În cabana lui Hermes, poate? 

Tăcere la masa Hermes. Travis şi Connor Stoll au 
devenit brusc foarte interesaţi de fața de masă. Nu-i pu- 
team învinui. Cabana lui Hermes era mereu plină până 
la refuz. N-aveau cum să primească un ciclop de un me- 
tru nouăzeci înălțime. 

— Haideţi, acum, ne-a certat Tantal. E posibil ca mon- 
strul să poată face unele treburi casnice. Aveţi sugestii 
cu privire la locul unde ar trebui adăpostită o astfel de 
bestie? 

Dintr-odată, tuturor li s-a tăiat răsuflarea. 

Tantal s-a îndepărtat surprins de Tyson. Tot ce am 
putut face a fost să mă holbez neîncrezător la lumina 
verde, strălucitoare, care era pe cale să-mi schimbe 
viaţa — o imagine holografică orbitoare care a apărut 
deasupra capului lui Tyson. 

Cu un nod în stomac, mi-am amintit ce-mi spusese 
Annabeth despre ciclopi, că sunt progenituri ale spiri- 
telor naturii și ale zeilor... ei bine, ale unui anumit zeu, 
în general... 

Deasupra lui Tyson se rotea un trident verde strălu- 
citor — același simbol care apăruse deasupra mea în ziua 
când Poseidon mă recunoscuse ca fiu. 

A urmat un moment de tăcere și uimire. 

Să fii recunoscut era un eveniment rar. Unii rezidenți 
îl așteptau în zadar toată viața. Când fusesem recunoscut 
de Poseidon vara trecută, toată lumea îngenunchease cu 
respect. Dar acum ei l-au imitat pe Tantal, iar acesta se 
prăpădea de râs. 

— Ei bine! Cred că acum știu unde să punem bestia. 
Pentru numele zeilor, asemănarea e izbitoare! 

Toată lumea a râs, cu excepţia lui Annabeth și a câ- 
torva dintre prietenii mei. 

Tyson n-a părut să observe. Era prea intrigat, încer- 
când să atingă tridentul strălucitor de deasupra capu- 
lui care începea să pălească. Era prea nevinovat ca să 
înțeleagă cum e batjocorit, cât de cruzi pot fi oamenii. 

Dar eu înțelegeam. 

Aveam un nou coleg de cabană. Fratele meu vitreg 
era un monstru. 

In care suntem atacați de porumbeii demonici 


Următoarele câteva zile au fost un chin, întocmai 
cum dorise Tantal. 

În primul rând, a fost mutarea lui Tyson în cabana 
lui Poseidon, acesta chicotind la fiecare cincisprezece se- 
cunde și repetând: Percy e fratele meu? de parcă tocmai 
ar fi câștigat la loterie. 

— Aăă... Tyson, îi răspundeam. Nu e atât de simplu. 

Dar n-aveai ce-i explica. Era în al nouălea cer. Iar 
eu... oricât de mult mi-ar fi plăcut uriașul, nu puteam să 
nu mă simt jenat. Rușinat. Gata, am spus-o. 

Tatăl meu, atotputernicul Poseidon, îi făcuse ochi 
dulci vreunui spirit al naturii și Tyson era rezultatul. 
Citisem miturile despre ciclopi. Chiar mi-am adus amin- 
te că adesea erau copiii lui Poseidon. Dar niciodată nu 
realizasem că asta făcea... să fim rude. Până când Tyson 
n-a ajuns să locuiască în patul de lângă al meu. 

lar comentariile celorlalți rezidenţi.... Dintr-odată, 
nu mai eram Percy Jackson, tipul cel cool, care salvase 
fulgerul lui Zeus vara trecută. Acum eram Percy Jack- 
son, amărâtul care e frate cu un monstru. 

— Nu e fratele meu adevărat! protestam când Tyson 
nu era prezent. E mai degrabă un frate vitreg din partea 
monstruoasă a familiei. Cum ar fi... un frate vitreg înde- 
părtat sau așa ceva. 

Nimeni nu m-a crezut. 

Recunosc — eram furios pe tata. Mă simţeam de parcă 
faptul că eram fiul lui devenise un fel de farsă. 

Annabeth a încercat să mă facă să simt mai bine. A 
sugerat să ne unim într-o echipă pentru cursa de care, 
ca să mai uităm de probleme. 

Să nu mă înţelegeți greşit. Amândoi îl uram pe Tantal 
și ne făceam griji cu privire la tabără. Dar nu știam ce 
e de făcut. Până când nu veneam cu vreun plan genial 
ca să salvăm copacul Thaliei, ne-am gândit că puteam 
accepta ideea curselor de care. În fond, mama lui An- 
nabeth, Atena, inventase carul. Tatăl meu crease caii. 
Împreună am fi fost invincibili. 

Într-o dimineață stăteam lângă lacul cu canoe, 
schițând modele de care, când niște glumeţi din cabana 
Afroditei au trecut și m-au întrebat dacă n-am nevoie 
de niște rimel pentru ochiul meu... „Ah, scuze, pentru 
amândoi ochii.“ 

În timp ce se îndepărtau hlizindu-se, Annabeth a 
mormăit: 

— Ignoră-i, Percy. Nu-i vina ta că fratele tău e un 
monstru. 

— Nu e fratele meu! am izbucnit. Și nu e un monstru! 

Annabeth și-a ridicat sprâncenele. 

— Hei, nu te enerva pe mine! Și, dacă e să fim corecti, 
este un monstru. 

— Ei bine, tu i-ai dat permisiunea să intre în tabără. 

— Pentru că era singura cale de a-ţi salva viaţa! Adi- 
că... Îmi pare rău, Percy. Nu mă aşteptam ca Poseidon să-l 
recunoască. Ciclopii sunt cei mai înșelători, mai perfizi... 

— Nu e adevărat! Ce ai, de fapt, cu ciclopii? 

Urechile lui Annabeth s-au înroșit. Aveam senzația 
că îmi ascunde ceva — ceva de rău. 

— Las-o baltă, a spus. Acum, axul carului... 

— Îl tratezi ca pe o creatură oribilă, i-am spus. Mi-a 
salvat viaţa. 

Annabeth și-a aruncat creionul și s-a ridicat. 

— Atunci, poate că ar trebui să construiești cu el carul. 

— Poate că ar trebui. 

— Bine! 

— Bine! 

A plecat ca o furtună, lăsându-mă și mai necăjit ca 
înainte. 

e 


În următoarele două zile am încercat să-mi iau elibe- 
rez mintea de probleme. 

Silena Beauregard, una dintre cele mai frumoase 
fete din cabana Afroditei, mi-a dat prima lecţie de că- 
lărie pe un pegas. Mi-a explicat că exista un singur cal 
înaripat nemuritor pe nume Pegas, care încă rătăcește 
liber undeva, în cer, dar care de-a lungul timpului dădu- 
se naștere mai multor progenituri, niciuna atât de iute 
sau de curajoasă ca el, dar numite toate după primul și 
cel mai măreț. 

Ca fiu al Zeului Mării, nu-mi plăcea să fiu în aer. Ta- 
tăl meu era rival cu Zeus. Încercam să mă feresc pe cât 
posibil de teritoriul stăpânului cerului. 

Dar să călărești pe un cal înaripat era ceva diferit. Nu 
mă simţeam nici pe departe la fel de neliniștit ca într-un 
avion. Poate pentru că tata crease caii din spuma mării, 
așa că ei reprezentau un fel de... teritoriu neutru. Le 
înţelegeam gândurile. N-am fost surprins când pegasul 
meu a galopat pe deasupra copacilor sau a urmărit un 
stol de pescăruși într-un nor. 

Problema era că și Tyson dorea să călărească „puii de 
ponei“, dar pegașii se speriau la apropierea lui. Le-am 

spus, folosind telepatia, că Tyson nu-i va răni, dar nu 
m-au crezut. Asta l-a făcut pe Tyson să plângă. 

Singura persoană din tabără care n-avea nicio pro- 
blemă cu Tyson era Beckendorf din cabana lui Hefais- 
tos. Zeul fierar lucrase întotdeauna cu ciclopi la fierăria 
sa, așa că Beckendorf l-a luat pe Tyson la armurărie ca 
să-l înveţe prelucrarea metalelor. A spus că-l va învăța 
pe Tyson să creeze obiecte magice ca un maestru în cel 
mai scurt timp. 

După prânz, mă antrenam în arenă cu cei din cabana 
lui Apollo. Mânuirea sabiei fusese întotdeauna punctul 
meu forte. Oamenii spuneau că sunt mai bun decât ori- 
ce rezident din ultima sută de ani, cu excepţia, poate, a 
lui Luke. Oamenii mă comparau mereu cu Luke. 

I-am bătut pe băieţii lui Apollo cu ușurință. Ar fi tre- 
buit să-i înfrunt pe cei din cabanele lui Ares și a Atenei, 
deoarece aveau cei mai buni luptători cu sabia, dar nu 
mă înţelegeam cu Clarisse și cu fraţii ei, iar după cearta 
cu Annabeth, nu doream s-o văd. 

M-am dus la ora de tir cu arcul, chiar dacă mă des- 
curcam groaznic, şi nu era la fel fără Chiron ca profe- 
sor. La arte și meserii am început un bust din marmură 
al lui Poseidon, dar a început să semene cu Sylvester 
Stallone, așa că am abandonat. Am escaladat peretele 
de escaladă în timp ce scuipa lavă și se cutremura. lar 
serile făceam parte din patrula de frontieră. Chiar dacă 
Tantal insistase să lăsăm baltă încercarea de a proteja 
tabăra, câţiva dintre rezidenţi n-au renunţat, punând 
la punct un program în funcţie de timpul liber pe care-l 
aveam la dispoziţie. 

M-am așezat pe coama Dealului Semizeilor și am ur- 
mărit driadele mergând de colo-colo, cântându-i pinului 
aflat pe moarte. Satirii și-au adus naiurile și au cântat 

melodii magice din natură și, pentru o vreme, acele pi- 
nului au părut să se înzdrăvenească. Florile de pe deal 
au mirosit un pic mai bine, iar iarba a părut mai verde, 
dar de îndată ce muzica s-a oprit, boala s-a simțit din 
nou în aer. Tot dealul părea infectat, stingându-se din 
cauza otrăvii care ajunsese la rădăcinile copacului. 

Cu cât stăteam mai mult acolo, cu atât mă înfuriam 
mai tare. 

Luke era de vină. Mi-am amintit zâmbetul lui viclean, 
cicatricea făcută de dragon pe faţa lui. Se prefăcuse că e 
prietenul meu, și în tot acest timp fusese sluga numărul 
unu a lui Cronos. 

Mi-am deschis palma. Cicatricea făcută de Luke vara 
trecută se decolora, dar încă se vedea — o rană albă, în 
formă de asterisc, unde mă înțepase scorpionul lui. 

M-am gândit la ce-mi spusese Luke chiar înainte de-a 
încerca să mă omoare: „La revedere, Percy. Urmează o 
nouă Epocă de Aur. Tu nu vei face parte din ea. “ 


e 


Noaptea am avut și mai multe vise cu Grover. 

Uneori, doar frânturi de voce. O dată, l-am auzit spu- 
nând: „Este aici“. 

Altă dată: „Îi plac oile“. 

Am vrut să-i spun lui Annabeth despre visele mele, 
dar m-aș fi simţit prost. Cum adică, „îi plac oile“? M-ar 
fi crezut nebun. 

În noaptea de dinaintea cursei, Tyson şi cu mine am 
terminat de construit carul. Era dat naibii. Tyson făcu- 
se piesele metalice în armurărie. Eu șlefuisem lemnul 
și asamblasem carul. Era colorat în albastru și alb, cu 
valuri desenate pe părțile laterale şi un trident pictat în 
faţă. După toată munca, părea corect ca Tyson să meargă 

cu mine, deși știam că asta nu le va plăcea cailor, iar 
greutatea lui Tyson ne va încetini. 

Pe când mergeam la culcare, Tyson mi-a spus: 

— Eşti supărat? 

Mi-am dat seama că eram încruntat. 

— Nu. Nu sunt supărat. 

S-a pus pe pat și a rămas tăcut. Trupul era mult prea 
lung pentru patul său. Când și-a tras pe el cuvertura, 
picioarele i s-au ivit în partea de jos. 

— Sunt un monstru. 

— Nu spune asta. 

— Nu-i nimic. Voi fi un monstru bun. Atunci nu va 
trebui să mai fii supărat. 

N-am ştiut ce să zic. M-am uitat la tavan și am simţit 
că mor și eu încet, împreună cu copacul Thaliei. 

— Chestia e... că n-am mai avut un frate vitreg. Am 
încercat să nu-mi schimb tonalitatea vocii. Este foarte 
ciudat pentru mine. Și sunt îngrijorat în legătură cu ta- 
băra. Și un alt prieten de-al meu, Grover... ar putea fi 
în pericol. Simt că ar trebui să fac ceva pentru a-l ajuta, 
dar nu știu ce. 

Tyson n-a spus nimic. 

— Îmi pare rău, i-am spus. Nu-i vina ta. Sunt supărat 
pe Poseidon. Mă simt de parcă... de parcă încearcă să 
mă facă de râs, de parcă încearcă să ne compare sau așa 
ceva, și nu înţeleg de ce. 

Am auzit un huruit profund. Tyson sforăia. 

Am oftat. 

— Noapte bună, uriașule. 

Si am închis ochii. 

e 


In visul meu, Grover purta o rochie de mireasă. 

Nu i se potrivea prea bine. Rochia era prea lungă și 
tivul era murdar de noroi uscat. Decolteul îi tot cădea de 
pe umeri. Un voal zdrenţuit îi acoperea faţa. 

Era într-o încăpere umedă dintr-o peşteră, luminată 
doar de torţe. Într-un colţ era un pat, iar în celălalt, un 
vechi război de ţesut, în care era o bucată de pânză albă 
pe jumătate ţesută. 

Grover mă fixa, de parcă aș fi fost o emisiune TV pe 
care o aștepta. 

— Mulţumesc zeilor! a scâncit. Mă auzi? 

Mie, celui din vis, mi-a luat ceva timp să-i răspund. 
Încă priveam în jur, măsurând cu privirea tavanul cu 
stalactite, simțind duhoarea de oi şi capre, auzind mârâ- 
itul, mormăitul și behăitul care păreau să vină din spa- 
tele unui bolovan cât un frigider care bloca unica ieșire 
din încăpere, de parcă în spatele ei ar fi fost o peșteră 
mult mai mare. 

— Percy? a spus Grover. Te rog, n-am puterea să-ţi 
transmit o imagine mai bună. Trebuie să mă asculţi! 

— Te aud, am spus. Grover, ce se întâmplă? 

Din spatele bolovanului, o voce monstruoasă a strigat: 

— Scumpete! Ai terminat? 

Grover a tresărit. A strigat cu glas subţire: 

— Încă nu, dragă! Mai sunt câteva zile! 

— Ah! N-au trecut încă două săptămâni? 

— N-nu, dragă. Doar cinci zile. Au mai rămas două- 
sprezece. 

Monstrul a tăcut, încercând poate să calculeze. Cred 
că se descurca chiar mai rău ca mine la aritmetică, pen- 
tru că a zis: 

— Bine, dar grăbește-te! Vreau să PRIVEEEEESC 
sub vălul ăla, he, he, he. 

Grover s-a întors spre mine. 

— Trebuie să mă ajuţi! N-avem vreme! Sunt blocat în 
peștera asta. Pe o insulă de pe mare. 

— Unde? 

— Nu ştiu exact! Am mers în Florida și am făcut 
stânga. 

— Poftim? Cum al... 

— E o capcană! a spus Grover. Ăsta e motivul pentru 
care niciun satir nu s-a mai întors din misiune. Este cio- 
ban, Percy! Şi o are. Magia sa naturală e atât de puter- 
nică, încât miroase întocmai ca Marele Zeu Pan! Satirii 
vin aici și sunt prinși și mâncaţi de Polifem! 

— Poli-cine? 

— De ciclop! a spus Grover, exasperat. Aproape scă- 
pasem. Ajunsesem tocmai până în Sf. Augustin. 

— Dar te-a urmărit, am spus, amintindu-mi primul 
vis. Și te-a prins într-un magazin cu accesorii de nuntă. 

— Exact, a spus Grover. Se pare că a funcţionat legă- 
tura mea empatică. Uite, rochia asta de mireasă e singu- 
rul lucru care m-a ţinut în viaţă. El crede că miros bine, 
dar i-am spus că era doar parfum cu aromă de capră. 
Slavă zeilor că nu vede foarte bine. Ochiul său e încă pe 
jumătate orb de ultima dată când cineva i l-a scos. Dar 
în curând își va da seama ce sunt. Mi-a dat doar două 
săptămâni pentru a-mi termina trena de mireasă și de- 
vine nerăbdător! 

— Stai o clipă. Ciclopul crede că ești... 

— Da! s-a tânguit Grover. Crede că sunt o femeie ci- 
clop și vrea să se căsătorească cu mine! 

În alte împrejurări, aș fi izbucnit în râs, dar vocea 
Grover era foarte serioasă. Tremura de frică. 

— O să vin să te salvez, i-am promis. Unde ești? 

— Pe Marea Monştrilor, normal! 

— Ce mare? 

— Ţi-am spus! Nu știu exact! Și, Percy... ăăă, îmi pare 
rău, dar această legătură empatică... Ei bine, n-am avut 
de ales. Emoţiile noastre sunt legate acum. Dacă mor... 

— Să nu-mi spui că o să mor și eu. 

— Păi... poate că nu. S-ar putea să trăieşti câțiva ani 
într-o stare vegetativă. Dar ar fi mult mai bine dacă 
m-ai scoate de aici. 

— Scumpete! a urlat monstrul. E timpul pentru cină! 
Mmm, mmm, carne de oaie! 

Grover a scâncit. 

— Trebuie să plec. Grăbeşte-te! 

— Aşteaptă! Ai spus că ceva e aici. Ce anume? 

— N-avem vreme! Vise plăcute! Nu mă lăsa să mor! 

Visul s-a întrerupt și m-am trezit brusc. Era dimineaţa 
devreme. Tyson se holba la mine, cu ochiul său mare și 
căprui plin de îngrijorare. 

— Eşti bine? m-a întrebat. 

Vocea lui m-a făcut să mă-nfior, căci semăna perfect 
cu vocea monstrului pe care-l auzisem în vis. 


* 


În dimineața cursei aerul era cald şi umed. Ceaţa se 
lăsase pe pământ ca aburul în saună. Milioane de păsări 
s-au adăpostit în copaci — niște porumbei dolofani, gri și 
albi, doar că nu gângureau ca niște porumbei obișnuiți. 
Scoteau niște scârțâituri metalice enervante care îmi 
aminteau de sonarele submarinelor. 

Pista de curse fusese construită într-o zonă cu iar- 
bă, între câmpul de tir cu arcul şi pădure. Cabana lui 
Hefaistos folosise taurii de bronz, care erau complet 
domesticiți de când li se dăduse la cap, pentru a ara o 
pistă ovală în câteva minute. 

Existau rânduri de bănci din piatră pentru spec- 
tatori - Tantal, satiri, câteva driade și toți rezidenții 

care nu participau. Domnul D. n-a apărut. Nu se trezea 
niciodată înainte de zece. 

— În regulă! a spus Tantal când echipele au început 
să se strângă. 

O naiadă îi adusese un platou mare cu produse de pati- 
serie și, în timp ce Tantal vorbea, mâna sa dreaptă urmă- 
rea un ecler cu ciocolată de-a curmezișul mesei juriului. 

— Ştiţi cu toţii regulile. O pistă de patru sute de 
metri. Două tururi pentru a câștiga. Doi cai la un car. 
Fiecare echipă e formată dintr-un conducător și un lup- 
tător. Sunt permise armele. Loviturile sub centură sunt 
de dorit, dar încercaţi să nu omorâţi pe nimeni! Tantal 
ne-a zâmbit de parcă am fi fost cu toţii niște copii obraz- 
nici. Orice omor va atrage după sine o pedeapsă aspră: 
fără prăjituri la focul de tabără timp de o săptămână! 
Acum, pregătiți-vă carele! 

Beckendorf a condus echipa lui Hefaistos pe pistă. 
Aveau un car frumos făcut din bronz și fier — și la fel și 
caii, care erau automate magice, la fel ca taurii Colchis. 
N-aveam nicio îndoială că Beckendorf instalase tot felul 
de capcane mecanice și mai multe opţiuni de lux decât 
la un Maserati complet echipat. 

Carul celor din cabana Ares era roșu ca sângele și era 
tras de două schelete de cai sinistre. Clarisse a urcat la 
bord cu un braţ de sulițe, mingi cu ţepi, gheare de fier și 
o grămadă de alte jucării periculoase. 

Carul lui Apollo era dichisit, grațios, făcut numai din 
aur și tras de doi minunaţi cai Palomino. Luptătorul lor 
era înarmat cu un arc, deși promisese să nu tragă săgeți 
obișnuite, ascuţite, spre ceilalți conducători. 

Carul lui Hermes era verde şi părea vechi, de parcă 
n-ar mai fi fost scos din garaj de ani de zile. Nu arăta 

special, dar era condus de fraţii Stoll și m-am cutremu- 
rat gândindu-mă ce trucuri murdare puneau la cale. 

Mai rămânea carul Atenei, condus de Annabeth, și 
al meu. 

Înainte de începerea cursei, am încercat să mă apro- 
pii de Annabeth şi să-i povestesc visul meu. 

S-a înviorat când am pomenit de Grover, dar când i-am 
spus ce-mi zisese, a părut să fie iar distantă, suspicioasă. 

— Încerci să-mi distragi atenţia, a conchis. 

— Poftim? Nici vorbă! 

— Sigur că da! De parcă Grover a dat din întâmplare 
peste singurul lucru care ar putea salva tabăra. 

— Ce vrei să spui? 

Și-a dat ochii peste cap. 

— Întoarce-te la carul tău, Percy. 

— Nu inventez nimic. Are probleme, Annabeth. 

A ezitat. Vedeam că încearcă să se decidă dacă să aibă 
încredere în mine sau nu. În ciuda certurilor noastre 
ocazionale, trecusem prin multe împreună. Și știam că 
nu vrea ca Grover să pățească ceva rău. 

— Percy, o legătură empatică e foarte greu de reali- 
zat. Adică, e mult mai probabil să fi visat într-adevăr... 

— Oracolul, am spus. Am putea consulta Oracolul. 

Annabeth s-a încruntat. 

Vara trecută, înainte de misiunea mea, vizitasem spi- 
ritul acela ciudat care locuia în podul Casei celei Mari 
și acesta făcuse o profeție care se adeverise așa cum nu 
m-aș fi așteptat niciodată. Experienţa aceea mă urmări- 
se luni de zile. Annabeth știa că n-aș fi sugerat să mer- 
gem acolo dacă n-aș fi vorbit serios. 

Înainte de-a răspunde, s-a auzit cornul. 

— Concurențţi! a strigat Tantal. Pe locuri! 

— Vorbim mai târziu, mi-a spus Annabeth, după ce 
câștig. 

În timp ce mă întorceam la carul meu, am observat 
că o grămadă de porumbei se adunaseră în copaci — ugu- 
ind ca nebunii, făcând pădurea să răsune. Nimeni nu 
părea să-i mai fi observat, dar pe mine mă nelinișteau. 
Ciocurile lor aveau o scânteiere stranie. Ochii lor păreau 
mai strălucitori decât cei ai păsărilor normale. 

Tyson se chinuia să țină caii sub control. A trebuit să 
le vorbesc mult timp până să se potolească. 

„E un monstru, stăpâne!“ mi s-au plâns. 

„E fiul lui Poseidon“, le-am spus. „La fel ca... ei bine, 
la fel ca mine.“ 

„Nu!“ au insistat. „Un monstru! Un mâncător de cai! 
Nu e de încredere!“ 

„O să primiţi cuburi de zahăr la finalul cursei“, am 
spus. 

„Cuburi de zahăr?“ 

„Cuburi de zahăr foarte mari. Și fân. V-am spus că vă 
dau fân?“ 

În cele din urmă, au fost de acord să-i înham. 

Dacă n-aţi mai văzut un car grecesc, aflați că e con- 
struit pentru viteză, nu pentru siguranţă sau confort. 
Practic, este un coș de lemn deschis la spate, montat pe 
un ax, între două roţi. Cel care-l conduce stă în picioare 
tot timpul și simte toate denivelările de pe drum. Carul 
e făcut dintr-un lemn atât de ușor încât, dacă îţi pierzi 
echilibrul când iei o curbă strânsă, e foarte probabil să 
te răstorni, zdrobind și carul laolaltă cu tine. 

E mult mai palpitant decât să te dai cu skateboardul. 

Am luat frâiele și am dus carul la linia de start. l-am 
dat lui Tyson un par de trei metri și i-am spus că sarci- 
na lui era să împingă celelalte care dacă s-ar fi apropiat 

prea mult și să pareze orice obiect pe care ar fi încercat 
să-l arunce în noi. 

— Nu lovesc poneii cu băţul, a insistat. 

— Nu, i-am răspuns. Și nici oamenii, dacă se poate. 
Vom face o cursă corectă. Ai grijă doar să nu fiu deranjat 
de nimic și lasă-mă să mă concentrez la condusul carului. 

— Vom câștiga! a spus radiind. 

„Vom fi bătuţi măr“, m-am gândit, dar trebuia să în- 
cerc. Doream să le arăt celorlalți... ei bine, nu știu nici 
eu ce anume. Că Tyson era un tip de treabă? Că nu-mi 
era rușine să fiu văzut cu el în public? Sau poate faptul 
că nu mă răniseră cu toate glumele și poreclele lor. 

În timp ce carele se aliniau, în pădure se strângeau ȘI 
mai mulți porumbei cu ochi strălucitori. Țipau atât de 
tare încât rezidenții din tribune au început să-i observe, 
privind agitaţi la copacii care tremurau sub greutatea 
păsărilor. Tantal nu părea îngrijorat, dar a trebuit să 
ridice glasul ca să acopere zgomotul. 

— Concurenţi? a strigat. Pe locuri! 

A făcut un semn cu mâna şi s-a dat semnalul de por- 
nire. Carele s-au trezit, zgomotoase, la viață. Copitele 
au scormonit pământul. Mulțimea a aplaudat. 

Aproape imediat s-a auzit un zgomot puternic. M-am 
uitat înapoi tocmai la timp ca să văd carul lui Apollo 
răsturnându-se. Carul lui Hermes îl lovise — poate din 
greșeală, poate nu. Concurenţii au fost aruncaţi în aer, 
dar caii au intrat în panică şi au tras carul aurit într-o 
parte, de-a curmezișul pistei. Echipa lui Hermes, Travis 
și Connor Stoll, au început să râdă de bucurie, dar n-a 
durat mult. Caii lui Apollo au intrat într-ai lor şi carul 
lui Hermes s-a răsturnat, la rându-i, lăsând în urmă o 
grămadă de lemne rupte și patru cai cabrați în praf. 

Două care doborâte în primii șase metri. Îmi plăcea 
acest sport. 

Mi-am îndreptat din nou atenţia în față. Ne descur- 
cam bine, fiind înaintea carului lui Ares, dar carul lui 
Annabeth era cu mult înaintea noastră. Deja întorcea 
în jurul primului stâlp, iar colegul ei, care purta sulița, a 
rânjit și ne-a făcut cu mâna, strigând: 

— Pa, pa! 

Carul lui Hefaistos recupera, de asemenea, teren. 

Beckendorf a apăsat un buton și în laterala carului 
său s-a deschis un panou. 

— Îmi pare rău, Percy, mi-a strigat. Trei seturi de bile 
cu lanțuri au fost proiectate direct spre roţile noastre. 
Ne-ar fi distrus complet dacă Tyson nu le-ar fi îndepăr- 
tat cu o lovitură rapidă de par. Le-a dat celor din carul 
lui Hefaistos o lovitură zdravănă și i-a făcut să alunece 
de-a curmezișul pistei în timp ce noi mergeam înainte. 

— Bravo, Tyson! am strigat. 

— Păsări! a urlat. 

— Ce? 

Mergeam atât de iute, încât era greu să auzi sau să 
vezi ceva, dar Tyson a arătat spre pădure și am văzut 
ce-l îngrijora. Porumbeii își luaseră zborul din copaci. 
Formaseră o spirală ca o tornadă uriașă, îndreptându-se 
spre pistă. 

„Nu-i mare lucru“, mi-am spus. „Sunt doar porumbei. “ 

Am încercat să mă concentrez asupra cursei. 

Făcusem prima tură, roțile scrâşneau sub noi, carul 
ameninţa să se răstoarne, dar eram acum la doar zece 
metri în spatele lui Annabeth. Dacă m-aș fi putut apro- 
pia încă puţin, Tyson şi-ar fi putut folosi parul... 

Luptătorul lui Annabeth nu mai zâmbea. Și-a scos o 
suliță din colecție și a ţintit spre mine. 

Era pe punctul de-a arunca când am auzit ţipete. 

Porumbeii roiau deasupra -— erau mii, și îi bombar- 
dau pe spectatorii din tribune, atacând celelalte care. 
Beckendorf era înconjurat. Luptătorul său încerca să 
gonească păsările, dar nu vedea nimic. Carul a ieșit de 
pe pistă și a început să brăzdeze câmpurile de căpșuni. 
Din caii mecanici ieșea fum. 

În carul lui Ares, Clarisse i-a dat un ordin răstit lup- 
tătorului ei, care a aruncat repede o plasă de camuflaj 
peste coșul lor. Păsările mișunau în jur, ciuguleau și 
sfâșiau mâinile luptătorului care încerca să ţină pla- 
sa, dar Clarisse doar a scrâșnit din dinţi și şi-a văzut 
de drum. Caii ei scheletici părea imuni la orice venea 
din afară. Porumbeii le-au ciugulit orbitele goale și le-au 
zburătăcit printre coaste în zadar, căci armăsarii au con- 
tinuat să alerge. 

Spectatorii n-au fost la fel de norocoși. Păsările ciu- 
guleau orice petic vizibil de piele, înnebunindu-i pe toți. 

Acum, că păsările se mai apropiaseră, era clar că nu 
era vorba de porumbei normali. Aveau niște ochi rotunzi 
și răutăcioși. Ciocurile erau din bronz și, judecând după 
scâncetele rezidenţilor, trebuie să fi fost ascuțite rău. 

— Păsări stimfaliene!! a strigat Annabeth. 

A încetinit și și-a tras carul alături de al meu. 

— O să-i ciugulească pe toţi până la os dacă nu le 
alungăm! 

— Tyson, am spus, ne întoarcem! 

— Mergem pe contrasens? a întrebat. 


1 Păsări uriașe, înzestrate cu ciocuri de aramă și gheare 
ascuţite de bronz, care pustiau ţinutul din jurul lacului Stimfa- 
los, omorând oameni și hrănindu-se cu carnea lor. Au fost ucise 
de către Hercule. 

— Întotdeauna, am mormăit, dar am îndreptat carul 
spre tribune. 

Carul lui Annabeth mergea alături de noi. A strigat: 

— Eroi, la arme! 

Dar nu eram sigur că o aude cineva din cauza cârâi- 
tului păsărilor și a haosului general. 

Am ţinut frâiele cu o mână și am reușit s-o scot pe 
Anaklusmos. 

Un val de păsări s-a repezit spre fața mea, clămpă- 
nind din ciocurile de metal. Le-am făcut bucăți din zbor; 
au explodat într-un nor de praf și pene, dar mai rămăse- 
seră milioane. Una m-a ciupit de fund și aproape că am 
căzut din car. 

Nici Annabeth nu era mai norocoasă. Cu cât ne apro- 
piam de tribune, cu atât se îndesea norul de păsări. 

Unii spectatori au încercat să riposteze. Rezidenţii 
cabanei Atenei cereau scuturi. Arcașii lui Apollo și-au 
scos arcurile și săgețile, gata să distrugă pericolul, dar 
pentru că erau prea mulți rezidenţi amestecați cu păsă- 
rile, nu era prea sigur să tragă. 

— Sunt prea multe! i-am strigat lui Annabeth. Cum 
scăpăm de ele? 

A înjunghiat un porumbel cu cuțitul. 

— Hercule a folosit zgomotele! Clopotele de alamă! 
Le-a speriat cu cel mai sinistru sunet pe care l-a putut 
produce... 

Ochii i s-au mărit. 

— Percy... Colecţia lui Chiron! 

Am priceput imediat. 

— Crezi că va funcţiona? 

I-a încredinţat luptătorului ei frâiele şi a sărit în ca- 
rul meu, de parcă ar fi fost cel mai ușor lucru din lume. 

— Către Casa cea Mare! E singura noastră șansă! 

Clarisse tocmai trecuse linia de sosire fără să întâm- 
pine vreo rezistență; părea să fi observat abia acum cât 
de gravă era problema păsărilor. 

Când ne-a văzut îndepărtându-ne, a strigat: 

— Fugiţi? Lupta se dă aici, laşilor! 

Și-a scos sabia și a pornit atacul asupra tribunelor. 

Am mânat caii la galop. Carul a trecut huruind peste 
câmpurile de căpșuni, apoi peste terenul de volei și s-a 
oprit brusc în fața Casei celei Mari. Annabeth și cu mine 
ne-am repezit înăuntru, străbătând în goană holul, spre 
apartamentul lui Chiron. 

CD-playerul său era încă pe noptieră. La fel și CD-u- 
rile sale preferate. 

L-am luat pe cel mai respingător pe care l-am putut 
găsi, Annabeth a smuls CD-player-ul și am ieșit împreună. 

La pista de curse, carele erau în flăcări. Rezidenţi 
răniți fugeau în toate părţile, urmăriţi de păsări care le 
rupeau hainele și le smulgeau părul, în timp ce Tantal 
vâna produse de patiserie în tribune, strigând din când 
în când: 

— Totul e sub control! Nu vă faceţi griji! 

Am oprit lângă linia de sosire. Annabeth a pregătit 
CD-player-ul. M-am rugat ca bateriile să fie încărcate. 

Am apăsat butonul PLAY, pornind muzica preferată 
a lui Chiron — All-Time Greatest Hits ale lui Dean Mar- 
tin. Dintr-odată, în aer s-au auzit viori și alămuri și o 
grămadă de tipi suspinând în italiană. 

Porumbeii demonici au luat-o razna. Au început să 
zboare în cerc, lovindu-se unii de alții de parcă ar fi vrut 
să se sinucidă. Apoi au abandonat pista cu totul și au 
zburat spre cer într-un imens val plumburiu. 

— Acum! a strigat Annabeth. Arcași! 

Având ţinte clare, arcașii lui Apollo au acționat fără 
cusur. Majoritatea puteau trage cinci sau șase săgeți deo- 
dată. În câteva minute, pământul s-a umplut de cadavre- 
le porumbeilor cu ciocuri de bronz, iar supraviețuitorii 
erau departe, ca o dâră de fum la orizont. Tabăra fusese 
salvată, dar priveliștea nu era plăcută. Majoritatea care- 
lor erau complet distruse. Mai toată lumea fusese rănită 
și sângera din cauza numeroaselor ciupituri. Copiii din 
cabana Afroditei țipau, deoarece coafurile le fuseseră 
distruse, iar păsările li se ușuraseră pe haine. 

— Bravo! a spus Tantal, dar nu se uita la mine sau la 
Annabeth. Avem primul nostru câștigător! 

S-a dus la linia de sosire şi i-a dat Clarissei laurii de 
aur pentru câștigarea cursei, ea părea şocată. 

S-a întors și mi-a zâmbit. 

— Și-acum, să-i pedepsim pe scandalagii care au de- 
ranjat cursa. 

In care accept daruri de la un străin 


După părerea lui Tantal, păsările stimfaliene își vă- 
zuseră pur şi simplu de treabă în pădure şi nu ne-ar fi 
atacat dacă Annabeth, Tyson și cu mine nu le-am fi de- 
ranjat conducând atât de prost carele. 

Era atât de nedrept încât i-am spus lui Tantal să 
meargă să vâneze o gogoașă, ceea ce n-a ajutat la îmbu- 
nătăţirea stării sale de spirit. Ne-a pedepsit să lucrăm la 
bucătărie — să frecăm oale și platouri toată după-amiaza 
în bucătăria subterană, laolaltă cu harpiile de serviciu. 
Harpiile foloseau lavă în loc de apă ca să obțină o extra- 
curățenie și ca să ucidă 99,9% dintre germeni, așa că 
Annabeth și cu mine am fost nevoiţi să purtăm mănuși 
şi șorţuri de azbest. 

Tyson n-avea nicio probemă. A început să frece cu 
mâinile goale, dar Annabeth și cu mine a trebuit să ne 
chinuim ore întregi; era o muncă periculoasă, mai ales că 
aveam tone de farfurii suplimentare. Tantal comandase 
un banchet special de prânz pentru a sărbători victoria 
carului condus de Clarisse — o masă completă, cu păsări 
stimfaliene ale morții prăjite într-o manieră rustică. 

Singurul lucru bun legat de pedeapsa noastră era că 
ne oferea lui Annabeth și mie un dușman comun și mult 
timp pentru discuţii. După ce i-am povestit din nou vi- 
sul cu Grover, a dat semne că începe să mă creadă. 

— Dacă într-adevăr a găsit-o, a murmurat ea, și dacă 
am putea s-o obținem... 

— Stai, am spus. Te porţi de parcă... chestia pe care 
Grover a găsit-o, orice ar fi, e singurul lucru din lume 
care ar putea salva tabăra. Despre ce-i vorba? 

— Îţi dau un indiciu. Ce obţii când tunzi un berbec? 

— Dezordine? 

A oftat. 

— Lână. Blana unui berbec se numeşte şi lână. Și 
dacă se întâmplă să fie de aur... 

— Lâna de Aur. Vorbești serios? 

Annabeth a aruncat în lavă o farfurie cu oase de pă- 
sări moarte. 

— Percy, îţi aduci aminte de Surorile Gri? Spuneau 
că știu locul unde se află ceea ce cauţi. Și au pomenit de 
Iason. Acum trei mii de ani, i-au spus cum să găsească 
Lâna de Aur. Cunoști, desigur, povestea lui Iason și a 
argonauțţilor? 

— Da, am spus. E un film vechi cu schelete de lut. 

Annabeth și-a dat ochii peste cap. 

— O, pe zei, Percy! Eşti incorigibil. 

— Poftim? am întrebat. 

— Taci și ascultă. Aceasta e povestea reală a lânii: 
au fost odată doi copii ai lui Zeus, Cadmus și Europa, 
OK? Erau pe cale să fie oferiţi ca sacrificii umane, când 
s-au rugat lui Zeus să-i salveze. Așa că Zeus a trimis un 
berbec magic zburător cu lână de aur, care i-a luat din 
Grecia și i-a dus tocmai în Colchis, în Asia Mică. De fapt, 
l-a dus doar pe Cadmus. Europa a căzut și a murit pe 
drum, dar asta nu e important. 

— Probabil e important pentru ea. 

— Ideea este că, atunci când Cadmus a ajuns la Col- 
chis, a sacrificat berbecul de aur în cinstea zeilor și 

a atârnat Lâna într-un copac din mijlocul regatului. 
Lâna a adus prosperitate în regiune. Animalele nu s-au 
mai îmbolnăvit. Plantele s-au făcut mai frumoase. Agri- 
cultorii au avut recolte bogate. Ciuma i-a ocolit. De ace- 
ea a vrut lason să aducă Lâna. Aceasta poate revitaliza 
orice regiune în care e pusă. Vindecă boli, revigorează 
natura, înlătură poluarea... 

— Ar putea vindeca copacul Thaliei. 

Annabeth a dat din cap. 

— Şi ar întări hotarele Taberei Semizeilor. Dar, Percy, 
Lâna a fost dată dispărută de secole. Nenumărați eroi 
au căutat-o fără succes. 

— Dar Grover a găsit-o, am spus. A plecat în căutarea 
lui Pan şi a găsit, în schimb, Lâna, deoarece ambii radi- 
ază magie naturală. Totul are sens, Annabeth. Îl putem 
salva și pe el şi tabăra în același timp. E perfect! 

Annabeth a ezitat. 

— Un pic prea perfect, nu crezi? Dacă e o capcană? 

Mi-am amintit de vara trecută, când Cronos interve- 
nise în misiunea noastră. Fusese cât pe-aci să ne implice 
într-un război care ar fi distrus civilizaţia occidentală. 

— Avem de ales? am întrebat. Ai de gând să mă ajuţi 
să-l salvez pe Grover sau nu? 

S-a uitat la Tyson, care își pierduse interesul față de 
conversaţia noastră și se distra făcând bărci de jucărie 
din pahare și linguri în lavă. 

— Percy, mi-a spus ea în șoaptă, va trebui să luptăm 
cu un ciclop. Polifem, cel mai rău dintre ciclopi. Și in- 
sula lui nu poate fi decât într-un singur loc. Pe Marea 
Monştrilor. 

— Unde-i asta? 

S-a uitat la mine de parcă credea că fac pe prostul. 

— Marea Monştrilor. Marea pe care au navigat Ulise 
și Iason și Enea și toți ceilalți. 

— Vrei să spui Mediterana? 

— Nu. Ei bine, da... dar nu. 

— Încă un răspuns direct. Mulţumesc. 

— Uite ce e, Percy, Marea Monștrilor este marea pe 
care au navigat toţi eroii în aventurile lor. Cândva, a fost 
Marea Mediterană, da. Dar, ca orice altceva, amplasa- 
mentul ei se schimbă în funcţie de deplasarea centrului 
de putere al Occidentului. 

— Așa cum Muntele Olimp se află deasupra clădirii 
Empire State Building, am spus. lar Hades se află sub 
Los Angeles. 

— Corect. 

— Dar o mare plină de monștri — cum să ascunzi ceva 
de genul ăsta? N-ar observa muritorii că se petrec lu- 
cruri ciudate... de pildă, că navele sunt mâncate și aşa 
mai departe? 

— Normal că observă. Ei nu înţeleg, dar știu că e ceva 
ciudat cu partea aceea a oceanului. Marea Monştrilor se 
află acum în largul Coastei de Est a Statelor Unite, la 
nord-est de Florida. Muritorii i-au dat și un nume. 

— Triunghiul Bermudelor? 

— Exact. 

Am așteptat să se așeze informaţia. Nu era cu nimic 
mai ciudată decât orice altceva aflasem de la venirea în 
Tabăra Semizeilor. 

— Bine... deci, cel puţin, știm unde să căutăm. 

— Este, totuși, o zonă uriasă, Percy. Să cauţi o insuliță 
în niște ape infestate cu monștri... 

— Hei, sunt fiul Zeului Mării. E teritoriul meu. Cât 
de greu poate fi? 

Annabeth s-a încruntat. 

— Va trebui să vorbim cu Tantal, ca să primim apro- 
barea pentru misiune. Ne va refuza. 

— Nu şi dacă îi cerem asta diseară, la focul de tabără, 
în fața tuturor. Ne va auzi întreaga tabără. Or să-i forțe- 
ze mâna. N-o să poată să refuze. 

— Poate. Un fir de speranţă s-a strecurat în vocea lui 
Annabeth. Am face bine să spălăm vasele astea. Dă-mi, 
te rog, pistolul de pulverizat cu lavă. 


e 


În seara aceea, la focul de tabără, cabana lui Apollo a 
condus intonarea cântecului. Au încercat să ridice mo- 
ralul tuturor, dar nu era ușor, după atacul păsărilor din 
acea după-amiază. Stăteam cu toţii în semicerc, pe niște 
trepte de piatră, cântând cu jumătate de gură şi privind 
la foc în timp ce băieţii lui Apoilo zdrăngăneau la chitare 
ȘI harfe. 

Am cântat toate piesele standard din tabără: „Jos, la 
Marea Egee“, „Sunt propriul meu stră-stră-stră-stră- 
bunic“, „Acesta e pământul lui Minos“. Focul de ta- 
bără era fermecat, cu cât cântam mai tare, cu atât se 
înteţea mai tare, modificându-și culoarea și temperatura 
în funcţie de starea de spirit a mulţimii. În serile reușite, 
văzusem flăcări de șase metri, de un roșu aprins, atât 
de fierbinţi, încât bezelele tuturor celor din primul rând 
luau foc. In seara asta, focul avea doar un metru şi ju- 
mătate, era călduțţ, iar flăcările erau șterse. 

Dionysos a plecat mai devreme. După ce a rezistat la 
câteva melodii, a mormăit că până și partidele de pina- 
cle cu Chiron erau mai interesante decât asta. Apoi l-a 
privit cu dispreţ pe Tantal şi s-a întors la Casa cea Mare. 

Când s-a încheiat și ultima melodie, Tantal a spus: 

— Ei bine, a fost minunat! 

S-a apropiat cu o bezea friptă și a încercat s-o dea jos 
de pe bățul pe care era înfiptă, cu o mișcare lejeră. Până 
să apuce s-o atingă, bezeaua a zburat. Tantal s-a repe- 
zit s-o prindă, dar bezeaua s-a sinucis, aruncându-se în 
flăcări. 

Tantal s-a întors spre noi, zâmbind forţat. 

— Și-acum, câteva anunţuri despre programul de mâine. 

— Domnule, am spus. 

Lui Tantal a început să i se zbată ochiul. 

— Ajutorul nostru de la bucătărie are ceva de spus? 

Câţiva dintre rezidenții cabanei Ares au chicotit, dar 
n-aveam de gând să las pe nimeni să mă facă de râs şi 
să tac. M-am ridicat și am privit spre Annabeth. Slavă 
zeilor, s-a ridicat şi ea. 

Am spus: 

— Avem o idee despre cum putem salva tabăra. 

S-a lăsat o tăcere totală, dar mi-am dat seama că toa- 
tă lumea era atentă, pentru că focul de tabără era de un 
galben strălucitor. 

— Nu mai spune, a zis binevoitor Tantal. Ei bine, 
dacă are ceva de-a face cu carele... 

— Lâna de Aur, am spus. Știm unde se află. 

Flăcările s-au făcut portocalii. Înainte ca Tantal să 
mă poată opri, le-am povestit visul despre Grover și in- 
sula lui Polifem. Annabeth a intervenit și le-a reamin- 
tit tuturor ce putea face Lâna. Din gura ei, suna foarte 
convingător. 

— Lâna poate salva tabăra, a conchis. Sunt sigură de 
asta. 

— Prostii, a spus Tantal. N-avem nevoie să fim salvaţi. 

Toată lumea l-a privit fix până când Tantal a început 
să se simtă jenat. 

— În plus, a adăugat repede, Marea Monștrilor? Nu e 
un loc foarte precis. Nici nu știi unde să cauţi. 

— Ba da, aş ști, am spus. 

Annabeth s-a aplecat spre mine și mi-a șoptit: 

— Ai şti? 

Am dat din cap, pentru că Annabeth trezise ceva în 
capul meu când îmi amintise de călătoria noastră cu ta- 
xiul Surorilor Gri. În acel moment, informaţiile pe care 
mi le oferiseră nu avuseseră nicio noimă. Dar acum... 

— 30, 31, 75, 12, am spus. 

— În regulă, a spus Tantal. Îţi mulțumim că ne-ai 
spus şi nouă numerele astea fără sens. 

— Sunt coordonate de navigaţie, am spus. Latitudine 
și longitudine. Am învăţat despre asta la educaţie civică. 

Până și Annabeth a părut impresionată. 

— 30° 31' Nord, 75° 12’ Vest. Are dreptate! Surorile 
Gri ne-au dat coordonatele astea. E undeva în Oceanul 
Atlantic, în largul coastei Floridei. Marea Monştrilor. 
Solicităm o misiune! 

— Staţi așa, a spus Tantal. 

Dar rezidenții au preluat sloganul. 

— MI-SI-U-NE! MI-SI-U-NE! 

Flăcările s-au întețit. 

— Nu e nevoie! a insistat Tantal. 

— MI-SI-U-NE! MI-SI-U-NE! 

— Bine! a strigat Tantal, cu ochii aprinși de mânie. 
Voi, neastâmpăraţilor, vreţi să iniţiez o misiune? 

— DA! 

— Prea bine, a consimţit. Voi autoriza un campion să 
întreprindă această călătorie periculoasă ca să găseas- 
că Lâna de Aur și s-o aducă în tabără... sau să moară 
încercând. 

Inima mi s-a umplut de emoție. N-aveam de gând să-l 
las pe Tantal să mă sperie. Asta trebuia să fac. Urma 
să-l salvez pe Grover şi tabăra. Nimic nu mă putea opri. 

— Îi voi permite campionului nostru să consulte 
Oracolul! a anunţat Tantal. Și să-și aleagă doi însoțitori 
pentru călătorie. Și cred că e evident cine e campionul. 

Tantal s-a uitat la mine și la Annabeth de parcă ar fi 
vrut să ne jupoaie de vii. 

— Campionul trebuie să fie cineva care a câştigat 
respectul taberei, care s-a dovedit inventiv în cursele de 
care și curajos în apărarea taberei. Tu trebuie să con- 
duci această misiune... Clarisse! 

Focul a strălucit într-o mie de culori diferite. 

Cabana Ares a început să bată din picioare şi să strige: 

— CLARISSE! CLARISSE! 

Clarisse s-a ridicat; părea năucită. Apoi a înghiţit, iar 
pieptul i s-a umflat de mândrie. 

— Accept misiunea! 

— Stai! am strigat. Grover e prietenul meu. Eu am 
avut visul. 

— Stai jos! a strigat cineva din direcţia cabanei Ares. 
Rândul tău a fost vara trecută! 

— Da, nu vrea decât să fie iar în centrul atenţiei! a 
spus altcineva. 

Clarisse s-a uitat la mine. 

— Accept misiunea, a repetat. Eu, Clarisse, fiica lui 
Ares, voi salva tabăra! 

Rezidenţii cabanei lui Ares au aplaudat. Annabeth a 
protestat şi toți ceilalți din tabăra Atenei i s-au alăturat. 
Toată lumea a început să ia partea cuiva — strigând şi 
certându-se și aruncând bezele. Am crezut că totul se 
va transforma într-un adevărat război cu prăjituri, când 
Tantal a strigat: 

— Tăcere, puști neastâmpăraţi! 

Tonul său m-a uimit chiar și pe mine. 

— Staţi Jos! a ordonat. Și am să vă spun o poveste cu 
fantome! 

Nu știam ce pune la cale, dar ne-am întors fără tra- 
gere de inimă la locurile noastre. Aura malefică ce radia 
dinspre Tantal avea aceeași forță ca a oricărui monstru 
pe care îl înfruntasem. 

— A fost odată ca niciodată un rege muritor care era 
iubit de zei! 

Tantal şi-a pus mâna pe piept şi am intuit că e vorba 
chiar despre el. 

— Acestui rege, a continuat, i s-a permis chiar să pe- 
treacă pe Muntele Olimp, dar când a încercat să ia niște 
ambrozie şi nectar înapoi pe pământ, pentru a descoperi 
rețeta — erau doar niște resturi, fiți atenţi — zeii l-au pedep- 
sit. I-au interzis accesul pentru totdeauna! Poporul său 
l-a batjocorit! Copiii lui l-au dojenit! Și, o, da, rezidenți, 
avea niște copii îngrozitori. Copii — la fel — ca — voi! 

I-a arătat cu degetul strâmb pe câţiva copii din pu- 
blic, inclusiv pe mine. 

— Știţi ce le-a făcut copiilor săi nerecunoscători? a în- 
trebat încet Tantal. Știţi cum s-a răzbunat pe zei pentru 
pedeapsa lor crudă? I-a invitat pe olimpieni la o petre- 
cere la palatul său, doar pentru a arăta că nu le poartă 
pică. Nimeni n-a observat lipsa copiilor săi. Și când le-a 
servit zeilor cina, dragii mei rezidenți, ghiciţi ce era în 
tocană? 

Nimeni n-a îndrăznit să răspundă. Focul strălucea 
albastru-închis, reflectându-se diabolic pe faţa strâmbă 
a lui Tantal. 

— O, zeii l-au pedepsit în viaţa de apoi, a murmurat 
Tantal. Cu vârf și îndesat. Dar a avut momentul său de 

glorie, nu-i așa? Copiii nu i-au mai răspuns cu obrăznicie 
și nu i-au mai contestat autoritatea. Și ştiţi ceva? Se 
zvoneşte că spiritul regelui bântuie chiar această tabă- 
ră, așteptând prilejul de a se răzbuna pe copiii nerecu- 
noscători, răzvrătiți. Așadar... mai sunt nemulțumiri 
înainte de a o trimite pe Clarisse în misiune? 

Tăcere. 

Tantal i-a făcut un semn cu capul Clarissei. 

— Oracolul, draga mea. Haide. 

Aceasta a trecut jenată de pe un picior pe altul, de 
parcă nici măcar ea nu-și dorea glorie cu prețul de-a fi 
căţelușul lui Tantal. 

— Domnule... 

— Du-te! a mârâit. 

S-a înclinat stângaci și a pornit grăbită spre Casa cea 
Mare. 

— Dar tu, Percy Jackson? a întrebat Tantal. Spălăto- 
rul nostru de vase n-are niciun comentariu? 

N-am spus nimic. N-avem de gând să-i ofer satisfacția 
de-a mă pedepsi din nou. 

— Bine, a spus Tantal. Și vă reamintesc tuturor - ni- 
meni nu părăseşte această tabără fără permisiunea mea. 
Oricine încearcă... Ei bine, în caz că supraviețuiesc, vor 
fi exmatriculaţi pentru totdeauna, dar nu se va ajunge 
acolo. De acum, harpiile vor da stingerea și sunt mereu 
flămânde! Noapte bună, dragii mei. Somn ușor. 

La un gest al mâinii lui Tantal, focul s-a stins, iar 
rezidenții s-au târât spre cabanele lor pe întuneric. 


x 


N-am putut să-i explic lui Tyson cum stau lucrurile. 
Stia că sunt trist. Știa că vreau să merg într-o călătorie 
și Tantal nu mă lăsa. 

— O să mergi oricum? m-a întrebat. 

— Nu știu, am recunoscut. O să fie greu. Foarte greu. 

— O să te ajut. 

— Nu. N-am cum să-ţi cer asta, voinicule. E prea pe- 
riculos. 

Tyson s-a uitat în jos la piesele de metal pe care le 
asambla în poală — arcuri și unelte şi fire subţiri. Becken- 
dorf îi dăduse niște instrumente și piese de schimb, iar 
acum Tyson își petrecea toate nopţile meșterind, deși 
nu eram sigur cum puteau mâinile lui uriașe să mane- 
vreze aceste piese delicate. 

— Ce construieşti? am întrebat. 

Tyson n-a răspuns. A scos un scâncet din fundul gâ- 
tului. 

— Lui Annabeth nu-i plac ciclopii. Tu... nu vrei să 
vin Și eu? 

— O, nu-i vorba despre asta, am spus cu jumătate de 
gură. Annabeth te place. Pe bune. 

Îi dăduseră lacrimile. 

Mi-am amintit că Grover, la fel ca toţi satirii, putea 
recunoaște emoţiile umane. M-am întrebat dacă și ciclo- 
pii aveau aceeași abilitate. 

Tyson și-a împachetat lucrurile la care meșterea în- 
tr-o cârpă uleioasă. S-a întins pe pat și și-a îmbrățișat 
legăturica ca pe un ursuleț de pluș. Când s-a întors spre 
perete, i-am văzut cicatricile ciudate de pe spate, de par- 
că ar fi fost călcat de tractor. M-am întrebat pentru a nu 
știu câta oară cum le căpătase. 

— Tati a avut întotdeauna grijă de mine, s-a smior- 
căit el. Vezi... cred că a făcut rău să aibă un băiat ciclop. 
N-ar fi trebuit să mă nasc. 

— Nu vorbi aşa! Poseidon te-a recunoscut, nu-i așa? 
Așadar... probabil că-i pasă de tine... cu adevărat... 

Vocea mea s-a stins pe măsură ce m-am gândit la toți 
anii în care Tyson trăise fără adăpost pe străzile din 
New York, în cutia de carton a unui frigider. Cum își 
putea închipui Tyson că Poseidon avusese grijă de el? Ce 
fel de tată îl lasă pe copilul lui să ajungă așa, chiar dacă 
acel copil e un monstru? 

— Tyson... în tabără te vei simţi ca acasă. Ceilalţi se 
vor obişnui cu tine. Îţi promit. 

Tyson a oftat. Am așteptat să spună ceva. Apoi mi-am 

dat seama că deja adormise. 

M-am întins la loc pe pat și am încercat să închid 
ochii, dar mi-a fost imposibil. Mi-era teamă că aș fi pu- 
tut avea încă un vis cu Grover. Dacă legătura empatică 
era reală... dacă Grover ar păți ceva... m-aş mai trezi 
vreodată? 

Luna plină strălucea la fereastră. În depărtare se au- 
zea vuietul mării. Simţeam aroma caldă a câmpurilor de 
căpşuni și auzeam râsul driadelor care fugăreau bufniţe 
prin pădure. Dar ceva nu era în regulă cu noaptea aceas- 
ta — boala copacului Thaliei se răspândea peste vale. 

Putea Clarisse să salveze Dealul Semizeilor? Cred că 
era mai probabil ca eu să capăt distincţia „hezidentul 
Anului“ de la Tantal. 

M-am ridicat din pat și m-am îmbrăcat. Am luat o pă- 
tură de plajă şi șase cola de sub pat. Era interzis să deţii 
cola. Nu era permis să ai gustări sau băuturi de afară, 
dar dacă vorbeai cu cine trebuie în cabana lui Hermes 
și plăteai câteva drahme de aur, îţi putea aduce aproape 
orice de la cel mai apropiat magazin. 

Și să te furișezi afară după stingere era interzis. Dacă 
eram prins, fie aș fi avut mari probleme, fie aş fi fost mân- 
cat de harpii. Dar doream să văd oceanul. Intotdeauna 
mă simţisem bine acolo. Gândurile îmi erau mai limpezi. 

Am ieşit din cabană şi m-am îndreptat spre plajă. 


x 


Mi-am pus pătura aproape de ocean și am deschis o 
cutie de cola. Din nu știu ce motiv, zahărul şi cofeina 
îmi calmau întotdeauna creierul afectat de deficitul de 
atenție. 

Am încercat să hotărăsc ce-i de făcut pentru salvarea 
taberei, dar nu mi-a venit nicio idee. Mi-aș fi dorit ca 
Poseidon să-mi vorbească, să-mi dea un sfat sau ceva... 

Cerul era senin și înstelat. Mă uitam la constelațiile 
pe care mi le arătase Annabeth - Săgetător, Hercule, 
Corona Borealis — când cineva a spus: 

— Frumos, nu-i așa? 

Am fost cât pe-aci să mă înec cu cola. 

Lângă mine era un tip într-un şort de nailon şi un 
tricou cu maratonul din New York. Era zvelt și atletic, 
cu părul puţin grizonat și cu un zâmbet viclean. Părea 
oarecum cunoscut... dar nu-mi dădeam seama de ce. 

La început am crezut că trebuie să fi ieșit să alerge 
noaptea pe plajă și ajunsese din greșeală în interiorul 
taberei. Asta n-ar fi trebuit să se întâmple. Muritorii 
obișnuiți nu puteau pătrunde în vale. Dar poate că reuşise 
să se strecoare din cauză că magia copacului slăbea. 

Dar în toiul nopții? Și nu mai era nimic în jur cu 
excepţia unor terenuri agricole și a unor rezervaţii na- 
turale. De unde venea tipul ăsta? 

— Pot să mă aşez lângă tine? m-a întrebat. N-am mai 
stat jos de-o veșnicie. 

Știu, știu — un tip ciudat, în miez de noapte. Ar fi fost 
de bun simţ să fug, să strig după ajutor etc. Dar tipul se 
comporta cu atâta calm, încât îmi era imposibil să-mi fie 
frică. 

— Aăă, sigur, i-am spus. 

A zâmbit. 

— Ospitalitatea îţi face cinste. O, este și cola! Îmi dai 
voie? 

S-a așezat în capătul celălalt al păturii, a deschis o 
cola și a luat o înghiţitură. 

— Ah... la fix. Linişte şi pace și... 

Un telefon mobil i-a sunat în buzunar. 

Alergătorul a oftat. Și-a scos telefonul și am făcut 
ochii mari, pentru că era învăluit într-o lumină albăs- 
truie. Când a scos antena, în jurul ei au început să se 
zbată două chestii — doi șerpi verzi, mai mici decât niște 
râme. 

Alergătorul n-a părut să-i observe. S-a uitat pe ecran 
și a înjurat. 

— 'Trebuie să preiau apelul. Doar o secundă. 

Apoi, la telefon: 

— Alo? 

A ascultat. Șerpişorii se plimbau în sus şi în jos pe 
antenă, chiar lângă urechea lui. 

— Da, a spus alergătorul. Ascultă... Știu, dar... Nu-mi 
pasă dacă e legat de o stâncă şi vulturii îi ciugulesc fica- 
tul, dacă nu are un număr de înregistrare, nu-i putem 
localiza pachetul... Un cadou făcut omenirii, splendid... 
Știi câte pachete de genul ăsta livrăm... O, las-o baltă! 
Ascultă, trimite-l la Eris de la Relaţii cu publicul. Tre- 
buie să închid. 

A închis. 

— Îmi cer scuze. Livrările expres pe timp de noapte 
au explodat. Acum, după cum spuneam... 

— Al doi şerpi pe telefon. 

— Poftim? O, nu muşcă. George și Martha, salutați. 

„Salut, George și Martha“, s-a auzit în capul meu o 
voce enervantă de bărbat. 

„Nu fi sarcastic“, a spus o voce feminină. 

„De ce nu?“ a întrebat George. „Eu fac toată munca.“ 

— O, să nu începem iar! a zis alergătorul, punându-și 
telefonul la loc în buzunar. Acum, unde eram... A, da. 
Linişte și pace. 

Și-a încrucișat picioarele și a privit la stele. 

— Nu m-am mai relaxat de mult. De când cu tele- 
graful — grabă, grabă, grabă. Ai o constelație preferată, 
Percy? 

Încă mă gândeam la șerpişorii verzi pe care și-i băga- 
se în șort, dar i-am spus: 

— Ăăă... Îmi place Hercule. 

— De ce? 

— Ei bine... pentru c-a avut ghinion. Chiar mai rău 
decât mine. Mă face să mă simt mai bine. 

Alergătorul a chicotit. 

— Nu pentru că a fost puternic şi faimos și toate astea? 

— Nu. 

— Eşti un tânăr interesant. Și acum... ce urmează? 

Am știut imediat despre ce vorbește. Ce aveam de 
gând să fac în legătură cu Lâna? 

Înainte să pot răspunde, vocea înfundată a 
șerpișorului Martha s-a auzit din buzunar: „Demetra e 
pe linia doi.“ 

— Nu acum, a spus alergătorul. Spune-i să lase un 
mesaj. 

„N-o să-i placă. Ultima dată când ai pus-o să aștepte, 
toate florile din departamentul de livrări florale s-au 
ofilit. “ 

— Spune-i că sunt într-o întâlnire! 

Tipul şi-a dat ochii peste cap. 

— Îmi cer scuze din nou, Percy. Ce spuneai... 

— Aăă... cine ești, mai exact? 

— N-ai ghicit până acum, un băiat aşa inteligent ca 
tine? 

„Arată-i!“ l-a rugat Martha. „N-am mai fost în mări- 
me naturală de luni de zile.“ 

„N-o asculta!“ a spus George. „Vrea doar să se dea 
mare!“ 

Tipul și-a scos iar telefonul. 

— În mărime naturală, vă rog. 

Telefonul a căpătat o strălucire albastră. S-a trans- 
format într-un baston de lemn de nouăzeci de centi- 
metri, cu aripi de porumbel în vârf. George şi Martha, 
acum doi șerpi verzi în mărime naturală, se încolăceau 
la mijloc. Era un caduceu, simbolul cabanei unsprezece. 

Mi s-a pus un nod în gât. Mi-am dat seama de cine 
îmi amintea alergătorul, cu trăsăturile lui poznașe, cu 
sclipirea răutăcioasă din ochi... 

— Eşti tatăl lui Luke, am spus. Hermes. 

Zeul și-a ţuguiat buzele. Și-a înfipt caduceul în nisip 
ca pe o umbrelă de plajă. 

— Tatăl lui Luke... în mod normal, nu așa sunt pre- 
zentat. Zeul hoţilor, da. Zeul mesagerilor și al călători- 
lor, dacă vor să fie amabili. 

„Zeul hoților e OK“, a spus George. 

„O, nu-l lua în seamă pe George.“ Martha și-a scos 
limba la mine. „E supărat pentru că lui Hermes îi place 
mai mult de mine.“ 

„Ba nu!“ 

„Ba da!“ 

— Purtați-vă frumos, i-a avertizat Hermes, sau vă 
transform la loc în telefon mobil și pornesc vibrația! 
Acum, Percy, nu mi-ai răspuns la întrebare. Ce-ai de 
gând să faci în legătură cu misiunea? 

— Nu... nu mi s-a permis să plec. 

— Nu, așa este. Asta te va opri? 

— Vreau să plec. Trebuie să-l salvez pe Grover. 

Hermes a zâmbit. 

— Am cunoscut cândva un băiat... o, mult mai tânăr 
decât tine. Un copilaș, de fapt. 

„lar începe“, a spus George. „Întotdeauna vorbește 
despre sine.“ 

„Linişte!“ a izbucnit Martha. „Vrei să pornească 
vibrația? “ 

Hermes i-a ignorat. 

— Într-o noapte, când mama băiatului nu era atentă, 
el s-a strecurat afară din peştera lor și a furat niște vite 
care îi aparțineau lui Apollo. 

— A fost făcut una cu pământul? am întrebat. 

— Hmm... nu. Dimpotrivă, totul a mers foarte bine. 
Ca să se revanșeze pentru furt, băiatul i-a dat lui Apollo 
un instrument pe care îl inventase — o liră. Apollo a fost 
atât de încântat de muzică, încât a uitat cu totul de su- 
părare. 

— Deci, care e morala? 

— Morala? a întrebat Hermes. Doamne, te porți de 
parcă ar fi o fabulă. E o poveste adevărată. Are adevărul 
vreo morală? 

— Aăă... 

— Ce zici de asta: nu e întotdeauna rău să furi. 

— Nu cred că mamei i-ar plăcea morala asta. 

„Șobolanii sunt delicioși“, a sugerat George. 

„Ce are asta de-a face cu povestea?“ a întrebat Martha. 

„Nimic“, a spus George. „Dar mi-e foame.“ 

— M-am prins, a zis Hermes. Tinerii nu fac întot- 
deauna ce li se spune, dar dacă o scot la capăt și fac ceva 
minunat, uneori scapă de pedeapsă. Ce zici de asta? 

— Vrei să spui că ar trebui să plec oricum, i-am zis, 
chiar și fără permisiune. 

Am văzut o sclipire în ochii lui Hermes. 

— Martha, îmi dai, te rog, primul pachet? 

Martha a deschis gura... și a continuat s-o deschidă 
până când a ajuns cât braţul meu. A dat afară un termos 
din oţel inoxidabil — un model vechi, cu capac din plastic 
negru. Pe părţile laterale ale termosului erau pictate sce- 
ne din Antichitatea greacă, colorate în roșu și galben — 
un erou ucigând un leu, un alt erou ridicându-l pe Cer- 
ber, câinele cu trei capete. 

— E Hercule, am spus. Dar cum... 

— Calul de dar nu se caută la dinţi, m-a mustrat Her- 
mes. Acesta este un obiect de colecţie din Hercule sparge 
capete. Primul sezon. 

— Hercule sparge capete? 

— Excelentă emisiune, a oftat Hermes. Asta era înain- 
te ca la Hefaistos-TV să se difuzeze doar reality show-uri. 
Desigur, termosul ar fi mult mai valoros dacă aș avea și 
cutia pentru mâncare... 

„Sau dacă n-ar fi fost în gura Marthei“, a adăugat 
George. 

„Îţi arăt eu ţie“, şi Martha a început să-l fugărească 
în jurul caduceului. 

— Stai o clipă, am spus. E un cadou? 

— Unul din două, a spus Hermes. Haide, ia-l. 

Era să-l scap pentru că era rece ca gheaţa pe o par- 
te și fierbinte pe cealaltă. Chestia ciudată era că atunci 
când întorceai termosul, partea dinspre ocean — nordul — 
era întotdeauna partea rece... 

— E o busolă! am spus. 

Hermes a părut surprins. 

— Foarte inteligent. Nu m-am gândit la asta. Dar 
scopul pentru care a fost făcut e puţin mai dramatic. 
Dacă îi deșurubezi capacul vei elibera vânturile din cele 
patru colţuri ale lumii pentru a-ţi mări viteza. Nu acum! 
Si, te rog, când vine momentul, deșurubează capacul 
doar un pic. Vânturile seamănă oarecum cu mine - sunt 
mereu agitate. Dacă ar scăpa toate patru deodată... ah, 
dar sunt sigur că vei avea grijă. Și acum, cel de-al doilea 
dar. George? 

„Mă tot atinge“, s-a plâns George în timp ce se înco- 
lăcea împreună cu Martha în jurul bastonului. 

— Te atinge tot timpul, a spus Hermes. Sunteţi 
împletiţi. Și dacă nu vă potoliţi, vă veţi înnoda din nou! 

Serpii au încetat lupta. 

George și-a deschis fălcile și a scos o sticluță de plas- 
tic plină cu vitamine. 

— Glumeşti, am spus. Au formă de minotaur? 

Hermes a luat sticla şi a scuturat-o. 

— Cele de lămâie, da. Cele de struguri au formă de 
Furii, cred. Sau de hidre? În orice caz, sunt puternice. 
Nu le lua decât dacă într-adevăr ai nevoie de ele. 

— Cum voi ști că am într-adevăr nevoie de ele? 

— Vei şti, crede-mă. Nouă vitamine esenţiale, mine- 
rale, aminoacizi... în fine, tot ce ai nevoie ca să te simți 
bine din nou. 

Mi-a aruncat sticla. 

— Hm, mulțumesc, am spus. Dar... Stăpâne Hermes, 
de ce mă ajuţi? 

Mi-a zâmbit melancolic. 

— Poate fiindcă sper că-i vei salva și pe alții în misiu- 
nea ta, Percy. Nu doar pe prietenul tău Grover. 

M-am uitat la el. 

— Doar nu te referi la... Luke? 

Hermes nu mi-a răspuns. 

— Uite ce e, am zis. Stăpâne Hermes, vreau să spun... 
îti mulțumesc și așa mai departe, dar cred că ţi-ai putea 
lua darurile înapoi. Luke nu poate fi salvat. Chiar dacă 
l-aș găsi... mi-a spus că vrea să dărâme Olimpul din te- 
melii. I-a trădat pe toți cei pe care i-a cunoscut. Pe tine... 
pe tine te urăște în mod special. 

Hermes și-a ridicat privirea spre stele. 

— Nepoate, dacă am învăţat ceva de-a lungul timpu- 
lui, e faptul că nu poți renunţa la rudele tale, oricât e de 
tentant. Nu contează dacă te urăsc sau te fac de râs sau 
pur și simplu nu-ți preţuiesc geniul — faptul că ai inven- 
tat internetul... 

— Tu ai inventat internetul? 

„A fost ideea mea“, a spus Martha. 

„Șobolanii sunt delicioși“, a spus George. 

— A fost ideea mea! a spus Hermes. Internetul, nu 
sobolanii. Dar nu despre asta-i vorba. Percy, înţelegi ce 
vreau să spun despre familie? 

— Nu sunt sigur. 

— Vei şti într-o bună zi. Hermes s-a ridicat şi şi-a scu- 
turat nisipul de pe picioare. Iar acum trebuie să plec. 

„Ai şaizeci de apeluri nepreluate“, a spus Martha. 

„ȘI o mie treizeci și opt de e-mailuri“, a adăugat George. 
„Ca să nu mai punem la socoteală ofertele pentru am- 
brozia cu reducere cumpărată on-line.“ 

— lar tu, Percy, a spus Hermes, ai mult mai puțin 
timp ca să-ţi finalizezi misiunea. Prietenii tăi ar trebui 
să apară... acum. 

Am auzit vocea lui Annabeth strigându-mă dintre 
dunele de nisip şi pe a lui Tyson, care se auzea de unde- 
va, mai de departe. 

— Sper că ţi-am pregătit un bagaj potrivit, a spus Her- 
mes. Am ceva experienţă când vine vorba de călătorii. 

A pocnit din degete și la picioarele mele au apărut 
trei saci marinăreşti de culoare galbenă. 

— Impermeabili, desigur. Dacă îl rogi frumos, tatăl 
tău ar trebui să vă poată ajuta să ajungeţi la navă. 

— La navă? 

Hermes a arătat ceva cu degetul. Într-adevăr, o navă 
de croazieră imensă traversa estuarul Long Island 
Sound, iar luminile sale albe și aurii străluceau pe apa 
întunecată. 

— Stai așa, am spus, nu mai înţeleg nimic. Nici mă- 
car n-am fost de acord să plec! 

— Eu unul m-aş hotărî în următoarele cinci minute, 
m-a sfătuit Hermes. Atunci vor veni harpiile să te mă- 
nânce. Acum, noapte bună, vere, și — oare să îndrăznesc 
să spun? — zeii să fie cu tine! 

Și-a deschis mâna și caduceul a zburat într-acolo. 

„Noroc“, mi-a spus Martha. 

„Să-mi aduci un şobolan“, a spus George. 

Caduceul s-a transformat într-un telefon mobil, iar 
Hermes şi l-a strecurat în buzunar. 

A început să alerge pe plajă. După douăzeci de pași, a 
strălucit și a dispărut, lăsându-mă cu un termos, o sti- 
clă de vitamine și cinci minute în care să iau o decizie 
imposibilă. 

În care ajungem la bordul 
Prințesei Andromeda 


Priveam valurile când m-au găsit Annabeth și Tyson. 

— Ce se întâmplă? a întrebat Annabeth. Te-am auzit 
strigând după ajutor! 

— Și eu! a spus Tyson. Te-am auzit strigând: „Mă 
atacă niște chestii naşpa!“ 

— Nu v-am chemat, am spus. Sunt bine. 

— Dar atunci cine... 

Annabeth a observat cei trei saci marinărești, apoi 
termosul și sticla de vitamine pe care o aveam în mână. 

— Ce... 

— Ascultaţi-mă cu atenţie, am spus. N-avem prea 
mult timp. 

Le-am povestit discuția cu Hermes. Când am termi- 
nat, am auzit țipete în depărtare - harpiile aflate în pa- 
trulare ne simţiseră mirosul. 

— Percy, a spus Annabeth, trebuie să plecăm în mi- 
siune. 

— Vom fi exmatriculaţi, știți asta. Credeţi-mă, sunt 
expert în exmatriculări. 

— Și ce-i cu asta? Dacă nu reuşim, nu va mai fi nicio 
tabără la care să ne întoarcem. 

— Da, dar i-ai promis lui Chiron... 

— Am promis că te voi feri de pericole. Pot face asta 
doar dacă te însoțesc! Tyson poate să rămână și să le 
spună... 

— ȘI eu vreau să merg, a spus Tyson. 

— Nu! Annabeth părea aproape panicată. Vreau să 
spun... Haide, Percy. Știi că nu se poate. 

M-am întrebat încă o dată de unde atâta ranchiună 
împotriva ciclopilor. Îmi ascundea ceva. 

Ea şi Tyson mă priveau de parcă așteptau un răs- 
puns. Între timp, nava de croazieră se îndepărta din ce 
în ce mai mult. 

Chestia era că... o parte din mine nu dorea ca Tyson 
să vină și el. Îmi petrecusem ultimele trei zile în ime- 
diata lui apropiere, fiind tachinat de ceilalţi rezidenţi 
și fiind pus în situaţii jenante de un milion de ori pe 
zi, amintindu-mi-se în mod constant că suntem rude. 
Aveam nevoie de o pauză. 

În plus, nu ştiam în ce măsură mi-ar fi fost de folos 
sau cum aș fi putut să-l protejez. Sigur, era puternic, 
dar Tyson era un copil, în ani ciclopici, având probabil 
mintea cuiva de șapte sau opt ani. Parcă şi vedeam cum 
se sperie și începe să plângă în timp ce încercăm să ne 
strecurăm pe lângă vreun monstru sau mai știu eu ce. 
Ne-ar fi putut pune viaţa în pericol. 

Pe de altă parte, zgomotul făcut de harpiile care se 
apropiau... 

— Nu-l putem lăsa, m-am hotărât. Tantal îl va pe- 
depsi în locul nostru. 

— Percy, a spus Annabeth, încercând să-și păstreze 
calmul, mergem pe insula lui Polifem! Polifem este un 
C-I-C... UN C-l-C.... 

A bătut nervoasă din picior. Chiar dacă era inteligen- 
tă, și Annabeth era dislexică. Am fi putut sta acolo toată 
noaptea până ar fi reușit să zică „ciclop“. 

— Ştii ce vreau să spun! 

— Dacă vrea, Tyson poate veni, am insistat. 

Tyson a bătut din palme. 

— Vrea! 

Annabeth s-a uitat urât la mine, dar cred că își dă- 
duse seama că n-aveam de gând să-mi schimb părerea. 
Sau poate că pur și simplu știa că n-aveam timp să ne 
certăm. 

— Bine, a spus ea. Cum ajungem la navă? 

— Hermes mi-a spus că tatăl meu ne va ajuta. 

— Ei bine, creier de alge? Ce mai aștepți? 

Întotdeauna îmi venise greu să-i cer ajutorul tatălui 
meu, sau să mă rog, sau cum vreţi să-i ziceţi, dar am 
intrat în ocean. 

— Ăăă, tată? l-am strigat. Cum se face? 

— Percy! a șoptit Annabeth. Ne grăbim! 

— Avem nevoie de ajutorul tău, i-am strigat puţin 
mai tare. Trebuie să ajungem la navă, dacă se poate... 
înainte de-a fi mâncaţi sau așa ceva, deci... 

La început, nu s-a întâmplat nimic. Valurile se izbeau 
de țărm la fel ca întotdeauna. Harpiile păreau că sunt 
chiar în spatele dunelor de nisip. 

Apoi, la vreo sută de metri în larg, au apărut trei linii 
albe la suprafață. Se deplasau rapid spre mal ca niște 
gheare care sfâșiau oceanul. 

Pe măsură ce se apropiau de plajă, dintre valuri au 
ieșit trei armăsari albi. 

Tyson şi-a ținut respirația. 

— Ponei-peşti! 

Avea dreptate. Când creaturile au ajuns pe nisip, am 
văzut că erau cai doar în partea din față. Jumătăţile pos- 
terioare erau de pești argintii, cu solzi strălucitori și cozi 
în toate culorile curcubeului. 

— Hipocampi!! a spus Annabeth. Sunt frumoși. 

Cel mai apropiat a nechezat în semn de apreciere și 
și-a frecat botul de Annabeth. 

— Îi vom admira mai târziu, am spus. Haideţi! 

— Acolo! a ţipat o voce în spatele nostru. Copiii răi 
care au ieșit din cabane! E vremea unei gustări pentru 
harpiile norocoase! 

Erau cinci și veneau bătând din aripi pe deasupra du- 
nelor — niște băbătii mici și îndesate cu fețe supte, cu 
gheare și aripi prea mici pentru corpul lor. Aduceau cu 
niște chelnerițe în miniatură care fuseseră încrucișate 
cu păsări dodo. Nu erau foarte rapide, slavă zeilor, dar 
erau ale dracului dacă te prindeau. 

— Tyson! am spus. la un sac! 

Încă se holba la hipocampi cu gura căscată. 

— Tyson! 

— Ha? 

— Haide! 

Cu ajutorul lui Annabeth, l-am pus în mișcare. Am 
luat sacii și am încălecat pe armăsarii noștri. Poseidon 
trebuie să fi știut că Tyson era printre pasageri, căci 
unul dintre hipocampi era mult mai mare decât ceilalți 
doi - numai bun să transporte un ciclop. 

Hipocampul meu s-a întors și s-a aruncat în valuri. 
Annabeth şi Tyson m-au urmat îndeaproape. 

Harpiile ne-au blestemat, plângând după gustările 
lor pierdute, dar hipocampii goneau peste ape cu viteza 
unor jet-ski-uri. Harpiile au rămas în urmă și, în scurt 
timp, din țărmul cu Tabăra Semizeilor n-a mai rămas 
decât o pată întunecată. 


1 Animale mitologice fabuloase cu cap de cal, două picioare 
și coadă de pește, care trăgeau carul lui Neptun. 

M-am întrebat dacă voi mai vedea vreodată acest loc. 
Dar în momentul acela aveam alte probleme. 

Nava de croazieră se vedea în faţă -— cursa noastră 
spre Florida și Marea Monștrilor. 

Să călărești un hipocamp era chiar mai ușor decât să 
călărești un pegas. Am gonit cu vântul în față, zburând 
prin valuri atât de lin și de ușor, încât aproape că nu era 
nevoie să mă țin. 

Când ne-am apropiat de vasul de croazieră, am reali- 
zat cât de mare era. 

Parcă aș fi privit un zgârie-nori din Manhattan. Coca 
cea albă a navei era cât o clădire cu zece etaje, având 
deasupra încă douăsprezece niveluri de punți cu balcoa- 
ne și hublouri puternic luminate. Numele navei era pic- 
tat chiar deasupra prorei cu litere negre, luminate de un 
reflector. Mi-a luat câteva secunde să-l descifrez: 

PRINȚESA ANDROMEDA 

Prins de prora, era un vârf de catarg imens — o femeie 
înaltă cât trei etaje purtând un chiton grecesc alb, sculp- 
tată de parcă ar fi fost legată cu lanţuri de partea din 
faţă a navei. Era tânără și frumoasă, cu un păr negru 
curgător, dar avea o expresie de teroare absolută. De ce 
și-ar dori cineva o prinţesă care ţipă în partea din față a 
navei cu care pleacă în vacanţă, n-aveam nicio idee. 

Mi-am amintit mitul: Andromeda fusese înlănțuită 
de o stâncă de către propriii ei părinţi ca ofrandă pentru 
un monstru marin. Cred că luase prea multe note proas- 
te sau așa ceva. În orice caz, tizul meu, Perseu, o salvase 
și transformase monstrul marin în stană de piatră cu 
ajutorul capului Meduzei. 

Acel Perseu câștiga întotdeauna. De aceea mama mă 
numise după el, chiar dacă era fiul lui Zeus, iar eu, fiul 

lui Poseidon. Perseu din Antichitate fusese unul dintre 
puţinii eroi din miturile grecești care avuseseră parte 
de un final fericit. Ceilalţi muriseră - trădaţi, răniţi, 
mutilați, otrăviţi sau blestemați de zei. Mama sperase 
că voi moșteni norocul lui Perseu. După cum îmi merse- 
se până acum, nu eram prea optimist. 

— Cum ajungem la bord? a strigat Annabeth pentru 
a acoperi zgomotul valurilor. 

Dar hipocampii păreau să ştie de ce aveam nevoie. 
S-au înșirat de-a lungul tribordului, înaintând cu uşu- 
rinţă prin curentul puternic și s-au oprit lângă o scară 
de serviciu fixată în afara navei. 

— Tu prima, i-am spus lui Annabeth. 

Și-a aruncat sacul marinăresc peste umăr şi a apucat 
treapta de jos. Imediat ce s-a suit pe scară, hipocampul 
ei a nechezat de rămas-bun și a plonjat sub apă. Anna- 
beth a început să urce. Am lăsat-o să suie câteva trepte, 
apoi am urmat-o. 

La final, doar Tyson rămăsese în apă. Hipocampul 
său îl distra cu întoarceri de 360° în aer și cu salturi, iar 
Tyson râdea atât de isteric, încât sunetul se auzea până 
în partea superioară a navel. 

— Tyson, ssst! am spus. Haide, voinicule! 

— Nu-l putem lua și pe Curcubeu? a întrebat el, și 
zâmbetul i-a pierit. 

M-am uitat la el. Curcubeu? 

Hipocampul a nechezat de parcă i-ar fi plăcut noul 
său nume. 

— Ăăă, trebuie să mergem, i-am spus. Curcubeu... Ei 
bine, nu poate urca scările. 

Tyson a început să se smiorcăie. Și-a îngropat faţa în 
coama hipocampului. 

— O să-mi fie dor de tine, Curcubeu! 

Hipocampul a nechezat și puteam să jur că a plâns. 

— Poate că o să-l mai vedem, i-am sugerat. 

— O, se poate? a întrebat Tyson, revenindu-și imedi- 
at. Mâine! 

Nu i-am promis nimic, dar în cele din urmă l-am con- 
vins pe Tyson să-și ia la revedere și să se prindă de sca- 
ră. Cu un ultim și trist nechezat, hipocampul Curcubeu 
s-a dat peste cap și a plonjat în mare. 

Scara ducea la o punte de întreținere unde erau sti- 
vuite bărci de salvare galbene. Erau două uși duble în- 
cuiate, pe care Annabeth a reușit să le forțeze cu cuțitul, 
făcând risipă de înjurături greceşti antice. 

M-am gândit că va trebui să ne furișăm, fiind pasa- 
geri clandestini și așa mai departe, dar după ce am in- 
spectat câteva coridoare şi ne-am uitat de pe un balcon 
la o punte de promenadă imensă, plină de magazine în- 
chise, am început să-mi dau seama că n-avem de cine ne 
ascunde. Adică, știu că era miezul nopții, dar am vizitat 
jumătate din navă și n-am întâlnit pe nimeni. Am trecut 
pe lângă ușile a patruzeci sau cincizeci de cabine și n-am 
auzit niciun sunet din spatele lor. 

— Este un vas-fantomă, am murmurat. 

— Nu, a spus Tyson, făcându-și de lucru la cureaua 
sacului marinăresc. Simt un miros ciudat. 

Annabeth s-a încruntat. 

— Nu simt nimic. 

— Ciclopii seamănă cu satirii, am spus. Simt mirosul 
monștrilor. Nu-i așa, Tyson? 

A încuviințat neliniștit. Acum, că ne îndepărtasem 
de Tabăra Semizeilor, Ceaţa îi distorsiona din nou faţa. 
Dacă nu mă concentram foarte tare, părea să aibă doi 
ochi, nu unul. 

— Bine, a spus Annabeth. Așadar, ce anume simţi? 

— Ceva rău. 

— Super, a mormăit Annabeth. E mult mai clar. 

Am ieșit la nivelul cu piscina. Erau şiruri de șezlonguri 
goale și un bar închis cu o plasă metalică. Apa din pisci- 
nă strălucea straniu, unduindu-se înainte și înapoi de la 
mișcarea navei. 

Deasupra noastră, spre prova şi pupa, erau și mai 
multe niveluri — un perete de cățărat, un teren de mi- 
nigolf, un restaurant rotitor, dar niciun semn de viaţă. 

Și totuși... Simţeam ceva familiar. Ceva periculos. 
Aveam sentimentul că dacă n-aş fi fost atât de obosit și 
consumat după noaptea cea lungă, aș fi reușit să-mi dau 
seama ce nu era în regulă. 

— Avem nevoie de-o ascunzătoare, am spus. Un loc 
unde să dormim în siguranţă. 

— Să dormim, a consimţit Annabeth, obosită. 

Am explorat câteva coridoare până când am găsit un 
apartament gol la nivelul nouă. Uşa era deschisă, fapt 
care mi s-a părut ciudat. Pe masă era un coș cu bunătăţi 
din ciocolată, pe noptieră o sticlă cu cidru rece ca gheața 
și înspumat, iar pe pernă, o bomboană de mentă, cu un 
bileţel scris de mână, pe care se putea citi: „Călătorie 
frumoasă!“ 

Ne-am deschis sacii pentru prima dată și am con- 
statat că, într-adevăr, Hermes se gândise la toate — hai- 
ne suplimentare, obiecte de toaletă, rații de mâncare, 
o pungă închisă plină cu bani, un săculeț din piele cu 
drahme de aur. Reușise să împacheteze chiar și cârpa 
unsuroasă a lui Tyson, cu instrumente și bucăţi de me- 
tal, dar și șapca de invizibilitate a lui Annabeth, ceea ce 
i-a făcut să se simtă mult mai bine. 

— Voi fi alături, a spus Annabeth. Să nu cumva să 
beţi sau să mâncaţi ceva. 

— Crezi că locul este vrăjit? 

S-a încruntat. 

— Nu ştiu. Ceva nu e în regulă. Doar... fiți atenţi. 

Ne-am închis ușile. 

Tyson s-a prăbușit pe canapea. A meșterit câteva mi- 
nute la proiectul lui — pe care încă nu mi-l arătase — dar 
în curând a început să caște. Și-a strâns cârpa uleioasă 
și a adormit. 

M-am întins pe pat și am privit pe hublou. Mi s-a pă- 
rut că aud voci pe hol... ca niște șoapte. Știam că e im- 
posibil. Cutreierasem întreaga navă și nu văzusem pe 
nimeni. Dar vocile m-au ţinut treaz. Îmi aminteau de 
călătoria în Lumea Subpământeană - de felul cum su- 
nau spiritele morţilor când treceau. 

În cele din urmă am fost doborât de oboseală. Am 
adormit... și am avut cel mai sinistru vis. 

Eram într-o peşteră, la marginea unei gropi enor- 
me. Cunoşteam perfect locul. Era intrarea în Tartar. Și 
cunoșteam şi râsul glacial care răsuna din întunericul 
de dedesubt. 

„E chiar tânărul nostru erou.“ Vocea suna ca o lamă 
de cuțit frecată de-o piatră. „În drum spre o altă victorie 
măreață. “ 

Am vrut să strig la Cronos să mă lase în pace. Am 
vrut s-o scot pe Anaklusmos și să-l lovesc. Dar nu mă 
puteam mișca. Și chiar dacă aș fi putut, cum să ucid ceva 
care fusese deja distrus — tăiat în bucăţi și aruncat în 
bezna veşnică? 

„N-o să-ţi stau în cale“, a spus titanul. „Poate că de 
data asta... când vei da greș... te vei întreba dacă merită 

să te speteşști pentru zei. Cum și-a mai arătat tatăl tău 
aprecierea în ultima vreme?“ 

Peștera a răsunat de râsul său și, brusc, scena s-a 
schimbat. 

Era o altă peşteră -— închisoarea-dormitor din bârlo- 
gul ciclopului în care se afla Grover. 

Grover stătea la războiul de ţesut în rochia sa soioasă 
de mireasă, destrămând nebunește firele trenei neter- 
minate. 

— Scumpete! a strigat monstrul din spatele bolovanului. 

Grover a scâncit și a început să refacă țesătura. 

Încăperea s-a zguduit când bolovanul a fost dat la o 
parte. În ușă s-a ivit un ciclop atât de mare, încât, prin 
comparaţie, Tyson arăta ca un pitic. Avea dinţi galbeni 
zimțaţi și mâini noduroase cam de mărimea întregu- 
lui meu corp. Purta un tricou violet decolorat pe care 
scria „EXPOZIȚIA INTERNAȚIONALĂ DE OI 2001“. 
Trebuie să fi avut cel puţin patru metri și jumătate în 
înălțime, dar cel mai surprinzător era ochiul său lăptos, 
enorm — plin de cicatrici și acoperit de cataractă. Dacă 
nu era deja complet orb, probabil că nu mai avea mult. 

— Ce faci? a întrebat monstrul. 

— Nimic! a spus Grover subţiindu-și vocea. Tocmai 
ţes la trena rochiei mele de mireasă, după cum vezi. 

Ciclopul şi-a băgat o mână în încăpere și a căutat 
până când a găsit războiul de ţesut. A apucat țesătura. 

— N-ai avansat deloc! 

— O, ba da, dragă. Vezi? Am adăugat cel puţin un 
centimetru. 

— Prea multe întârzieri! a urlat monstrul. 

Apoi a adulmecat. 

— Miroşi bine! Ca un ţap! 

— O, a chicotit încetișor Grover. Îţi place? Este eau de 
chevre. M-am parfumat doar pentru tine. 

— Mmmm! 

Ciclopul şi-a dezvelit dinții ascuțiți. 

— Îți vine să-l mănânci! 

— O, eşti atât de cochet! 

— Nu mai vreau întârzieri! 

— Bine, dragă, dar n-am terminat! 

— Mâine! 

— Nu, nu. Încă zece zile. 

— Cinci! 

— O, bine, atunci, șapte. Dacă insiști. 

— Șapte! Șapte e mai puţin decât cinci, nu? 

— Bine-nţeles. Aha. 

Monstru a mormăit, nu prea mulțumit de târguială, 
dar l-a lăsat pe Grover să ţeasă și a rostogolit la loc bo- 
lovanul. 

Grover a închis ochii și a oftat, încercând să se liniș- 
tească. 

— Grăbeşte-te, Percy! a murmurat. Te rog, te rog, te rog! 

M-a trezit un fluier şi o voce la interfon — un tip cu 
accent australian, care părea suspect de fericit. 

— Bună dimineața, pasageri! Vom fi pe mare întrea- 
ga zi. E o vreme excelentă pentru petrecerea mambo de 
la piscină! Nu uitaţi de premiul de un milion de dolari 
la bingo, în sala Kraken, la ora unu, iar pentru oaspeţii 
noștri speciali, exersarea tehnicii de eviscerare pe Pro- 
menadă! 

M-am ridicat. 

— Poftim? 

Tyson a gemut, încă pe jumătate adormit. Zăcea cu 
faţa în Jos pe canapea, cu picioarele atât de rășchirate, 
că ajungeau în baie. 

— Omul cel vesel a spus... exersarea tehnicii de 
bowling!? 

Am sperat că are dreptate, dar a urmat o bătaie ner- 
voasă în ușa apartamentului. Annabeth și-a vârât capul 
blond cu părul vâlvoi. 

— Exersarea tehnicii de eviscerare? 

După ce ne-am îmbrăcat, ne-am aventurat pe navă și 
am fost surprinși să vedem și alți oameni. O duzină de 
persoane în vârstă mergeau să ia micul dejun. Un tată 
își ducea copiii la piscină pentru o baie de dimineaţă. 
Membri ai echipajului în uniforme albe impecabile se 
plimbau pe punte, salutând respectuos pasagerii. 

Nimeni nu ne-a întrebat cine suntem. Nimeni nu 
ne-a băgat în seamă. Dar ceva nu era cum trebuie... 

Când familia de înotători a trecut pe lângă noi, tatăl 
le-a spus copiilor: 

— Suntem într-o croazieră. Ne distrăm. 

— Da, au spus la unison cei trei copii, cu chipurile 
goale. Ne distrăm de minune. Vom înota în piscină. 

S-au îndepărtat. 

— Bună dimineaţa, ne-a spus un membru al echi- 
pajului cu ochi sticloși. Noi toți ne distrăm la bordul 
Prințesei Andromeda. O zi bună. 

ȘI a plecat. 

— Percy, e ceva ciudat, a șoptit Annabeth. Cu toţii 
sunt într-un fel de transă. 


1 Joc de cuvinte intraductibil: cuvintele din engleză disem- 
boweling și bowling au o pronunție parţial identică și pot fi 


ușor confundate. 

Apoi am trecut pe lângă o sală de mese și am văzut 
primul nostru monstru. 

Era un câine infernal — un Mastiff negru cu labele din 
față pe masa cu mâncare și cu botul îngropat în omletă. 
Trebuie să fi fost tânăr, pentru că era mic în comparaţie 
cu majoritatea celor ca el — nu mai mare decât un urs 
grizzly. Totuși, mi-a stat inima în gât. Fusesem aproape 
ucis de un astfel de câine. 

Ciudat era că un cuplu de vârstă mijlocie stătea la 
coada pentru mâncare, chiar în spatele câinelui infer- 
nal, așteptându-și răbdători rândul la ouă. Nu păreau 
să observe ceva ieșit din comun. 

— Mi-a trecut foamea, a murmurat Tyson. 

Înainte ca Annabeth sau eu să-i răspundem, dinspre 
coridor s-a auzit o voce reptiliană: 

— eri au mai venit şassssse. 

Annabeth ne-a făcut agitată semne, arătându-ne cea 
mai apropiată ascunzătoare - toaleta pentru doamne — 
și toţi trei ne-am ghemuit înăuntru. Eram atât de speri- 
at, că nici nu mi-a dat prin cap să-mi fie rușine. 

O chestie — sau mai degrabă două chestii — s-au târât 
pe lângă ușa băii, scoțând un sunet ca de șmirghel frecat 
de covor. 

— Așa essssste, a spus a doua voce. Îi atrage. În cu- 
rând vom fi ssssuficient de puternici. 

Cele două chestii s-au târât în sala de mese cu un sâ- 
sâit neplăcut care semăna cu un râs de șarpe. 

Annabeth m-a privit. 

— Trebuie să plecăm de-aici. 

— Crezi că mie îmi place în toaleta pentru doamne? 

— De pe navă, Percy! Trebuie să plecăm de pe navă. 

— Nu miroase bine, a încuviinţat Tyson. Și câinii mă- 
nâncă toate ouăle. Annabeth are dreptate. Trebuie să 
părăsim toaleta și nava. 

M-au trecut fiori. Dacă Annabeth și Tyson erau de 
acord cu privire la ceva, era mai bine să-i ascult. 

Apoi, de afară s-a mai auzit un glas — unul care mi-a 
dat mai mulţi fiori decât orice monstru. 

— ... e doar o chestiune de timp. Nu mă presa, Agrius! 

Era Luke, fără îndoială. N-aș fi putut uita niciodată 
vocea lui. 

— Nu te presez! a mormăit un alt tip, iar vocea lui 
era mai profundă și mai furioasă decât a lui Luke. Spun 
doar că... dacă șmecheria asta nu iese... 

— O să iasă, a izbucnit Luke. Vor înghiți momeala. 
Acum vino, trebuie să ajungem în apartamentul amira- 
lităţii și să verificăm sicriul. 

Vocile s-au îndepărtat pe coridor. 

Tyson a scâncit. 

— Plecăm acum? 

Annabeth şi cu mine ne-am uitat unul la altul și am 
ajuns la un acord tacit. 

— Nu putem, i-am spus lui Tyson. 

— Trebuie să aflăm ce pune la cale Luke, a consimțit 
Annabeth. Și, dacă e posibil, îl vom bate, îl vom pune în 
lanțuri și îl vom târî pe Muntele Olimp. 

In care am cea mai neplăcută reuniune 
de familie din viața mea 


Annabeth s-a oferit să meargă singură, pentru că 
avea șapca de invizibilitate, dar am convins-o că e prea 
periculos. Ori mergeam împreună, ori nu mergea ni- 
meni. 

— Nimeni! a votat Tyson. Vă rog? 

Dar în final s-a dat pe brazdă, rozându-și nervos un- 
ghiile uriașe. Ne-am oprit la cabina noastră doar cât să 
ne luăm lucrurile. Ne-am spus că orice s-ar întâmpla, 
nu puteam rămâne încă o noapte la bordul fantomati- 
cei nave de croazieră, chiar dacă am fi câștigat milionul 
de dolari la bingo. M-am asigurat că Anaklusmos e în 
buzunar și că vitaminele și termosul de la Hermes erau 
în partea de sus a sacului. N-aș fi vrut ca Tyson să care 
totul, dar a insistat, şi Annabeth mi-a spus să nu-mi fac 
griji. Tyson putea căra pe umăr trei saci marinărești pli- 
ni cu uşurinţa cu care eu căram un rucsac. 

Ne-am strecurat pe coridoare, urmând indicatoarele 
de pe navă, spre apartamentul amiralităţii. Annabeth 
deschidea calea, invizibilă. Ne-am ascuns ori de câte ori 
a trecut cineva, dar cei mai mulți oameni pe care i-am 
văzut erau doar pasageri-strigoi cu ochi sticloși. 

În timp ce urcam scările spre puntea treisprezece, 
unde se afla apartamentul amiralităţii, Annabeth a 
șoptit: 

— Ascundeţi-vă! Și ne-a băgat într-o debara. 

Am auzit că se apropiau doi tipi. 

— Ai văzut dragonul etiopian din cală? a spus unul 
dintre ei. 

Celălalt a râs. 

— Da, e grozav. 

Annabeth era încă invizibilă, dar m-a strâns tare de 
braț. Am avut senzaţia că ar trebui să recunosc vocea 
celui de-al doilea tip. 

— Am auzit că vor aduce încă doi, a spus vocea cunos- 
cută. Dacă or să continue să vină în ritmul ăsta — să fiu 
al naibii! —, lupta s-a încheiat. 

Vocile s-au îndepărtat pe coridor. 

— Ăsta era Chris Rodriguez! Annabeth şi-a scos 
șapca și a devenit vizibilă. Trebuie să-l știi — din cabana 
unsprezece. 

Mi-l aminteam vag pe Chris de anul trecut. Era unul 
dintre rezidenții nedeterminațţi repartizaţi în cabana lui 
Hermes pentru că părintele său olimpian nu-l recunos- 
cuse. Acum, că m-am gândit la asta, mi-am dat seama că 
nu-l văzusem pe Chris în tabără vara asta. 

— Ce caută un semizeu aici? 

Annabeth a clătinat din cap, în mod clar tulburată. 

Am înaintat pe coridor. N-aveam nevoie de hărți ca 
să știu că ne apropiem de Luke. Am simţit ceva rece şi 
neplăcut — prezenţa răului. 

— Percy! a zis Annabeth și s-a oprit brusc. Priveşte! 

Stătea în fața unui perete de sticlă privind în jos, la 
despărţitura cu multe nivele care trecea prin mijlocul 
navei. In partea de jos era Promenada - un mall plin de 
magazine — dar nu asta îi atrăsese atenţia lui Annabeth. 

Un grup de monștri se adunase în fața unui magazin 
de dulciuri — vreo zece giganţi lestrigoni, ca aceia care 
mă atacaseră cu mingi de foc, doi câini infernali şi două 

creaturi chiar mai ciudate... păreau femei cu câte două 
cozi de şarpe în loc de picioare. 

— Dragoni scitici, a șoptit Annabeth. Femei-dragon. 

Monștrii făcuseră un semicerc în jurul unui tânăr în 
armură grecească, ciopârțea un manechin de paie. Am 
simţit un nod în gât când mi-am dat seama că manechi- 
nul purta un tricou portocaliu cu Tabăra Semizeilor. În 
timp ce-l priveam, tipul cu armură a înjunghiat mane- 
chinului în burtă şi a tăiat în sus. Paiele au zburat peste 
tot. Monştrii au aplaudat și au urlat. 

Annabeth s-a îndepărtat de fereastră. Era palidă. 

— Haide, i-am spus, încercând să par mai curajos de- 
cât mă simțeam. Cu cât îl găsim mai repede pe Luke, cu 
atât mai bine. 

La capătul holului erau uși duble din lemn de ste- 
jar care păreau să ducă într-un loc important. Când am 
ajuns la vreo zece metri, Tyson s-a oprit. 

— Se aud voci dinăuntru. 

— Auzi tocmai până acolo? l-am întrebat. 

Tyson şi-a închis ochii de parcă s-ar fi concentrat din 
greu. Apoi vocea i s-a modificat, semănând vag cu cea a 
lui Luke. 

— ... profeția noi înşine. Idioţii n-or să știe pe unde să 
scoată cămașa. 

Înainte să reacționez, vocea lui Tyson s-a modificat 
iar, devenind mai profundă și arțăgoasă, ca a tipului pe 
care îl auzisem discutând cu Luke în faţa cantinei. 

— Chiar crezi că bătrânul om-cal a plecat pentru tot- 
deauna? 

Tyson a râs precum Luke. 

— Nu se mai pot încrede în el. Nu cu secretele pe care 
le are. Otrăvirea copacului a fost ultima picătură. 

Annabeth tremura. 

— Oprește-te, Tyson! Cum faci asta? E înfiorător. 

Tyson a deschis ochii şi a părut nedumerit. 

— Pur şi simplu ascult. 

— Continuă, i-am spus. Ce mai zic? 

Tyson şi-a închis ochii la loc. 

Apoi a șoptit cu vocea omului arțăgos: 

— Linişte! 

Apoi vocea lui Luke, care şoptea: 

— Eşti sigur? 

— Da, a spus Tyson cu vocea arțăgoasă. Chiar în fața 
uşii. 

Mi-am dat prea târziu seama ce se întâmpla. 

Am apucat să spun doar „Fugiți!“, când ușile cabinei 
de lux s-au deschis brusc și a apărut Luke, flancat de doi 
giganți păroși înarmaţi cu sulițe, cu vârfurile de bronz 
îndreptate spre piepturile noastre. 

— Măi, să fie, a spus Luke, cu un zâmbet răutăcios. 
Sunt chiar verii mei preferaţi. Poftiţi înăuntru. 


x 


Cabina de lux era deopotrivă frumoasă și sinistră. 

Partea frumoasă: ferestrele imense, curbate, de pe 
peretele din spate, care dădeau spre pupa navei. Marea 
verde şi cerul albastru care se întindeau până la orizont. 
Covorul persan care acoperea podeaua. Două canapele 
de pluș tronau în mijlocul camerei cu un pat cu balda- 
chin într-un colț și o masă de mahon în celălalt. Masa 
era plină de mâncăruri — cutii de pizza, sticle de suc şi 
un munte de sandviciuri cu friptură de vită pe un platou 
de argint. 

Partea sinistră: pe un podium de catifea, în fundul 
camerei, se afla un sicriu de aur lung de trei metri. Era 
un sarcofag, gravat cu scene din Grecia antică — orașe 
în flăcări şi eroi murind în chinuri. Deși lumina soarelui 


&æ 126 


Marea Monștrilor 


intra pe ferestre, sicriul făcea ca întreaga încăpere să 
pară îngheţată. 

— Ei bine, a spus Luke, deschizându-și mândru 
braţele. E un pic mai elegant decât în cabana unspreze- 
ce, nu-i așa? 

Se schimbase de vara trecută. În loc de bermude şi 
tricou, purta o cămașă, pantaloni kaki și mocasini din 
piele. Părul lui de culoarea nisipului, de obicei ciufulit, 
era acum tăiat scurt. Arăta ca un model masculin plin 
de venin, care făcea parada modei la Harvard. 

Încă avea cicatricea de sub ochi — o linie zimţată albă 
căpătată în timpul luptei cu un dragon. Şi, sprijinită 
de canapea, era sabia lui magică, Clevetitorul, sclipind 
într-un fel ciudat, cu lama sa pe jumătate din oţel, pe 
jumătate din bronz celest, care putea ucide și muritori, 
și monștri. 

— Staţi Jos, ne-a spus. 

A făcut semn cu mâna şi trei scaune de la masă s-au 
deplasat în centrul camerei. 

Nu s-a aşezat nimeni. 

Prietenii cei masivi ai lui Luke aveau încă sulițele în- 
dreptate spre noi. Arătau ca doi gemeni, dar nu erau 
oameni. În primul rând, aveau cam doi metri ȘI Jumă- 
tate înălțime și purtau doar blugi, probabil din cauză că 
piepturile lor enorme erau deja tapetate cu o blană ma- 
ronie și groasă. Aveau gheare în loc de unghii și picioare 
ca niște labe. Nasurile lor semănau cu niște boturi și toți 
dinţii erau canini ascuţiţi. 

— Unde-mi sunt manierele? a spus Luke pe un ton 
calm. Aceștia sunt asistenții mei, Agrius şi Oreius. Poa- 
te ați auzit de ei. 

N-am spus nimic. În ciuda sulițelor îndreptate spre 
mine, nu de gemenii-urși îmi era teamă. 

Îmi imaginasem întâlnirea cu Luke de multe ori după 
ce încercase să mă omoare vara trecută. Mă imaginasem 
înfruntându-l cu îndrăzneală, provocându-l la duel. Dar 
acum, că eram față în faţă, de-abia îmi puteam opri tre- 
muratul mâinilor. 

— Nu cunoaşteţi povestea lui Agrius și Oreius? a în- 
trebat Luke. Mama lor... ei bine, e o poveste foarte tristă. 
Afrodita i-a ordonat acestei tinere să se îndrăgostească. 
Aceasta a refuzat și a fugit la Artemis după ajutor. Ar- 
temis a lăsat-o să devină unul dintre vânătorii ei, dar 
Afrodita s-a răzbunat. A fermecat-o pe tânără să se în- 
drăgostească de un urs. Când a aflat Artemis, a aban- 
donat-o dezgustată pe fată. Tipic pentru zei, nu-i așa? 
Se luptă între ei, iar bieții oameni sunt prinși la mijloc. 
Gemenii fetei, prezenţi aici, Agrius și Oreius, nu iubesc 
Olimpul. Le plac, totuși, semizeii... 

— La prânz, a mormăit Agrius. Vocea lui arțăgoasă 
era cea pe care o auzisem mai devreme vorbind cu Luke. 

— He, he! He, he! a râs fratele lui, Oreius, lingându-se 
pe buzele înconjurate de blană. A continuat să râdă de 
parcă ar fi avut o criză de astm, până când Luke și Agri- 
us au început să-l privească fix. 

— Taci din gură, idiotule! a mârâit Agrius. Du-te și 
pedepsește-te! 

Oreius a scâncit. S-a târât până în colțul camerei, s-a 
prăbușit pe un scaun şi a început să dea cu capul de 
masă, făcând să zornăie platourile de argint. 

Luke s-a comportat de parcă ar fi fost ceva perfect 
normal. S-a făcut comod pe canapea și şi-a sprijinit pi- 
cioarele pe măsuţa de cafea. 

— Ei bine, Percy, te-am lăsat să supraviețuiești încă 
un an. Sper că ai apreciat asta. Ce mai face mama ta? 
Cum e la școală? 

— Ai otrăvit copacul Thaliei. 

Luke a oftat. 

— Direct la subiect, nu? În regulă, bine-nţeles că am 
otrăvit copacul. Și ce dacă? 

— Cum ai putut? Annabeth părea atât de supărată, 
că era gata să explodeze. Thalia ţi-a salvat viața! Ne-a 
salvat viața! Cum ai putut s-o dezonorezi... 

— N-am dezonorat-o! a izbucnit Luke. Zeii au dez- 
onorat-o, Annabeth! Dacă Thalia ar fi în viaţă, ar fi de 
partea mea. 

— Mincinosule! 

— Dacă ai ști ce urmează, ai înţelege... 

— Înţeleg că vrei să distrugi tabăra! a strigat. Eşti un 
monstru! 

Luke a clătinat din cap. 

— Zeii te-au orbit. Nu-ţi poţi imagina o lume fără 
ei, Annabeth? La ce-ţi folosește istoria antică pe care ai 
studiat-o? Trei mii de ani de bagaje inutile! Occidentul 
este putred până la măduvă. Trebuie să fie distrus. Vino 
și tu! Putem reface lumea din nou. Am avea nevoie de 
inteligenţa ta, Annabeth. 

— Pentru că tu nu ai deloc! 

Ochii i s-au îngustat. 

— Te cunosc, Annabeth. Meriţi ceva mai bun decât 
să rătăceşti într-o misiune imposibilă de salvare a tabe- 
rei. Dealul Semizeilor va fi cucerit luna asta. Eroii care 
supraviețuiesc nu vor avea de ales decât să ni se alăture 
sau să fie vânaţi până la moarte. Chiar vrei să faci parte 
din echipa care va pierde... într-o asemenea companie? 

Luke a arătat spre Tyson. 

— Hei! am spus. 

— Să călătorești cu un ciclop, a certat-o Luke. Și mai 
vorbești de pângărirea amintirii Thaliei! Sunt surprins, 
Annabeth. Tocmai tu... 

— Oprește-te! a strigat. 

Nu ştiam despre ce vorbește Luke, dar Annabeth și-a 
îngropat capul în mâini de parcă urma să izbucnească 
în plâns. 

— Las-o în pace, i-am spus. Și nu-l amesteca pe Tyson. 

Luke a râs. 

— O, da, am auzit. Tatăl tău l-a recunoscut. 

Cred că am părut surprins, pentru că Luke a zâmbit. 

— Da, Percy, știu totul despre asta. Și despre planul 
tău de a găsi Lâna. Care erau coordonatele alea... 30, 31, 
75, 12? Vezi că am încă prieteni în tabără care mă ţin la 
curent. 

— Spioni, vrei să spui. 

A ridicat din umeri. 

— Câte insulte poţi suporta de la tatăl tău, Percy? 
Crezi că ţi-e recunoscător? Crezi că lui Poseidon îi pasă 
de tine mai mult decât îi pasă de acest monstru? 

Tyson și-a încleştat pumnii și a scos un mârâit. 

Luke doar a chicotit. 

— Zeii se folosesc de tine, Percy. Ai idee ce ţi se 
pregătește dacă împlinești șaisprezece ani? Chiron ţi-a 
spus măcar despre profeție? 

Aș fi vrut să mă reped la Luke și să-i arăt eu lui, dar, 
ca de obicei, ştia exact cum să mă descumpănească. 

La șaisprezece ani? 

Adică, știam că Oracolul îi transmisese lui Chiron 
o profeție, cu mulți ani în urmă. Ştiam că, parțial, mă 
priveşte. Dar... dacă împlineam șaisprezece ani? Nu-mi 
plăcea cum sună. 

— Ştiu ce trebuie să ştiu, am îngăimat. De pildă, cine 
îmi sunt dușmanii. 

— Atunci ești un prost. 

Tyson a făcut praf scaunul cel mai apropiat. 

— Percy nu e prost! 

Înainte să-l opresc, l-a atacat pe Luke. Pumnii i s-au 
îndreptat spre capul lui Luke — o lovitură dublă, de sus, 
care ar fi putut face o gaură chiar şi în titan —, dar geme- 
nii-urși au intervenit. Fiecare l-a prins pe Tyson de câte 
un braţ, oprindu-l. L-au împins înapoi și Tyson s-a potic- 
nit. A căzut pe covor atât de tare că s-a zguduit puntea. 

— Păcat, ciclopule, a spus Luke. Se pare că, împreu- 
nă, prietenii mei grizzly sunt mai puternici decât tine. 
Poate că ar trebui să-i las să... 

— Luke, am intervenit, ascultă-mă: tatăl tău ne-a 
trimis. 

S-a făcut roșu în obraji. 

— Să nu îndrăznești... să-i pomenești... numele. 

— El ne-a spus să ne îmbarcăm pe nava asta. Am 
crezut că va fi doar un mijloc de transport, dar ne-a tri- 
mis aici să te găsim. Mi-a spus că nu va renunța la tine, 
indiferent cât de furios ești. 

— Furios? a urlat Luke. Nu va renunţa la mine? M-a 
abandonat, Percy! Vreau ca Olimpul să fie distrus! Toate 
tronurile făcute fărâme! Și spune-i lui Hermes că așa va 
fi. Cu fiecare semizeu care ni se alătură, olimpienii devin 
mai slabi, iar noi mai puternici. El devine mai puternic. 

Luke a arătat spre sarcofagul de aur. 

Sicriul mă speria ca naiba, dar eram hotărât să n-o arăt. 

— Așadar? am întrebat. Ce e atât de special... 

Atunci mi-am dat seama ce ar putea fi în sarcofag. 
Temperatura din cameră părea să fi scăzut cu douăzeci 
de grade. 

— Hei, doar nu vrei să spui... 

— Se reface, a spus Luke. Încetul cu încetul... invo- 
căm forţa sa vitală din hău. Cu fiecare recrut care ne 
promite credință, mai apare o bucăţică... 

— E dezgustător! a spus Annabeth. 

Luke i-a surâs disprețuitor. 

— Mama ta s-a născut din craniul crăpat al lui Zeus, 
Annabeth. În locul tău, n-aș vorbi! În curând vor fi sufi- 
ciente bucăți din Stăpânul Titanilor ca să-l reîntregim. 
Vom pune cap la cap un nou corp pentru el, o operaţiune 
demnă de fierăria lui Hefaistos. 

— Eşti nebun, a spus Annabeth. 

— Haideţi alături de noi și veți fi răsplătiți. Avem pri- 
eteni puternici — sponsori suficient de bogaţi să cumpere 
acest vas de croazieră și multe altele. Percy, mama ta nu 
va trebui să mai lucreze în viaţa ei. O să-i poţi cumpă- 
ra un conac. O să poți avea putere, faimă - tot ce vrei. 
Annabeth, ţi-ai putea realiza visul de-a deveni arhitectă. 
O să poţi construi un monument care să dureze o mie de 
ani. Un templu pentru stăpânii mileniului viitor! 

— Du-te-n Tartar! a venit răspunsul. 

Luke a oftat. 

— Păcat. 

A apucat ceva care semăna cu o telecomandă TV și 
apăsat un buton roșu. În câteva secunde, ușa cabinei s-a 
deschis. Au intrat doi membri ai echipajului în unifor- 
mă, înarmați cu bastoane. Ochii lor erau la fel de sticloși 
ca ai celorlalți oameni pe care îi văzusem, dar am avut 
senzaţia că asta nu i-ar fi făcut mai puţin periculoși 
într-o luptă. 

— A, bun, paza, a zis Luke, mă tem că avem niște 
pasageri clandestini. 

— Da, domnule, au spus ei, ca prin vis. 

Luke s-a întors spre Oreius. 

— E timpul să hrănim Dragonul etiopian. Duceţi-i pe 
neghiobii ăștia Jos și arătaţi-le cum se procedează. 

Oreius a rânjit prostește. 

— He, he! He, he! 

— Lasă-mă să merg şi eu, a mormăit Agrius. Fratele 
meu e un neisprăvit. Ciclopul ăsta... 

— Nu reprezintă o ameninţare, a spus Luke. S-a ui- 
tat la sicriul de aur, de parcă l-ar fi deranjat ceva... Agri- 
us, stai aici. Avem probleme importante de discutat. 

— Dar... 

— Oreius, să nu mă dezamăgești. Rămâi în cală și 
asigură-te că dragonul este hrănit așa cum trebuie. 

Oreius ne-a împins cu sulița și ne-a scos din cabină, 
urmați de cei doi paznici. 


x 


În timp ce mergeam pe coridor cu sulița lui Orieus 
împungându-mă în spate, m-am gândit la spusele lui 
Luke - că, împreună, gemenii-urși sunt mai puternici 
decât Tyson. Dar poate că de unii singuri... 

Am ieșit de pe coridorul din inima navei pe o pun- 
te deschisă pe care erau înșirate bărci de salvare. 
Cunoșteam nava suficient de bine pentru a-mi da seama 
că era ultima dată când vedeam lumina soarelui. Odată 
ajunși în partea cealaltă, urma să coborâm cu liftul jos, 
în cală, și atât ne-ar fi fost. 

M-am uitat la Tyson și i-am spus: 

— Acum. 

Slavă zeilor, a înțeles. S-a întors și l-a aruncat pe Ore- 
ius zece metri înapoi, în piscină, chiar în mijlocul unei 
familii de turiști-strigol. 

— Ah! au strigat copiii la unison. Nu ne distrăm de 
minune în piscină! 

Unul dintre paznici şi-a scos bastonul, dar Annabeth 
l-a spulberat cu o lovitură bine plasată. Celălalt paznic a 
fugit spre cea mai apropiată alarmă. 

— Opriţi-l! a strigat Annabeth, dar era prea târziu. 

Chiar înainte să-l lovesc în cap cu un scaun de pe 
punte, a apăsat butonul de alarmă. 

S-au aprins lumini roșii și s-au pornit sirenele. 

— Barca de salvare! am strigat. 

Am fugit spre cea mai apropiată. 

Până să-i scoatem prelata, puntea a fost năpădită de 
monștri și paznici, împingând turiștii și chelnerii care 
purtau tăvi cu băuturi tropicale. Un tip în armură gre- 
cească și-a scos sabia și a atacat, dar a alunecat într-o 
baltă de piña colada. Arcașii lestrigoni s-au strâns pe 
puntea de deasupra noastră, punând săgeți în arcurile 
lor enorme. 

— Cum se lasă la apă chestia asta? a țipat Annabeth. 

Un câine infernal a sărit la mine, dar Tyson l-a dat la 
o parte cu un stingător de incendiu. 

— Urcați-vă! am strigat. 

Am scos-o pe Anaklusmos și am retezat în aer primul 
val de săgeți. 

Puteam fi copleșiți în orice moment. Barca de salvare 
atârna acum pe partea laterală a navei, deasupra apei. 
Annabeth și Tyson nu se descurcau deloc cu scripetele 
de eliberare. 

Am sărit și eu la bord. 

— Staţi așa! am strigat și am tăiat corzile. 

O ploaie de săgeți a șuierat pe deasupra capetelor 
noastre în timp ce ne aflam în cădere liberă spre ocean. 

— Termosul! am ţipat în timp ce ne prăbușeam în apă. 

— Poftim? Annabeth trebuie să fi crezut că mi-am 
pierdut minţile. 

Se ținea cu toată puterea de parâmele bărcii, iar pă- 
rul i se ridicase ca o torță. 

Dar Tyson a înţeles. A reușit să deschidă sacul mari- 
năresc şi a scos termosul magic al lui Hermes fără să-l 
scape din mână și fără să dea drumul bărcii. Săgeţile și 
sulițele treceau șuierând pe lângă noi. 

Am luat termosul sperând că fac ceea ce trebuie. 

— Ţineţi-vă bine! 

— Mă ţin bine! a strigat Annabeth. 

— Și mai bine! 

Mi-am prins picioarele de banca gonflabilă a bărcii, 
Tyson ne-a apucat pe Annabeth și pe mine de tricouri și 
am rotit capacul termosului cam pe sfert. 

Instantaneu, un jet alb de vânt a ţâșnit din termos și 
ne-a propulsat în lateral, transformând căderea noastră 
într-o aterizare forţată la patruzeci și cinci de grade. 

Vântul părea să râdă la ieşirea din termos, de parcă 
s-ar fi bucurat să fie liber. În momentul în care ne-am 
izbit de ocean am sărit o dată, apoi de două ori, ţopăind 
ca o piatră aruncată, pe urmă ne-am repezit înainte ca 
o barcă de curse, cu apa sărată stropindu-ne feţele și 
având înaintea noastră doar marea. 

Am auzit un strigăt furios de pe nava din spatele nos- 
tru, dar eram deja în afara bătăii puștilor. Prinţesa An- 
dromeda s-a transformat într-o barcă de jucărie albă, în 
depărtare, şi apoi a dispărut. 


x 


În timp ce navigam cu viteză pe mare, Annabeth ȘI cu 
mine am încercat să-i trimitem un messaj Iris lui Chiron. 
Ne-am gândit că e important să spunem cuiva ce face 
Luke și nu știam în cine altcineva să avem încredere. 

Vântul din termos a ridicat particule de apă care au 
creat un curcubeu în lumina soarelui — perfect pentru 
un mesaj Iris — dar legătura noastră era încă slabă. Când 
Annabeth a aruncat o drahmă de aur în ceaţă și s-a ru- 
gat la zeița curcubeului să ni-l arate pe Chiron, faţa i 
se vedea bine, dar o lumină stroboscopică ciudată clipea 
intermitent în fundal și muzica rock urla, de parcă ar fi 
fost într-un club. 

I-am povestit cum am fugit din tabără și despre 
Luke și Prințesa Andromeda și despre sicriul de aur cu 
rămășițele lui Cronos, dar cu zgomotul de la el și vântul 
ȘI apa care vâjâiau în partea noastră, nu sunt sigur cât 
a auzit. 

— Percy, a strigat Chiron, trebuie să aveți grijă la... 

Vocea i-a fost acoperită de strigăte puternice venind 
din spatele lui — un cor de voci urlând ca niște războinici 
indieni. 

— Poftim? am strigat. 

— Blestematele mele de rude! Chiron s-a ferit când 
un platou a zburat peste capul lui și s-a spart. Anna- 
beth, n-ar fi trebuit să-l lași pe Percy să părăsească ta- 
băra! Dar dacă obţineţi într-adevăr Lâna... 

— Da, iubito! a strigat cineva în spatele lui Chiron. 
Iuhuuuuuuu! 

Muzica era la maximum, iar subwoofer-ele erau date 
atât de tare, încât barca noastră se cutremura. 

— Miami, a strigat Chiron. Voi încerca să urmăresc... 

Ecranul nostru încețoșat s-a spart de parcă cineva 
din partea cealaltă ar fi aruncat cu o sticlă în el, iar Chi- 
ron a dispărut. 


x 


O oră mai târziu, am zărit pământul — o fâșie lungă 
de plajă împânzită cu hoteluri zgârie-nori. Apa s-a um- 
plut de bărci de pescuit și petroliere. Un crucișător al 
Pazei de Coastă a trecut pe la tribord, apoi s-a întors de 
parcă nu i-ar fi venit să creadă. Cred că nu li se întâm- 
pla în fiecare zi să vadă o barcă de salvare galbenă fără 
motor mergând cu o sută de noduri pe oră, condusă de 
trei copil. 

— E Virginia Beach! a spus Annabeth când ne-am 
apropiat de țărm. O, zei, cum a reușit Prințesa Andro- 
meda să parcurgă atâta drum peste noapte? Sunt cam... 

— Cinci sute treizeci de mile marine, am spus. 

S-a uitat la mine. 

— De unde știi? 

— Nu... nu sunt sigur. 

Annabeth a căzut pe gânduri un moment. 

— Percy... care e poziția noastră? 

— 36° 44’ latitudine nordică și 76° 02’ longitudine 
vestică, i-am spus imediat. Apoi am clătinat din cap. 
Hei, de unde ştiu asta? 

— Datorită tatălui tău, a ghicit Annabeth. Când eşti 
pe mare, ai o orientare perfectă. Asta e super-cool. 

Nu eram chiar atât de sigur. Nu doream să fiu o uni- 
tate GPS cu chip omenesc, dar înainte să apuc să spun 
ceva, Tyson m-a bătut pe umăr. 

— Se apropie o barcă. 

M-am uitat în spate. Nava Pazei de Coastă era pe ur- 
mele noastre acum, asta era limpede. Luminile ei clipeau 
ȘI câștiga viteză. 

— Nu-i putem lăsa să ne prindă, am spus. Ne vor 
pune prea multe întrebări. 

— Ai dreptate, a spus Annabeth. Intră în Golful Che- 
sapeake. Știu un loc unde ne putem ascunde. 

N-am întrebat ce voia să spună sau cum de ştia zona 
atât de bine. Am riscat și am mai rotit puțin capacul 
termosului și o pală proaspătă de vânt ne-a propulsat în 
extremitatea nordică a orașului Virginia Beach, în Gol- 
ful Chesapeake. Barca Pazei de Coastă a rămas mult în 
urmă. Am încetinit doar când țărmurile golfului s-au în- 
gustat de ambele părți și mi-am dat seama că am intrat 
în gura de vărsare a râului. 

Am simţit trecerea de la apa sărată la apa dulce. 
Dintr-odată mă simţeam obosit și ameţit de parcă îmi 
reveneam după un puseu de adrenalină. Nu mai știam 
unde mă aflu sau încotro să îndrept barca. Din fericire, 
Annabeth m-a dirijat. 

— Acolo, mi-a spus. După bancul de nisip. 

Am virat într-o zonă mlăștinoasă sufocată de vegeta- 
ţie. Am acostat la poalele unui chiparos uriaș. 

Deasupra noastră s-au ivit arbori acoperiți cu plan- 
te agățătoare. Insectele bâzâiau în pădure. Aerul era 
umed și fierbinte, iar din râu ieșea abur. Pe scurt... nu 
era Manhattan și asta nu-mi plăcea. 

— Haideţi, a spus Annabeth. E chiar pe țărm. 

— Ce anume? am întrebat. 

— Luaţi-vă după mine. 

A apucat un sac. 

— ȘI ar fi bine să acoperim barca. Nu e cazul să atra- 
gem atenţia. 

După ce am acoperit barca de salvare cu ramuri, am 
urmat-o pe Annabeth de-a lungul țărmului, iar picioare- 
le ni se scufundau în noroiul roșu. Un șarpe mi-a alune- 
cat pe lângă pantof și a dispărut în iarbă. 

— Nu e un loc frumos, a spus Tyson și a strivit 
ţânţarii care i se înșiraseră pe braț. 

După câteva minute, Annabeth a spus: 

— Aici. 

Tot ce vedeam era un teren cu mărăcini. Apoi, Anna- 
beth a dat la o parte un cerc ţesut din ramuri, ca o ușă, 
și mi-am dat seama că mă uitam la un adăpost camufiat. 

Interiorul era suficient de mare pentru trei oameni, 
chiar dacă al treilea era Tyson. Pereţii erau țesuți din 
plante, ca la colibele de indieni, dar păreau destul de 
rezistenți la apă. În colț erau stivuite toate lucrurile pe 
care ţi le puteai dori pentru o ieșire cu cortul — saci de 
dormit, pături, o ladă frigorifică și o lampă cu petrol. 
Erau și provizii pentru semizei — vârfuri de bronz pen- 
tru sulițe, o tolbă plină cu săgeți, o sabie de rezervă și o 
cutie de ambrozie. Locul mirosea a mucegai, de parcă ar 
fi rămas nelocuit mult timp. 

— Ascunzătoarea unui semizeu. M-am uitat la Anna- 
beth cu venerație. Tu ai făcut asta? 

— Thalia și cu mine, a spus încet. Și Luke. 

Asta n-ar fi trebuit să mă deranjeze. Doar știam că 
Thalia și Luke avuseseră grijă de Annabeth când era 
mică. Ştiam că cei trei mai fugiseră împreună, ascun- 
zându-se de monștri, descurcându-se pe cont propriu 
înainte ca Grover să-i găsească și să încerce să-i ducă 
la Dealul Semizeilor. Dar ori de câte ori Annabeth vor- 
bea despre timpul petrecut cu ei, mă simţeam cam... Nu 
știu. Stânjenit? 

Nu, nu acesta-i cuvântul. 

Mai degrabă, gelos. 

— Deci... i-am spus. Nu crezi că Luke o să ne caute aici? 

A clătinat din cap. 

— Am construit o duzină de adăposturi ca acesta. Mă 
îndoiesc că Luke mai ține unde sunt... sau că îi pasă. 

S-a aruncat pe pături și a început să scotocească 
în sacul ei marinăresc. Limbajul corpului ei lăsa să se 
înţeleagă destul de clar că nu vrea să vorbească. 

— Ăăăă... Tyson? am spus. Ce-ar fi să inspectezi 
zona? Cum ar fi... să cauţi un magazin în pustietate sau 
așa ceva. 

— Un magazin? 

— Da, cu gustări. Gogoși cu zahăr pudră sau așa ceva. 
Doar să nu te îndepărtezi prea mult. 

— Gogoși cu zahăr pudră, a spus Tyson pe un ton 
serios. Voi căuta gogoși cu zahăr pudră în pustietate. 

A ieșit și a început de strige: 

— Aici, gogoșilor! 

După ce a plecat, m-am așezat lângă Annabeth. 

— Hei, îmi pare rău... Știi tu, că l-am întâlnit pe Luke. 

— Nu-i vina ta. Și-a scos cuțitul din teacă și a început 
să curețe lama cu o cârpă. 

— Ne-a lăsat să scăpăm prea ușor, am spus. 

Sperasem că e doar o impresie, dar Annabeth a dat 
din cap. 

— Mă gândeam la același lucru. Ce am auzit despre 
jocul de noroc și despre faptul că „vor mușca momea- 
la“... Cred că era vorba despre noi. 

— Lâna este momeala? Sau Grover? 

A studiat lama cuţitului. 

— Nu știu, Percy. Poate că vrea Lâna pentru el. Poate 
speră că noi vom face munca de jos și apoi o va fura de la 
noi. Nu-mi vine să cred că ar otrăvi copacul... 

— Ce a vrut să spună, am întrebat, că Thalia ar fi fost 
de partea lui? 

— S-a înşelat. 

— Nu pari sigură. 

Annabeth mi-a aruncat o privire aspră și am început 
să-mi doresc să nu-i fi pus asemenea întrebări în timp ce 
ţinea un cuţit în mână. 

— Percy, ştii de cine-mi amintești? De Thalia. 
Semănaţi atât de mult, încât e înspăimântător. Vreau să 
spun că... fie ați fi fost cei mai buni prieteni, fie v-aţi fi 
strangulat reciproc. 

— Să rămânem la cei mai buni prieteni. 

— Uneori se enerva pe tatăl ei. Ca şi tine. Tu te-ai 
întoarce împotriva Olimpului din cauza asta? 

Am privit fix la tolba de săgeți din colț. 

— Nu. 

— Bine, atunci. Nici ea. 

Annabeth și-a înfipt cuțitul în pământ. 

Aș fi vrut s-o întreb despre profeția de care pomeni- 
se Luke... și ce avea asta de-a face cu ziua în care îm- 
plineam șaisprezece ani. Dar m-am gândit că nu-mi va 
spune. Chiron fusese destul de categoric că n-aveam 
voie s-o aud decât dacă zeii hotărau astfel. 

— Deci, ce-a vrut să spună Luke cu ciclopii? am între- 
bat. A spus că tocmai tu... 

— Știu ce a spus. Se referea... la adevărata cauză a 
morții Thaliei. 

Am așteptat, neștiind prea bine ce să spun. 

Annabeth a oftat. 

— Nu poţi avea încredere într-un ciclop, Percy. Acum 
șase ani, în noaptea în care Grover ne conducea spre 
Dealul Semizeilor... 

A fost întreruptă când ușa colibei s-a deschis cu un 
scârțâit. Tyson s-a strecurat înăuntru. 

— Gogoși cu zahăr pudră? a spus cu mândrie, ridi- 
când o cutie cu bunătăţi. 

Annabeth s-a uitat la el. 

— De unde ai luat asta? Suntem în mijlocul pustietăţii. 
Nu este nimic pe o distanţă de... 

— Douăzeci și cinci de metri, a spus Tyson. Magazi- 
nul La gogoașa monstruoasă — chiar peste deal! 


x 


— E de rău, a murmurat Annabeth. 

Stăteam ghemuiţi în spatele unui copac, uitându-se 
la gogoșăria din mijlocul pădurii. Părea nou-nouţă, cu 
ferestre luminoase, o parcare și un drumeag care ducea 
în pădure, dar în jur nu mai era nimic altceva şi nu erau 
mașini parcate. Se vedea un angajat care citea o revis- 
tă în spatele casei de marcat. Asta era tot. Pe marchiza 
magazinului, cu litere mari și negre, pe care chiar și eu 
le puteam citi, scria: 

LA GOGOAȘA MONSTRUOASĂ 

Un căpcăun desenat mușca din litera O a cuvântului 
„monstruoasă“. Locul mirosea bine, a gogoși proaspete 
cu ciocolată. 

— Asta n-ar trebui să fie aici, a șoptit Annabeth. Nu-i 
în regulă. 

— Ce? am întrebat. Este o gogoșărie. 

— Ssst! 

— De ce vorbim în șoaptă? Tyson a intrat şi a cumpă- 
rat o duzină. N-a pățit nimic. 

— El este un monstru. 

— O, fii serioasă, Annabeth! Gogoașa monstruoasă 
nu înseamnă că aici sunt monștri! E un lanţ de magazi- 
ne. Sunt și în New York. 

— Un lanţ, a încuviințat. Și nu crezi că e ciudat că 
a apărut imediat ce i-ai spus lui Tyson să caute gogoși? 
Chiar aici, în mijlocul pădurii? 

M-am gândit puţin. Părea cam ciudat, dar... gogoșăriile 
nu se aflau în capul listei mele de forțe malefice. 

— Ar putea fi un cuib, a explicat Annabeth. 

Tyson a scâncit. Mă îndoiesc că înțelegea mai bine 
ca mine despre ce vorbea Annabeth, dar tonul ei îl 
neliniștea. Dăduse iama în jumătate de duzină de gogoși 
și se umpluse de zahăr pudră pe toată faţa. 

— Un cuib... pentru ce? am întrebat. 

— Nu te-ai întrebat niciodată cum de apar magazine- 
le-franciză atât de repede? m-a întrebat. Acum nu e ni- 
mic Și a doua zi — bum, apare un nou magazin fast-food 
sau o cafenea sau orice altceva? Prima dată un singur 
magazin, apoi două, apoi patru - copii exacte răspândite 
în toată țara? 

— Aăă... nu. Nu m-am gândit niciodată la asta. 

— Percy, unele lanțuri se multiplică atât de repede 
pentru că toate spaţiile lor sunt legate în mod magic de 
forța vitală a unui monstru. Unii dintre copiii lui Her- 
mes şi-au dat seama cum se face asta în anii 1950. Ele 
dau naștere... 

A înghețat. 

— La ce? am cerut. Dau naştere la ce? 

— Fără... mişcări... bruște, a spus Annabeth, de par- 
că viaţa ei depindea de asta. Foarte încet... întoarce-te. 

Apoi am auzit şi eu un zgomot de frecare, ca o dihanie 
mare care își târăște burta printre frunze. 

M-am întors și am văzut o chestie de mărimea unui 
rinocer care se deplasa la umbra copacilor. Scotea 
un şuierat — iar jumătate din față i se zbătea în toate 
direcţiile. La început, n-am înţeles la ce anume mă uit. 

Apoi mi-am dat seama că avea mai multe gâturi — cel 
puţin șapte, fiecare având un cap reptilian care șuiera. 
Avea pielea tare și sub fiecare gât purta câte o baveţică 
de plastic pe care scria: Sunt un pui de GOGOAȘĂ 
MONSTRUOASĂ! 

Mi-am scos pixul, dar Annabeth mi-a trimis din pri- 
viri un avertisment tăcut. Nu încă. 

Înţelegeam. O mulțime de monștri văd foarte prost. 
Era posibil ca hidra să treacă fără să ne vadă. Dar dacă 
scoteam sabia acum, strălucirea de bronz i-ar fi atras cu 
siguranță atenția. 

Am așteptat. 

Hidra era la doar câțiva metri distanță. Părea să 
adulmece pământul și copacii de parcă ar fi vânat ceva. 
Apoi am observat că două dintre capetele sfâşiau o buca- 
tă de pânză galbenă - unul din sacii noștri marinărești. 
Chestia fusese deja în tabăra noastră. Ne urmărea după 
miros. 

Inima îmi bătea nebunește. Văzusem un cap de hi- 
dră împăiat în Tabără, dar asta nu mă pregătise deloc 
pentru întâlnirea cu una în carne și oase. Toate capetele 
aveau formă de romb, ca al unui șarpe cu clopoței, dar 
gura era căptușită cu rânduri zimţate de dinţi de rechin. 

Tyson tremura. A făcut un pas înapoi și a călcat din 
greșeală pe o crenguţă. Imediat, toate cele șapte capete 
s-au întors spre noi şi au șuierat. 

— Dispăreţi! a strigat Annabeth şi a plonjat spre 
dreapta. 

M-am rostogolit la stânga. Unul dintre capetele hi- 
drei a scuipat un lichid verde care a trecut peste umărul 
meu și a atins un ulm. Trunchiul a început să fumege și 
să se dezintegreze. Copacul a început să se prăbușească 

direct spre Tyson, care încă nu se mișcase, împietrit de 
monstrul care acum era chiar în faţa lui. 

— Tyson! 

L-am placat cu toată puterea, doborându-l într-o 
parte în timp ce hidra a făcut un salt, iar copacul i s-a 
prăbușit peste două dintre capete. 

Hidra s-a dat înapoi, eliberându-și capetele, și tângu- 
indu-se furioasă la copacul căzut. Toate cele şapte cape- 
te au împroșcat cu acid, iar ulmul s-a topit într-o baltă 
aburindă de noroi. 

— Mişcă-te! i-am spus lui Tyson. 

Am fugit într-o parte și am scos capacul lui Anaklus- 
mos, sperând să atrag atenția monstrului. 

Strategia a funcționat. 

Majoritatea monştrilor nu suportă vederea bronzu- 
lui celest. De îndată ce a apărut lama mea strălucitoare, 
hidra s-a agitat spre ea cu toate capetele, șuierând şi 
dezgolindu-și dinţii. 

Vestea bună era că Tyson se afla pe moment în afara 
oricărui pericol, iar vestea proastă, că urma să fiu trans- 
format într-o baltă de mâzgă. Unul dintre capete a încer- 
cat să se apropie. Fără a sta pe gânduri, am lovit cu sabia. 

— Nu! a strigat Annabeth. 

Prea târziu. Tăiasem capul hidrei. Acesta s-a rostogo- 
lit în iarbă, lăsând în urmă un ciot care se zbătea și care 
s-a oprit imediat din sângerare, începând să se umfle ca 
un balon. 

În câteva secunde, gâtul rănit s-a împărțit în două, 
iar pe fiecare gât a crescut un cap în mărime naturală. 
Acum aveam de-a face cu o hidră cu opt capete. 

— Percy! m-a certat Annabeth. Tocmai ai deschis un 
magazin LA GOGOAȘA MONSTRUOASĂ undeva, în 
lume! 

Am evitat un jet de acid. 

— Era cât pe-aci să mor şi pe tine asta te îngrijorea- 
ză? Cum o putem omorî? 

— Foc! a spus Annabeth. Trebuie să facem rost de 
foc! 

De îndată ce a spus asta, mi-am amintit povestea. 
Multiplicarea capetelor hidrei putea fi oprită doar dacă 
ardeam cioturile înainte să crească la loc. În orice caz, 
asta făcuse Hercule. Dar nu aveam foc. 

M-am îndreptat spre râu. Hidra ne-a urmat. 

Annabeth a trecut în stânga mea şi a încercat să dis- 
tragă unul dintre capete, apărându-se cu cuțitul de din- 
ţii acestuia, dar un alt cap s-a aruncat într-o parte ca o 
bâtă și a azvârlit-o în noroi. 

— Nu-i lovi pe prietenii mei! 

Tyson a atacat, intercalându-se între hidră și Anna- 
beth. În timp ce ea se ridica în picioare, Tyson a început 
să dea cu pumnii în capetele monstrului atât de repede, 
că mi-a amintit de jocul Lovește cârtița. Dar nici măcar 
Tyson nu putea para loviturile hidrei la nesfârşit. 

Am continuat să ne retragem, ferindu-ne de jeturile 
de acid şi parând atacurile capetelor fără să le tăiem, dar 
știam că nu facem decât să ne amânăm moartea. În cele 
din urmă, aveam să facem o greșeală și chestia urma să 
ne ucidă. 

Apoi am auzit un sunet ciudat — un pufăit, pe care la 
început l-am confundat cu bătăile inimii mele. Era atât 
de puternic, încât tot malul râului se cutremura. 

— Ce se aude? a strigat Annabeth, cu ochii pe hidră. 

— Un motor cu aburi, a spus Tyson. 

— Poftim? 

M-am ferit când un cap de hidră a împroșcat cu acid 
pe deasupra capului meu. 

Apoi, dinspre râul din spatele nostru, o voce feminină 
cunoscută a strigat: 

— Acolo! Pregătiţi tunul de treizeci și două de livre! 

N-am îndrăznit să-mi iau privirea de la hidră, dar 
dacă era cine credeam, mi-am dat seama că aveam 
dușmani pe două fronturi. 

O voce gravă de bărbat a spus: 

— Sunt prea aproape, stăpână! 

— La naiba cu eroii! a spus fata. Cu toată viteza, înainte! 

— Da, stăpână. 

— Foc de voie, căpitane! 

Annabeth a înțeles ce se întâmplă cu o fracțiune de 
secundă înaintea mea. A strigat: 

— La pământ! 

Am plonjat la pământ în timp ce un zgomot cutremu- 
rător s-a auzit dinspre râu. A urmat o explozie de lumi- 
nă, o coloană de fum, și hidra a explodat chiar în fața 
noastră, împroșcându-ne cu un noroi verde şi greţos 
care s-a evaporat de îndată ce și-a atins ţinta, așa cum 
se întâmplă de obicei cu maţele monștrilor. 

— Greţos! a ţipat Annabeth. 

— O navă cu aburi! a strigat Tyson. 

M-am ridicat, tuşind din cauza norului de fum de 
praf de pușcă ce se rostogolea de-a lungul țărmului. 

Pe râu venea pufăind spre noi cea mai ciudată navă 
pe care o văzusem vreodată. Era, în mare parte, scufun- 
dată sub apă, ca un submarin, și avea puntea placată cu 
fier. În mijlocul ei era o cazemată trapezoidală cu volete 
laterale pentru tunuri. Deasupra flutura un steag — un 
mistreţ și o suliță pe un câmp înroșit de sânge. Pe punte 
erau înșiraţi strigoi în uniforme gri — soldați morţi cu 
feţe sclipitoare care le acopereau doar parţial craniile, 

asemenea vampirilor pe care îi văzusem în Lumea Sub- 
pământeană păzind palatul lui Hades. 

Nava era un cuirasat. O navă de pe vremea Războiu- 
lui Civil. I-am distins numele scris de-a lungul provei cu 
litere acoperite cu mușchi: C.S.S. Birmingham. 

Si, în picioare, alături de tunul din care ieșea fum și 
care aproape ne omorâse, într-o armură grecească com- 
pletă, stătea Clarisse. 

— Nişte rataţi, a mârâit. Dar presupun că trebuie să 
vă salvez. Haideţi la bord. 


ce CAPITOLUL XI 6 


În care Clarisse strică totul 


— Nici nu știți în ce bucluc aţi intrat, a spus Clarisse. 

Tocmai terminasem un tur al navei, pe care nu ni-l do- 
risem, prin încăperi întunecoase pline până la refuz cu 
marinari strigoi. Văzusem buncărul de cărbune, caza- 
nele și motoarele care pufăiau și gemeau de parcă pu- 
teau exploda în orice clipă. Văzusem cabina pilotului și 
magazia cu praf de puşcă și puntea artileriei (preferata 
Clarissei), cu două tunuri Dahlgren la babord și la tri- 
bord şi un tun Brooke ghintuit de 9 țoli pus pe lungimea 
vasului — toate modificate anume pentru a trage cu pro- 
iectile din bronz celest. 

Oriunde mergeam, marinarii confederați morţi se ui- 
tau la noi, iar feţele bărboase fantomatice le luceau pe 
cranii. Le plăcea de Annabeth deoarece le spusese că e 
din Virginia. Fuseseră interesaţi și de mine pentru că nu- 
mele meu era Jackson - la fel ca al generalului sudist —, 
dar am stricat totul când le-am spus că eram din New 
York. Au început cu toţii să fluiere şi să bombăne bleste- 
me la adresa yankeilor. 

Tyson era îngrozit de ei. Pe durata întregului tur, a 
insistat ca Annabeth să-l ţină de mână, ceea ce n-a prea 
încântat-o. 

În cele din urmă, am fost escortaţi la cină. Cabina 
căpitanului de pe C.S.S. Birmingham era cam de mări- 
mea unei debarale, dar era totuşi mai mare decât orice 

altă cameră de la bord. Masa era gătită cu faţă de masă 
albă și veselă de porțelan. Membrii scheletici ai echipaju- 
lui au mâncat unt de arahide și sandviciuri cu jeleu, chip- 
suri și suc Dr. Pepper. N-aș fi vrut să mănânc ceva servit 
de fantome, dar foamea a fost mai puternică decât frica. 

— Tantal v-a exmatriculat pe vecie, ne-a spus Clarisse 
plină de sine. Domnul D. a spus că dacă vreunul din- 
tre voi își mai arată faţa în tabără, îl va transforma în 
veveriţă și îl va călca cu SUV-ul. 

— Ei ţi-au dat nava asta? am întrebat. 

— Normal că nu. E de la tata. 

— Ares? 

Clarisse a rânjit dispreţuitor. 

— Crezi că tatăl tău e singurul care e puternic pe 
mare? Spiritele care pierd un război îi datorează tribut 
lui Ares. Acesta e blestemul pentru că au fost învinși. 
M-am rugat la tatăl meu pentru o navă și iat-o. Tipii 
ăștia vor face orice le spun. Nu-i așa, căpitane? 

Căpitanul stătea în spatele ei, ţeapăn și furios. Ochii 
lui verzi, strălucitori m-au fixat cu o privire flămândă. 

— Dacă asta înseamnă să punem capăt acestui război 
infernal, doamnă... pace, în sfârșit... facem orice... dis- 
trugem pe oricine... 

Clarisse a zâmbit. 

— Distrugeţi pe oricine. Îmi place cum sună. 

Tyson a înghiţit în sec. 

— Clarisse, a spus Annabeth, e posibil ca Luke să cau- 
te și el Lâna. L-am văzut. Are coordonatele și se îndreap- 
tă spre sud. Are un vas de croazieră plin cu monștri... 

— Bun! Îl voi distruge. 

— Nu înţelegi, a spus Annabeth. Trebuie să ne unim 
forțele. Lasă-ne să te ajutăm... 

— Nu! Clarisse a lovit cu pumnul în masă. Asta e 
misiunea mea, isteaţo! În sfârșit, eu voi fi eroina, iar voi 
doi nu-mi veţi fura șansa asta. 

— Unde sunt colegii tăi de cabană? am întrebat. Ți 
s-a permis să iei doi prieteni cu tine, nu-i așa? 

— Nu au... l-am lăsat acasă. Ca să apere tabăra. 

— Vrei să spui că nici măcar cei din cabana ta n-au 
dorit să te ajute? 

— 'Ține-ţi gura, Prissy! N-am nevoie de ei! Sau de tine! 

— Clarisse, am spus, Tantal te folosește. Lui nu-i 
pasă de tabără. I-ar plăcea s-o vadă distrusă. Îţi întinde 
o cursă ca să dai greş. 

— Nu! Nu-mi pasă ce-a zis Oracolul... 

S-a oprit. 

— Ce? am spus. Ce ţi-a zis Oracolul? 

— Nimic. Urechile Clarissei s-au înroșit. Tot ce tre- 
buie să ştiţi este că voi termina misiunea asta, iar voi nu 
mă veţi ajuta. Pe de altă parte, nu vă pot lăsa să plecați... 

— Deci suntem prizonieri? a întrebat Annabeth. 

— Oaspeți... deocamdată. 

Clarisse și-a pus piciorul pe fața de masă albă şi a mai 
deschis un Dr. Pepper. 

— Căpitane, du-i jos. Dă-le câte un hamac pe puntea 
principală. Dacă nu se comportă cum trebuie, arată-le 
cum îi tratăm pe spionii inamici. 

* 


Am început să visez de-ndată ce am adormit. 

Grover şedea la război, destrămând disperat trena 
rochiei, când bolovanul din ușă s-a rostogolit și ciclopul 
a urlat: 

— A-ha! 

Grover a scâncit. 

— Dragule! Nu te-am... ai fost atât de discret! 

— Se destramă, a urlat Polifem. Deci asta era! 

— O, nu. Nu... eu nu... 

— Vino! 

Polifem l-a apucat pe Grover de talie și, mai în braţe, 
mai pe jos, l-a purtat prin tunelurile din peșteră. Grover 
se străduia să nu-și piardă pantofii cu tocuri din copite. 
Voalul îi tot juca pe cap, gata-gata să cadă. 

Ciclopul l-a târât într-o cavernă mare cât o hală, de- 
corată cu obiecte care aveau legătura cu oile. Erau acolo 
un fotoliu acoperit cu lână și un televizor acoperit cu 
lână, rafturi nefinisate pline cu obiecte de colecţie re- 
prezentând oi — căni de cafea în formă de cap de oaie, oi 
de ipsos, table de joc cu oi, cărţi ilustrate şi figurine. Po- 
deaua era plină cu grămezi de oase de oaie și de alte oase 
care nu păreau de oaie — oasele satirilor care veniseră pe 
insulă în căutarea lui Pan. | 

Polifem l-a pus jos pe Grover doar până a dat la o 
parte un alt bolovan imens. Lumina zilei a pătruns în 
peşteră, iar Grover a scâncit plin de dor. Aer curat! 

Ciclopul l-a târât afară pe un deal de pe care se zărea 
cea mai frumoasă insulă pe care o văzusem vreodată. 

Semăna cu o șa tăiată în două. Erau dealuri pline de 
verdeață pe fiecare parte și o vale largă la mijloc, despăr- 
ţite de o prăpastie adâncă traversată de o scară de frân- 
ghie. Râuri frumoase curgeau spre marginea canionului 
și cădeau în cascade colorate în toate culorile curcube- 
ului. Papagalii fluturau din aripi în copaci. Flori roz şi 
violet înfloreau în tufe. Sute de oi pășteau pe pajiști, iar 
lâna lor sclipea ciudat, asemenea unor monede de cupru 
și argint. 

Iar în centrul insulei, chiar lângă podul de frânghie, 
era un stejar enorm, contorsionat, iar pe creanga cea 
mai de sus strălucea ceva. 

Lâna de Aur. 

Chiar şi în vis îi simţeam puterea care radia pe insulă, 
înverzind iarba şi făcând florile mai frumoase. Aproape 
că puteam vedea cum acţiona magia naturală. Îmi pu- 
team imagina cât de puternic trebuie să fi fost mirosul 
pentru un satir. 

Grover a scâncit. 

— Da, a spus Polifem cu mândrie. Vezi ce-i acolo? 
Lâna este cel mai de preţ lucru din colecția mea! Am 
furat-o de la eroi cu mult timp în urmă, şi de atunci — 
mâncare gratuită! Satirii vin din toate colțurile lumii, 
ca moliile la flacără. Satirii sunt o mâncare gustoasă! 
lar acum... 

Polifem a scos niște foarfeci de bronz înspăimântă- 
toare. 

Grover a scâncit, dar Polifem a apucat cea mai apro- 
piată oaie ca pe un animal de pluș și i-a tuns lâna. Apoi 
1-a dat chestia aceea pufoasă lui Grover. 

— Pune-o pe roata de tors, a spus cu mândrie. E ma- 
gică. Nu poate fi destrămată. 

— Păi... ştiu și eu... 

— Biata de tine! a rânjit Polifem. Nu le prea ai cu 
țesutul. Ha, ha! Nu-ţi face griji. Firul acesta va rezolva 
problema. Vei termina trena până mâine! 

— Ce... frumos din partea ta! 

— He, he! 

— Dar... dar dragă, a înghiţit Grover în sec, dacă ar 
veni cineva să salveze — adică să atace insula? Grover 
mă privea fix, și știam că vorbește pentru mine. Ce i-ar 
împiedica să intre pur și simplu în peştera ta? 

— Nevestica s-a speriat! Ce drăguţ! Nu-ţi face griji. 
Polifem are un sistem de securitate bine pus la punct. 
Ar trebui să treacă de animalele mele de companie. 

— Animale de companie? 

Grover a privit în partea opusă a insulei, dar acolo nu 
era nimic în afară de oile care pășteau pașnic pe pajiști. 

— Și apoi, a mormăit Polifem, ar trebui să treacă de 
mine! 

A lovit cu pumnul cea mai apropiată stâncă, iar aceas- 
ta a crăpat și s-a spart în două. 

— Haide, acum! a strigat. Înapoi în peșteră. 

Grover părea gata să izbucnească în plâns — era atât 
de aproape de libertate, dar totuşi atât de departe. Ochii 
i s-au umplut de lacrimi când bolovanul de la intrare a 
fost pus la loc, închizându-l din nou în întunericul plin 
de miasme, risipit doar de torţe, al peșterii ciclopului. 


x 


M-au trezit semnalele de alarmă care răsunau pe toa- 
tă nava. 

S-a auzit vocea gravă a căpitanului: 

— Toată lumea pe punte! Găsiţi-o pe stăpâna Cla- 
risse! Pe unde umblă fata asta? 

Fața lui fantomatică a apărut deasupra mea. 

— Ridică-te, yankeule! Prietenii tăi sunt deja sus. Ne 
apropiem de intrare. 

— Intrarea în ce? 

El mi-a zâmbit rece. 

— În Marea Monştrilor, normal. 


x 


Am băgat cele câteva lucruri care supraviețuiseră 
hidrei într-un rucsac marinăresc de pânză și mi l-am 
aruncat peste umăr. Aveam bănuiala că, într-un fel sau 
altul, nu voi petrece încă o noapte la bordul navei C.S.S. 
Birmingham. 

Urcam scările când ceva m-a făcut să îngheț. O 
prezenţă din apropiere — ceva familiar și neplăcut. Fără 
niciun motiv, am simţit nevoia să mă iau de cineva. Îmi 
venea să lovesc un confederat mort. Ultima dată când 
simțisem o astfel de furie... 

În loc să urc, m-am strecurat la marginea grătarului 
pentru ventilaţie și am privit în jos, pe puntea cazanelor. 

Clarisse stătea chiar sub mine, vorbind cu o imagine 
care licărea în aburul cazanelor - un bărbat musculos, 
în haine de motociclist din piele neagră, cu o tunsoare 
cazonă, ochelari de soare cu lentile roșii și un cuţit prins 
la brâu. 

Mi-am încleştat pumnii. Era olimpianul pe care-l de- 
testam cel mai mult. Ares - zeul războiului. 

— N-am nevoie de scuze, fetițo! a mârâit. 

— D...da, tată, a mormăit Clarisse. 

— Nu vrei să mă vezi nervos, nu-i aşa? 

— Nu, tată. 

— Nu, tată, a imitat-o Ares. Eşti jalnică. Ar fi trebuit 
să încredinţez misiunea asta unuia dintre fiit mei. 

— Voi reuși! a promis Clarisse, cu voce tremurătoare. 
Te voi face mândru de mine. 

— Sper, a avertizat-o. Tu mi-ai cerut misiunea asta, 
fetițo. Dacă-l lași pe blestematul acela de Jackson să ţi-o 
fure... 

— Dar Oracolul a spus... 

— NU-MI PASĂ CE-A SPUS! Ares a strigat atât de 
tare încât imaginea lui a pâlpâit. Trebuie să reușeşti. 
Dacă nu... 

A ridicat pumnul. Chiar dacă era doar o imagine în 
mijlocul aburului, Clarisse a tresărit. 

— Ne-am înţeles? a mormăit Ares. 

Alarma a sunat din nou. Am auzit voci venind spre 
mine: ofiţerii strigau ordine de pregătire a tunurilor. 

M-am furișat înapoi, părăsind grătarul pentru venti- 
laţie și am urcat pentru a mă alătura lui Annabeth și lui 
Tyson pe spardecl. 


x 


— Ce s-a întâmplat? m-a întrebat Annabeth. Încă un 
vis? 

Am dat din cap, dar n-am zis nimic. Nu ştiam ce să 
cred despre ce văzusem jos. Mă tulbura aproape la fel de 
mult ca visul cu Grover. 

Clarisse mă urma îndeaproape pe scări. Am încercat 
să nu mă uit la ea. 

A luat binoclul unui ofițer-strigoi şi s-a uitat spre ori- 
zont. 

— În sfârşit. Căpitane, cu toată viteza, înainte! 

M-am uitat în aceeași direcţie, dar n-am văzut nimic. 
Cerul era acoperit de nori. Aerul era neclar și umed ca 
aburul produs de un fier de călcat. Dacă mă chinuiam, 
întrezăream doar câteva pete neclare, întunecate, în de- 
părtare. 

Simţurile mele nautice îmi spuneau că suntem un- 
deva în largul coastei de nord a Floridei, deci făcusem 
un drum lung peste noapte — mai mult decât ar fi reuşit 
orice navă normală. 

Motorul a gemut când a crescut viteza. 

Tyson murmura nervos: 

— Prea multă presiune pe pistoane. N-a fost făcut 
pentru apă adâncă. 


! Puntea unei ambarcațiuni, situată deasupra punţii prin- 
cipale (n.red.). 

Nu eram sigur de unde știe asta, dar mi-a transmis o 
stare de agitaţie. 

După alte câteva minute, petele întunecate din față 
au devenit vizibile. Înspre nord, o masă imensă de piatră 
se ridica din mare — o insulă cu stânci de cel puţin o sută 
de metri înălțime. La vreo jumătate de milă spre sud, 
cealaltă pată întunecată se transforma în furtună. Cerul 
și marea fierbeau împreună făcând un zgomot asurzitor. 

— Uragan? a întrebat Annabeth. 

— Nu, i-a răspuns Clarisse. Caribda. 

Annabeth a pălit. 

— Ai înnebunit? 

— Singura cale spre Marea Monștrilor. Chiar printre 
Caribda și sora ei, Scila. 

Clarisse a arătat spre vârful stâncilor şi mi-am dat 
seama că n-aş fi vrut să mă întâlnesc cu chestia care 
locuia acolo. Mi-am frământat creierul, încercând să-mi 
amintesc mitul. 

— Cum adică singura cale? am întrebat. E ditamai 
marea! Ocolește-le! 

Clarisse și-a dat ochii peste cap. 

— Tu nimic nu știi? Dacă aș încerca să le ocolesc, mi-ar 
apărea pur și simplu în cale din nou. Dacă vrei să ajungi 
la Marea Monștrilor, trebuie să navighezi printre ele. 

— Ce zici de stâncile care se bat cap în cap? a spus 
Annabeth. Aceea e o altă cale de acces. Iason a folosit-o. 

— Nu pot arunca în aer stânci cu tunurile, a spus 
Clarisse. Monştri, în schimb... 

— Eşti nebună, a hotărât Annabeth. 

— Priveşte și învaţă, isteaţo! Clarisse s-a întors spre 
căpitan. Direcţia, Caribda! 

— Da, stăpână. 

Motorul a gemut, carcasa metalică s-a zguduit, iar 
nava a început să prindă viteză. 

— Clarisse, am spus, Caribda soarbe marea. Nu așa-i 
povestea? 

— Şi o scuipă la loc, da. 

— Dar Scila? 

— Trăieşte într-o peșteră, pe stâncile acelea. Dacă 
ajungem prea aproape, capetele ei de șarpe coboară și 
încep să smulgă marinari de pe navă. 

— Atunci, alege-o pe Scila, am spus. Toată lumea in- 
tră sub punte și trecem bine-mersi. 

— Nu! a insistat Clarisse. Dacă Scila nu-și obţine 
cu ușurință prada, ar putea să apuce întreaga navă. În 
plus, e prea mare ca să fie o țintă bună. Tunurile mele 
nu pot trage în sus. Caribda stă pur și simplu acolo, în 
centrul vârtejului ei. Vom merge direct spre ea, o vom 
lovi cu tunurile și o vom trimite în Tartar! 

A vorbit cu atâta încredere încât aproape că mi-am 
dorit s-o cred. 

Motorul duduia. Cazanele se încinseseră atât de 
mult că simţeam puntea încălzindu-mi-se sub picioare. 
Coşurile de fum pufăiau. Steagul roșu al lui Ares bătea 
în vânt. 

Pe măsură ce ne apropiam de monștri, zgomotul fă- 
cut de Caribda devenea din ce în ce mai puternic — un 
muget plângăcios și sinistru -— de parcă cineva ar fi tras 
apa la cea mai mare toaletă din galaxie. De fiecare dată 
când Caribda inspira, nava se cutremura și se repezea 
înainte. De fiecare dată când expira, ne ridicam pe apă 
și eram loviți de valuri înalte de trei metri. 

Am încercat să cronometrez vârtejul. Din câte îmi 
dădeam seama, Caribda avea nevoie de aproximativ 
trei minute pentru a aspira și a distruge tot ce se afla 

în ocean pe o rază de un kilometru. Ca s-o evităm, ar fi 
trebuit să trecem chiar pe lângă stâncile Scilei. Și, oricât 
de amenințătoare părea Scila, mi se părea că stâncile 
acelea arată al naibii de bine. 

Marinarii strigoi își vedeau calmi de treburi pe spar- 
dec. Bănuiesc că mai luptaseră pentru cauze pierdute, 
așa că asta nu-i deranja. Sau poate că nu le păsa că vor 
fi spulberați, pentru că erau deja morți. Niciuna dintre 
variante nu m-a făcut să mă simt mai bine. 

Annabeth stătea lângă mine, ţinându-se de parapet. 

— Mai ai termosul cu vânt? 

Am încuviințat. 

— Dar e prea periculos să foloseşti vârtejul astfel. Și 
mai mult vânt ar putea înrăutăţi situaţia. 

— Ce zici de controlul apei? m-a întrebat. Ești fiul lui 
Poseidon. Ai mai făcut asta. 

Avea dreptate. Am închis ochii şi am încercat să cal- 
mez marea, dar nu m-am putut concentra. Caribda era 
prea gălăgioasă şi puternică. Valurile nu răspundeau. 

— Nu... nu pot, am spus, simțindu-mă groaznic. 

— Ne trebuie un plan de rezervă, a spus Annabeth. 
Așa n-o să meargă. 

— Annabeth are dreptate, a spus Tyson. Motoarele 
sunt stricate. 

— Ce vrei să spui? a întrebat. 

— Presiune. Pistoanele trebuie reparate. 

Înainte de-a apuca să explice, toaleta cosmică a scos 
un zgomot asurzitor. Nava s-a înclinat în față şi am fost 
aruncat pe punte. Eram în mijlocul vârtejului. 

— Cu toată puterea, înapoi! a ţipat Clarisse pentru a 
acoperi zgomotul. 

Marea fremăta în jur, iar valurile se zdrobeau de pun- 
te. Carcasa metalică era acum atât de fierbinte că scotea 
aburi. 

— Du-ne în raza de tragere! Pregătiţi tunurile de la 
tribord! 

Confederații cei morţi se precipitau înainte și înapoi. 
Elicea se rotea scrâșnind în sens invers, încercând să 
încetinească nava, dar continuam să alunecăm spre cen- 
trul vortexului. 

Un marinar strigoi a ţâșnit din cală și a alergat la 
Clarisse. Din uniforma sa gri ieşea fum. Barba îi ardea. 

— Camera cazanului se supraîncălzește, doamnă! O 
să explodeze! 

— Păi, coborâţi și reparaţi-l! 

— Nu se poate! a strigat marinarul, o să ne evaporăm 
din cauza căldurii. 

Clarisse a lovit în perete. 

— Mai am nevoie doar de câteva minute! Doar până 
ajung în raza de tragere! 

— Mergem prea repede, a răspuns posomorât căpita- 
nul. Pregătiţi-vă să muriţi. 

— Nu! a urlat Tyson. Il pot repara. 

Clarisse l-a privit neîncrezător. 

— Tu? 

— E ciclop, a spus Annabeth. E imun la foc. Și ştie 
mecanică. 

— Du-te! a strigat Clarisse. 

— Tyson, nu! L-am apucat de braț. E prea periculos! 

Mi-a mângâiat mâna. 

— E singura cale, frate. 

Expresia lui era hotărâtă — încrezătoare, chiar. Nu-l 
mai văzusem așa. 

— Am să-l repar. Mă-ntore imediat. 

L-am privit coborând în urma marinarului cuprins 
de foc și am avut o presimțire înfiorătoare. Am vrut să 
alerg după el, dar nava a făcut un nou salt — și apoi am 
văzut-o pe Caribda. 

Era la doar câteva sute de metri distanță acum, în- 
tr-un vârtej de ceaţă, fum și apă. Primul lucru pe care 
l-am observat a fost reciful — un pisc negru de coral, cu 
un smochin în vârf, ciudat de liniştit pentru ceva aflat în 
mijlocul furtunii. Peste tot în jur, apa se curba formând 
o pâlnie, ca lumina în jurul unei găuri negre. Apoi am 
văzut o chestie îngrozitoare ancorată de recif, chiar sub 
linia de plutire — o gură enormă cu buze scârboase și 
dinţi verzi de dimensiunea unor bărci. Mai rău... dinţii 
aveau aparat dentar, benzi din metal murdar corodat, 
pline de bucăţi de peşte și lemne şi gunoaie plutitoare. 

Caribda era coșmarul oricărui ortodontist. Nu era 
decât o gură mare și neagră cu dinţi strâmbi și ieșiţi 
mult în afară, și timp de secole nu făcuse altceva decât 
să mănânce fără să se spele pe dinți după aceea. Pri- 
veam cum toată apa mării din jurul ei era absorbită în 
vid — rechini, bancuri de peşti, un calmar gigant. Și am 
realizat că, în câteva secunde, era rândul navei C.S.S. 
Birmingham. 

— Stăpână Clarisse, a strigat căpitanul. Tunurile de 
la tribord și din față sunt în raza de tragere! 

— Foc! a ordonat Clarisse. 

Trei lovituri au nimerit gura monstrului. Una a rupt 
marginea unui incisiv. Alta a dispărut în esofag. A treia 
a lovit una din benzile de metal ale Caribdei și a ricoșat 
înapoi, rupând steagul lui Ares de pe catarg. 

— Încă o dată! a ordonat Clarisse. 

Tunarii au reîncărcat, dar știam că e inutil. Ar fi tre- 
buit să lovim monstrul încă de o sută de ori pentru a-l 

răni cu adevărat și n-aveam atâta timp. Eram absorbiți 
prea repede. 

Apoi vibraţiile de pe punte s-au modificat. Zumzetul 
motorului a devenit constant și a crescut în intensitate. 
Nava s-a cutremurat și am început să ne îndepărtăm de 
gură. 

— Tyson a reușit! a zis Annabeth. 

— Aşteaptă! a spus Clarisse. Trebuie să rămânem 
pe-aproape! 

— Vom muri! am spus. Trebuie să ne îndepărtăm. 

M-am prins de parapet în timp ce nava se lupta să nu 
fie aspirată. Drapelul rupt al lui Ares a trecut pe lângă 
noi și s-a înfipt între dinţii Caribdei. Nu prea făceam 
progrese, dar cel puțin rezistam. Tyson ne oferise sufici- 
entă forță ca să nu fim absorbiți. 

Deodată, gura s-a închis. Marea s-a liniștit complet. 
Caribda a fost acoperită de apă. 

Apoi, la fel de rapid, gura a explodat, scuipând un 
zid de apă, dând afară tot ce nu era comestibil, inclusiv 
ghiulelele noastre de tun, iar una a lovit C.S.S. Birmin- 
gham cu un sunet ca al clopotelor de la jocurile de bâlci. 

Am fost aruncaţi înapoi pe un val care trebuie să fi 
avut doisprezece metri înălțime. Mi-am folosit întreaga 
voinţă pentru a împiedica nava să se răstoarne, dar încă 
ne roteam incontrolabil, năpustindu-ne spre stâncile 
din partea opusă a strâmtorii. 

Un alt marinar cu haine fumegânde a țâşnit din cală. 
S-a lovit de Clarisse și au fost cât p-aci să cadă peste bord. 

— Motorul va sări în aer! 

— Unde-i Tyson? am întrebat. 

— Tot acolo, Jos, a spus marinarul. Ține lucrurile sub 
control, deși nu ştiu pentru cât timp. 

— Trebuie să abandonăm nava, a spus căpitanul. 

— Nu! a strigat Clarisse. 

— N-avem de ales, stăpână. Coca se sfărâmă deja! Nu 
poate... 

N-a apucat să-şi termine propoziţia. [ute ca un fulger, 
o chestie maro și verde s-a ivit din cer, l-a luat pe căpitan 
și l-a ridicat. N-au mai rămas din el decât cizmele din 
piele. 

— Scila! a strigat un marinar, în timp ce altă bucată 
de carne reptiliană s-a lansat de pe stânci și l-a înhăţat. 
Totul s-a petrecut atât de repede de parcă ar fi fost un 
fascicul de laser, nu un monstru. Nici măcar nu-i distin- 
geam faţa — doar o străfulgerare de dinţi și solzi. 

Am scos-o pe Anaklusmos și am încercat să lovesc mon- 
strul care tocmai lua un alt marinar, dar am fost prea lent. 

— Toată lumea jos! am strigat. 

— Nu putem! Clarisse şi-a scos propria sabie. Puntea 
inferioară este în flăcări. 

— Bărcile de salvare! a spus Annabeth. Repede! 

— N-or să treacă de stânci, a spus Clarisse. Vom fi 
mâncaţi de vii. 

— Trebuie să încercăm. Percy, termosul! 

— Nu pot pleca fără Tyson! 

— Trebuie să pregătim bărcile! 

Clarisse a urmat sfatul lui Annabeth. Ea și câţiva 
dintre marinarii strigoi au descoperit una dintre cele 
două bărci de salvare cu rame în timp ce capetele Scilei 
cădeau din cer ca o ploaie de meteoriți cu dinți, luând 
marinarii confederați unul câte unul. 

— la cealaltă barcă, am zis și i-am aruncat termosul 
lui Annabeth. Mă ocup de Tyson. 

— N-ai să reușeşti! mi-a răspuns. Căldura o să te ucidă! 

N-am ascultat-o. Am fugit spre trapa de la camera ca- 
zanelor când, dintr-odată, am simţit că picioarele mele 
nu mai ating puntea. 

Am zburat drept în sus, cu vântul șuierându-mi în 
urechi, trecând cu fața la doar câţiva centimetri de stâncă. 

Un cap al Scilei mă prinsese de rucsac. Acum mă ridi- 
ca spre bârlogul ei. Fără să stau pe gânduri, am răsucit 
sabia înapoi și am reușit s-o bag în ochiul ei galben și 
răutăcios. A gemut şi mi-a dat drumul. 

Situaţia deja era foarte proastă, având în vedere că 
eram la treizeci de metri în aer. Dar, în timp ce cădeam, 
C.S.S. Birmingham a explodat sub mine. 

BUUUUUUM! 

Sala motoarelor a explodat, împrăștiind bucăţi din 
cuirasat în toate direcţiile, asemenea unor aripi de foc. 

— Tyson! am strigat. 

Bărcile de salvare se îndepărtaseră de navă, dar nu 
foarte mult. Bucăţile epavei în flăcări cădeau din cer. 
Clarisse și Annabeth fuseseră fie zdrobite, fie arse, fie 
trase la fund de forța navei care se scufunda, și asta era 
varianta optimistă, dacă scăpaseră de Scila. 

Apoi am auzit o altă explozie — sunetul termosului 
magic al lui Hermes deschis prea mult. Rafale albe de 
vânt băteau în toate direcţiile, împrăștiind bărcile de 
salvare, oprindu-mă din cădere și propulsându-mă dea- 
supra oceanului. 

Nu vedeam nimic. M-am întors în aer, am fost lovit 
de ceva tare în cap și am intrat în apă cu o izbitură care 
mi-ar fi rupt fiecare oscior dacă n-aș fi fost fiul Zeului 
Mării. 

Ultimul lucru pe care mi-l amintesc a fost cum mă 
scufundam într-o mare în flăcări, ştiind că Tyson a dis- 
părut pentru totdeauna și dorindu-mi să mă pot îneca. 

In care ne cazăm în spa-ul lui C.C. 


M-am trezit într-o barcă cu o velă improvizată din uni- 
forme gri cusute laolaltă. Annabeth şedea lângă mine, 
schimbând direcţia de mers. 

Am încercat să mă ridic, dar am simţit imediat că mă 
ia ameţeala. 

— Odihneşte-te, a spus ea. O să ai nevoie. 

— Tyson...? 

A clătinat din cap. 

— Percy, îmi pare foarte rău. 

Păstram tăcerea, iar valurile ne aruncau în sus și-n Jos. 

— E posibil să fi supravieţuit, a spus cu jumătate de 
gură. Vreau să spun că focul nu-l poate ucide. 

Am dat din cap, dar n-aveam niciun motiv de opti- 
mism. Am văzut cum explozia aruncase în aer bucăţi de 
fier. Dacă Tyson se aflase în sala cazanelor, n-ar fi avut 
cum să supraviețuiască. 

Îşi dăduse viaţa pentru noi, şi nu mă puteam gândi 
decât la momentele în care îmi fusese rușine cu el și ne- 
gasem că eram rude. 

Valuri se loveau de barcă. Annabeth mi-a arătat câte- 
va lucruri pe care le recuperase de pe epavă — termosul 
lui Hermes (acum gol), o pungă sigilată plină cu ambro- 
zie, două tricouri marinărești și o sticlă de Dr. Pepper. Mă 
pescuise din apă și îmi găsise rucsacul mușcat de dinții 
Scilei. Cele mai multe dintre lucrurile mele se pierduseră, 

dar mai aveam sticla de multivitamine de la Hermes şi, 
desigur, pe Anaklusmos. Pixul reapărea întotdeauna la 
loc, în buzunar, indiferent unde îl pierdeam. 

Am navigat multe ore. Ştiam în ce direcţie trebuie să 
mergem. Știam că suntem la exact 113 mile marine vest 
prin nord-vest de destinația noastră. Dar asta nu mă 
făcea să mă simt mai puţin pierdut. 

Oriunde mă întorceam, soarele părea să-mi intre 
drept în ochi. Am băut cu rândul din sticla de Dr. Pep- 
per, acoperindu-ne cu vela cât am putut de bine. Și am 
vorbit despre cel mai recent vis cu Grover. 

După estimarea lui Annabeth, aveam mai puţin de 
douăzeci și patru de ore ca să-l găsim pe Grover, pre- 
supunând că visul meu era corect și presupunând că 
ciclopul Polifem nu se răzgândise, încercând să se căsă- 
torească cu Grover mai devreme. 

— Da, am spus cu amărăciune. Niciodată nu poți 
avea încredere într-un ciclop. 

Annabeth a privit în apă. 

— Îmi pare rău, Percy. M-am înșelat cu privire la Ty- 
son, bine? Aș vrea să i-o pot spune. 

Am încercat să rămân supărat pe ea, dar nu era ușor. 
Trecuserăm prin multe împreună. Îmi salvase viaţa de 
multe ori. Era o prostie să-i port pică. 

M-am uitat în jos la modestele noastre bunuri -— ter- 
mosul cu vânt gol, sticla de multivitamine de la Hermes. 
M-am gândit la furia de pe chipul lui Luke când am în- 
cercat să-i vorbesc despre tatăl lui... 

— Annabeth, care era profeția lui Chiron? 

Și-a țuguiat buzele. 

— Percy, n-am voie... 

— Știu că Chiron le-a promis zeilor că nu-mi va spu- 
ne. Dar tu nu ai promis, nu-i așa? 

— Cunoașterea nu e întotdeauna cel mai bun lucru. 

— Mama ta este zeiţa înțelepciunii! 

— Știu! Dar de fiecare dată când eroii își află viitorul, 
încearcă să-l schimbe, și asta nu merge niciodată. 

— Zeii sunt îngrijoraţi în legătură cu ceea ce voi face 
când o să mai cresc, am presupus eu. Când voi împlini 
șaisprezece ani. 

Annabeth și-a răsucit șapca cu Yankees. 

— Percy, nu știu profeția completă, dar e vorba de 
un semizeu, un vlăstar al Celor Trei — următorul care 
împlinește vârsta de şaisprezece ani. Acesta e motivul 
real pentru care Zeus, Poseidon și Hades au încheiat 
pactul de după Cel de-al Doilea Război Mondial de a nu 
mai avea copii. Următorul copil al Celor Trei care ajun- 
ge la șaisprezece ani va fi o armă periculoasă. 

— De ce? 

— Pentru că acel erou va decide soarta Olimpului. El 
sau ea va lua o decizie care fie va salva epoca zeilor... fie 
o va distruge. 

Am lăsat informaţia să se așeze. De obicei, nu am rău 
de mare, dar, dintr-odată, mi s-a făcut rău. 

— De aceea nu m-a ucis Cronos vara trecută. 

A dat din cap. 

— L-ai putea fi foarte util. Dacă te poate atrage de 
partea lui, zeii or să aibă probleme serioase. 

— Dar dacă de mine e vorba în profeție... 

— Vom afla doar dacă vei mai supravieţui trei ani. 
Asta poate fi mult pentru un semizeu. Când Chiron a 
aflat prima oară despre Thalia, a presupus că la ea se 
referă profeția. De aceea era atât de disperat s-o adu- 
că teafără în tabără. Apoi ea a murit în luptă și a fost 
transformată într-un pin și nimeni n-a mai știut ce să 
creadă... până ai apărut tu. 

Dinspre port, o înotătoare dorsală verde de vreo patru 
metri și jumătate a ieșit din apă și apoi a dispărut. De-a- 
bia am băgat-o în seamă. Aveam probleme mai mari. 

— Puştiul din profeție... n-ar putea fi un ciclop? am 
întrebat. Cei Trei au o mulţime de copii-monștri. 

Annabeth a clătinat din cap. 

— Oracolul a spus „semizeu“. Asta înseamnă întot- 
deauna pe jumătate om, pe jumătate zeu. Nu există ni- 
meni în viaţă care ar putea fi... în afară de tine. 

— Atunci de ce mă lasă zeii în viață? Adică, ar fi mai 
sigur să mă omoare. 

— Ai dreptate. 

— Mulţumesc mult. 

— Percy, nu ştiu. Cred că unii zei ar vrea să te omoa- 
re, dar le e probabil teamă să nu-l supere pe Poseidon. 
Alţi zei... poate că încă sunt cu ochii pe tine și încearcă 
să-şi dea seama ce fel de erou vei fi. În fond, ai putea 
fi arma supravieţuirii lor. Adevărata întrebare este... ce 
vei face peste trei ani? Ce decizie o să iei? 

— Profeţia oferă ceva indicii? 

Annabeth a ezitat. 

Poate că mi-ar fi spus mai multe, dar tocmai atunci 
un pescăruș s-a năpustit din senin şi a aterizat pe ca- 
targul nostru improvizat. Annabeth a privit uimită cum 
pasărea îi lasă o grămăjoară de frunze în poală. 

— Pământ, a spus. Este pământ în apropiere! 

M-am ridicat. După cum era de așteptat, în depărtare 
se vedea o linie colorată în albastru și maro. După un 
minut am văzut o insulă cu un mic munte în centru, 
un grup de clădiri de un alb orbitor, o plajă presărată cu 
palmieri și un port plin de bărci ciudate. 

Curentul ne-a tras barca în direcţia a ceva ce arăta ca 
un paradis tropical. 

— Bine aţi venit! ne-a spus doamna cu clipboard. 

Arăta ca o însoţitoare de zbor — costum albastru, ma- 
chiaj perfect, părul prins în coadă. Ne-a strâns mâinile 
când am pășit pe chei. Ne-a oferit un zâmbet orbitor, de-ai 
fi crezut că am debarcat de pe Prințesa Andromeda, nu 
de pe o amărâtă de barcă. 

Pe de altă parte, barca noastră nu era cea mai ciudată 
din port. Pe lângă o grămadă de iahturi, era un submarin 
al armatei americane, mai multe pirogi și o veche corabie 
cu trei catarge. Era un heliport cu un elicopter pe care 
scria „Canalul de știri Cinci din Fort Lauderdale“ și o scur- 
tă pistă cu un avion mic și unul cu elice, care semăna cu 
un avion de vânătoare din cel de-al Doilea Război Mondial. 
Poate că erau machete destinate turiștilor sau așa ceva. 

— Sunteţi pentru prima dată aici? a întrebat doamna 
cu clipboard. 

Annabeth și cu mine ne-am uitat unul pe altul. An- 
nabeth a spus: 

— Aăă... 

— Prima - dată — în - stațiune, a scris doamna pe 
clipboard. Să vedem... 

Ne-a măsurat din cap până-n picioare cu o privire critică. 

— Hmmm. Începem cu o împachetare cu ierburi pen- 
tru domnișoara. Și, desigur, o transformare completă 
pentru tânărul domn. 

— O ce? am întrebat. 

Era prea ocupată cu notițele ca să răspundă. 

— Bun! a spus cu un zâmbet vioi. Ei bine, sunt sigu- 
ră că C.C. va dori să vă vorbească personal înainte de 
luau. Veniţi, vă rog. 


1 Petrecere tradițională hawaiiană. 

Acum, care e chestia. Annabeth și cu mine eram 
obișnuiți cu capcanele și, de obicei, aceste capcane ară- 
tau în regulă la început. Așa că mă aşteptam ca doam- 
na cu clipboard-ul să se transforme într-un şarpe sau 
într-un demon în orice moment. Dar, pe de altă parte, 
plutisem într-o barcă aproape toată ziua. Eram încins, 
obosit și flămând, iar când doamna a pomenit de luau, 
stomacul meu s-a ridicat pe picioarele din spate şi a cer- 
șit de mâncare ca un câine. 

— Cred că n-ar fi rău, a murmurat Annabeth. 

Bine-nţeles că putea fi rău, dar totuși am urmat-o pe 
doamna aceea. Ţineam mâinile în buzunare, unde as- 
cunsesem singurele mele mijloace de apărare magice — 
multivitaminele de la Hermes și Anaklusmos -—, dar cu 
cât am pătruns mai adânc în staţiune, cu atât am uitat 
de ele. 

Locul era uimitor — marmură albă şi apă albastră pes- 
te tot. Terasele urcau pe versanții muntelui, cu piscine 
la fiecare nivel, conectate prin tobogane și cascade și tu- 
buri subacvatice prin care puteai înota. Apa din fântâni 
ţâșnea în aer, creând forme imposibile, cum ar fi vulturi 
în zbor și cai în galop. 

Tyson iubea caii. Știam că i-ar fi plăcut fântânile. 
Eram gata să mă întorc să-i văd expresia, când mi-am 
amintit: Tyson nu mai era. 

— Eşti bine? m-a întrebat Annabeth. Eşti palid. 

— Sunt bine, am minţit. Doar că... să mergem mai 
departe. 

Am trecut pe lângă tot felul de animale domestici- 
te. O broască ţestoasă de mare adormită într-un vraf 
de prosoape de plajă. Un leopard întins, adormit pe 
trambulină. Oaspeţii stațiunii — doar femei tinere, din 
câte am văzut — tolăniţi în șezlonguri beau smoothies de 

fructe sau citeau reviste în timp ce măștile pe bază de 
plante li se uscau pe feţe, iar manichiuriste în uniforme 
albe le făceau unghiile. 

În timp ce urcam o scară spre ceva ce părea a fi clădi- 
rea principală, am auzit o femeie cântând. Vocea ei plu- 
tea în aer ca un cântec de leagăn. Cuvintele erau într-o 
limbă la fel de veche precum greaca antică - minoică, 
poate, sau ceva de genul ăsta. Înţelegeam despre ce cân- 
tă - lumina lunii în plantațiile de măslini, culorile ră- 
săritului. Și despre magie. Ceva despre magie. Vocea ei 
părea să mă ridice de pe trepte și să mă tragă spre ea. 

Am intrat într-o încăpere mare, al cărei perete fron- 
tal era alcătuit din ferestre. Pe peretele din spate erau 
oglinzi, astfel încât încăperea părea că n-are capăt. Mo- 
bilierul alb părea scump, iar pe o masă dintr-un colţ se 
afla o cușcă mare de sârmă pentru animale. Cușca părea 
nelalocul ei, dar nu m-am gândit prea mult la asta, pen- 
tru că mai apoi am văzut-o pe doamna care cânta... și 
am încremenit. 

Stătea la un război de ţesut de dimensiunea unui 
televizor cu ecran mare, ţesând fire colorate cu o înde- 
mânare uimitoare. Tapiseria sclipea de parcă ar fi fost 
tridimensională — o scenă cu o cascadă, atât de reală, că 
vedeai apa curgând și norii plutind pe cerul de pe pânză. 

Annabeth și-a ţinut răsuflarea. 

— E frumos. 

Femeia s-a întors. Era chiar mai frumoasă decât 
țesătura ei. Părul lung și negru era împletit cu fire de 
aur. Avea ochii verzi și pătrunzători și purta o rochie 
de mătase neagră cu modele care păreau să se miște pe 
țesătură: umbre de animale, negru pe negru, precum 
niște căprioare alergând noaptea prin pădure. 

— Îi plac ţesăturile, draga mea? a întrebat femeia. 

— O, da, doamnă! a spus Annabeth. Mama mea este... 

S-a oprit. Nu făcea să te lauzi peste tot că mama ta 
este Atena, zeița care a inventat războiul de ţesut. Te-ar 
închide oamenii într-o cameră capitonată. Gazda noas- 
tră a zâmbit. 

— Ai gusturi bune, draga mea. Mă bucur că ai venit. 
Numele meu este C.C. 

Animalele din cușca din colț au început să ţipe. Tre- 
buie să fi fost porcușori de Guineea, după ce zgomote 
scoteau. 

Ne-am prezentat lui C.C. Aceasta m-a măsurat dez- 
amăgită, de parcă aș fi picat un test. Imediat, m-am 
simţit rău. Din nu ştiu ce pricini, doream să-i fac pe plac 
doamnei. 

— Vai, a oftat. Chiar că ai nevoie de ajutorul meu. 

— Doamnă? am întrebat. 

C.C. a strigat-o pe doamna în costum. 

— Hylla, te rog s-o duci pe Annabeth într-un tur. Ara- 
tă-i ce avem aici. Îmbrăcămintea va trebui schimbată. 
ȘI părul, o, Doamne! Îi vom face o evaluare completă a 
imaginii după ce discut cu acest tânăr domn. 

— Dar..., după voce, Annabeth părea jignită. Ce e în 
neregulă cu părul meu? 

C.C. a zâmbit cu bunăvoință. 

— Draga mea, ești minunată. Serios! Dar nu știi să 
te pui în valoare deloc — pe tine sau talentele tale. Atâta 
potenţial risipit! 

— Risipit? 

— Ei bine, nu ești fericită așa cum ești! Doamne, ni- 
meni nu este. Dar nu-ţi face griji. Putem îmbunătăţi pe 
oricine aici, la spa. Hylla o să-ţi arate ce vreau să spun. 
Tu, draga mea, trebuie să-ţi descoperi adevăratul sine! 

Ochii lui Annabeth străluceau plini de speranță. N-o 
mai văzusem niciodată să fi rămas fără cuvinte pentru 
atât de mult timp. 

— Dar... Percy? 

— O, cu siguranţă, a spus C.C., aruncându-mi o pri- 
vire tristă. Percy are nevoie de propria mea intervenție. 
La el e mult mai mult de muncă decât la tine. 

În mod normal, dacă cineva mi-ar fi zis asta, m-aș fi 
supărat, dar când a spus-o C.C, m-am simţit trist. O dez- 
amăgisem. Trebuia să găsesc o modalitate să mă descurc 
mai bine. Cobaii au ţipat de parcă ar fi fost flămânzi. 

— Ei bine... a spus Annabeth. Cred că... 

— Pe aici, draga mea, a spus Hylla, iar Annabeth s-a 
lăsat condusă prin grădinile presărate cu cascade ale 
spa-ului. 

C.C. m-a luat de mână și m-a dus spre peretele-oglindă. 

— Vezi tu, Percy... pentru a-ţi descoperi potenţialul, ai 
nevoie de ajutor, nu glumă. Primul pas este să recunoști 
că nu eşti fericit așa cum ești. 

M-am foit în faţa oglinzii. Nu-mi plăcea să mă gân- 
desc la lucruri legate de aspectul meu — cum ar fi primul 
coş care-mi apăruse pe nas la începutul anului școlar 
sau faptul că cei doi dinți din față nu erau chiar perfecţi 
sau că părul nu-mi stătea niciodată drept. 

Vocea lui C.C. mi-a reamintit toate aceste lucruri, de 
parcă m-ar fi pus sub microscop. Nici hainele mele nu 
erau cool. Știam asta. 

„Cui îi pasă?“ spunea o parte din mine. Dar în faţa 
oglinzii lui C.C., era greu să văd ceva bun la mine. 

— Lasă, lasă, m-a consolat C.C. Ce-ar fi să încercăm... 
asta. 

A pocnit din degete și o perdea albastră ca cerul s-a 
rostogolit peste oglindă. Sclipea ca materialul din războ- 
iul ei de ţesut. 

— Ce vezi? m-a întrebat C.C. 

M-am uitat la materialul albastru, nefiind sigur ce 
vrea să spun. 

— Nu... 

Apoi culorile s-au schimbat. Și m-am văzut - o 
reflecţie, dar nu chiar o reflecţie. Sclipind pe pânză era 
o versiune mai cool a lui Percy Jackson — cu haine potri- 
vite și un zâmbet încrezător. Dinţii mei erau drepți. Nu 
aveam coșuri. Un bronz perfect. Eram mai atletic. Poate 
cu câțiva centimetri mai înalt. Eram eu, fără defecte. 

— Hei, am reușit să îngaim. 

— Îţi place? m-a întrebat C.C. Sau să încerc un alt... 

— Nu, am spus. Este... este uimitor. Chiar poți să... 

— Pot să-ţi ofer o transformare completă, a spus C.C. 
A studiat pânza și a zâmbit de parcă ar fi amuzat-o ceva — 
de parcă ar fi văzut altceva decât reflexia mea. 

— Care-i clenciul? am întrebat. Trebuie să... urmez 
un regim alimentar special? 

— O, e destul de ușor, m-a asigurat C.C. Multe fructe 
proaspete, un program de exerciții ușoare şi, desigur... 
asta. 

S-a îndreptat spre bar și a umplut un pahar cu apă. 
Apoi a deschis un plic cu un concentrat pentru prepa- 
rarea unei băuturi și a turnat un praf roșu. Amestecul 
a început să strălucească. Când s-a stins, băutura arăta 
întocmai ca un milkshake de căpșuni. 

— Un pahar cu așa ceva în loc de mâncare, a spus 
C.C. Îţi garantez că vei vedea rezultatele imediat. 

— Cum e posibil? 

A râs. 

— Ce rost au întrebările? Adică nu vrei să fii perfect 
imediat? 

Un gând nu-mi dădea pace. 

— De ce... De ce nu sunt băieţi în acest spa? 

— O, dar sunt, m-a asigurat C.C. O să-i cunoști în 
curând. Trebuie să bei amestecul. Vei vedea. 

M-am uitat la tapiseria albastră — reflecția mea, dar 
care nu-mi semăna. 

— Percy, m-a mustrat C.C. Cea mai grea parte a pro- 
cesului de transformare este să renunţi la control. Tre- 
buie să te hotărăști: ai încredere în părerea ta despre ce 
ar trebui să fii sau în părerea mea? 

Mi-am simțit gâtul uscat. M-am auzit spunând: 

— În părerea ta. 

C.C. a zâmbit și mi-a dat paharul. L-am dus la buze. 

Gustul semăna cu aspectul — un milkshake de căp- 
șuni. Aproape instantaneu, o senzaţie de căldură mi s-a 
răspândit prin abdomen - plăcută la început, apoi dure- 
ros de caldă, mistuitoare, de parcă amestecul urma să 
fiarbă în mine. 

M-am încovoiat și am scăpat cupa. 

— Ce ai... Ce se întâmplă? 

— Nu-ţi face griji, Percy, a spus C.C. Durerea va tre- 
ce. lată! Așa cum ţi-am promis. Rezultate imediate. 

Ceva nu era în regulă. 

Cortina a căzut şi în oglindă mi-am văzut mâinile 
contractându-se, curbându-se, și mi-au crescut gheare 
lungi, delicate. Pe faţă, pe sub tricou şi în toate locurile 
imaginabile mi-a apărut blană. Îmi simţeam dinții prea 
grei în gură. Hainele deveneau prea mari sau C.C. deve- 
nea prea înaltă — nu, mă micşoram. 

Într-o secundă înfiorătoare m-am scufundat într-o 
peșteră de pânză întunecată. Eram îngropat în propriul 

tricou. Am încercat să fug, dar am fost apucat de niște 
mâini cât mine de mari. Am încercat să țip după ajutor, 
dar tot ce mi-a ieșit din gură a fost: 

— CHIIIŢ, CHIIIŢ, CHIIIŢ! 

Mâinile uriașe m-au prins de mijloc şi m-au ridicat în 
aer. M-am zbătut și am lovit cu braţele şi picioarele care 
păreau mult prea scurte, și m-am trezit privind îngrozit 
la fața enormă a lui C.C. 

— Perfect! a bubuit vocea ei. 

M-am zvârecolit speriat, dar m-a strâns și mai tare de 
burta îmblănită. 

— Vezi, Percy? "Ţi-ai descoperit adevăratul sine! 

M-a ţinut în faţa oglinzii și ceea ce am văzut m-a fă- 
cut să strig îngrozit: 

— CHIIIȚ, CHIIT, CHIIT! 

În oglindă era C.C., frumoasă şi zâmbitoare, ţinând 
o creatură pufoasă, cu dinţii ieşiţi în afară, cu gheruţe 
și blană albă cu portocaliu. Când mă mișcam, creatura 
blănoasă din oglindă se mișca și ea. 

Eram... Eram... 

— Un porcușor de Guineea, a spus C.C. Eşti drăgă- 
laș, nu-i așa? Bărbaţii sunt niște porci, Percy Jackson. 
Cândva îi transformam în porci adevărați, dar erau prea 
împuțiți și mari și greu de întreţinut. Nu prea diferiți 
de ce erau înainte. Porcușorii de Guineea sunt mult 
mai convenabili! Acum, vino să-i întâlneşti pe ceilalți 
bărbaţi. 

— CHIIIŢ! am protestat, încercând s-o zgârii, dar 
C.C. m-a strâns atât de puternic că aproape am leșinat. 

— Fără de-astea, micuţule, m-a certat, sau te voi da 
de mâncare la bufniţe. Du-te în cușca ta ca un animăluţ 
cuminte. Mâine, dacă te comporţi cum trebuie, pleci la 

drum. Există întotdeauna o clasă de elevi care are nevo- 
ie de un nou porcuşor de Guineea. 

Mintea îmi lucra la fel de repede ca inima mea micuță. 
Trebuia să mă întorc la hainele mele, care zăceau într-o 
grămadă pe podea. Dacă făceam asta, o puteam scoa- 
te pe Anaklusmos din buzunar și... Și ce? Nu puteam 
scoate capacul pixului. Și chiar dacă aș fi făcut-o, n-aș fi 
putut ţine sabia. 

Mă zbăteam neputincios în timp ce C.C. m-a dus la 
cușca cu porcuşori de Guineea și a deschis ușa de sârmă. 

— Fă cunoștință cu indisciplinaţii, Percy, m-a aver- 
tizat. Nu vor fi niciodată niște animale de companie 
reușite, dar te-ar putea învăța bunele maniere. Cei mai 
mulți sunt în cușcă de trei sute de ani. Dacă nu vrei să 
stai cu ei pentru totdeauna, îţi sugerez... 

S-a auzit vocea lui Annabeth: 

— Doamnă C.C.? 

C.C. a înjurat în greaca veche. M-a trântit în cușcă şi 
a închis ușa. Am ţipat și am zgâriat barele cu ghearele, 
dar degeaba. Am privit-o pe C.C. ascunzându-mi în gra- 
bă hainele sub războiul de ţesut chiar în momentul în 
care Annabeth a intrat. 

Era să n-o recunosc. Purta o rochie de mătase fără 
mâneci ca a lui C.C., doar că albă. Părul ei blond era 
proaspăt spălat, pieptănat și împletit cu aur. Lucrul cel 
mai rău, era machiată, ceva ce mă gândeam că Anna- 
beth n-ar fi acceptat nici în ruptul capului. Vreau să 
spun că arăta bine. Foarte bine. Probabil că aș fi rămas 
fără cuvinte dacă aș fi putut rosti şi altceva în afară de 
chiţ, chit, chiț. Dar ceva nu era deloc în regulă. Pur și 
simplu, asta nu era Annabeth. 

S-a uitat prin cameră şi s-a încruntat. 

— Unde-i Percy? 

Am ţipat din răsputeri, dar nu părea să mă fi auzit. 

C.C. a zâmbit. 

— Are parte de unul dintre tratamentele noastre, 
dragă. Nu-ţi face griji. Arăţi minunat! Ce părere ai de 
cele văzute? 

Ochii Annabeth s-au luminat. 

— Biblioteca ta este uimitoare! 

— Da, într-adevăr, a spus C.C. Cele mai importante 
scrieri din ultimele trei milenii. Tot ce doreşti să studi- 
ezi, tot ce dorești să fii, draga mea. 

— Arhitect? 

— Pfui! a spus C.C. Tu, draga mea, ai stofă de vrăji- 
toare. Ca mine. 

Annabeth a făcut un pas înapoi. 

— De... vrăjitoare? 

— Da, draga mea. 

C.C. şi-a ridicat mâna. O flacără i-a apărut în palmă și 
a dansat pe degetele ei. 

— Mama mea este Hecate, zeița magiei. Recunosc o 
fiică a Atenei când o văd. Nu suntem atât de diferite, noi 
două. Amândouă căutăm cunoașterea. Amândouă admi- 
răm măreția. Nu trebuie să stăm în umbra bărbaţilor. 

— Dar... nu înţeleg. 

Am ţipat cât am putut de tare, încercând să-i atrag 
atenția lui Annabeth, dar fie nu mă putea auzi, fie nu 
credea că zgomotele înseamnă ceva. Între timp, ceilalţi 
porcuşori de Guineea ieșeau să mă cerceteze. Nu cre- 
deam că e posibil ca nişte porcuşori de Guineea să aibă 
o înfățișare răutăciosă, dar aceștia aveau. Erau șase 
porcușori, cu blană murdară, dinţi stricaţi și ochi roșii, 
răutăcioși. Erau acoperiţi cu rumeguș și puţeau de par- 
că şi-ar fi petrecut într-adevăr ultimii trei sute de ani 
într-o cușcă murdară. 

— Rămâi cu mine, îi spunea C.C. lui Annabeth. Stu- 
diază cu mine. Te poţi alătura echipei noastre, pentru 
a deveni vrăjitoare, pentru a-i învăţa cum să-i supui pe 
alţii după pofta inimii. Vei deveni nemuritoare! 

— Dar... 

— Eşti prea inteligentă, draga mea, a spus C.C. Eşti 
prea deşteaptă ca să ai încredere în tabăra aceea stupidă 
pentru eroi. Câţi eroi semizei de sex feminin cunoşti? 

— AĂăă, Atalanta, Amelia Earhart... 

— Ha! Bărbaţii au parte de întreaga glorie. C.C. şi-a 
închis pumnul și a stins flacăra magică. Pentru femei, 
singura cale spre putere este vrăjitoria. Medeea, Calyp- 
so — acestea au fost niște femei puternice! Și eu, desigur. 
Cea mai măreaţă dintre toate. 

— Tu ești... C.C.... Circe! 

— Da, draga mea. 

Annabeth a făcut un pas înapoi și Circe a izbucnit în 
râs. 

— Nu te teme. Nu-ţi voi face niciun rău. 

— Ce-ai făcut cu Percy? 

— L-am ajutat doar să-și dobândească adevărata 
formă. 

Annabeth a cercetat camera. În cele din urmă a văzut 
cușca și pe mine, care zgâriam la bare, cu toți ceilalți 
porcușori care se îmbulzeau în jurul meu. A făcut ochii 
mari. 

— Uită-l, a spus Circe. Urmează-mă și deprinde căile 
vrăjitorie. 

— Dar... 

— Prietenul tău va fi bine îngrijit. Va fi expediat la o 
casă minunată de pe continent. Copiii de grădiniţă îl vor 
adora. Între timp, tu vei deveni înţeleaptă și puternică. 
Vei avea tot ce ţi-ai dorit. 

Annabeth continua să mă privească, dar părea în 
transă. Arăta la fel ca mine când Circe mă păcălise să 
beau milkshake-ul care mă transformase în porcuşor de 
Guineea. Am țipat și am zgâriat, încercând s-o avertizez 
să iasă din starea aceea, dar eram absolut neputincios. 

— Trebuie să mă gândesc, a murmurat Annabeth. 
Lasă-mă... doar un minut singură. Ca să-mi iau la revedere. 

— Desigur, draga mea, a gângurit Circe. Un minut. 
Ah... şi ca să aveţi intimitate absolută... 

Și-a fluturat mâna și peste ferestre s-au lăsat gratii. 
A părăsit încăperea şi am auzit zăvoarele de la ușă în- 
chizându-se în urma ei. 

Transa de pe chipul lui Annabeth s-a evaporat. 

S-a năpustit la cușca mea. 

— În regulă, care eşti? 

Am ţipat, dar la fel au făcut și ceilalți porcușori. An- 
nabeth părea disperată. A cercetat încăperea și a desco- 
perit manșeta blugilor ieșită de sub războiul de ţesut. 

Da! 

S-a repezit într-acolo și a scotocit prin buzunare. 

Dar în loc s-o scoată pe Anaklusmos, a găsit sticla de 
multivitamine de la Hermes și a început să se chinuie 
cu capacul. 

Îmi venea să strig la ea că nu era momentul să ia su- 
plimente! Trebuia să scoată sabia! 

Și-a aruncat un Jeleu de lămâie în gură tocmai când 
s-a deschis ușa și Circe a revenit flancată de două dintre 
ajutoarele ei îmbrăcate la costum. 

— Măi, să fie, a oftat Circe, ce repede trece un minut. 
Care este răspunsul tău, draga mea? 

— Acesta, a spus Annabeth, și a scos cuțitul de bronz. 

Vrăjitoarea s-a dat înapoi, dar surpriza i-a trecut repede. 

A mârâit. 

— Serios, fetiţo, un cuţit în faţa magiei mele? Crezi 
că e înţelept? 

Circe şi-a privit ajutoarele, care au zâmbit. Și-au ridi- 
cat mâinile de parcă s-ar fi pregătit să rostească o vrajă. 

„Fugi“, aş fi vrut să-i spun lui Annabeth, dar n-am pu- 
tut scoate decât zgomote specifice rozătoarelor. Ceilalţi 
porcușori de Guineea ţipau îngroziţi și se învârteau prin 
cușcă. Am simţit și eu nevoia să intru în panică și să mă 
ascund, dar trebuia să mă gândesc la ceva! Nu puteam 
s-o pierd pe Annabeth așa cum îl pierdusem pe Tyson. 

— În ce s-o transformăm pe Annabeth? a cugetat Cir- 
ce. Ceva mic și iute la mânie. Știu... o scorpie! 

O flacără albastră s-a încolăcit pe degetele ei și pe ale 
ajutoarelor ei, înfășurându-se ca o panglică în jurul lui 
Annabeth. 

Am privit, cuprins de groază, dar nu s-a întâmplat ni- 
mic. Annabeth era încă Annabeth, doar că mai furioasă. 

A sărit înainte și i-a pus lui Circe cuțitul la gât. 

— Ce-ar fi să mă transformi într-o panteră? Una care 
să-ţi sară la gât! 

— Cum ai reușit? s-a răstit Circe. 

Annabeth a ridicat sticla cu vitamine pentru ca vră- 
jitoarele s-o vadă. 

Circe a urlat plină de frustrare: 

— Blestemat să fie Hermes şi multivitaminele lui! 
Nu sunt decât un moft! Nu te ajută cu nimic. 

— Fă-l pe Percy om la loc, că de nu... a spus Annabeth. 

— Nu pot! 

— Atunci ţi-ai făcut-o cu mâna ta. 

Ajutoarele lui Circe au făcut un pas înainte, dar stă- 
pâna lor le-a spus: 

— Înapoi! E imună la magie până când dispare efec- 
tul blestematei de vitamine. 

Annabeth a târât-o pe Circe la cușca cu porcuşori de 
Guineea, a scos partea de sus și a turnat restul de vita- 
mine înăuntru. 

— Nu! a ţipat Circe. 

Am fost primul care a ajuns la o vitamină, dar toţi 
ceilalți porcuşori s-au repezit să încerce noua mâncare. 

După prima înghițitură am simţit cum iau foc pe in- 
terior. Am ros la vitamină până n-a mai părut atât de 
mare, iar cușca a devenit mai mică, și apoi, dintr-odată, 
BANG! Cușca a explodat. Eram întins pe podea, iarăși 
om — purtând hainele mele obișnuite, slavă zeilor — cu 
încă șase tipi care păreau dezorientaţi, clipind și scutu- 
rându-și rumeguș din păr. 

— Nu! a ţipat Circe. Nu înţelegi! Aștia sunt cei mai răi! 

Unul dintre bărbaţi s-a ridicat — un uriaș cu o bar- 
bă neagră, încurcată și lungă și dinţi de aceeași culoare. 
Purta haine desperecheate de lână și piele, cizme până 
la genunchi și o pălărie moale de fetru. Ceilalţi bărbaţi 
erau îmbrăcaţi mai simplu -— în pantaloni și cămăși albe 
pătate. Cu toţii era desculți. 

— Ahh! a strigat uriașul. Ce mi-a făcut vrăjitoarea 
asta! 

— Nu! a gemut Circe. 

Annabeth a spus cu uimire: 

— Te recunosc! Eşti Edward Teach, fiul lui Ares? 

— Da, fetiţo, mormăi uriașul. Deși lumea îmi spune 
Barbă Neagră! Și iat-o pe vrăjitoarea care ne-a capturat, 
băieți. Înjunghiaţi-o, şi apoi vreau un castron mare cu 
ţelină! Ahh! 

Circe a ţipat. Ea şi ajutoarele ei au fugit din cameră, 
urmărite de pirați. 

Annabeth și-a pus cuțitul în teacă și m-a privit în- 
cruntată. 

— Mulţumesc... am bolborosit. Îmi pare foarte rău... 

Înainte să-mi dau seama cum să-mi cer scuze pentru 
că am fost un idiot, s-a năpustit și m-a îmbrățișat, apoi 
s-a îndepărtat la fel de repede. 

— Mă bucur că nu ești un porcuşor de Guineea. 

— ȘI eu. 

Am sperat că fața nu-mi era la fel de roşie cum o 
simțeam. 

Și-a desfăcut împletiturile de aur din păr. 

— Haide, creier de alge, mi-a spus. Trebuie să eva- 
dăm cât timp Circe este ocupată. 

Am coborât dealul în fugă, prin terase, pe lângă an- 
gajaţi speriaţi şi pirați care devastau stațiunea. Oamenii 
lui Barbă Neagră rupeau torțele pentru luau, aruncau 
pachete cu ierburi în piscină și răsturnau mesele cu pro- 
soape de saună. 

Aproape că mă simţeam prost pentru că-i eliberasem 
pe nelegiuiţii de pirați, dar cred că meritau ceva mai dis- 
tractiv decât o roată pentru rozătoare după ce fuseseră 
ţinuţi în cușcă trei secole. 

— Care navă? a spus Annabeth când am ajuns la docuri. 

M-am uitat în jur disperat. Nu puteam lua barca 
noastră cu vâsle. Trebuia să părăsim insula rapid, dar 
ce altceva puteam folosi? Un submarin? Un avion de 
luptă? Nu ştiam să le pilotez. Și apoi am văzut-o. 

— Acolo! am spus. 

Annabeth a clipit. 

— Dar... 

— O pot pilota. 

— Cum? 

N-aveam o explicaţie. Pur și simplu ştiam că o navă 
veche cu pânze era cea mai potrivită pentru mine. Am 
luat-o pe Annabeth de mână şi am tras-o spre nava cu 

trei catarge. Pe provă era pictat numele pe care aveam 
să-l descifrez doar mai târziu: Răzbunarea Reginei Anne. 

— Argggh! a strigat Barbă Neagră de undeva din spa- 
tele nostru. Netrebnicii ăștia se îmbarcă pe vasul meu! 
Pe ei, băieţi! 

— Nu vom pleca la timp! a strigat Annabeth în timp 
ce urcam la bord. 

M-am uitat în jur, la încurcătura complicată de vele și 
frânghii. Nava era într-o stare excelentă pentru o cora- 
bie de trei sute de ani, dar ar fi fost nevoie de un echipaj 
de cincizeci de oameni și de câteva ore pentru a pleca la 
drum. N-aveam la dispoziţie câteva ore. Îi vedeam pe 
pirați coborând în fugă, agitând torţe și bucăţi de ţelină. 

Am închis ochii şi m-am concentrat pe valurile care 
se loveau de navă, pe curenţii oceanici, pe vânturile care 
suflau în jur. Deodată, am găsit cuvântul potrivit. 

— Artimon! am strigat. 

Annabeth m-a privit ca pe un nebun, dar în secunda 
următoare aerul zbârnâia de sunetul parâmelor întinse, 
al velelor care se desfăceau, al scripeților din lemn care 
scârțâiau. 

Annabeth s-a ferit când o frânghie i-a zburat peste 
cap și s-a înfășurat în jurul bompresului. 

— Percy, cum... 

Nu aveam un răspuns, dar am simţit că nava îmi răs- 
punde de parcă ar fi fost o parte a corpului meu. Făceam 
ca pânzele să se ridice la fel de ușor cum îmi îndoiam 
brațul. Am făcut cârma să se rotească. 

Răzbunarea Reginei Anne s-a îndepărtat de chei 
clătinându-se și în momentul în care piraţii au ajuns 
la marginea apei, deja plecasem, navigând pe Marea 
Monștrilor. 

In care Annabeth încearcă să înoate spre casă 


Găsisem în sfârșit ceva la care mă pricepeam foarte 
bine. 

Răzbunarea Reginei Anne răspundea la fiecare co- 
mandă a mea. Știam ce parâme trebuie ridicate, care 
vele trebuie înălțate, în ce direcţie să cârmesc. Spinte- 
cam valurile cu o viteză pe care am estimat-o la aproxi- 
mativ zece noduri. Până și eu înţelegeam cât de rapid 
era. Pentru o corabie cu pânze, era al naibii de rapid. 

Totul era perfect — vântul îmi bătea din faţă, valurile 
se spărgeau de prova. 

Dar acum, că eram în afara oricărui pericol, nu mă 
puteam gândi decât la cât de mult îmi lipsea Tyson și la 
cât de îngrijorat eram cu privire la Grover. 

Nu reușeam să-mi revin după ce-o dădusem în bară 
pe insula lui Circe. Dacă n-ar fi fost Annabeth, aș fi fost 
încă un rozător, băgat într-o cușcă laolaltă cu o gașcă de 
pirați drăgălași și îmblăniți. M-am gândit la spusele lui 
Circe: „Vezi, Percy? Ţi-ai descoperit adevăratul sine!“ 

Încă mă simţeam schimbat. Nu doar pentru că îmi 
venise brusc să mănânc salată verde. Eram agitat... de 
parcă instinctul de animal speriat era acum o parte din 
mine. Sau poate că fusese acolo dintotdeauna. Asta mă 
îngrijora cu adevărat. 

Navigam în noapte. 

Annabeth a încercat să mă ajute să stau cu ochii-n 
patru, dar navigatul nu-i pria. După câteva ore de le- 
gănat înainte şi înapoi, faţa ei a devenit verde ca sosul 
guacamole și a coborât sub punte să se întindă într-un 
hamac. 

M-am uitat spre orizont. De câteva ori am zărit monștri. 
O coloană de apă cât un zgârie-nori a ţâșnit în lumina 
lunii. Un șir de ţepi verzi a alunecat peste valuri — avea 
în jur de treizeci de metri lungime, ca o reptilă. N-am 
vrut să știu ce era. 

La un moment dat am văzut nereide, spiritele strălu- 
citoare ale mării. Am încercat să le fac cu mâna, dar au 
dispărut în adâncuri, fără să știu dacă m-au văzut sau nu. 

Cândva, după miezul nopţii, Annabeth a venit pe 
punte. Tocmai treceam pe lângă o insulă cu un vulcan 
care fumega. Marea bolborosea și scotea aburi la mal. 

— Una dintre fierăriile lui Hefaistos, a spus Anna- 
beth. E locul unde își construieşte monștrii de metal. 

— Cum ar fi taurii de bronz? 

A dat din cap. 

— Fă un ocol. Cât mai mare. 

Nu era nevoie să mi se spună de două ori. Am cârmit 
pentru a ne îndepărta de insulă și, în scurt timp, din ea 
a rămas doar o pată roșie de ceaţă în spatele nostru. 

Am privit-o pe Annabeth. 

— Motivul pentru care urăști ciclopii atât de mult... 
povestea despre cum a murit de fapt Thalia. Ce s-a în- 
tâmplat? 

Era greu să-i văd expresia pe întuneric. 

— Cred că meriţi să ştii..., a spus în cele din urmă. În 
noaptea în care Grover ne escorta în tabără, s-a zăpăcit, 
a rătăcit drumul. Îţi aminteşti că ţi-a povestit odată? 

Am dat din cap. 

— Ei bine, cel mai rău a fost când am ajuns în bârlo- 
gul unui ciclop din Brooklyn. 

— Există ciclopi în Brooklyn? am întrebat. 

— Nici nu știi cât de mulţi, dar nu asta-i ideea. Acest 
ciclop... ne-a păcălit. A reușit să ne facă să ne despărțim 
într-un labirint de coridoare dintr-o casă veche din 
Flatbush. Și putea imita pe oricine, Percy... la fel cum a 
făcut Tyson la bordul Prințesei Andromeda. Ne-a ade- 
menit, unul câte unul. Thalia a crezut că sare în ajuto- 
rul lui Luke. Luke a crezut că mă aude strigând după 
ajutor. Și eu... eram singură în întuneric. Aveam șapte 
ani. Nici măcar n-am putut găsi ieșirea. 

Și-a dat părul de pe faţă. 

— Îmi amintesc că am găsit camera principală. Po- 
deaua era plină de oase. Și acolo erau Thalia și Luke 
și Grover... legaţi și cu călușuri, atârnând de tavan ca 
niște bucăţi de jambon afumat. Ciclopul făcea un foc în 
mijlocul camerei. Mi-am scos cuțitul, dar m-a auzit. S-a 
întors și mi-a zâmbit. A vorbit... nu știu cum, dar știa 
cum sună vocea tatălui meu. Cred că pur şi simplu a ex- 
tras-o din mintea mea. Mi-a spus: „Annabeth, nu-ţi face 
griji. Te iubesc. Poţi să stai aici cu mine. Poți rămâne 
pentru totdeauna. “ 

M-am cutremurat. Felul în care a vorbit... chiar și 
acum, după şase ani... m-a speriat mai rău decât orice 
poveste cu fantome auzită vreodată. 

— Ce-ai făcut? 

— L-am înjunghiat în picior. 

M-am uitat la ea. 

— Glumești? Aveai șapte ani și ai înjunghiat un ci- 
clop adult în picior? 

— O, m-ar fi ucis. Dar l-am luat prin surprindere. 
Asta mi-a oferit timp suficient pentru a alerga la Thalia 

și a-i tăia frânghiile de la mâini. De-acolo, ea a preluat 
conducerea. 

— Da, dar... ai fost foarte curajoasă, Annabeth. 

A clătinat din cap. 

— De-abia am scăpat cu viaţă. Încă mai am coșmaruri, 
Percy... cu ciclopul care vorbea cu vocea tatălui meu. Din 
vina lui ne-a luat atât de mult să ajungem în tabără. 
Toţi monștrii care ne urmăreau au avut timp să ne ajun- 
gă din urmă. Aceasta e adevărata cauză a morţii Thaliei. 
Dacă n-ar fi fost ciclopul, ea ar fi încă în viaţă astăzi. 

Ne-am așezat pe punte, privind cum se ridică pe cer 
constelația Hercule. 

— Du-te sub punte, mi-a spus Annabeth în cele din 
urmă. Ai nevoie de odihnă. 

Am dat din cap. Ochii îmi erau grei. Dar când am 
ajuns Jos și am găsit un hamac, mi-a luat mult să adorm. 
Mă tot gândeam la povestea lui Annabeth. Oare în locul 
ei aș fi avut destul curaj să plec în această misiune... să 
navighez tocmai spre bârlogul unui alt ciclop, după tot 
ce i s-a întâmplat? 


SR 


N-am mai avut vise cu Grover. 

În schimb, m-am trezit din nou în cabina de lux a 
lui Luke de la bordul Prințesei Andromeda. Draperiile 
erau trase. Era noapte. Aerul era bântuit de umbre. Se 
auzeau voci care șopteau peste tot în jur — spirite ale 
morţilor. 

„Ai grijă“, șopteau. „Capcane. Vicleşuguri. “ 

Sarcofagul de aur al lui Cronos strălucea slab — sin- 
gura sursă de lumină din cameră. 

Un râs răutăcios m-a făcut să tresar. Părea să vină de 
la kilometri, de sub navă. „Nu ai suficient curaj, tinere. 
Nu mă poți opri.“ 

Știam ce trebuie să fac. Trebuia să deschid sicriul. 

Am scos-o pe Anaklusmos. Fantomele se răsuceau în 
jurul meu ca o tornadă. „Ai grijă!“ 

Inima îmi bătea nebunește. Nu-mi puteam mișca pi- 
cioarele, dar trebuia să-l opresc pe Cronos. Trebuia să 
distrug ce era în cutie. 

Apoi, o fată mi-a vorbit, chiar de lângă mine: 

— Ei bine, creier de alge? 

M-am uitat, așteptându-mă s-o văd pe Annabeth, dar 
fata nu era Annabeth. Era un pic mai mare ca mine, 
avea poate paisprezece sau cincisprezece ani. Purta hai- 
ne în stil punk, cu lanţuri de argint la încheieturi. Avea 
părul negru și coafat cu ţepi, contur negru în jurul ochi- 
lor ei verzi și furtunoși şi avea pistrui pe nas. Îmi părea 
cunoscută, dar nu eram sigur de unde. 

— Ei bine? m-a întrebat. Îl oprim sau nu? 

N-am putut răspunde. Nu puteam să mă mișc. 

Fata și-a dat ochii peste cap. 

— Bine. Lasă-l pe seama mea și a lui Aegis. 

Și-a lovit încheietura, iar lanţurile de argint s-au 
transformat -— s-au turtit și s-au mărit, devenind un 
scut imens. Era făcut din argint și bronz, iar din mij- 
loc ieșea fața monstruoasă a Meduzei. Arăta ca o mască 
mortuară — de parcă adevăratul cap al Gorgonei ar fi 
fost ștanţat în metal. Nu știam dacă era adevărat sau 
dacă scutul chiar m-ar fi putut transforma în stană de 
piatră, dar am întors privirea. Simplul fapt că eram în 
preajma lui făcea să-mi îngheţe sângele în vine. Aveam 
senzaţia că într-o luptă reală purtătorul acestui scut ar 
fi fost aproape imposibil de învins. Orice inamic normal 
s-ar fi întors și ar fi luat-o la sănătoasa. 

Fata și-a scos sabia și s-a apropiat de sarcofag. Fanto- 
mele s-au îndepărtat de ea, împrăștiate de aura teribilă 
a scutului. 

— Nu! am încercat s-o avertizez. 

Dar nu m-a ascultat. S-a dus direct la sarcofag și a 
dat la o parte capacul de aur. 

A rămas o clipă acolo, uitându-se la ce era în cutie. 

Sicriul a început să strălucească. 

— Nu. Vocea fetei tremura. E imposibil. 

Din adâncurile oceanului, Cronos a râs atât de tare 
încât întreaga navă s-a cutremurat. 

— Nu! a țipat fata în timp ce sarcofagul o înghițea 
într-o explozie de lumină aurie. 

— Ah! 

M-am ridicat în hamac. 

Annabeth mă scutura. 

— Percy, ai avut un coșmar. Trebuie să te trezești. 

— Ce... ce este? m-am frecat la ochi. Ce s-a întâmplat? 

— Pământ, a spus pe un ton funest. Ne apropiem de 
Insula Sirenelor. 

Insula din fața noastră abia se zărea — doar un loc 
întunecat în ceaţă. 

— Vreau să-mi faci o favoare, a spus Annabeth. Sire- 
nele... intrăm imediat în raza cântecelor lor. 

Mi-am amintit poveștile despre Sirene. Cântau atât 
de duios, încât vocile lor îi vrăjeau pe marinari și îi ade- 
meneau spre moarte. 

— Nicio problemă, am asigurat-o. Ne putem astupa 
urechile. Sub punte este un cazan mare cu ceară pentru 
lumânări... 

— Vreau să le aud. 

A început să mi se zbată un ochi. 


&æ 190 =. 


Marea Monștrilor 


— De ce? 

— Ei spun... se spune că sirenele cântă despre ceea 
ce-ţi dorești cu adevărat. Îţi spun lucruri despre tine de 
care nici nu ţi-ai dat seama. În asta constă puterea vră- 
jii. Dacă supraviețuieşti... devii mai înțelept. Vreau să le 
aud. Când voi mai avea șansa asta? 

Dacă ar fi spus-o altcineva, n-ar fi avut niciun sens. 
Dar pentru că era vorba de Annabeth -— ei bine, dacă 
putea să citească vechi cărți despre arhitectura greceas- 
că şi îi plăceau documentarele de pe History Channel, 
probabil c-o interesau și sirenele. 

Mi-a expus planul ei. Fără tragere de inimă, am aju- 
tat-o să se pregătească. 

De îndată ce s-a zărit coasta stâncoasă a insulei, am 
ordonat ca o parâmă să se înfășoare în jurul taliei lui 
Annabeth, legând-o de trinchet. 

— Nu mă dezlega, mi-a spus, indiferent ce se întâm- 
plă sau cât de mult te implor. O să vreau să mă arunc 
peste bord și să mă înec. 

— Vrei să mă ispitești? 

— Ha, ha. 

I-am promis că va fi în siguranță. Apoi am luat două 
bucăţi mari de ceară, le-am făcut dopuri şi mi le-am bă- 
gat în urechi. 

Annabeth a dat din cap sarcastic, dându-mi de înțeles 
că dopurile de urechi mi se potriveau. Am făcut o față 
acră și m-am întors la cârmă. 

Domnea o tăcere stranie. Nu auzeam nimic, doar 
sângele care-mi pompa în cap. Pe măsură ce ne apro- 
piam de insulă, din ceaţă s-au ivit stânci ascuţite. Am 
cârmit Răzbunarea Reginei Anne pentru a le ocoli. Dacă 
am fi navigat mai aproape, stâncile ar fi sfâșiat corpul 
navei ca paletele unui mixer. 

M-am uitat înapoi. La început, Annabeth arăta per- 
fect normal. Apoi, i-a apărut o expresie de stupoare. A 
făcut ochii mari. 

S-a zbătut. M-a strigat — îi citeam asta pe buze. Ex- 
presia ei era clară: trebuia să scape. Era o chestiune de 
viață și de moarte. Trebuia să-i tai frânghiile acum. 

Părea atât de nenorocită, că îmi era greu să n-o eli- 
berez. 

M-am străduit să privesc în altă parte. Am implorat 
corabia să meargă mai repede. 

O mare parte din insulă încă nu se vedea — doar ceață 
și pietre —, dar pe apă pluteau bucăţi de lemn și fibră de 
sticlă, resturi ale unor vechi nave naufragiate, chiar şi 
niște perne plutitoare din avioane. 

Cum reușea muzica să distrugă atâtea destine? Adi- 
că, sigur, erau câteva piese la modă de la care îmi venea 
să mă arunc de pe bloc, dar orișicât... despre ce cântau, 
totuși, Sirenele? 

Pentru o clipă, o clipă periculoasă, am înţeles curio- 
zitatea lui Annabeth. Am fost tentat să-mi scot dopurile 
din urechi, doar ca să aud puțin cântecul. Simțeam cum 
vocile Sirenelor vibrează în lemnul navei, pulsându-mi 
în urechi împreună cu zgomotul produs de circulația 
sângelui. 

Annabeth se ruga de mine. Lacrimile îi curgeau pe 
obraji. Se încorda în frânghii de parcă acestea o țineau 
departe de tot ce-i era drag. 

„Cum poţi fi atât de crud?“ părea să mă întrebe. „Am 
crezut că ești prietenul meu. “ 

Priveam fix la insula învăluită de ceaţă. Aș fi vrut să-mi 
scot sabia, dar nu aveam cu cine lupta. Cum să lupţi cu 
un cântec? 

M-am străduit să nu mă uit la Annabeth. Am reușit 
preț de vreo cinci minute. 

Asta a fost marea mea greșeală. 

Când n-am mai rezistat, m-am uitat din nou și am 
văzut... o grămadă de frânghii tăiate. Un catarg gol. 
Cuţitul de bronz al lui Annabeth era abandonat pe pun- 
te. Nu ştiu cum, dar reușise să-l mânuiască. Nu-mi dă- 
duse prin cap s-o dezarmez. 

M-am repezit la parapetul corabiei și am văzut-o îno- 
tând nebunește spre insulă, iar valurile o duceau direct 
spre stâncile colțuroase. 

Am strigat-o, dar dacă m-a auzit, n-a ajutat la nimic. 
Era în transă -— înota direct spre moarte. 

Am privit iar la cârmă și am strigat: 

— Stai! 

Apoi am sărit peste bord. 

Am intrat în apă și am poruncit curenților să se în- 
fășoare în jurul meu, creând un flux care m-a propulsat 
în față. 

Am ieșit la suprafaţă şi am zărit-o pe Annabeth, dar 
un val a prins-o, măturând cu ea între doi colți ascuțiți 
de stâncă. 

N-am avut de ales. M-am aruncat după ea. 

M-am scufundat pe sub un iaht naufragiat, mi-am 
croit drum printr-o mulțime de bile metalice plutitoare 
prinse cu lanţuri, despre care mi-am dat seama mai târ- 
ziu că erau mine terestre. A trebuit să-mi folosesc toată 
puterea asupra apei ca să nu fiu zdrobit de stânci sau 
prins în plasele de sârmă ghimpată înșirate chiar sub 
suprafaţa apei. 

Am ţâșnit între cele două stânci ascuţite și am ajuns 
într-un golf în formă de semilună. Apa era plină de pietre, 

resturi de nave și mine plutitoare. Pe plajă era nisip vul- 
canic negru. 

Am căutat-o disperat pe Annabeth. 

Am zărit-o. 

Din fericire sau din nefericire, era o înotătoare puter- 
nică. Trecuse de mine și de stânci. Aproape ajunsese pe 
plaja cea neagră. 

Apoi ceața s-a evaporat și le-am văzut pe Sirene. 

Imaginaţi-vă un stol de vulturi de mărimea unor 
oameni — cu pene negre, murdare, cu gheare gri și gâ- 
turi roz, ridate. Acum imaginaţi-vă că pe aceste gâturi 
sunt capete omenești, dar niște capete omenești care se 
schimbă încontinuu. 

Nu le auzeam, dar vedeam că ele cântă. În timp ce gu- 
rile li se deschideau, feţele li se transformau în oameni 
pe care-i cunoșteam - mama, Poseidon, Grover, Tyson, 
Chiron. Toţi oamenii pe care tânjeam să-i văd. Zâmbeau 
liniștitor, invitându-mă la ele, dar indiferent ce formă 
împrumutau, aveau gurile unsuroase și mânjite cu res- 
turi de mâncare. Ca niște vulturi, mâncau folosindu-și 
toată faţa și nu păreau să se fi ospătat cu gogoși mon- 
struoase. 

Annabeth înota spre ele. 

Știam că nu trebuie s-o las să iasă din apă. Marea era 
singurul meu avantaj. Întotdeauna mă protejase în- 
tr-un fel sau altul. M-am împins înainte și am apucat-o 
de gleznă. 

În momentul în care am atins-o, corpul mi-a fost 
străbătut de un șoc... și le-am văzut pe Sirene așa cum 
probabil că le vedea Annabeth. 

Erau trei oameni așezați pe o pătură de picnic în Cen- 
tral Park. O masă sărbătorească era întinsă în fața lor. 
L-am recunoscut pe tatăl lui Annabeth din fotografiile 

pe care mi le arătase -— un tip atletic, grizonat, în vârstă 
de patruzeci și ceva de ani. Ţinea de mână o femeie fru- 
moasă, care seamănă mult cu Annabeth. Era îmbrăcată 
neglijent — în blugi, o bluză din același material și bo- 
canci — dar femeia aceea radia putere. Știam că mă uit la 
zeița Atena. Alături de ei stătea un tânăr... Luke. 

Intreaga scenă emana o lumină caldă, gălbuie. Cei 
trei vorbeau şi râdeau și, când au văzut-o pe Annabeth, 
feţele li s-au luminat de încântare. Părinții lui Anna- 
beth și-au desfăcut primitori brațele. Luke a zâmbit și 
i-a făcut semn lui Annabeth să stea lângă el — de parcă 
n-ar fi trădat-o, de parcă ar fi fost încă prietenul ei. 

În spatele copacilor din Central Park, la orizont, se 
ridica un oraș. Mi-am ţinut respirația, pentru că era 
Manbhattan-ul, dar nu tocmai Manhattan-ul. Fusese re- 
construit în întregime din marmură de un alb orbitor, 
mai mare și mai măreț ca oricând — cu ferestre de aur și 
grădini pe acoperișuri. Era mai frumos ca New Yorkul. 
Era mai frumos ca Muntele Olimp. 

Am știut imediat că Annabeth proiectase totul. Era 
arhitecta unei lumi cu totul noi. Făcuse ca părinții ei 
să se împace. Îl salvase pe Luke. Făcuse tot ce dorise 
vreodată să facă. 

Amclipitcu putere. Când mi-am deschis ochii, nu le-am 
văzut decât pe Sirene -— niște vulturi zdrenţuiţi cu feţe 
omenești, gata să se hrănească cu o nouă victimă. 

Am tras-o pe Annabeth înapoi în apă. N-o auzeam, 
dar mi-am dat seama că ţipă. M-a lovit în față, dar nu 
i-am dat drumul. 

Am ordonat curenților să ne ducă în golf. Annabeth 
dădea din mâini și din picioare și îmi era greu să mă con- 
centrez. Se zbătea atât de tare, încât era să ne ciocnim 
de o mină plutitoare. 

Nu știam ce să fac. N-aveam să ajungem înapoi la 
navă în viaţă dacă ea continua să se opună. 

Am intrat sub apă și Annabeth a încetat lupta. Ex- 
presia ei a devenit confuză. Apoi capetele ne-au ieșit iar 
la suprafaţă și lupta a reînceput. 

Apa! Sunetul nu se propaga bine sub apă. Dacă o pu- 
team ține sub apă suficient de mult, puteam rupe vraja 
muzicii. Desigur, Annabeth n-ar fi putut să respire, dar 
asta părea o problemă minoră. 

Am apucat-o de talie și am ordonat valurilor să ne 
împingă în Jos. 

Am plonjat în adânc -— trei metri, șase metri. Ştiam 
că trebuie să fiu atent, pentru că rezistam la o presiune 
mult mai mare decât Annabeth. S-a luptat să respire; în 
jurul nostru se ridicau bule de aer. 

Bule. 

Eram disperat. Trebuia s-o ţin pe Annabeth în viaţă. 
Mi-am imaginat toate bulele din mare - întotdeauna 
agitate, ridicându-se. Mi le-am imaginat unindu-se, 
atrase spre mine. 

Marea s-a supus. Apele s-au tulburat, am simţit că 
mă gâdilă ceva, și când am putut să văd din nou, Anna- 
beth și cu mine eram înconjurați de o bulă imensă de 
aer. Numai picioarele ne rămăseseră în apă. 

Annabeth a tras aer în piept și a tușit. Tot corpul i se 
cutremura, dar când s-a uitat la mine, am știut că vraja 
era ruptă. 

A început să plângă în hohote, un plâns violent, de 
parcă i se rupea sufletul. Și-a pus capul pe umărul meu 
și am ţinut-o în braţe. 

Nişte peşti s-au adunat să se uite la noi — un banc de 
baracude, câțiva marlini curioși. 

„Dispăreţi! “ le-am spus. 

S-au îndepărtat înotând, dar mi-am dat seama că 
o făceau fără tragere de inimă. Jur că le-am înţeles 
intenţiile. Urmau să răspândească zvonuri despre fiul 
lui Poseidon care îmbrățișează o fată pe fundul Golfului 
Sirenelor. 

În cele din urmă, Annabeth a părut să-și dea seama 
de stânjeneala mea. S-a îndreptat de spate și s-a smuls 
din îmbrățișare. A dat din cap ca să mă asigure că e mai 
bine. 

— O să ne întoarcem la corabie, i-am spus. E în regu- 
lă. Numai să te ţii bine. 

A murmurat ceva, dar n-am auzit din cauza cerii din 
urechi. 

Am ordonat curentului să poarte micul și ciudatul 
nostru submarin făcut din bule printre stânci şi sârmă 
ghimpată înapoi la Răzbunarea Reginei Anne, care con- 
tinua să se deplaseze lent și constant, îndepărtându-se 
de insulă. 

Am stat sub apă, urmărind corabia, până când am 
socotit că am ieșit din raza cântecului Sirenelor. Apoi 
am ieșit la suprafaţă, iar bula noastră de aer s-a spart. 

Am ordonat ca o scară de frânghie să coboare pe par- 
tea laterală a navei și am urcat la bord. 

Mi-am păstrat dopurile, ca să fiu sigur. Am navigat 
până când n-am mai văzut deloc insula. Annabeth stă- 
tea ghemuită într-o pătură pe puntea din faţă. În cele 
din urmă a ridicat privirea, uluită și tristă, și a rostit: 
„Suntem în siguranță. “ 

Mi-am scos dopurile din urechi. Nu se auzea niciun 
cântec. După-amiaza era liniștită, cu excepția zgomotu- 
lui valurilor care se izbeau de cocă. Ceaţa lăsase loc unui 
cer albastru, de parcă insula Sirenelor nici n-ar fi existat. 

— Eşti bine? am întrebat-o. 

În momentul în care am vorbit, mi-am dat seama ce 
groaznic suna asta. Normal că nu era bine. 

— Nu mi-am dat seama, a murmurat ea. 

— Ce? 

Ochii ei aveau aceeași culoare ca ceața de pe Insula 
Sirenelor. 

— Cât de puternică va fi ispita... 

N-am vrut să recunosc că văzusem cu ce o momiseră 
Sirenele. M-am simţit ca un infractor. Dar m-am gândit 
că-i datorez asta lui Annabeth. 

— Am văzut felul în care ai reconstruit Manhattan-ul, 
i-am spus. Și... pe Luke și pe părinții tăi. 

A roșit. 

— Ai văzut asta? 

— Ce ţi-a spus Luke pe Prințesa Andromeda, despre 
cum ai putea reconstrui lumea de la zero... ţi-a mers la 
inimă, nu-i aşa? 

Și-a strâns pătura în jurul ei. 

— Defectul meu fatal. Asta mi-au arătat Sirenele. 
Defectul meu fatal este hybris. 

Am clipit. 

— Chestia aia maro de întins pe sandviciurile vege- 
tariene? 

Și-a dat ochii peste cap. 

— Nu, creier de alge. Acele e humusul. Mândria e 
ceva mai rău. 

— Ce poate fi mai rău decât humusul? 

— Hybris înseamnă păcatul mortal al mândriei, 
Percy. Când crezi că poţi face lucrurile mai bine decât 
oricine altcineva... chiar și decât zeii. 

— Tu asta crezi? 

A privit în jos. 

— N-ai simţit niciodată că... dacă lumea este într-ade- 
văr greșită? Ce-ar fi dacă am putea reconstrui totul de la 
zero? Să nu mai fie războaie. Să nu mai fie oameni fără 
adăpost. Să nu mai fie teme de vacanță. 

— Ascult. 

— Vreau să spun că Occidentul reprezintă multe din- 
tre cele mai bune lucruri pe care omenirea le-a făcut 
vreodată — ăsta-i motivul pentru care flacăra e încă vie. 
De aceea Olimpul mai există încă. Dar uneori vezi doar 
lucrurile rele, înţelegi? Și începi să gândești ca Luke: 
„Dacă aș putea distruge totul, m-aș descurca mai bine. “ 
Nu te simţi niciodată așa? De parcă... te-ai descurca mai 
bine dacă tu ai conduce lumea? 

— Aăă... nu. Ideea că aș putea conduce lumea ar fi un 
coșmar. 

— Atunci ești norocos. Mândria nu este defectul tău 
fatal. 

— Dar care? 

— Nu știu, Percy, dar fiecare erou are unul. Dacă 
nu-l găsești şi nu înveți să-l controlezi... Ei bine, nu se 
numește „fatal“ degeaba. 

M-am gândit la asta. Și nu m-a binedispus deloc. 

Am mai observat că Annabeth n-a spus prea multe 
despre lucrurile personale pe care le-ar schimba - cum 
ar fi să-și facă părinții să se împace sau să-l salveze pe 
Luke. Era de înţeles. Nu voiam să recunosc de câte ori 
visasem că-i conving pe părinţii mei să se împace. 

Mi-am imaginat-o pe mama, singură în micul nostru 
apartament din Upper East Side. Am încercat să-mi 
amintesc mirosul vafelor albastre pregătite de ea. Părea 
ceva atât de îndepărtat. 

— Deci a meritat? am întrebat-o pe Annabeth. Te 
simţi... mai înțeleaptă? 

A privit în depărtare. 

— Nu sunt sigură. Dar trebuie să salvăm tabăra. Dacă 
nu-l oprim pe Luke... 

Nu era nevoie să termine. Dacă felul în care gândea 
Luke o putea ispiti până și pe Annabeth, nu se știe câți 
alți semizei i s-ar fi putut alătura. 

M-am gândit la visul cu fata și cu sarcofagul de aur. 
Nu eram sigur ce înseamnă, dar aveam sentimentul că 
îmi scapă ceva... ceva îngrozitor, ceva planificat de Cro- 
nos. Ce văzuse fata când deschisese capacul sicriului? 

Deodată, Annabeth a făcut ochii mari. 

— Percy. 

M-am întors. 

În față era un alt petic de pământ - o insulă în formă 
de șa, cu dealuri împădurite și plaje albe și pajiști verzi — 
întocmai cum o văzusem în vise. 

Simţurile mele marine mi-au confirmat. 30° 31” lati- 
tudine nordică și 75° 12’ longitudine vestică. 

Ajunsesem pe tărâmul ciclopului. 

In care ne întâlnim cu oile morții 


Când te gândești la o „insulă a monștrilor“, te gân- 
dești la stânci ascuţite și la oase împrăștiate pe plajă, ca 
pe insula Sirenelor. 

Insula ciclopului nu era deloc așa. Adică, bine, avea 
un pod din frânghie peste o prăpastie, ceea ce nu era un 
semn bun. Puteai, la fel de bine, să pui un anunţ pe care 
să scrie: „AICI SĂLĂȘLUIEȘTE CEVA RĂU.“ Dar în 
afară de asta, locul arăta ca o carte poștală din Caraibe. 
Avea câmpuri verzi și pomi fructiferi tropicali și plaje cu 
nisip alb. În timp ce navigam spre mal, Annabeth respi- 
ra aerul plăcut. 

— Lâna, a zis. 

Am dat din cap. Încă nu vedeam lâna, dar îi simţeam 
puterea. Chiar credeam că poate vindeca orice — chiar și 
copacul otrăvit al Thaliei. 

— Dacă o luăm, insula va muri? 

Annabeth a clătinat din cap. 

— Se va ofili. Va reveni la starea ei normală... oricare 
ar fi fost. 

M-am simţit niţel vinovat că distrug acest paradis, dar 
mi-am amintit că n-aveam de ales. Tabăra Semizeilor 
avea probleme. Și Tyson... Tyson ar fi fost în continuare 
cu noi dacă această misiune n-ar fi existat. Oriunde se 
afla, îi eram dator să reușim. 

Pe pajiștea de la baza defileului pășteau câteva zeci 
de oi. Păreau destul de liniștite, dar erau imense — de 
mărimea unor hipopotami. Chiar pe lângă ele trecea 
un drum care ducea spre dealuri. La capătul drumului, 
aproape de marginea canionului, era stejarul masiv pe 
care îl văzusem în vis. O chestie aurie strălucea între 
crengile lui. 

— E prea ușor, am spus. E suficient să urcăm și s-o 
luăm? 

Ochii lui Annabeth s-au îngustat. 

— Ar trebui să existe un paznic. Un dragon sau... 

În acel moment, din tufișuri a ieşit un cerb. A pășit 
pe pajiște, probabil căutând iarbă de păscut, când oile 
au behăit deodată, alungând animalul. S-a întâmplat 
atât de repede, că cerbul s-a poticnit și s-a pierdut într-o 
mare de lână și copite greoaie. 

Prin aer au zburat iarbă și smocuri de blană. 

O secundă mai târziu, oile s-au răspândit în toate păr- 
tile, revenind la îndeletnicirile lor obișnuite și pașnice. 
Acolo unde se aflase cerbul, era acum un morman de 
oase albe, curate. 

Annabeth şi cu mine ne-am uitat unul la altul. 

— Sunt ca niște piranha, mi-a spus. 

— Piranha cu lână. Cum vom... 

— Percy! a zis Annabeth și a tresărit, prinzându-mă 
de mână. Priveşte! 

A arătat spre plajă, chiar mai jos de pajiștea cu oi, 
unde o bărcuţă era trasă la mal... cealaltă barcă de sal- 
vare de pe Birmingham C.S.S. 


x 


Ne-am dat seama că n-aveam cum trece de oile mân- 
cătoare de oameni. Annabeth voia să se furișeze pe 
drum și să ia lâna, dar în cele din urmă am convins-o că 

lucrurile puteau lua o întorsătură urâtă. Oile ar fi putut 
s-o simtă. Putea să apară un alt paznic. Ceva, orice. Și 
dacă s-ar fi întâmplat asta, aș fi fost prea departe ca s-o 
pot ajuta. 

În plus, principala noastră grijă era să-l găsim pe 
Grover și pe oricine ar fi ajuns pe țărm în barca de sal- 
vare — presupunând că trecuseră de oi. Eram prea agitat 
ca să spun ce speram în secret... că Tyson ar mai putea 
fi în viaţă. 

Am ancorat corabia în partea din spate a insulei, 
unde stâncile se ridicau vertical la vreo șaizeci de metri. 
M-am gândit că e mai puţin probabil ca Răzbunarea Re- 
ginei Anne să fie văzută acolo. 

Stâncile păreau că pot fi escaladate, la limită — era 
ceva la fel de dificil ca peretele de lavă din tabără. Cel 
puţin nu erau oi. Speram că Polifem nu creştea și capre 
de munte carnivore. 

Am mers cu o barcă de salvare până la marginea 
stâncilor și am urcat, foarte încet. Annabeth a fost pri- 
ma, fiind o cățărătoare mai bună. 

Am fost pe punctul de-a muri doar de șase sau șapte 
ori, ceea ce nu-i rău. La un moment dat, nu m-am mai 
putut ţine și m-am trezit atârnând într-o mână de stân- 
că, la cincizeci de metri deasupra valurilor. Ideea unei 
căzături în mare nu era atât de sinistră. Supraviețuisem 
și altor căzături în apă. Ce mă deranja erau stâncile 
ascuțite pe care era foarte probabil să cad. 

Am găsit o altă priză și am continuat să mă cațăr, dar 
un minut mai târziu, Annabeth a dat peste o zonă alu- 
necoasă cu mușchi și piciorul i-a alunecat. Din fericire, 
a găsit un punct de sprijin. Din nefericire, acel punct de 
sprijin a fost fața mea. 

— Îmi pare rău, a murmurat. 

— E-n regulă, am mormăit, deși nu-mi dorisem cu 
adevărat să știu ce gust are pantoful lui Annabeth. 

În cele din urmă, când îmi simţeam degetele ca de 
plumb și mușchii braţului îmi tremurau de epuizare, 
am trecut dincolo de creastă și ne-am prăbușit. 

— Ahhh! am spus. 

— Au! a gemut Annabeth. 

— Grrr! a urlat o altă voce. 

Dacă n-aș fi fost atât de obosit, aș fi sărit în sus încă 
șaizeci de metri. M-am întors, dar n-am văzut cine urlase. 

Annabeth mi-a pus mâna peste gură și mi-a arătat ceva. 

Creasta pe care ne aflam era mai îngustă decât îmi 
dădusem seama. De cealaltă parte era o pantă şi de aco- 
lo venea vocea — chiar de sub noi. 

— Eşti tare bătăioasă! a urlat vocea cea gravă. 

— Pune-mă la încercare! 

Era vocea Clarissei, fără nicio îndoială. 

— Dă-mi sabia înapoi și voi lupta! 

Monstrul s-a prăpădit de râs. 

Annabeth și cu mine ne-am strecurat până la margi- 
ne. Ne aflam chiar deasupra intrării în peştera ciclopu- 
lui. Sub noi stăteau Polifem și Grover, care încă purta 
rochia de mireasă. Clarisse era legată și atârna cu capul 
în jos deasupra unei oale cu apă clocotită. Speram, cum- 
va, că-l voi vedea şi pe Tyson acolo. Chiar dacă ar fi fost 
în pericol, cel puţin aș fi știut că e în viaţă. Dar nu era 
nici urmă de el. 

— Hmm, a căzut Polifem pe gânduri. S-o înfulec pe 
fata cu gură mare acum sau să aștept nunta... Ce crede 
mireasa mea? 

S-a întors spre Grover, care a făcut un pas și aproape 
că s-a împiedicat de trena rochiei de mireasă, pe care-o 
terminase de țesut. 

— Ah, ăăă, nu mi-e foame acum, dragă. Poate că... 
— Ai spus mireasa? a întrebat Clarisse. Cine, Grover? 
Lângă mine, Annabeth a murmurat: 

— Taci. Trebuie să tacă. 

Polifem s-a uitat urât. 

— Care „Grover“? 

— Satirul! a strigat Clarisse. 

— Ah! a mârâit Grover. Biata de ea, probabil că îi fier- 
be creierul de la apa clocotită. Las-o jos, dragă! 

Polifem și-a apropiat pleoapele de ochiul lăptos și 
încruntat, de parcă ar fi încercat s-o vadă mai bine pe 
Clarisse. 

Ciclopul arăta chiar mai sinistru decât în visele mele. 
Pe de o parte, pentru că mirosul său rânced era acum 
aproape de tot. Pe de altă parte, din cauza costumului 
său de nuntă — un kilt neglijent și o eșarfă dată peste 
umăr, ambele făcute din smochinguri bleu, de parcă ar 
fi jupuit un grup de nuntași. 

— Ce satir? a întrebat Polifem. Satirii sunt gustoși. 
Mi-ai adus un satir? 

— Nu, idiotule! a strigat Clarisse. Satirul ăsta! Gro- 
ver! Cel în rochie de mireasă! 

Îmi venea să-i rup gâtul Clarissei, dar era prea târziu. 
Tot ce-am putut să fac a fost să privesc cum Polifem se 
întoarce și smulge vălul de nuntă al lui Grover — scoțând 
la iveală părul lui creţ, barba ciufulită de adolescent și 
cornițele. 

Polifem a început să respire greu, încercând să-și 
controleze furia. 

— Nu văd eu prea bine, a mârâit. Și-asta fiindcă în 
urmă cu foarte mulți ani, celălalt erou m-a înjunghiat 
în ochi. Dar TU - NU EȘTI - O DOAMNĂ - CICLOP! 

Ciclopul a smuls rochia lui Grover şi a sfâșiat-o. De- 
desubt, vechiul Grover a reapărut în blugi și tricou. A 
scâncit și s-a ferit când monstrul a lovit pe deasupra ca- 
pului său. 

— Opreşte-te! l-a implorat Grover. Nu mă mânca 
crud! Am — am o reţetă bună! 

M-am întins după sabie, dar Annabeth a șoptit: 

— Așteaptă! 

Polifem a ezitat, cu un bolovan în mână, gata să-și 
zdrobească viitoarea mireasă. 

— Reţetă? l-a întrebat pe Grover. 

— O, d...da! Nu trebuie să mă mănânci crud. Poţi lua 
E. coli și botulism și tot felul de boli oribile. Am un gust 
mult mai bun la grătar, prăjit la foc mic. Cu sos chutney 
de mango! Ai putea merge să culegi niște mango chiar 
acum, în pădure. O să te aştept aici. 

Monstrul a căzut pe gânduri. Inima îmi bătea nebu- 
nește. Mi-am dat seama că aș muri dacă aș ataca. Dar 
nu-l puteam lăsa pe monstru să-l ucidă pe Grover. 

— Satir la grătar cu sos chutney de mango, a cugetat 
Polifem. S-a uitat iar la Clarisse, încă agățată deasupra 
oalei cu apă clocotită. Și tu eşti un satir? 

— Nu, grămadă mare de bălegar! i-a strigat. Eu sunt 
fată! Fiica lui Ares! Acum dezleagă-mă ca să-ţi pot rupe 
mâinile! 

— Să-mi rupi mâinile, a repetat Polifem. 

— Ñi să ţi le bag pe gât! 

— Al curaj. 

— Lasă-mă jos! 

L-a apucat pe Grover de parcă ar fi fost un căţeluș 
neascultător. 

— 'Trebuie să pasc oile acum. Nunta se amână pe di- 
seară. Apoi vom mânca satir la felul principal! 

— Dar... te mai căsătorești? Grover părea jignit. Cine 
e mireasa? 

Polifem a privit spre oala care fierbea. 

Clarisse a scos un sunet de om înjunghiat. 

— O, nu! Doar nu vorbești serios. Nu sunt... 

Înainte ca Annabeth şi cu mine să putem facem ceva, 
Polifem a luat-o și a aruncat-o împreună cu Grover în 
fundul peșterii. 

— Faceţi-vă comozi! Revin la apus pentru marele 
eveniment! 

Apoi ciclopul a fluierat și o turmă amestecată de oi și 
capre — mai mici decât mâncătoarele de oameni — s-au 
îmbulzit afară din peșteră și au trecut pe lângă stăpânul 
lor. În drum spre pășune, Polifem le-a bătut pe câteva 
pe spate și le-a spus pe nume — Beltbuster, Tammany, 
Lockhart și așa mai departe. 

Când a ieșit și ultima oaie, Polifem a rostogolit un 
bolovan în faţa intrării cum aș închide eu un frigider, 
blocând sunetele scoase de Clarisse și Grover, care țipau 
înăuntru. 

— Mango, a mormăit Polifem pentru sine. Ce-s alea 
mango? 

A coborât muntele în costumul său bleu de mire, lă- 
sându-ne singuri cu o oală cu apă clocotită și un bolovan 
de șase tone. 


x 


Am încercat din răsputeri — ore, ni s-a părut nouă — 
dar fără rezultate. Bolovanul nu se clintea. 

Am strigat prin crăpături, am bătut în stâncă, am fă- 
cut tot ce-am putut ca să-i atragem atenţia lui Grover, 
dar nu știam dacă ne aude. 

Chiar dacă, printr-un miracol, am fi reușit să-l ucidem 
pe Polifem, asta nu ne-ar fi ajutat. Grover și Clarisse 

ar fi murit în peștera aceea închisă. Singura cale de a 
muta piatra era să-l punem pe ciclop s-o facă. 

Absolut frustrat, am lovit cu Anaklusmos în bolovan. 
Au sărit scântei, dar nu s-a întâmplat nimic. O piatră 
mare nu e genul de inamic pe care să-l poţi răpune cu o 
sabie magică. 

Annabeth și cu mine ne-am așezat disperaţi pe creas- 
tă și am privit silueta în bleu a ciclopului care se mișca 
printre turmele sale. Își separase, plin de înţelepciune, 
animalele obișnuite de oile mâncătoare de oameni, pu- 
nând fiecare grup de o parte şi de alta a faliei uriașe care 
împărțea insula. Singura legătură era puntea de frân- 
ghie, iar scândurile erau mult prea depărtate pentru co- 
pitele de oaie. 

Am privit cum Polifem își vizitează turma carnivo- 
ră din jumătatea mai îndepărtată. Din păcate, nu l-au 
mâncat. De fapt, nu păreau să-l deranjeze deloc. Le hră- 
nea cu bucăţi de carne cu origine necunoscută dintr-un 
coş mare de răchită, ceea ce n-a făcut decât să-mi în- 
tărească sentimentele pe care le aveam de când Circe 
mă transformase în porcușor de Guineea — că poate e 
timpul să devin vegetarian ca Grover. 

— Viclenia, a decis Annabeth. Nu-l putem învinge 
prin forță, așa că va trebui să folosim viclenia. 

— Bine, am spus. La ce te-ai gândit? 

— Nu ştiu încă. 

— Super. 

— Polifem va trebui să mute piatra pentru a lăsa oile 
înăuntru. 

— La apus, am zis. Când se va căsători cu Clarisse și îl 
va mânca pe Grover la cină. Nu sunt sigur ce e mai grețos. 

— Aș putea intra, a spus ea, devenind invizibilă. 

— Dar eu? 

— Oile, a cugetat Annabeth. Mi-a aruncat una din- 
tre privirile ei viclene, care mă puneau în gardă. Cât de 
mult îți plac oile? 


x 


— Numai să nu-ți dai drumul! mi-a spus Annabeth, 
invizibilă, de undeva, din dreapta. Ei îi era ușor să vor- 
bească. Nu era agățată cu capul în jos de burta unei oi. 

Trebuie să recunosc că n-a fost atât de greu cum 
crezusem. Mă mai târâsem sub mașina mamei pen- 
tru a schimba uleiul, și nu era ceva foarte diferit. Oile 
n-aveau nicio treabă. Chiar și cea mai mică oaie a ciclo- 
pului era suficient de mare ca să-mi susțină greutatea, 
și aveau o lână groasă. Am răsucit-o și am transfor- 
mat-o în mânere, mi-am prins picioarele de coapsele 
oli, și gata — mă simţeam ca un pui de cangur, plimbân- 
du-mă agăţat de pieptul oii şi încercând să nu-mi intre 
lână în gură și în nas. 

În caz că vă întrebaţi, partea inferioară a oii nu mi- 
roase grozav. Imaginaţi-vă un pulover de iarnă care a 
fost târât prin noroi și lăsat în coșul de rufe o săptămâ- 
nă. Ceva de genul ăsta. 

Soarele apunea. 

Imediat ce-am fost gata, ciclopul a urlat: 

— Hei! Oiţe! Căpriţe! 

Turma a început să se târască cuminte pe pantele ce 
duceau la peșteră. 

— Asta-i! a șoptit Annabeth. O să stau pe-aproape. 
Nu-ţi face griji. De îndată ce deschide peștera... 

N-a apucat să termine. 

Planul era destul de înfricoșător, nu era nevoie să 
mi-l repete. Le-am promis pe muţește zeilor că, dacă 
supraviețuiam, îi voi spune lui Annabeth că e genială. 

Înfricoşător era faptul că ştiam că zeii m-ar fi obligat 
să-mi respect promisiunea. 

Taxiul meu ovin a început să urce greoi. După vreo 
sută de metri, au început să mă doară mâinile și picioa- 
rele. M-am prins mai vârtos de lână, iar animalul a scos 
un mormăit. Nu-l învinovăţeam. Nici mie nu mi-ar fi 
plăcut să se caţere cineva în părul meu, dar dacă nu 
m-aș fi ținut bine, sunt sigur că aș fi căzut chiar în fața 
monstrului. 

— Hasenpfeffer? a spus ciclopul, mângâind una din- 
tre oile din fața mea. Einstein! Widget — hei, Widget! 

Polifem a mângâiat oaia mea și a fost cât pe ce să mă 
doboare. 

— Ai mai pus ceva carne pe tine? 

O, o. Acu-i acu. 

Dar Polifem a râs și a lovit oaia peste fund, propul- 
sându-ne înainte. 

— Du-te, grăsuţo! În curând Polifem te va mânca la 
micul dejun! 

Și uite așa, am ajuns în peșteră. 

Vedeam cum intră ultimele oi. Dacă Annabeth nu 
crea acum o diversiune... 

Ciclopul era pe cale să rostogolească piatra la loc când 
de undeva, de afară, Annabeth a strigat: 

— Salut, urâtule! 

Polifem a înţepenit. 

— Cine a spus asta? 

— Nimeni! a strigat Annabeth. 

A obţinut exact reacţia pe care scontase. Faţa mon- 
strului s-a înroșit de furie. 

— Nimeni! i-a răspuns Polifem. Îmi amintesc de tine! 

— Eşti prea prost să-ți aminteşti de cineva, l-a tachi- 
nat Annabeth. Cu atât mai puțin de Nimeni. 

M-am rugat la zei să se fi pus deja în mișcare când 
a spus asta, deoarece Polifem a urlat furios, a luat cel 
mai apropiat bolovan (care s-a întâmplat să fie cel de la 
intrare) și l-a aruncat spre locul de unde venea vocea lui 
Annabeth. Am auzit cum stânca s-a spart într-o mie de 
bucăţi. 

Preţ de-o clipă, o clipă îngrozitoare, a fost liniște. 
Apoi Annabeth a strigat: 

— Văd că tot n-ai învăţat să arunci! 

Polifem a urlat. 

— Vino aici! Lasă-mă să te omor, Nimeni! 

— Nu-l poți ucide pe Nimeni, bădăran prost, l-a iro- 
nizat. Hai, găsește-mă! 

Polifem s-a năpustit în jos, pe deal, spre vocea ei. 

Chestia cu Nimeni n-ar fi avut niciun sens, dar Anna- 
beth îmi explicase că acesta fusese numele pe care Ulise 
îl folosise ca să-l păcălească pe Polifem cu secole în urmă, 
chiar înainte să-i bage în ochi un băț mare și încins. An- 
nabeth se gândise că Polifem încă detestă numele aces- 
ta și avusese dreptate. Înnebunit să-și găsească vechiul 
dușman, a uitat să acopere intrarea în peșteră. Părea că 
nici măcar n-a băgat de seamă că vocea lui Annabeth era 
una de fată, în timp ce primul Nimeni fusese un bărbat. 
Pe de altă parte, vrusese să se căsătorească cu Grover, 
așa că e posibil să nu fi fost prea lămurit în legătură cu 
distincția dintre genuri. 

Speram doar că Annabeth va rămâne în viaţă și va 
continua să-i distragă atenţia suficient de mult ca să-i 
găsesc pe Grover şi Clarisse. 

Mi-am abandonat vehiculul, l-am mângâiat pe Widget 
pe cap şi mi-am cerut scuze. Am căutat încăperea princi- 
pală, dar nici urmă de Grover sau Clarisse. Mi-am făcut 
loc prin mulțimea de oi și capre spre fundul peșterii. 

Chiar dacă visasem acest loc, era un labirint. Am fu- 
git pe coridoare înţesate cu oase, pe lângă camere pli- 
ne de covoare din piele de oaie și de oi din ciment în 
mărime naturală în care am recunoscut opera Meduzei. 
Erau colecţii de tricouri cu oi, cazane mari de cremă cu 
lanolină, paltoane și şosete din lână și pălării cu coarne 
de berbec. În cele din urmă, am găsit camera de filare, 
unde Grover era înghesuit în colț, încercând să taie le- 
găturile Clarissei cu o foarfecă boantă. 

— N-are niciun rost, a spus Clarisse. Firul ăsta par- 
că-i de fier! 

— Mai am nevoie de câteva minute! 

— Grover, a strigat, exasperată. Te chinui de ore întregi! 

Si apoi m-au văzut. 

— Percy? a spus Clarisse. Ar trebui să fii mort! 

— Și eu mă bucur să te văd. Acum stai nemișcată 
până... 

— Perrrrrey! a behăit Grover şi m-a întâmpinat cu o 
îmbrăţișare de ţap. M-ai auzit! Ai venit! 

— Da, amice, am spus. Normal că am venit. 

— Unde-i Annabeth? 

— Afară, am spus. Dar n-avem timp de discuţii. Cla- 
risse, nu te mișca. 

Am scos-o pe Anaklusmos și i-am tăiat frânghiile. S-a 
ridicat țeapănă, frecându-și încheieturile. S-a uitat urât 
la mine o clipă, apoi a privit în pământ și a mormăit: 

— Mulţumesc. 

— Cu plăcere, i-am spus. Mai era cineva la bordul 
bărcii tale de salvare? 

Clarisse părea surprinsă. 

— Nu. Doar eu. Toată lumea de la bordul lui Birmin- 
gham... ei bine, nici măcar n-am știut că voi ați scăpat. 

Am privit în Jos, încercând să nu mă gândesc că ul- 
tima speranţă de a-l vedea pe Tyson în viață tocmai se 
spulberase. OK. Haide, atunci. Trebuie s-o ajutăm pe... 
O explozie a răsunat în peșteră, urmată de un țipăt care 
mi-a dat de înţeles că s-ar putea să fie prea târziu. Era 
Annabeth, care plângea înfricoșată. 


d CAPITOLUL XV a& 


In care Lâna ajunge la Nimeni 


L-am prins pe Nimeni! jubila Polifem. 

Ne-am strecurat spre intrarea în peșteră și l-am văzut 
pe ciclop rânjind malefic, ridicând pumnul gol. Monstrul 
și-a scuturat pumnul și o șapcă de baseball a căzut la 
pământ. Am văzut-o pe Annabeth atârnând de picioare 
cu capul în jos. 

— Ha! a spus ciclopul. Fetiţa invizibilă și rea! Am deja 
una bătăioasă pe post de mireasă. Înseamnă că tu vei fi 
prăjită la grătar, cu sos chutney de mango! 

Annabeth se lupta, dar părea confuză. Avea o tăietu- 
ră urâtă pe frunte. Ochii îi erau sticloşi. 

— O să mă reped la el, i-am șoptit Clarissei. Corabia 
noastră e în partea din spate a insulei. Tu şi cu Grover... 

— Nici vorbă, au spus amândoi deodată. 

Clarisse se înarmase cu o suliță de colecţie făcută din 
corn de berbec din peştera Ciclopului. Grover găsise un 
femur de oaie, şi nu părea prea încântat, dar îl ţinea ca 
pe o bâtă, gata de luptă. 

— Îl vom ataca împreună, a mormăit Clarisse. 

— Da, a spus Grover, apoi a clipit, de parcă nu-i venea 
să creadă că fusese de acord cu Clarisse. 

— Bine, am spus. Planul de atac Macedonia. 

Au dat din cap aprobator. Urmasem aceleași cursuri în 
Tabăra Semizeilor. Știau despre ce vorbesc. Trebuiau să 
se strecoare în laterale și să-l atace pe ciclop din flancuri 

în timp ce eu îi atrăgeam atenţia în față. Probabil că 
asta însemna că urma să murim cu toţii, nu doar eu, dar 
eram recunoscător pentru ajutor. 

Mi-am ridicat sabia și am strigat: 

— Hei, urâtule! 

Gigantul s-a întors spre mine. 

— Încă unul? Tu cine mai ești? 

— Pune-o jos pe prietena mea. Eu sunt cel care te-a 
insultat. 

— Tu ești Nimeni? 

— Întocmai, găleată urât mirositoare de bale! 

Nu suna la fel de bine ca insultele lui Annabeth, dar 
a fost singurul lucru la care m-am putut gândi. 

— Sunt Nimeni și sunt mândru de asta! Acum pune-o 
Jos și vino aici. Vreau să-ți înjunghii iar ochiul. 

— GRRR! a urlat. 

Vestea bună: i-a dat drumul lui Annabeth. Vestea 
proastă: i-a dat drumul cu capul în jos, pe stânci, unde a 
rămas nemișcată ca o păpușă de cârpă. 

Cealaltă veste proastă: Polifem s-a năpustit spre 
mine, patru sute de kilograme urât mirositoare de ci- 
clop, cu care trebuia să lupt folosind o sabie foarte mică. 

— Pentru Pan! 

Grover s-a năpustit din dreapta. Și-a aruncat femurul 
de oaie, care a lovit fruntea monstrului fără să-i facă niciun 
rău. Clarisse s-a apropiat din stânga și a aruncat sulița 
tocmai la timp pentru ca ciclopul să calce pe ea. Acesta a 
început să se vaiete de durere. Clarisse s-a ferit din calea 
lui pentru a evita să fie călcată în picioare, dar Ciclopul și-a 
scos sulița ca pe o așchie și a continuat să vină spre mine. 

Am înaintat, cu Anaklusmos în mână. 

Monstrul a dat să mă apuce. M-am rostogolit într-o 
parte și l-am înjunghiat în coapsă. 

Speram să-l văd dezintegrându-se. Uneori, Anaklus- 
mos poate face asta din prima lovitură. Dar acest mon- 
stru era mult prea mare și puternic. 

— la-o pe Annabeth! i-am strigat lui Grover. 

El s-a repezit într-acolo, i-a recuperat șapca de invi- 
zibilitate și a luat-o pe sus în timp ce Clarisse și cu mine 
încercam să abatem atenţia lui Polifem. 

Trebuie să recunosc — Clarisse era curajoasă. L-a ata- 
cat întruna pe ciclop. Acesta a izbit pământul, a vrut s-o 
calce în picioare, s-o apuce, dar ea era prea rapidă și de 
câte ori ataca, eu o urmam și-l înjunghiam pe monstru 
în degetul de la picior, în gleznă sau în mână. 

Dar n-o puteam ţine așa la nesfârșit. În cele din urmă 
aveam să obosim sau monstrul avea să dea o lovitură noro- 
coasă. Era suficientă o singură lovitură pentru a ne omori. 

Cu coada ochiului, l-am văzut pe Grover ducând-o pe 
Annabeth peste podul de frânghie. Eu n-aș fi făcut nea- 
părat asta, având în vedere oile mâncătoare de oameni 
de pe partea cealaltă, dar deocamdată părea o soluție 
mai bună decât să rămână pe această parte a prăpastiei 
și mi-a venit o idee. 

— Retragerea! i-am spus Clarissei. 

S-a rostogolit chiar în momentul în care pumnul ci- 
clopului a distrus un măslin de lângă ea. 

Am alergat spre pod, cu Polifem urmându-ne înde- 
aproape. Era tăiat și șchiopăta de la numeroasele răni, 
dar nu reuşisem decât să-l încetinim și să-l înfuriem. 

— O să vă transform în mâncare pentru oi! ne-a pro- 
mis. O mie de blesteme să cadă asupra lui Nimeni! 

— Mai repede! i-am spus Clarissei. 

Am rupt-o la fugă pe deal. Podul era singura noastră 
șansă. Trebuia să ajungem acolo înaintea gigantului. 

— Grover! am strigat. Ia cuțitul lui Annabeth! 

A făcut ochii mari când l-a văzut pe ciclop în spatele 
nostru, dar a dat din cap că a înţeles. În timp ce Clarisse 
și cu mine ne chinuiam să trecem peste pod, Grover a 
început să taie frânghiile. 

Prima a făcut poc! 

Polifem s-a luat după noi, făcând ca podul să se lege- 
ne periculos. 

Frânghiile din partea lui Grover era tăiate pe jumătate. 

Clarisse şi cu mine am sărit pentru a ajunge pe pă- 
mânt, aterizând lângă Grover. Am dat o lovitură sălba- 
tică cu sabia și am retezat frânghiile rămase. 

Podul a căzut în prăpastie și ciclopul a urlat... de plă- 
cere, pentru că stătea chiar lângă noi. 

— Ai dat greş! a strigat voios. Nimeni a dat greș! 

Clarisse și Grover au încercat să-l atace, dar mon- 
strul i-a măturat ca pe niște muște. 

Am fost cuprins de mânie. Nu puteam să cred că am 
ajuns atât de departe, că l-am pierdut pe Tyson, că am 
suferit atâta doar pentru a da greş — oprit de un monstru 
mare și prost într-un kilt făcut dintr-un smoching bleu. 
Nimeni nu-i trata aşa pe prietenii mei! Vreau să spun... 
nimeni, nu Nimeni. Ah, știți voi ce vreau să spun. 

Am simțit cum o forță pătrunde în mine — o forță pe 
care o mai simțisem doar de câteva ori, când mă aflam în 
apă. Am ridicat sabia și am atacat, uitând că eram într-o 
inferioritate netă. L-am lovit pe ciclop în burtă. Când s-a 
aplecat, l-am lovit în nas cu mânerul sabiei. Am tăiat și 
am lovit cu picioarele și am zdrobit până când mi-am dat 
seama că Polifem era întins pe spate, ameţit și gemând, 
iar eu stăteam deasupra capului său, cu vârful sabiei 
deasupra ochiului său. 

— Ahhhhhhhh, a gemut Polifem. 

— Percy! a icnit Grover. Cum ai făcut... 

— Te rog, nuuu! a gemut ciclopul, uitându-se întris- 
tat la mine. Îi curgea sânge din nas. O lacrimă s-a scurs 
în colțul ochiului său pe jumătate orb. 

— O... oițele mele au nevoie de mine. Încerc doar 
să-mi protejez oile! 

A început să plângă. 

Câștigasem. Tot ce trebuia să fac era să împung — o 
împunsătură rapidă. 

— Omoară-l! a strigat Clarisse. Ce mai aștepți? 

Ciclopul părea atât de nefericit, la fel ca... ca Tyson. 

— E un ciclop! m-a avertizat Grover. Să n-ai încrede- 
re în el! 

Ştiam că are dreptate. Ştiam că Annabeth ar fi spus 
același lucru. 

Dar Polifem a suspinat... și pentru prima dată am re- 
alizat că şi el era fiul lui Poseidon. Ca Tyson. Ca mine. 
Cum să-l ucid cu sânge rece? 

— Vrem doar Lâna, i-am spus monstrului. Eşti de 
acord să ne lași s-o luăm? 

— Nu! a strigat Clarisse. Omoară-l! 

Monstrul a oftat. 

— Frumoasa mea Lână. Lucrul cel mai de preţ din 
colecţia mea. la-o, om crud ce eşti! la-o și mergi în pace. 

— O să mă îndepărtez încet, i-am spus monstrului. 
O mișcare greşită... 

Polifem a dat din cap că a înţeles. 

Am făcut un pas înapoi... și, rapid ca o cobră, Polifem 
m-a izbit de marginea stâncii. 

— Om nesăbuit! a răcnit, ridicându-se. Să-mi iei 
Lâna? Ha! Mai bine te mănânc. 

Și-a deschis gura uriașă și am ştiut că molarii lui 
stricați sunt ultimul lucru pe care îl voi vedea vreodată. 

Apoi ceva mi-a vâjâit pe deasupra capului și buf! 

O piatră de mărimea unei mingi de baschet a zburat 
în gâtul lui Polifem -— o frumoasă lovitură de trei punc- 
te, o lovitură curată. Ciclopul s-a sufocat, încercând să 
înghită pilula venită pe neașteptate. S-a dat înapoi, clă- 
tinându-se, dar nu era loc pentru asta. Călcâiul i-a alu- 
necat, marginea stâncii s-a prăbușit și uriașul Polifem a 
început să dea din mâini, ceea ce nu l-a ajutat să zboare 
în timp ce se prăbușea în prăpastie. 

M-am întors. 

La jumătatea drumului spre plajă, stând complet 
nevătămat în mijlocul unei turme de oi ucigaşe, era un 
vechi prieten. 

— Polifem rău, a spus Tyson. Nu toţi ciclopii sunt așa 
de drăguți cum par. 


x 


Tyson ne-a povestit varianta scurtă: Curcubeu, hipo- 
campul — care se pare că ne urmărise încă din Estua- 
rul Long Island, așteptând ca Tyson să se joace cu el —, 
îl găsise pe Tyson când era pe cale să se scufunde sub 
epava lui C.S.S. Birmingham şi îl salvase. De atunci, el 
și Tyson căutaseră Marea Monștrilor, încercând să ne 
găsească, până când Tyson simțise mirosul de oaie și 
descoperise insula. 

Doream să-l îmbrăţișez pe mocofan, doar că se afla în 
mijlocul oilor ucigașe. 

— Tyson, slavă zeilor! Annabeth e rănită! 

— Slavă zeilor că e rănită? m-a întrebat, nedumerit. 

— Nu! 

Am îngenuncheat lângă Annabeth și nu mi-a plăcut 
ce-am văzut. Avea ochii daţi peste cap. Pielea îi era pa- 
lidă și rece. 

Grover și cu mine ne-am privit îngrijorați. Apoi mi-a 
venit o idee. 

— Tyson, Lâna - poţi s-o iei tu? 

— Care? a întrebat Tyson, privind în jur la sutele de oi. 

— În copac! am spus. Cea de aur! 

— O! Drăguţă. Da. 

Tyson s-a deplasat greoi, având grijă să nu calce pe 
oi. Dacă oricare dintre noi ar fi încercat să se apropie 
de Lână, am fi fost mâncaţi de vii, dar cred că Tyson 
mirosea ca Polifem, căci turma nu-l deranja deloc. Doar 
se lipeau de el și behăiau afectuoase, așteptând parcă 
să primească bunătăți din coşul de răchită. Tyson s-a 
ridicat şi a luat Lâna de pe creangă. Imediat, frunzele 
stejarului s-au îngălbenit. Tyson a început să-și facă loc, 
înaintând spre mine, dar i-am strigat: 

— N-avem timp! Arunc-o! 

Lâna de Aur a zburat prin aer ca un disc frisbee stră- 
lucitor. Am prins-o cu un icnet. Era mai grea decât mă 
așteptasem — douăzeci şi cinci sau treizeci de kilograme 
de lână de aur prețioasă. 

Am pus-o peste Annabeth, acoperind-o cu totul, cu 
excepția feței, și m-am rugat în tăcere tuturor zeilor la 
care m-am putut gândi — chiar şi celor care nu-mi plăceau. 

„Vă rog. Vă rog.“ 

Culoarea i-a revenit în obraji. Pleoapele i s-au zbătut 
și s-au deschis. L-a văzut pe Grover şi a zis slab: 

— Tu nu te-ai... căsătorit? 

Grover a rânjit. 

— Nu. Prietenii m-au convins să n-o fac. 

— Annabeth, am spus, rămâi întinsă. 

Dar, în ciuda protestelor noastre, s-a ridicat, și am 
observat că tăietura de pe obraz i se vindeca. Arăta mult 
mai bine. De fapt, plesnea de sănătate, de parcă cineva 
i-ar fi injectat sclipici. 

Între timp, Tyson începea să aibă probleme cu oile. 

— Jos! le-a spus în timp ce acestea încercau să urce pe 
el, în căutare de hrană. Câteva au adulmecat în direcția 
noastră. Nu, oiţelor! Pe aici! Veniţi aici! 

L-au ascultat, dar era evident că erau flămânde și 
începeau să-și dea seama că Tyson nu avea bunătăţi 
pentru ele. N-aveau cum să reziste la nesfârșit cu atâta 
carne proaspătă în apropiere. 

— Trebuie să plecăm, i-am spus. Nava noastră... 

Mi-am dat seama că Răzbunarea Reginei Anne era 
foarte departe. Cel mai scurt drum era tot printre stân- 
ci, dar asta era dincolo de prăpastie și tocmai tăiasem 
singura punte. Cealaltă variantă, printre oi... 

— Tyson, i-am spus, poți conduce turma cât mai de- 
parte? 

— Qile vor mâncare. 

— Ştiu! Vor să mănânce oameni! Îndepărtează-le de 
drum. Dă-ne timp să ajungem la plajă. Apoi vino și tu. 

Tyson părea să aibă îndoieli, dar a fluierat. 

— Veniţi, oițelor! AĂăă, oameni de mâncare în direcția 
asta! 

A început să alerge pe pajiște, cu oile în urma lui. 

— Ține Lâna la îndemână, i-am spus lui Annabeth. 
În caz că nu ești complet vindecată. Te poţi ţine pe pi- 
cioare? 

A încercat, dar s-a albit din nou la faţă. 

— Ah! Nu m-am vindecat complet. 

Clarisse s-a lăsat lângă ea și i-a pipăit pieptul, ceea ce 
a făcut-o pe Annabeth să icnească. 

— Coaste rupte, a spus Clarisse. Se vindecă, dar cu 
siguranţă sunt rupte. 

— De unde ştii? am întrebat-o. 

Clarisse s-a uitat urât. 

— Pentru că am rupt câteva la viaţa mea, bobocule! 
Va trebui s-o duc în spate. 

Înainte să spun ceva, Clarisse a luat-o pe Annabeth 
ca pe un sac cu făină și a cărat-o spre plajă. Grover și cu 
mine le-am urmat. 

De îndată ce am ajuns la malul apei, mi-am concen- 
trat atenţia asupra corabiei. I-am ordonat să ridice an- 
cora și să vină la mine. După câteva minute de încor- 
dare, am văzut Răzbunarea Reginei Anne apărând de 
după insulă. 

— Atenţie! a strigat Tyson. Gonea în jos pe cărare 
spre noi, cu oile la vreo cincizeci de metri în urmă, be- 
hăind frustrate că prietenul lor ciclop a fugit fără să le 
hrănească. 

— Probabil că nu ne vor urmări în apă, le-am spus 
celorlalți. Tot ce trebuie să faceţi este să înotaţi până la 
corabie. 

— Cu Annabeth în halul ăsta? a protestat Clarisse. 

— Ne descurcăm, am insistat. 

Am început să mă simt încrezător din nou. Eram ia- 
răși în largul meu — pe mare. 

— După ce ajungem la corabie, suntem liberi. 

Si aproape că am reușit. 

Tocmai treceam de intrarea în defileu când am auzit 
un vuiet îngrozitor și l-am văzut pe Polifem, julit și plin 
de vânătăi, dar încă în viață, cu costumul său bleu de 
nuntă zdrențuit, lipăind spre noi cu câte un bolovan în 
fiecare mână. 

In care mă scufund odată cu nava 


— Credeam că a rămas fără pietre, am murmurat. 

— Înotaţi! a spus Grover. 

El și Clarisse s-au aruncat în valuri. Annabeth s-a 
atârnat de gâtul Clarissei și a încercat să vâslească cu o 
mână, dar Lâna udă o trăgea în jos. 

Însă monstrul nu era atent la Lână. 

— Hei, tinere ciclop! a urlat Polifem. I-ai trădat pe 
al tăi! 

Tyson a îngheţat. 

— Nu-l asculta! l-am rugat. Vino! 

L-am apucat pe Tyson de braţ, dar aș fi putut la fel de 
bine să încerc să trag de un munte. S-a întors cu fața la 
ciclopul mai în vârstă. 

— Nu sunt un trădător. 

— Eşti în slujba muritorilor! a strigat Polifem. A oa- 
menilor vicleni! 

Polifem a aruncat primul bolovan. Tyson l-a îndepăr- 
tat cu pumnul. 

— Nu sunt trădător, a spus Tyson. Și tu nu ești din- 
tre ai mei. 

— Moarte sau victorie! 

Polifem s-a aruncat în valuri, dar încă era rănit la pi- 
cior. S-a împiedicat imediat și a căzut cu fața la pământ. 
Asta ar fi fost amuzant - doar că a dat să se ridice din 
nou, scuipând apă sărată și mârâind. 

— Percy! a strigat Clarisse. Haide! 

Aproape că ajunseseră la corabie cu Lâna. Dacă l-aș 
mai fi putut distrage pe monstru încă un pic... 

— Du-te, mi-a spus Tyson. Am eu grijă de urâtul ăsta. 

— Nu! Te va ucide. 

Îl pierdusem deja pe Tyson o dată. N-aveam de gând 
să-l pierd din nou. 

— Îl vom înfrunta împreună. 

— Împreună, s-a învoit Tyson. 

Mi-am scos sabia. 

Polifem a avansat mai precaut, șchiopătând mai rău 
ca oricând, dar braţul cu care arunca era în formă per- 
fectă. A aruncat al doilea bolovan. M-am ferit, dar tot 
aș fi fost strivit dacă pumnul lui Tyson n-ar fi spulberat 
stânca. 

I-am ordonat mării să crească. S-a format un val de 
șase metri, care m-a ridicat pe creastă. M-am îndreptat 
spre ciclop și l-am lovit în ochi, sărindu-i peste cap în 
timp ce apa l-a azvârlit pe plajă. 

— O să te distrug! a îngăimat Polifem. Hoţule de Lână! 

— Tu ai furat Lâna! am strigat. Ai folosit-o ca să-i 
atragi pe satiri și să-i omori! 

— Și? Satirii au gust bun! 

— Lâna trebuie folosită pentru a vindeca! Aparține 
copiilor zeilor! 

— Și eu sunt un copil al zeilor! Polifem a încercat să 
mă lovească, dar m-am ferit. Tată Poseidon, blestemă-l 
pe acest hoț! 

Clipea cu greutate, de parcă abia mai vedea. Mi-am 
dat seama că se orientează după sunetul vocii mele. 

— Poseidon nu mă va blestema, i-am zis, dându-mă 
înapoi în timp ce ciclopul bâjbâia. Și eu sunt fiul lui. N-o 
să aleagă între noi. 

Polifem a urlat. A rupt un măslin de pe versant și a 
izbit cu el în locul unde stătusem cu o clipă mai devreme. 

— Oamenii nu sunt la fel! Urâţi, înșelători, mincinoși! 

Grover o ajuta pe Annabeth să urce la bord. Clarisse 
îmi făcea semne frenetice să vin și eu. 

Tyson s-a furișat pe lângă Polifem, încercând să ajun- 
gă în spatele lui. 

— Tinere! a strigat ciclopul cel bătrân. Unde ești? 
Ajută-mă! 

Tyson s-a oprit. 

— N-ai fost crescut cum trebuie! Polifem jelea, iar 
măslinul îi tremura în mână. Biet frate orfan! Ajută-mă! 

Nu se mişca nimeni. Nu se auzea nimic, cu excepția 
oceanului şi a bătăilor inimii mele. Apoi Tyson a pășit 
înainte, ridicând mâinile defensiv. 

— Nu lupta, frate ciclop. Pune jos... 

Polifem s-a întors spre vocea lui. 

— Tyson! am strigat. 

Copacul l-a lovit atât de tare, că pe mine m-ar fi trans- 
format într-o pizza Percy cu multe măsline. Tyson a fost 
proiectat în spate, făcând un şanţ în nisip. Polifem s-a 
repezit după el, dar am strigat: 

— Nu! 

M-am aruncat atât cât îmi permitea Anaklusmos. 
Sperasem să-l împung pe Polifem în spatele coapsei, dar 
am reușit să sar un pic mai sus. 

— Beheheeee! a strigat Polifem, la fel ca oile lui, și a 
încercat să mă lovească cu copacul. 

M-am ferit, dar tot am fost zgâriat pe spate de o duzi- 
nă de ramuri tăioase. 

Sângeram, eram plin de vânătăi și epuizat. Porcușorul 
de Guineea din mine dorea să fugă. Dar mi-am înghițit 
nodul din gât. 

Polifem a lovit iar, dar de data asta eram pregătit. 
M-am prins de o creangă din zbor, ignorând durerea din 
mâini în timp ce eram luat pe sus, și l-am lăsat pe ciclop 
să mă ridice în aer. În punctul cel mai de sus mi-am dat 
drumul și am căzut direct pe faţa uriașului — aterizând 
cu ambele picioare pe ochiul deja rănit. 

Polifem a urlat de durere. Tyson s-a năpustit la el, 
trăgându-l în jos. Am aterizat lângă ei — cu sabia în 
mână, iar inima monstrului era în raza de acțiune a sa- 
biei. Dar am surprins privirea lui Tyson şi am știut că 
n-o puteam face. Pur și simplu nu era corect. 

— Dă-i drumul, i-am spus lui Tyson. Fugi. 

Cu un ultim şi impresionant efort, Tyson l-a împins 
la o parte pe bătrânul ciclop, care blestema, și am fugit 
spre valuri. 

— O să vă distrug! a urlat Polifem, cocoșat de durere. 
Își apăra ochiul cu mâinile sale enorme. 

Tyson şi cu mine ne-am aruncat în valuri. 

— Unde sunteţi? a strigat Polifem. A apucat copacul- 
bâtă şi l-a aruncat în apă. A căzut undeva în dreapta 
noastră. 

Am chemat un curent care să ne ducă și am început 
să luăm viteză. Începusem să cred că s-ar putea să ajun- 
gem la navă, când Clarisse a strigat de pe punte: 

— Bine, Jackson! Lua-te-ar naiba, ciclopule! 

„Taci din gură“, am vrut să țip. 

— Grrr! 

Polifem a luat un bolovan. A aruncat spre locul de 
unde venea vocea Clarissei, dar n-a nimerit, însă a fost 
cât pe-aci să ne-atingă pe mine și pe Tyson. 

— Da, da! l-a tachinat Clarisse. Arunci ca un păm- 
pălău! Asta o să te învețe minte să mai încerci să te 
căsătorești cu mine, idiotule! 

— Clarisse! am strigat, fiindcă nu mai puteam să su- 
port. Taci din gură! 

Prea târziu. Polifem a aruncat un alt bolovan și de 
data asta am privit neputincios cum zboară pe deasupra 
capului meu și trece prin coca navei Răzbunarea Regi- 
nei Anne. 

N-o să credeţi ce repede se poate scufunda o corabie. 
Răzbunarea Reginei Anne a scârţâit și a gemut și s-a 
înclinat în faţă, de parcă ar fi coborât pe un tobogan. 

Am blestemat, ordonându-i mării să ne împingă mai 
repede, dar catargele corabiei deja se scufundau. Grover 
nu știa să înoate. Annabeth nu putea. 

— Scufundă-te! i-am spus lui Tyson. Și în timp ce o altă 
stâncă zbura peste capetele noastre, am plonjat sub apă. 


x 


Prietenii mei se scufundau rapid, încercând fără suc- 
ces să înoate în dâra înspumată lăsată de epavă. 

Puţină lume își dă seama că atunci când o navă se 
scufundă, ea acționează ca un canal de scurgere, tră- 
gând în jos tot ce e împrejurul ei. Clarisse era o înotătoa- 
re puternică, dar nici măcar ea nu făcea vreun progres. 
Grover dădea nebunește din copite. Annabeth se ţinea 
de Lână, care strălucea în apă ca o salbă de bani noi. 

M-am scufundat spre epavă, știind că s-ar putea să 
n-am suficientă putere să-i scot. Era tot mai rău, bucăţi 
de lemn intrau în vârtej. Toată puterea pe care o aveam 
în apă nu mi-ar mai fi fost de ajutor dacă eram lovit în 
cap de o grindă. 

„Avem nevoie de ajutor“, m-am gândit. 

„Da.“ Era vocea lui Tyson - sunând clar și răspicat 
în capul meu. 

M-am uitat la el, speriat. Mai auzisem nereide și alte 
spirite ale apei vorbindu-mi sub apă, dar niciodată nu 

mă gândisem... Tyson era un fiu al lui Poseidon. Puteam 
comunica unul cu celălalt. 

„Curcubeu “, a zis Tyson. 

Am dat din cap, apoi mi-am închis ochii și m-am con- 
centrat, unindu-mi glasul cu al lui Tyson: „CURCU- 
BEU! Avem nevoie de tine!“ 

Imediat, nişte siluete strălucitoare s-au ivit din întu- 
neric sub noi — trei cai cu cozi de pește, urcând în galop, 
mai iute ca delfinii. Curcubeu și prietenii lui au privit 
spre noi și au părut să ne citească gândurile. S-au repe- 
zit la epavă şi, o clipă mai târziu, au țâşnit în sus într-un 
nor de bule — iar Grover, Annabeth și Clarisse erau agă- 
ţaţi de gâtul câte unui hipocamp. 

Curcubeu, cel mai mare, o ţinea pe Clarisse. A alergat 
la noi şi l-a lăsat pe Tyson să-l prindă de coamă. Pri- 
etenul lui, care o purta pe Annabeth, m-a lăsat să fac 
același lucru. 

Am ieșit la suprafață şi ne-am îndepărtat de insula 
lui Polifem. În spatele nostru, l-am auzit pe ciclop stri- 
gând triumfător: 

— Am reușit! În sfârşit l-am scufundat pe Nimeni! 

Speram să nu afle niciodată că se înșela. 

Am pornit pe mare, iar insula s-a transformat într- 
un punct și a dispărut. 

— Am reușit, a murmurat Annabeth epuizată. Noi... 

A căzut pe gâtul hipocampului și a adormit imediat. 

Nu știam cât de departe ne pot duce hipocampii. Nu 
știam unde mergem. Am sprijinit-o pe Annabeth ca să 
nu cadă, am acoperit-o cu Lâna de Aur pentru care tre- 
cusem prin atâtea și am spus în gând o rugăciune de 
mulțumire. 

Ceea ce mi-a amintit... Le mai datoram zeilor ceva. 

— Eşti un geniu, i-am spus încet lui Annabeth. 

Apoi mi-am lăsat capul pe Lână și am adormit de-ndată. 

In care avem o surpriză pe plaja din Miami 


— Percy, trezește-te! 

Cineva mi-a aruncat apă sărată pe față. Annabeth 
mă prinsese de umăr și mă scutura. 

În depărtare, soarele apunea în spatele unui oraş de 
la orizont — o autostradă de pe malul mării, cu şiruri de 
palmieri, vitrine strălucitoare cu neoane roșii și albas- 
tre, un port plin de veliere și nave de croazieră. 

— Miami, cred, a spus Annabeth. Dar hipocampii se 
comportă ciudat. 

După cum era de așteptat, prietenii noștri acvatici au 
încetinit și au început să necheze și să înoate în cerc, 
adulmecând apa. Nu păreau fericiţi. Unul dintre ei a 
strănutat. Știam ce gândesc. 

— Nu ne duc mai departe de-atât, am spus. Prea mulți 
oameni. Prea multă poluare. Va trebui să înotăm sin- 
guri până la mal. 

N-am fost foarte încântați, dar le-am mulțumit lui 
Curcubeu și prietenilor săi că ne-au adus. Tyson a plâns 
puţin. Și-a desfăcut şaua improvizată, care conținea tru- 
sa lui de scule și alte lucruri recuperate din epava lui 
Birmingham. L-a îmbrățișat pe Curcubeu, i-a dat un 
mango ud cules de pe insulă și și-a luat la revedere. 

Odată ce coamele albe ale hipocampilor au dispărut 
în mare, am înotat spre țărm. Valurile ne-au împins îna- 
inte și în scurt timp ne-am întors în lumea muritorilor. 

Am colindat docurile unde erau acostate vase de croazie- 
ră, printre mulțimi de oameni veniți în vacanță. Hamalii 
umblau de colo până colo cu cărucioare de bagaje. Soferii 
de taxi țipau unii la alții în spaniolă și încercau să intre 
în față pentru a face rost de clienți. Dacă cineva ne-a ob- 
servat — cinci copii uzi leoarcă arătând de parcă tocmai 
s-ar fi luptat cu un monstru - n-a lăsat să se vadă. 

Acum, că revenisem printre muritori, singurul ochi 
al lui Tyson fusese acoperit de ceaţă. Grover își pusese 
șapca și bascheţii. Până și Lâna se transformase dintr-o 
blană de oaie într-o Jachetă roșie și aurie de licean, cu 
litera Omega, mare și strălucitoare, pe un buzunar. 

Annabeth a alergat la cea mai apropiată tonetă de 
ziare și a verificat data în Miami Herald. A înjurat. 

— 18 iunie! Suntem plecaţi din tabără de zece zile! 

— E imposibil! a zis Clarisse. 

Dar știam că nu e. Timpul trecea altfel în locurile po- 
pulate de monștri. 

— Copacul Thaliei e aproape mort, probabil, s-a văi- 
tat Grover. Trebuie să ducem înapoi Lâna în seara asta. 

Clarisse s-a prăbuşit pe trotuar. 

— Şi cum o să facem? Vocea îi tremura. Suntem la 
sute de kilometri distanţă. N-avem bani. Și niciun mij- 
loc de transport. E întocmai cum a spus Oracolul. E vina 
ta, Jackson! Dacă nu te amestecai... 

— Vina lui Percy! a explodat Annabeth. Clarisse, cum 
poţi spune asta? Eşti cea mai mare... 

— Opriţi-vă! am spus. 

Clarisse s-a luat cu mâinile de cap. Annabeth bătea 
din picior, frustrată. 

Chestia era că aproape uitasem că această misiune ar 
fi trebuit să fie a Clarissei. Preţ de-o clipă îngrozitoare, 
am văzut lucrurile din punctul ei de vedere. Cum m-aș fi 

simţit dacă alt grup de eroi s-ar fi amestecat în aventura 
mea și m-ar fi făcut de râs? 

M-am gândit la ce auzisem în camera cazanelor de pe 
C.S.S. Birmingham -— Ares care striga la Clarisse, aver- 
tizând-o că ar face bine să nu dea greș. Ares nu dădea 
doi bani pe tabără, dar dacă Clarisse l-ar fi pus într-o 
lumină proastă... 

— Clarisse, am zis, ce a spus, mai exact, Oracolul? 

A ridicat privirea. Am crezut că-mi va spune câteva 
de la obraz, dar a respirat adânc și a recitat profeția: 


„Cu bărci de fier și luptători de os vei naviga, 

Și vei găsi ce cauţi și îl vei lua, 

Dar prinsă-n piatră pentru viața ta vei dispera, 
Iar fără de prieteni spre casă n-ai să poți zbura.“ 


— Au, a mormăit Grover. 

— Nu, am spus. Nu... staţi așa. M-am prins. 

M-am căutat prin buzunare după bani și am găsit 
doar o drahmă de aur. 

— Are cineva bani-gheaţă? 

Annabeth și Grover au clătinat din cap îmbufnaţi. 
Clarisse a scos din buzunar un dolar confederat umed 
și a oftat. 

— Bani-gheaţă? a întrebat Tyson ezitant. Adică... 
bancnote verzi? 

M-am uitat la el. 

— Da. 

— Ca acelea din sacii marinărești? 

— Da, dar am pierdut sacii acum câteva zi... le... 

M-am oprit bâlbâindu-mă când Tyson a scotocit în le- 
găturica sa și a scos punga plină cu bani pe care Hermes 

o pusese alături de provizii în noaptea în care plecasem 
la drum. 

— Tyson! am spus. Cum ai făcut... 

— Am crezut că e un săculeţ cu mâncare pentru Cur- 
cubeu, a spus. L-am găsit plutind pe mare, dar în interi- 
or, numai hârtii. Îmi pare rău. 

Mi-a dat banii. Bancnote de cinci și zece — cel puţin 
patru sute de dolari. 

Am alergat până la bordură și am prins un taxi din 
care tocmai cobora o familie de excursioniști. 

— Clarisse, am strigat. Haide! Te duci la aeroport. 
Annabeth, dă-i Lâna. 

Nu ştiu care dintre ele părea mai uimită când am luat 
Lâna-jachetă de la Annabeth, am băgat banii într-un 
buzunar și i-am pus-o Clarissei în braţe. 

Clarisse a spus: 

— Mă lăsaţi să... 

— E misiunea ta, am zis. Avem bani doar pentru un 
singur zbor. În plus, eu nu pot călători prin aer. Zeus 
m-ar spulbera într-un milion de bucăţi. Asta a vrut să 
spună profeția: nu vei reuși fără prieteni, ceea ce în- 
seamnă că ai nevoie de ajutorul nostru, dar va trebui să 
zbori singură acasă. Trebuie să duci Lâna la loc sigur. 

Vedeam cum îi lucrează mintea — suspicioasă la înce- 
put, întrebându-se ce șiretlic pun la cale, apoi hotărând, 
în cele din urmă, că sunt sincer. 

A sărit în taxi. 

— Puteţi conta pe mine. Nu voi da greș. 

— Sperăm. 

Taxiul a demarat într-un nor de fum. Lâna pornise 
la drum. 

— Percy, a spus Annabeth, gestul tău a fost... 

— Generos? a sugerat Grover. 

— Nebunesc, l-a corectat Annabeth. Pariezi viaţa tu- 
turor celor din tabără pe faptul că Clarisse va duce Lâna 
la loc sigur până diseară? 

— Este misiunea ei, am spus. Merită o șansă. 

— Percy este drăguţ, a spus Tyson. 

— Percy este prea drăguţ, a mormăit Annabeth. 

Nu m-am putut abţine să nu mă gândesc că poate, 
doar poate, era un pic impresionată. O surprinsesem, în 
orice caz. Și asta nu era ușor. 

— Haideţi! le-am spus prietenilor mei. Să găsim un 
alt drum spre casă. 

În acel moment m-am întors şi m-am trezit cu o sabie 
la gât. 

— Bună, vere, a spus Luke. Bine ai revenit în State. 

Bătăușii-urşi au apărut lângă noi. Unul dintre ei i-a 
apucat pe Annabeth şi pe Grover de ceafă. Celălalt a în- 
cercat să-l apuce pe Tyson, dar Tyson l-a împins într-un 
morman de bagaje și a urlat la Luke. 

— Percy, a spus Luke calm, spune-i uriașului tău să 
se potolească sau îl pun pe Oreios să-i dea cap în cap pe 
prieteni tăi. 

Oreios a zâmbit și i-a ridicat de Jos pe Annabeth și pe 
Grover, care se zbăteau şi ţipau. 

— Ce vrei, Luke? am mârâit. 

A zâmbit, iar cicatricea de pe faţă i s-a încreţit. 

A făcut un gest spre capătul cheiului și am observat 
ceva ce ar fi trebuit să observ de mult. Cel mai mare vas 
din port era Prințesa Andromeda. 

— Percy, dragul meu, a zis Luke, vreau să vă ofer 
ospitalitatea mea, desigur. 


x 


Gemenii-urşi ne-au mânat la bordul Prințesei Andro- 
meda. Ne-au aruncat pe puntea de la pupa, în fața unei 

piscine cu fântâni arteziene. Vreo zece dintre bătăușii 
lui Luke, tot felul de tipi — oameni-șarpe, lestrigoni, se- 
mizei în armură — se adunaseră pentru a vedea cum ne 
bucurăm de „ospitalitate“. 

— Așadar... Lâna, a spus Luke meditativ. Unde este? 

Ne-a cercetat, împungându-mi cămașa cu vârful sa- 
biei, pipăind blugii lui Grover. 

— Hei! a strigat Grover. Dedesubt e blană de ţap 
adevărată! 

— Îmi pare rău, vechiul meu prieten, a zis Luke zâm- 
bind. Dă-mi lâna și te las să te întorci la... ah, la mica ta 
expediţie prin natură. 

— Me-he-heeeeee! a protestat Grover. Ce mai prieten 
vechi! 

— Poate că nu m-ai auzit, a zis Luke, cu o voce peri- 
culos de calmă. Unde — este - Lâna? 

— Nu-i aici, am spus. 

Probabil că n-ar fi trebuit să-i spun nimic, dar era o 
senzație atât de plăcută să-i arunc adevărul în față. 

— Am trimis-o înainte. Ai dat-o în bară. 

Ochii lui Luke s-au îngustat. 

— Minţi. N-ai fi capabil să... 

Faţa i s-a înroşit în momentul în care și-a dat seama 
că era posibil ca acest lucru îngrozitor să se fi întâmplat. 

— Clarisse? 

Am dat din cap. 

— Ai avut încredere... i-ai dat... 

— Da. 

— Agrius! 

Gigantul-urs a tresărit. 

— D...da? 

— Coboară şi pregătește-mi calul. Adu-l pe punte. 
Trebuie să zbor iute la aeroportul din Miami! 

— Dar, şefu.'... 

— Fă-o! a țipat Luke. Sau voi hrăni dragonul cu tine! 

Omul-urs a înghiţit în sec și a coborât greoi scările. 
Luke se agita prin fața piscinei, blestemând în greaca 
veche, ţinându-și sabia atât de strâns, încât încheieturi- 
le degetelor i se albiseră. 

Restul echipajului lui Luke părea neliniștit. Poate că 
nu-şi mai văzuseră șeful atât de scos din țâțâni. 

Am început să mă gândesc... dacă aș fi putut folosi 
furia lui Luke, să-l fac să vorbească astfel încât toată 
lumea să audă ce planuri nebuneşti are... 

M-am uitat la piscină — izvoarele pulverizau apa în 
aer, creând un curcubeu în lumina apusului. Și deodată 
mi-a venit o idee. 

— Te-ai jucat cu noi de la bun început, am spus. Ai 
vrut să-ți aducem Lâna şi să te scutim de efortul de-a o 
obține chiar tu. 

Luke s-a încruntat. 

— Normal, idiotule! Și tu ai stricat totul! 

— 'Trădătorule! 

Mi-am scos ultima drahmă de aur din buzunar și am 
aruncat-o spre Luke. Așa cum mă așteptam, a evitat-o 
fără probleme. Moneda a ajuns în jetul de apă colorat ca 
un curcubeu. 

Speram că rugăciunea mea va fi acceptată în tăcere. 
Am spus, în gând, din toată inima: „O, zeiță, acceptă 
ofranda. “ 

— Ne-ai păcălit pe toți! am strigat la Luke. Chiar și 
pe DIONYSOS din TABĂRA SEMIZEILOR! 

În spatele lui Luke, fântâna a început să străluceas- 
că, dar aveam nevoie ca atenţia tuturor să fie îndreptată 
spre mine, așa că am scos sabia. 

Luke a rânjit dispreţuitor. 

— Nu e momentul pentru eroisme, Percy. Aruncă-ţi 
săbiuţa sau te voi ucide acum, nu mai târziu. 

— Cine otrăvit copacul Thaliei, Luke? 

— Eu, normal, a mârâit. Ţi-am spus deja. Am folosit 
venin de piton bătrân, direct din fundul Tartarului. 

— Chiron n-a avut nimic de-a face cu asta? 

— Ha! Ştii că n-ar face așa ceva. Moşul acela prosto- 
van n-ar îndrăzni. 

— Numeşti asta curaj? Să-ţi trădezi prietenii? Să pui 
în pericol întreaga tabără? 

Luke a ridicat sabia. 

— N-ai înţeles nimic. V-aș fi lăsat să luați Lâna... 
după ce aş fi terminat cu ea. 

Asta m-a făcut să ezit. De ce ne-ar fi lăsat să luăm 
Lâna? Probabil că minţea. Dar nu puteam să-l las să nu 
mai fie atent la mine. 

— Aveai de gând să-l vindeci pe Cronos, am spus. 

— Da! Lâna magică ar fi accelerat procesul de rege- 
nerare înzecit. Dar nu ne-ai oprit, Percy. Doar ne-ai în- 
cetinit un pic. 

— Așadar, ai otrăvit copacul, ai trădat-o pe Thalia, 
ne-ai întins o cursă - toate acestea pentru a-l ajuta pe 
Cronos să-i distrugă pe zei. 

Luke a scrâșnit din dinţi. 

— Stii asta! De ce mă mai întrebi? 

— Pentru că vreau ca toată lumea din public să te audă. 

— Ce public? 

Pe urmă ochii i s-au îngustat. S-a uitat înapoi și la fel 
au făcut şi bătăușii săi. Au icnit și s-au dat înapoi. 

Deasupra piscinei, strălucind în ceața curcubeului, 
prin intermediul mesageriei Iris, apăruseră Dionysos, 
Tantal și toată tabăra, stând în pavilionul de luat masa. 
Ne priveau uimiţi, în tăcere. 

— Ei bine, a spus Dionysos sec, ghici cine vine la cină. 

— Domnule D., l-aţi auzit, am spus. L-aţi auzit cu 
toții pe Luke. Copacul n-a fost otrăvit de Chiron. 

Domnul D. a oftat. 

— Bănuiesc că nu. 

— Chestia cu mesageria Iris ar putea fi o șmecherie, 
a sugerat Tantal, dar atenția îi era îndreptată asupra 
cheeseburgerului pe care încerca să-l prindă cu ambele 
mâini. 

— Mă tem că nu, a zis domnul D., privindu-l dezgus- 
tat pe Tantal. Se pare că va trebui să-l repun pe Chiron 
în funcţia de responsabil cu activităţile. Cred că mi-e dor 
de partidele de pinacle cu bătrânul cal. 

Tantal a prins cheeseburgerul, care n-a mai fugit de 
el. L-a ridicat din farfurie și l-a privit cu uimire, de parcă 
ar fi fost cel mai mare diamant din lume. 

— Am reușit! a chicotit. 

— Nu mai avem nevoie de serviciile tale, Tantal, a 
anunţat domnul D. 

Tantal a părut șocat. 

— Poftim? Dar... 

— Te poţi întoarce în Lumea Subpământeană. Eşti liber. 

— Nu! Dar... Nuuuuuuuuuuu! 

S-a dizolvat în ceaţă, agățându-se de cheeseburger în 
încercarea de a-l duce la gură, dar deja dispăruse. Cheese- 
burgerul a căzut la loc pe farfurie, iar rezidenții au iz- 
bucnit în aplauze. 

Luke a urlat cuprins de furie. Și-a trecut sabia prin fân- 
tână și mesajul Iris s-a dizolvat, dar treaba era rezolvată. 

Mă simţeam destul de bine în pielea mea, până când 
Luke s-a întors și mi-a aruncat o privire ucigaşă. 

— Cronos a avut dreptate, Percy. Nu ești o armă de 
încredere. Trebuie să fii înlocuit. 

N-am înţeles ce vrea să spună, dar n-am avut timp 
să mă gândesc. Unul dintre oamenii lui a suflat într-un 
fluier de alamă, iar ușile de pe punte s-au deschis. Au 
apărut încă zece războinici și ne-au încercuit, cu vârfu- 
rile de alamă ale sulițelor îndreptate ameninţător spre 
noi. Luke mi-a zâmbit: 

— Nu veţi pleca vii de pe nava asta. 

— Unu la unu, l-am provocat pe Luke. De ce ţi-e frică? 

Luke a rânjit. Soldaţii care erau gata să ne ucidă au 
ezitat, așteptând un ordin de la el. 

Înainte ca Luke s-apuce să zică ceva, Agrius, omul- 
urs, a ţâșnit pe punte aducând un cal zburător — primul 
pegas negru ca pana corbului pe care-l văzusem vreoda- 
tă, cu aripi ca de corb uriaș. Pegasul, o iapă, lovea din 
copite și necheza. Îi auzeam gândurile. Le spunea niște 
vorbe așa de urâte lui Agrius și lui Luke, încât Chiron ar 
fi pus-o să-și spele gura cu săpun. 

— Domnule! a strigat Agrius, evitând o copită de pe- 
gas. Calul dumneavoastră este gata! 

Luke mă privea ţintă. 

— Ţi-am spus vara trecută, Percy, a zis. Nu mă poți 
atrage într-o luptă. 

— ȘI tu continui s-o eviţi, am observat. Te temi că 
războinicii tăi te vor vedea învins? 

Luke s-a uitat la oamenii săi și a văzut că-l prinsesem 
în capcană. Dacă dădea înapoi acum, părea slab. Dacă 
lupta, pierdea timp preţios în încercarea de-a o prinde 
pe Clarisse. În ceea ce mă priveşte, nu speram decât 
să-i distrag atenţia, dându-le prietenilor mei o șansă să 
scape. Annabeth era isteață. Dacă era cineva care putea 
născoci un plan, ea era aceea. Dezavantajul era că știam 
cât de bine luptă Luke cu sabia. 

— Te voi ucide rapid, a decis, și a ridicat arma. 

Clevetitorul era mai lung cu treizeci de centimetri de- 
cât sabia mea. Lama lui avea o strălucire gri, malefică, 
și era aurie acolo unde oţelul omenesc se contopea cu 
bronzul celest. Aproape că simţeam cum lama luptă cu 
ea însăși, ca doi magneţi care se resping, prinși laolaltă. 
Nu știam cum fusese creată lama, dar am simţit că se 
întâmplase o tragedie. Cineva murise pentru ea. Luke a 
fluierat la unul dintre oamenii săi, care i-a aruncat un 
scut rotund din piele şi bronz. 

Mi-a rânjit cu răutate. 

— Luke, a zis Annabeth, dă-i măcar un scut. 

— Îmi pare rău, Annabeth, i-a răspuns. Fiecare cu 
echipamentul lui. 

Scutul era o problemă. Să lupţi cu două mâini şi cu o 
singură sabie îţi oferă mai multă putere, dar să lupţi cu 
o singură mână și cu un scut îţi asigură o apărare mai 
bună și versatilitate. Ai mai multe mișcări, mai multe 
opțiuni — mai multe căi de-a ucide. Iar Luke se antrena- 
se mult mai mulţi ani decât mine. 

M-am gândit la Chiron, care îmi spusese să rămân în 
tabără indiferent ce s-ar fi întâmplat și să învăţ să lupt. 
Acum urma să plătesc pentru că nu-l ascultasem. 

Luke a fandat şi era să mă ucidă din prima lovitură. 
Sabia lui mi-a trecut pe sub braţ, sfâșiindu-mi cămașa și 
zdrelindu-mi coastele. 

Am sărit înapoi, apoi am contraatacat, dar Luke mi-a 
parat lama cu scutul. 

— Ai ruginit, Percy, m-a mustrat Luke. Ţi-ai ieșit din 
mână. 

M-a atacat iar cu o lovitură la cap. Am parat și i-am 
răspuns cu o împunsătură. A evitat-o cu ușurință. 

Tăietura de la coaste mă ustura. Inima îmi bătea cu 
putere. Când Luke a fandat din nou, am sărit înapoi, 
direct în piscină, și am simţit cum mă cuprinde un val 
de putere. M-am rotit sub apă, creând un vârtej, și am 
ţâșnit drept în faţa lui Luke. 

Forţa apei l-a dărâmat, făcându-l să bolborosească 
orbit, dar înainte să apuc să lovesc, s-a rostogolit într-o 
parte și a fost din nou în picioare. 

Am atacat și i-am tăiat marginea scutului, dar nici n-a 
clipit. S-a ghemuit și m-a atacat la picioare. Dintr-odată, 
coapsa mi-a luat foc — o durere atât de intensă, încât 
m-am prăbușit. Blugii erau sfâșiați deasupra genun- 
chiului. Eram rănit. Nu ştiam cât de rău. Luke a lovit de 
sus în jos și m-am rostogolit în spatele unui șezlong. Am 
încercat să mă ridic, dar nu mă puteam lăsa pe picior. 

— Perrrrrey! a behăit Grover. 

M-am rostogolit din nou, exact când sabia lui Luke a 
retezat șezlongul în două, cu părți metalice cu tot. 

M-am târât spre piscină, străduindu-mă din răsputeri 
să nu leșin. N-aveam cum să reușesc. lar Luke ştia. A îna- 
intat încet, zâmbind. Lama sabiei era mânjită cu roșu. 

— Vreau să mai vezi un lucru înainte să mori, Percy. 
L-a privit pe Oreius, omul-urs, care încă îi ținea pe An- 
nabeth şi pe Grover de ceafă. 

— Îţi poţi mânca cina acum, Oreius. Poftă bună. 

— He-he! He-he! 

Omul-urs i-a ridicat pe prietenii mei și și-a arătat 
colții. 

In acel moment s-a dezlănțuùit Infernul. 

VÂJJJ! 

O săgeată cu pene roșii a apărut în gura Oreius. Cu 
uimirea întipărită pe chipul său păros, s-a prăbușit pe 
punte. 

— Frate! a strigat Agrius, slăbind frâiele pegasului 
suficient cât să fie lovit cu copita în cap de calul cel ne- 
gru care l-a azvârlit pe deasupra Golfului Miami. 

Pentru o fracțiune de secundă, gărzile lui Luke au 
fost prea uluite ca să mai facă altceva decât să vadă cum 
corpurile gemenilor-urși dispar în fum. 

A urmat un cor sălbatic de strigăte de război și zgo- 
mot de copite lovind metalul. O duzină de centauri au 
năvălit din casa scării principale. 

— Ponei! a strigat Tyson bucuros. 

Aveam probleme să înțeleg tot ce vedeam. Era și Chi- 
ron în mulțime, dar rudele sale nu-i semănau mai deloc. 
Unii erau centauri cu corpuri de cai arabi negri, alții 
arătau ca niște cai Palomino, cu blana aurie, alţii aveau 
pete albe și portocalii, specifice rasei Paint Horse. Unii 
purtau tricouri viu colorate pe care scria cu litere fos- 
forescente „PONEII PETRECĂREȚI, filiala Florida de 
Sud“. Unii erau înarmaţi cu arcuri, alţii cu bâte de ba- 
seball, alții cu arme de paintball. Unul avea fața pictată 
ca un războinic comanș și flutura o mână mare și por- 
tocalie din polistiren în forma numărului unu. Un altul 
avea pieptul dezgolit și pictat tot în verde. Un al treilea 
avea ochelari cu globii oculari atârnând la capătul unor 
spirale metalice și o șapcă de baseball care avea prinsă 
într-o parte o doză de suc cu pai. 

Au invadat puntea cu atâta ferocitate și într-o atât de 
puternică explozie de culoare încât, pe moment, chiar și 
Luke a fost uimit. Nu-mi dădeam seama dacă veniseră 
să sărbătorească sau să lupte. 

Se pare că ambele. Când Luke și-a ridicat sabia ca 
să-și mobilizeze trupele, un centaur a tras o săgeată spe- 
cială, care avea ataşată o mănușă de box. L-a lovit pe 
Luke în faţă și l-a aruncat în piscină. 

Războinicii lui s-au risipit. Nu-i puteam învinovăți. 
Să înfrunţi copitele unui armăsar ridicat pe două picioa- 
re este destul de întricoșător — dar dacă mai e și un cen- 
taur înarmat cu un arc, care chiuie și poartă o șapcă din 
care poţi bea suc, până și cel mai curajos luptător s-ar 
retrage. 

— Veniţi s-o încasaţi! a strigat unul dintre poneii 
petrecăreți. 

Și-au făcut de cap cu armele lor de paintball. Un val 
de vopsea albastră şi galbenă a explodat printre război- 
nicii lui Luke, orbindu-i și împroșcându-i din cap până-n 
picioare. Au încercat să fugă, dar au alunecat și au căzut. 

Chiron a pornit în galop spre Annabeth și Grover, i-a 
luat frumos de pe punte şi i-a așezat pe spinarea lui. 

Am încercat să mă ridic, dar piciorul rănit încă mă 
ardea. 

Luke s-a târât afară din piscină. 

— Atacaţi, proștilor! le-a ordonat trupelor sale. 

Undeva jos, sub punte, a răsunat un clopot de alarmă 
mare. 

Stiam că în orice secundă puteam fi copleșiți de cei ve- 
niţi în ajutorul lui Luke. Luptătorii începeau deja să se 
dezmeticească, atacându-i pe centauri cu săbii și sulițe. 

Tyson a măturat vreo cinci, aruncându-i peste para- 
pet în Golful Miami. Un centaur l-a lovit pe un altul în 
cască cu bâta de baseball și tipul s-a împleticit în spate, 
buimăcit. Dar mai erau și alți luptători care urcau pe 
scări. | 

— Retragerea, fraților! a spus Chiron. 

— Nu scapi tu atât de ușor, omule-cal! a strigat Luke. 
Și-a ridicat sabia, dar a fost nimerit în față de o altă să- 
geată cu mănușă de box și a fost aruncat într-un șezlong. 

Un centaur Palomino m-a azvârlit pe spatele lui. 

— Cheamă-l și pe uriaș, prietene! 

— Tyson! am strigat. Haide! 

Tyson le-a dat drumul celor doi luptători pe care toc- 
mai voia să-i înnoade unul de altul și a alergat după noi. 
A sărit în spatele centaurului. 

— Prietene! a gemut centaurul, aproape îngenun- 
chind sub greutatea lui Tyson. N-ai auzit niciodată de 
dieta fără carbohidrați? 

Luptătorii lui Luke se organizau într-o falangă, dar 
în timp ce-și pregăteau atacul, centaurii reușiseră să ga- 
lopeze până la marginea punţii și au sărit fără teamă pa- 
rapetul, de parcă ar fi fost la o cursă hipică și nu la zece 
etaje deasupra pământului. Am fost sigur că urma să 
murim. Ne-am prăbușit în direcția docurilor, dar centa- 
urii au atins asfaltul aproape fără nicio zgâlțâitură și au 
pornit în galop, chiuind şi strigând ocări spre Prințesa 
Andromeda în timp ce alergam pe străzile din centrul 
orașului Miami. 


x 


Habar n-am ce și-au închipuit locuitorii din Miami 
când ne-au văzut galopând. Pietonii s-au dat la o parte. 
Posesorii de automobile s-au uitat urât când am trecut 
prin intersecții, dar nimeni n-a părut deosebit de sur- 
prins. Poate că vedeau o grămadă de liceeni zurbagii 
care închiriaseră cai pentru o plimbare pe plajă și făcu- 
seră un mic ocol. Am gonit printr-un parc în care niște 
bătrâni jucau domino. Unul dintre ei a strigat: 

— Mai încet, huliganilor! 

Ne-am continuat drumul. 

Străzile și clădirile începeau să se estompeze pe mă- 
sură ce viteza centaurilor creștea. Simţeam că spaţiul 
se contractă — de parcă fiecare pas de centaur acoperea 
kilometri întregi. În scurt timp am lăsat orașul în urmă. 

Am trecut prin câmpuri mlăștinoase cu iarbă înaltă, ia- 
zuri Și copaci piperniciţi. 

În cele din urmă am ajuns într-un parc de rulote de 
la marginea unui lac. Toate rulotele erau trase de cai și 
erau dotate cu televizoare, mini-frigidere și plase împo- 
triva ţânţarilor. Eram într-o tabără de centauri. 

— Prietene! a zis unul dintre poneii petrecăreți în timp 
ce-și dădea jos harnașamentul. L-ai văzut pe tipul ăla, pe 
urs? Era ceva de genul: „Hei, am o săgeată în gură!“ 

Centaurul care purta ochelarii cu globi ieşiţi din or- 
bite a râs. 

— A fost super! Cap în cap! 

Cei doi centauri s-au năpustit unul spre celălalt cu 
toată puterea şi s-au lovit cap în cap, apoi au plecat clă- 
tinându-se în direcţii diferite, rânjind ca niște nebuni. 

Chiron a oftat. I-a lăsat pe Annabeth și pe Grover Jos, 
pe o pătură de picnic, lângă mine. 

— Mi-ar plăcea ca verii mei să nu se mai bată cap în 
cap. Nu-și permit să piardă niciun neuron. 

— Chiron, am zis, încă uimit că era acolo. Ne-ai salvat. 

El mi-a zâmbit sec. 

— Păi nu vă puteam lăsa să muriţi, mai ales că mi-aţi 
dovedit nevinovăția. 

— Dar de unde ai ştiut unde eram ? l-a întrebat An- 
nabeth. | 

— Am gândit în avans, draga mea. Mi-am zis că veţi 
ieși la mal în apropiere de Miami, dacă veţi reuși să scă- 
paţi vii din Marea Monștrilor. Aproape toate lucrurile 
ciudate sunt aduse de valuri în apropiere de Miami. 

— Mulţumesc, a mormăit Grover. 

— Nu, nu, a spus Chiron. Nu asta am vrut să spun... 
o, nu contează. Mă bucur să te văd, tânărul meu satir. 
Ideea e că am reușit să trag cu urechea la un mesaj Iris 

trimis de Percy și să urmăresc semnalul. Iris și cu mine 
suntem prieteni de secole. Am rugat-o să-mi semnaleze 
orice mesaje importante din zona asta. Apoi a fost foar- 
te ușor să-i conving pe verii mei să vă sărim în ajutor. 
După cum vedeţi, centaurii pot călători destul de rapid 
când vor. Pentru noi, distanțele se măsoară altfel decât 
pentru oameni. 

Am privit spre focul de tabără, unde trei ponei 
petrecăreţi îl învățau pe Tyson să manevreze o armă de 
paintball. Speram că știu în ce se bagă. 

— Deci, ce facem acum? l-am întrebat pe Chiron. Îl 
lăsăm pur și simplu pe Luke să plece? Îl are pe Cronos 
la bordul navei... sau cel puţin părţi din el. 

Chiron a îngenuncheat, îndoindu-și cu atenţie picioa- 
rele din față sub el. A deschis punga cu medicamente de 
la centură și a început să-mi trateze rănile. 

— Percy, mă tem că astăzi am făcut doar o remiză. 
N-am avut suficienţi oameni ca să cucerim nava. Luke 
n-a fost suficient de organizat ca să ne urmărească. Ni- 
meni n-a câștigat. 

— Dar avem Lâna! a spus Annabeth. Clarisse se în- 
dreaptă cu ea spre tabără chiar acum. 

Chiron a dat din cap, deși părea încă neliniștit. 

— Sunteţi niște adevăraţi eroi. Și de îndată ce-l oblo- 
jesc pe Percy, trebuie să vă întoarceţi la Dealul Semizei- 
lor. Centaurii vă vor duce acolo. 

— Vii și tu? am întrebat. 

— 0, da, Percy! Abia aştept săajungacasă. Fraţii mei de 
aici pur şi simplu nu apreciază muzica lui Dean Martin. 
În plus, trebuie să discut cu domnul D. Trebuie planifi- 
cat restul verii. Sunt atâtea antrenamente! Și vreau să 
văd... Sunt curios în legătură cu Lâna. 

Nu ştiam exact ce a vrut să spună, dar mi-am făcut 
griji în legătură cu spusele lui Luke: „V-aș fi lăsat să 
luaţi Lâna... după ce aș fi terminat cu ea.“ 

Să fi minţit? Ştiam că, de obicei, când venea vorba de 
Cronos, lucrurile nu erau niciodată ceea ce păreau. Nu 
degeaba era Stăpânul Titanilor numit „Cel Viclean“. 
Știa să-i pună pe oameni să facă ceea ce dorea fără ca ei 
să-și dea seama de adevăratele sale intenții. 

La focul de tabără, Tyson se dezlănţuise cu arma de 
paintball. Un proiectil albastru s-a spart când a lovit un 
centaur, aruncându-l în lac. Centaurul a ieșit rânjind, 
acoperit cu noroi din mlaștină și vopsea albastră, și l-a 
felicitat pe Tyson. 

— Annabeth, a spus Chiron, poate că tu și Grover îi 
puteți supraveghea pe Tyson și pe verii mei înainte... 
of... să înveţe prea multe prostii unii de la alţii? 

Ochii li s-au întâlnit. S-au înţeles din priviri. 

— Sigur, Chiron, a spus Annabeth. Haide, ţapule! 

— Dar nu-mi place paintball-ul. 

— Ba da, îţi place. 

L-a pus pe Grover pe copite și l-a condus spre focul 
de tabără. 

Chiron mi-a terminat de bandajat piciorul. 

— Percy, am discutat cu Annabeth pe drum. Am dis- 
cutat despre profeție. 

„Oho!“ mi-am zis. 

— N-a fost vina ei, am spus. Am obligat-o să-mi spună. 

Un licăr de enervare i-a apărut în ochi. Am fost sigur 
că o să mă certe, dar privirea i-a devenit obosită. 

— Cred că nu putea rămâne secretă pentru totdeauna. 

— Așadar, eu sunt cel din profeție? 

Chiron și-a băgat bandajele la loc în geantă. 

— Mi-ar plăcea să știu, Percy. Încă n-ai împlinit 
șaisprezece ani. Deocamdată, trebuie pur și simplu să te 
antrenăm cum putem mai bine... și să lăsăm ca Parcele 
să-ţi hotărască soarta. 

Nu mă mai gândisem de mult la bătrânele Parce, dar 
de îndată ce Chiron le-a pomenit, mi-a picat fisa. 

— Despre asta era vorba, am zis. 

Chiron s-a încruntat. 

— Ce vrei să spui? 

— Vara trecută. Semnul Parcelor, când le-am văzut 
rupând firul vieţii cuiva. Crezusem că înseamnă că ur- 
mează să mor imediat, dar e și mai rău. Are de-a face cu 
profeția ta. Moartea prezisă de ele — se va întâmpla când 
voi împlini șaisprezece ani. 

Coada lui Chiron s-a scuturat nervos prin iarbă. 

— Dragul meu, nu poţi fi sigur. Nu știm nici măcar 
dacă profeția te vizează pe tine. 

— Dar nu mai există niciun alt semizeu, copil al Ce- 
lor Trei! 

— Din câte știm. 

— Iar Cronos se reface. Va distruge Muntele Olimp! 

— Va încerca, a consimţit Chiron. Și civilizația oc- 
cidentală, împreună cu acesta, dacă nu-l oprim. Dar îl 
vom opri. Nu vei fi singur în această luptă. 

Stiam că încearcă să mă facă să mă simt mai bine, dar 
mi-am amintit ce-mi spusese Annabeth. S-ar putea ca 
totul să depindă de un singur erou. O decizie care putea 
salva sau distruge Occidentul. Și eram sigur că Parcele 
îmi dăduseră un fel de avertisment. Urma să se întâmple 
ceva groaznic... fie cu mine, fie cu cineva apropiat mie. 

— Sunt doar un copil, Chiron, am spus trist. Ce poate 
face un erou de doi bani împotriva cuiva precum Cronos? 

Chiron a reușit să schițeze un zâmbet. 

— Ce poate face un erou de doi bani... Joshua Lawrence 
Chamberlain mi-a spus odată ceva de genul ăsta, chiar 
înainte să schimbe de unul singur cursul războiului civil. 

A scos o săgeată din tolbă și i-a întors vârful ascuţit 
astfel încât să lucească în lumina focului. 

— Bronz celest, Percy. O armă a nemuritorilor. Ce 
s-ar întâmpla dacă ai trage cu asta într-un om? 

— Nimic, am spus. Ar trece prin el. 

— Întocmai, a răspuns. Oamenii nu trăiesc la același 
nivel cu nemuritorii. Ei nu pot fi răniți de armele noas- 
tre. Dar tu, Percy, ești parțial zeu, parțial om. Tu trăieşti 
în ambele lumi. Poţi fi rănit de amândouă și poţi influ- 
ența soarta amândurora. De-aceea sunt eroii atât de 
speciali. Tu porți speranţele omenirii pe tărâmul celor 
veșnice. Monştrii nu mor niciodată. Ei renasc din ha- 
osul și barbaria care freamătă întotdeauna sub crusta 
de civilizaţie — tocmai lucrurile care îl fac puternic pe 
Cronos. Ei trebuie învinși iarăși și iarăși, trebuie ținuți la 
distanță. Eroii întruchipează această luptă. Voi purtaţi 
luptele pe care omenirea trebuie să le câștige, cu fiecare 
generaţie, pentru a rămâne umană. Ai înțeles? 

— Nu... Nu știu. 

— Trebuie să încerci, Percy. Pentru că, fie că ești sau 
nu puştiul din profeție, Cronos crede că e posibil să fii. 
Și după ziua de azi, va fi disperat să te aibă de partea 
lui. Acesta este singurul motiv pentru care nu te-a ucis 
încă, să ştii. De îndată ce va fi sigur că nu te poate folosi, 
te va distruge. 

— Vorbeşti de parcă l-ai cunoaște. 

Chiron și-a țuguiat buzele. 

— Chiar îl cunosc. 

L-am privit uimit. Uneori uitam ce bătrân e Chiron. 

— Ăsta-i motivul pentru care domnul D. a dat vina pe 
tine când a fost otrăvit copacul? De aceea ai spus că unii 
nu aveau încredere în tine? 

— Într-adevăr. 

— Dar Chiron... Să fim serioși! Cum să creadă cineva 
că ai putea trăda tabăra în favoarea lui Cronos? 

Ochii lui Chiron erau de un căprui închis, încărcaţi 
cu tristețea miilor de ani. 

— Percy, amintește-ți de lecţii. Aminteşște-ţi de ora 
de mitologie. Care este legătura dintre mine și Stăpânul 
Titanilor? 

Am încercat să mă gândesc, dar mitologia mi se 
amesteca în cap întotdeauna. Chiar și acum, când totul 
era atât de real, atât de important pentru viața mea, 
aveam probleme în a-mi aminti toate numele și faptele. 
Am scuturat din cap. 

— Aăă... îi datorezi ceva lui Cronos sau așa ceva? Ţi-a 
cruțat viaţa? 

— Percy, a zis Chiron, pe un ton incredibil de calm. 
Titanul Cronos este tatăl meu. 

In care cursa carelor de luptă se termină 
în stil mare 


Am ajuns în Long Island la numai o oră după Clarisse, 
graţie abilității centaurilor de-a călători. Am mers pe 
spatele lui Chiron, dar n-am prea vorbit — și, mai ales, nu 
despre Cronos. Știam că lui Chiron i-a fost dificil să-mi 
spună. N-am vrut să-l mai chinui cu alte întrebări. Adi- 
că... am întâlnit o mulţime de părinţi jenanți, dar, tocmai 
Cronos, maleficul Stăpân al Titanilor, care a vrut să dis- 
trugă civilizația occidentală...? Nu era genul de tată pe 
care să-l inviţi la școală cu ocazia Zilei Carierei. 

Când am ajuns în tabără, centaurii erau nerăbdători 
să-l întâlnească pe Dionysos. Auziseră că organizează 
nişte petreceri de pomină, dar au fost dezamăgiţi. Zeul 
vinului nu era într-o dispoziţie sărbătorească când în- 
treaga tabără s-a adunat pe culmea Dealului Semizeilor. 

Tabăra trecuse printr-o perioadă grea în ultimele 
două săptămâni. Cabana de arte și meserii arsese din 
temelii după atacul unui Draco Aionius (care, din câte 
mi-am dat seama, e termenul latin pentru „şopârlă- 
foarte-mare-cu-o-respiraţie-care-aruncă-în-aer-chestii “). 
Camerele Casei celei Mari erau pline de răniţi, iar cabana 
Apollo, care avea cei mai buni vindecători, făcuse ore su- 
plimentare, pentru a acorda primul ajutor. Toată lumea 
părea obosită și la capătul puterilor când ne-am strâns în 
jurul copacului Thaliei. 

În momentul în care Clarisse a aşezat Lâna de Aur 
pe creanga cea mai de jos, lumina lunii a părut să se 
însuflețească, devenind din gri, argintie. O briză rece fă- 
cea crengile să freamăte și unduia iarba tocmai până în 
vale. Totul a devenit mai clar - strălucirea licuricilor din 
pădure, mirosul câmpurilor de căpșuni, sunetul valuri- 
lor pe plajă. 

Treptat, acele pinului au început să-și schimbe culoa- 
rea maro în verde. 

Toată lumea a ovaţionat. Transformarea era lentă, 
dar nu exista nicio îndoială - magia Lânii se scurgea în 
copac, dându-i o nouă forță și eliminând otrava. 

Chiron a ordonat ca dealul să fie păzit nonstop - cel 
puțin până când găsea un monstru în stare să apere 
Lâna. A spus că va publica imediat un anunţ în Săptă- 
mânalul Olimpului. 

În acest timp, colegii de cabană ai Clarissei o căraseră 
pe umeri până la amfiteatru, unde a fost onorată cu o 
cunună de lauri și a fost sărbătorită în jurul focului de 
tabără. 

Nimeni nu s-a uita la Annabeth sau la mine. De parcă 
nici n-am fi lipsit. Într-un fel, cred că era cel mai potrivit 
semn de recunoștință, pentru că dacă ar fi recunoscut 
că ne furişasem din tabără pentru a îndeplini misiunea, 
ar fi trebuit să ne exmatriculeze. Și chiar nu-mi doream 
mai multă atenţie. Mă simţeam bine să fiu și eu, măcar 
o dată, un simplu rezident. 

În cursul serii, pe când coceam prăjituri și îi ascultam 
pe fraţii Stoll spunându-ne o poveste cu fantome despre 
un rege rău care a fost mâncat de viu de produsele de 
patiserie demonice de la micul dejun, Clarisse m-a în- 
ghiontit de la spate și mi-a șoptit la ureche: 

— Doar pentru că ai fost de treabă o dată, Jackson, 
să nu crezi că ai scăpat de Ares. Abia aștept ocazia potri- 
vită să te fac praf. 

I-am zâmbit răutăcios. 

— Ce e? m-a întrebat. 

— Nimic, i-am răspuns. Doar că e bine să fii acasă. 


* 


A doua zi, după ce poneii petrecăreți s-au înapoiat în 
Florida, Chiron a făcut un anunţ-surpriză: cursele de 
care urmau să se desfășoare conform programului. Cu 
toții crezusem că vor fi anulate, acum, că Tantal plecase, 
dar continuarea lor părea firească, mai ales că revenise 
Chiron, iar tabăra era în siguranță. 

Tyson n-a fost prea încântat de ideea de-a urca iar 
într-un car după prima noastră experienţă, dar m-a lă- 
sat bucuros să fac echipă cu Annabeth. Eu urma să con- 
duc, iar Annabeth să se ocupe de apărare. Tyson avea să 
fie mecanicul nostru. În timp ce vedeam de cai, Tyson a 
reparat carul Atenei și a făcut o sumedenie de modifi- 
cări speciale. 

Ne-am petrecut următoarele două zile antrenân- 
du-ne nebunește. | 

Ne-am înţeles ca, în cazul în care o să câştigăm, pre- 
miul, care consta în degrevarea de sarcini pentru restul 
lunii, să fie împărţit între cele două cabane. Având în 
vedere că Atena avea mai mulţi rezidenți, aceştia urmau 
să obțină cel mai mult timp liber, ceea ce-mi convenea. 
Nu mă interesa premiul. Doream doar să câștig. 

În noaptea de dinaintea cursei am stat până târziu la 
grajduri. Vorbeam cu caii noștri și îi țesălam, când cine- 
va din spatele meu a spus: 

— Frumoase animale, caii. Ar fi trebuit să mă gân- 
desc la ei. 

Un tip între două vârste, îmbrăcat într-un costum de 
poștaș, se rezema de ușa grajdului. Era zvelt, cu părul 
creţ și negru sub casca albă de safari, și avea o geantă 
de poștaș pe umăr. Poștașii muritori nu livrau nicioda- 
tă poșta în Tabăra Semizeilor, dar tipul ăsta îmi părea 
cunoscut. Avea niște trăsături poznaşe și o sclipire rău- 
tăcioasă în ochi... 

— Hermes? m-am bâlbâit. 

— Bună, Percy. Nu m-ai recunoscut fără hainele de 
alergător? 

— Aăă... 

Nu eram sigur dacă trebuie să îngenunchez sau să 
cumpăr timbre de la el. Apoi mi-am dat seama de ce se 
afla aici. 

— O... ascultă, stăpâne Hermes, cu privire la Luke... 

Zeul şi-a arcuit sprâncenele. 

— Ăăă, l-am văzut, am spus, dar... 

— N-ai reuşit să-i bagi minţile în cap? 

— Ei bine... am cam încercat să ne ucidem într-un 
duel pe viaţă și pe moarte. 

— Înţeleg. Ai încercat abordarea diplomatică. 

— Îmi pare foarte rău. Vreau să spun... ne-ai dat niște 
daruri minunate și așa mai departe. Și ştiu că ai fi vrut 
ca Luke să se întoarcă. Dar... s-a înrăit. S-a înrăit foarte 
tare. A spus că se simte abandonat. 

Mă aşteptam ca Hermes să se înfurie. M-am gândit 
că mă va transforma într-un hamster sau așa ceva și 
chiar nu voiam să-mi mai petrec timpul transformat în 
rozător. 

În schimb, Hermes doar a oftat. 

— Percy, ai vreodată senzația că tatăl tău te-a aban- 
donat? 

O, Doamne. 

Aș fi vrut să-i spun: doar de câteva sute de ori pe zi. 
Nu mai vorbisem cu Poseidon de vara trecută. Nici mă- 
car nu fusesem în palatul lui subacvatic. Și apoi mai era 
povestea cu Tyson... niciun avertisment, nicio explicație. 
Doar ta-daaaaa, ai un frate. Vreau să spun, cred că asta 
merita un telefon de atenţionare sau așa ceva. 

Cu cât mă gândeam mai mult, cu atât mă înfuriam 
mai tare. Mi-am dat seama că vreau să-mi fie recunos- 
cute meritele pentru misiunea pe care o îndeplinisem, 
dar nu din partea celorlalți rezidenţi. Aș fi vrut ca tata 
să spună ceva. Să mă observe. 

Hermes și-a aranjat geanta de poştaş de pe umăr. 

— Percy, cea mai grea parte când eşti zeu este că tre- 
buie să acţionezi de multe ori indirect, mai ales când e 
vorba de propriii tăi copii. Dacă am interveni de fieca- 
re dată când copiii noștri au o problemă... Ei bine, asta 
ar crea mai multe probleme și mai multe resentimente. 
Dar cred că dacă te gândești mai bine, vei vedea că Po- 
seidon a fost atent la tine. Ţi-a răspuns la rugăciuni. Pot 
doar să sper că într-o bună zi Luke își va da și el seama 
de lucrurile astea, când vine vorba despre mine. Indi- 
ferent dacă tu crezi că ai reuşit sau nu, i-ai amintit lui 
Luke cine e. I-ai vorbit. 

— Am încercat să-l omor. 

Hermes a ridicat din umeri. 

— Relaţiile de familie sunt complicate. Relaţiile din 
familiile nemuritorilor sunt și mai complicate. Uneori, 
tot ce putem face este să ne reamintim reciproc că sun- 
tem rude, la bine și la rău... și să încercăm să ne muti- 
lăm și ne ucidem cât mai puţin între noi. 

Nu părea tocmai reţeta pentru familia perfectă. Pe de 
altă parte, gândindu-mă la misiunea mea, mi-am dat sea- 
ma că poate Hermes are dreptate. Poseidon ne trimisese 

hipocampii în ajutor. Îmi oferise puteri asupra mării pe 
care nu le mai cunoscusem — să creez sfere de aer sub 
apă, să conduc o corabie cu puterea magiei. Iar Tyson... 
ne alăturase Poseidon dinadins? De câte ori îmi salvase 
Tyson viaţa în vara asta? 

În depărtare a sunat cornul, anunțând stingerea. 

— Ar trebui să mergi la culcare, a spus Hermes. Te-am 
ajutat să intri în destule belele vara asta. Am venit doar 
să fac o livrare. 

— O livrare? 

— Sunt mesagerul zeilor, Percy. A scos un pad pentru 
semnături electronice din geantă și mi l-a dat. Semnea- 
ză aici, te rog. 

Am luat stiloul înainte să realizez că are pe el doi 
Șerpișori verzi. 

— Ah! 

Am scăpat pad-ul. 

„Au“, a spus George. 

„Serios, Percy“, m-a certat Martha. „Ţie ţi-ar plăcea 
să fii scăpat pe podeaua unui grajd?“ 

— 0... ăăă, îmi pare rău. Am ridicat pad-ul. 

Nu-mi prea plăceau șerpii, dar am luat din nou sti- 
loul. Martha și George s-au strecurat pe sub degetele 
mele, prinzând creionul așa cum mă învățase profesorul 
în clasa a doua. 

„Mi-ai adus un şobolan?“ a întrebat George. 

— Nu... i-am spus. Aăă, n-am găsit. 

„Dar un cobai?“ 

„George!“ l-a mustrat Martha. „Nu-l necăji pe băiat. “ 

Am semnat și i-am înapoiat pad-ul lui Hermes. 

În schimb, mi-a dat un plic bleumarin. 

Degetele îmi tremurau. Chiar înainte să-l deschid, 
am ştiut că e de la tata. Îi simțeam puterea în hârtia 

albastră, de parcă plicul în sine fusese făcut dintr-un val 
al oceanului. 

— Baftă mâine, a spus Hermes. Ai niște cai splendizi, 
dar, scuză-mă, o să le ţin pumnii celor din cabana Her- 
mes. 

„ȘI nu fi prea descurajat când o citeşti, dragă“, mi-a 
spus Martha. „Chiar se gândește la ce e mai bine pentru 
tine. “ 

— Ce vrei să zici? am întrebat. 

„N-o lua în seamă“, a spus George. „Și data viitoare 
aminteşte-ţi că șerpii lucrează pentru bacșiș. “ 

— Terminaţi odată, a zis Hermes. La revedere, 
Percy... deocamdată. 

Din cască i-au ieșit niște aripioare albe. A început să 
strălucească şi știam destule despre zei ca să mă uit în 
altă parte înainte să-și dezvăluie adevărata formă divi- 
nă. A dispărut într-o explozie albă, orbitoare, și am ră- 
mas singur cu caii. 

M-am uitat la plicul albastru din mâinile mele. Adre- 
sa era scrisă de mână, cu un scris puternic, dar elegant, 
pe care îl mai văzusem o dată, pe un pachet trimis de 
Poseidon vara trecută. 


Percy (Jackson 
“Tabăra Semizeilor 


Farm Road 3.141 
Long Island, New York 11054 


O scrisoare de la tata. Poate îmi spunea că făcusem 
o treabă bună aducând Lâna. Poate îmi explica situația 
lui Tyson sau se scuza că nu-mi vorbise de mult. Erau 
atâtea lucruri pe care aș fi vrut să le găsesc în scrisoare. 
Am deschis plicul și am desfăcut hârtia. 

Două cuvinte simple erau tipărite mare în mijlocul 
paginii: 
ŢINE-TE BINE! 


* 


A doua zi dimineață, toți erau preocupați de cursă, 
dar priveau mereu cu neliniște spre cer, așteptând parcă 
să vadă cum apar păsările stimfaliene. N-au apărut. Era 
o zi frumoasă de vară cu cer albastru și mult soare. Ta- 
băra începea să arate așa cum trebuie — pajiștile erau de 
un verde luxuriant; coloanele albe ale clădirilor greceşti 
străluceau; driadele se jucau fericite în pădure. 

lar eu eram nefericit. Stătusem treaz toată noaptea, 
gândindu-mă la avertismentul lui Poseidon. 

Ține-te bine! 

Adică... se apucă să scrie o scrisoare și scrie trei 
cuvinte? 

Martha, șarpele, îmi spusese să nu fiu dezamăgit. 

Poate că Poseidon avea un motiv pentru care era atât 
de vag. Poate că nu ştia exact cu privire la ce mă aver- 
tizează, dar simţea că era pe cale să se întâmple ceva 
important — ceva care m-ar fi putut dobori dacă nu eram 
pregătit. 

Era greu, dar am încercat să mă concentrez la cursă. 

În timp ce Annabeth și cu mine mergeam pe pistă, 
n-am putut să nu admir ce treabă bună făcuse Tyson 
cu carul Atenei. Întăriturile de bronz sclipeau. Roţile 
fuseseră echilibrate cu ajutorul unei suspensii magice, 
așa că mergeam fără să simțim vreun hop. Sistemul de 
prindere a cailor era atât de bine echilibrat, încât carul 
reacţiona la cea mai ușoară mișcare a hățurilor. 

Tyson ne mai făcuse și două sulițe, fiecare cu trei bu- 
toane pe ax. Primul buton făcea ca sulița să explodeze 

la impact, eliberând sârmă ghimpată, care încurca și 
sfâșia roțile oponentului. Al doilea buton făcea să apa- 
ră un vârf de lance bont (dar totuși foarte dureros) din 
bronz, menit să doboare conducătorul din car. Al treilea 
buton activa un cârlig care putea fi folosit pentru bloca- 
rea unui car inamic sau pentru a-l împinge. 

M-am gândit că eram într-o formă destul de bună 
pentru cursă, dar Tyson tot m-a avertizat să fiu atent. 
Celelalte echipe aveau mulţi ași în mânecă. 

— Poftim, mi-a spus, chiar înainte să înceapă cursa. 

Mi-a dat un ceas de mână. N-avea nimic special — 
doar un cadran alb şi argintiu, cu o curea din piele nea- 
gră — dar de-ndată ce l-am văzut mi-am dat seama că era 
obiectul la care meșterise de la începutul verii. 

De obicei, nu-mi place să port ceas. Cui îi pasă cât e 
ceasul? Dar nu l-am putut refuza pe Tyson. 

— Mersi! 

Mi l-am pus și am constatat că e surprinzător de ușor 
și confortabil. Nici nu-mi dădeam seama că-l port. 

— Nu l-am terminat la timp pentru călătorie, a mor- 
măit Tyson. Scuze, scuze. 

— Hei, prietene. E în regulă. 

— Dacă aveţi nevoie de protecţie în timpul cursei, 
apasă butonul, m-a sfătuit. 

— A... bine. 

Nu-mi dădeam seama cum avea să mă ajute crono- 
metrarea, dar eram impresionat că lui Tyson îi păsa. 
I-am promis că-mi voi aminti de ceas. 

— Și, ăăă, Tyson... 

S-a uitat la mine. 

— Am vrut să-ţi spun... ei bine... 

Încercam să găsesc o cale de a-mi cere scuze că-mi 
fusese rușine cu el înainte de misiune, că le spusesem 

tuturor că nu e fratele meu adevărat. Nu era ușor să-mi 
găsesc cuvintele. 

— Ştiu ce vrei să-mi spui, a zis Tyson, părând rușinat. 
Lui Poseidon i-a păsat totuși de mine. 

— Aăă, păi... 

— Te-a trimis în ajutor. Tocmai ce i-am cerut. 

Am clipit. 

— l-ai cerut lui Poseidon... să mă trimită pe mine? 

— l-am cerut un prieten, a spus Tyson, mototolin- 
du-şi cămașa în mâini. Ciclopii tineri cresc singuri pe 
străzi. Învață să facă lucruri din resturi. Învață să su- 
pravieţuiască. 

— Dar e atât de crud! 

A clătinat din cap cu seriozitate. 

— Asta ne face să apreciem lucrurile bune... Să nu 
fim lacomi şi răi și graşi ca Polifem. Dar m-am speriat. 
Monștrii m-au urmărit mult timp, de câteva ori m-au 
zgâriat cu ghearele... 

— Cicatricele de pe spate? 

O lacrimă i-a apărut în ochi. 

— Sfinxul de pe strada 72... mare bătăuș. M-am rugat 
tatei pentru ajutor. În scurt timp, m-au găsit cei de la 
Meriwether. Te-am întâlnit pe tine. Cea mai mare bi- 
necuvântare din viaţa mea. Îmi pare rău că am spus că 
Poseidon a fost rău. Mi-a trimis un frate. 

M-am uitat la ceasul pe care mi-l făcuse Tyson. 

— Percy! a strigat Annabeth. Hai, odată! 

Chiron era la linia de start, gata să sufle în scoică. 

— Tyson... l-am spus. 

— Du-te, mi-a zis Tyson. O să câștigați! 

— Eu... Da, OK, uniașule. O să câștigăm cursa pentru 
tine. 

M-am urcat în car și am ajuns la start tocmai când 
Chiron a dat semnalul de pornire. 

Caii știau ce au de făcut. Am țâșnit pe pistă atât de 
repede că aș fi căzut dacă braţele nu mi-ar fi fost prinse 
în hățurile de piele. Annabeth se ţinea bine de margine. 
Roţile se învârteau strună. Am luat primul viraj cu o 
lungime de car înaintea Clarissei, care era ocupată în- 
cercând să facă faţă unui atac cu sulița al fraţilor Stoll 
din carul Hermes. 

— l-am luat! am strigat, dar mă grăbisem. 

— Atenţie! a strigat Annabeth. 

A aruncat prima suliță cu cârligul activat, îndepăr- 
tând o plasă cu plumb care ne-ar fi prins pe amândoi. 
Carul lui Apollo se apropiase din flanc. Înainte ca An- 
nabeth să se înarmeze, luptătorul lui Apollo a aruncat 
o suliță în roata noastră dreaptă. Suliţa s-a rupt, dar 
nu înainte de-a distruge câteva spiţe. Carul nostru s-a 
hurducat și s-a clătinat. Am fost sigur că roata va ceda 
cu totul, dar cumva ne-am continuat drumul. 

Mi-am îndemnat caii să încetinească. Eram acum la 
egalitate cu Apollo, iar Hefaistos venea tare din spate. 
Echipajele Ares și Hermes rămâneau în urmă, rulând 
alături, în timp ce Clarisse lupta cu sabia contra suliţei 
lui Connor Stoll. 

Știam că dacă mai încasăm o lovitură în roată, ne 
vom răsturna. 

— Al meu eşti! a strigat conducătorul carului Apollo. 

Era un rezident în primul an. Nu-mi aminteam nu- 
mele lui, dar era foarte încrezător în forțele proprii. 

— Da, sigur! i-a strigat Annabeth. 

Și-a luat a doua suliță — o manevră riscantă, având în 
vedere că încă mai aveam de făcut o tură completă — și a 
aruncat-o spre conducătorul carului Apollo. 

A ţintit perfect. Suliţei i-a crescut un vârf în momen- 
tul în care l-a lovit pe conducător în piept, făcându-l să 
se lovească de coechipierul său şi azvârlindu-i din car cu 
un salt înapoi. Caii au simțit că hăţurile slăbesc și au lu- 
at-o razna, îndreptându-se direct spre public. Rezidenţii 
s-au îngrămădit pentru a se pune la adăpost când caii 
au lovit colţul tribunelor, iar carul de aur s-a răsturnat. 
Caii au pornit în galop înapoi spre grajduri, trăgând 
după ei carul răsturnat. 

Am reușit să terminăm cea de-a doua tură având ca- 
rul întreg, în ciuda scârţâiturilor roții din dreapta. Am 
trecut linia de start și am intrat cu viteză în tura finală. 

Osia scârțâia şi gemea. Pierdeam viteză din cauza 
roții nesigure, deși caii răspundeau la toate comenzile 
mele, funcționând ca o mașinărie bine unsă. 

Echipa lui Hefaistos continua să câștige teren. 

Beckendorf a rânjit şi a apăsat un buton de pe con- 
sola de comandă. Din partea din faţă a cailor săi meca- 
nici au ieșit cabluri de oţel, care s-au prins de partea 
din spate a carului nostru. Carul nostru s-a cutremurat 
când sistemul de tracţiune al lui Beckendorf s-a pus în 
funcţiune — ne trăgea înapoi în timp ce pe Beckendorf îl 
propulsa în față. 

Annabeth a blestemat și şi-a scos cuțitul. A dat să 
taie cablurile, dar erau prea groase. 

— Nu le pot tăia! a strigat. 

Carul lui Hefaistos era acum periculos de aproape, 
iar caii lor amenințau să ne calce în picioare. 

— Facem schimb! i-am spus lui Annabeth. Ține tu 
hăţurile! 

— Dar... 

— Ai încredere în mine! 

S-a dus în faţă şi a apucat frâiele. M-am întors, stră- 
duindu-mă din răsputeri să-mi ţin echilibrul, și am scos 
capacul lui Anaklusmos. 

Am lovit, și cablurile s-au rupt ca niște sforicele. 
Ne-am înclinat în faţă, dar conducătorul lui Beckendorf 
tocmai își adusese carul în stânga noastră și ne-a ajuns 
din urmă. Beckendorf și-a scos sabia. A lovit spre Anna- 
beth și am parat. 

Ne apropiam de ultimul viraj. N-aveam cum să reu- 
șim. Trebuia să scot din cursă carul lui Hefaistos și să-l 
dau la o parte, dar trebuia s-o protejez și pe Annabeth. 
Doar pentru că Beckendorf era un tip de treabă nu în- 
semna că nu ne va trimite la infirmerie dacă lăsam gar- 
da jos. 

Eram la egalitate, iar Clarisse venea din spate, recu- 
perând timpul pierdut. 

— Ne mai vedem, Percy! a strigat Beckendorf. Iată 
un mic cadou de despărțire! 

A aruncat o pungă de piele în carul nostru. Aceasta s-a 
lipit de podea imediat și a început să scoată fum verde. 

— Focul grecesc! a strigat Annabeth. 

Am înjurat. Auzisem povești despre ce poate face fo- 
cul grecesc. Am apreciat că mai avem poate zece secun- 
de înainte să explodeze. 

— Scapă de el! a strigat Annabeth, dar n-am reușit. 
Carul lui Hefaistos era încă alături, așteptând până în 
ultima secundă să se asigure că micul lor dar explodea- 
ză. Eram ocupat să lupt cu Beckendorf. Dacă lăsam gar- 
da jos ca să mă ocup de focul grecesc, Annabeth ar fi fost 
rănită și ne-am fi făcut praf oricum. 

Am încercat să îndepărtez cu piciorul săculețul de 
piele, dar n-am putut. Era bine prins. 

Apoi mi-am adus aminte de ceas. 

Nu știam cum ne-ar putea ajuta, dar am reușit să 
apăs butonul cronometrului. Instantaneu, ceasul a su- 
ferit o schimbare. S-a mărit, cadrul de metal s-a lărgit 
ca diafragma unui aparat foto de modă veche, și o curea 
din piele mi s-a înfășurat în jurul antebraţul până când 
am ajuns să ţin în mână un scut de război lat de un me- 
tru şi ceva, cu piele moale pe interior, din bronz lustru- 
it în exterior, gravat cu niște desene pe care n-am avut 
timp să le examinez. 

Tot ce ştiam era că Tyson se întrecuse pe sine. Am ri- 
dicat scutul și sabia lui Beckendorf s-a lovit de el. Lama 
1 s-a rupt. 

— Ce? a strigat. Cum... 

N-a apucat să mai spună altceva, pentru că l-am lovit 
în piept cu noul meu scut și l-am azvârlit din carul lui, 
rostogolindu-l în praf. 

Eram gata s-o folosesc pe Anaklusmos împotriva con- 
ducătorului carului când Annabeth a strigat: 

— Percy! 

Focul grecesc scotea scântei. Am băgat vârful sabi- 
ei sub săculeţul de piele și l-am folosit ca pe-o spatulă. 
Bomba de foc s-a desprins și a zburat în carul lui Hefais- 
tos, la picioarele conducătorului. Acesta a tresărit. 

În fracțiunea de secundă de care dispunea, a făcut ale- 
gerea corectă. A sărit din car, care s-a înclinat şi a explo- 
dat în flăcări verzi. Caii de metal păreau scurtcircuitaţi. 
S-au întors și au tras resturile în flăcări spre Clarisse și 
frații Stoll, care au trebuit să se dea la o parte ca să le 
evite. 

Annabeth a tras de hăţuri pentru ultimul viraj. M-am 
ţinut bine, convins că ne vom răsturna, dar ne-am re- 
dresat cumva și am mânat caii peste linia de sosire. 
Mulțimea a izbucnit în aplauze. 

După ce carul s-a oprit, am fost înconjurați de prie- 
teni. Au început să ne scandeze numele, dar Annabeth a 
strigat pentru a acoperi zgomotul: 

— Staţi așa! Ascultaţi-mă! N-am fost doar noi! 

Mulțimea n-a vrut să facă liniște, dar Annabeth a iz- 
butit să acopere zgomotul: 

— N-am fi reușit fără o anumită persoană! Fără el, 
n-am fi putut câștiga această cursă, n-am fi obținut 
Lâna și nu l-am fi salvat pe Grover! Îi datorăm vieţile 
lui Tyson... 

— Fratele meu! am spus, suficient de tare ca să audă 
toată lumea. Tyson, fratele meu mai mic. 

Tyson s-a înroșit. Mulțimea a aplaudat. Annabeth 
mi-a plasat un sărut pe obraz. Uralele au devenit și mai 
puternice, dar n-aveam timp de gândire, deoarece în- 
treaga cabană a Atenei ne-au ridicat pe mine şi pe Anna- 
beth și pe Tyson pe umeri și ne-au dus la podium, unde 
Chiron aștepta pentru a oferi cununile de lauri. 

In care magia Lânii acționează 
cu vârf și îndesat 


A fost una din cele mai fericite după-amiezi petrecute 
în tabără, ceea ce dovedeşte că nu știi niciodată când 
lumea ta este pe cale să fie zguduită din temelii. 

Grover a anunţat că-și va petrece restul verii cu noi, 
înainte de-a relua căutarea lui Pan. Şefii săi din Consi- 
liul Bătrânilor Copitați au fost atât de impresionați că 
nu fusese ucis și că deschisese calea pentru viitorii că- 
utători, încât îi acordaseră o permisie de două luni și 
îi dăduseră un nai nou. Singura veste proastă: Grover 
insista să cânte la acest nai cât e după-amiaza de lungă, 
iar abilităţile sale muzicale nu se prea îmbunătăţiseră. 
A cântat „YMCA“ și tufele de căpşuni au luat-o razna, 
înfășurându-se jurul picioarelor noastre de parcă ar fi 
încercat să ne sugrume. Cred că nu le puteam învinovăţi. 

Grover mi-a spus că poate dizolva legătura empatică 
dintre noi, acum că eram faţă în față, dar i-am spus că 
aș păstra-o, dacă e de acord. 

A lăsat jos naiul și s-a uitat la mine. 

— Dar... dacă o să am iar probleme, o să fii în pericol, 
Percy! Ai putea muri! 

— Dacă o să ai iar probleme, vreau să știu despre ele. 
Si o să vin din nou să te ajut, G-Man. Nici nu concep 
altfel. 

El s-a înroșit, dar în cele din urmă a fost de acord 
să nu rupă legătura. A început iar să le cânte „YMCA“ 
căpșunilor și n-aveam nevoie de o legătură empatică cu 
plantele ca să știu ce părere au. 


$ 


Mai târziu, în timpul orei de tir cu arcul, Chiron m-a 
tras deoparte și mi-a spus că îmi rezolvase problemele 
de la Colegiul Meriwether. Școala nu mă mai învinuia 
pentru distrugerea sălii de sport. Nu mai eram căutat 
de poliţie. 

— Cum ai reușit? l-am întrebat. 

Ochii lui Chiron au sclipit. 

— Am sugerat doar că muritorii au văzut ceva diferit 
în acea zi — explozia unui cuptor, care n-a fost din vina ta. 

— Ai spus asta și ei au crezut? 

— Am manipulat ceața. Într-o zi, când vei fi pregătit, 
o să-ți arăt cum se face. 

— Vrei să spui că... Mă pot întoarce la Meriwether la 
anul? 

Chiron a ridicat din sprâncene. 

— O, nu, te-au exmatriculat oricum. Directorul școlii, 
domnul Bonsai, a spus că ai — cum s-a exprimat? — o karma 
neatrăgătoare, care submina aura educaţională a școlii. 
Dar nu mai ai probleme cu legea, ceea ce a fost o ușurare 
pentru mama ta. O, și că veni vorba de mama ta... 

Și-a scos telefonul mobil din tolbă și mi l-a întins. 

— E timpul s-o suni. 


X 


Partea cea mai rea a fost la început — aceea cu „Percy- 
Jackson-ce-ai-avut-în-cap-ai-idee-ce-îngrijorată-am- 

fost-să-te-furișezi-din-tabără-fără-permisiune-să-mergi- 
în-misiuni-periculoase-și-să-mă-sperii-de-moarte“. 

Dar în cele din urmă s-a oprit să-și tragă sufletul. 

— O, ce mai contează! Mă bucur că ești bine. 

Asta-mi place la mama. Nu rămâne supărată. Încear- 
că, dar pur și simplu nu e în firea ei. 

— Îmi pare rău, mamă, i-am spus. N-o să te mai spe- 
rii niciodată. 

— Nu-mi promite asta, Percy. Știi foarte bine că o să 
fie din ce în ce mai rău. 

Încerca să pară relaxată, dar mi-am dat seama că e 
destul de afectată. 

Aș fi vrut să spun ceva ca s-o fac să se simtă mai bine, 
dar știam că are dreptate. Ca semizeu, urma să fac doar 
lucruri care s-o sperie. Și, pe măsură ce înaintam în vâr- 
stă, pericolele deveneau mai mari... 

— Aș putea veni acasă o vreme, m-am oferit. 

— Nu, nu. Stai în tabără. Antrenează-te. Fă ceea ce 
trebuie să faci. Dar vei veni acasă pentru următorul an 
școlar? 

— Da, sigur. Ăăă, dacă mai există vreo școală care să 
mă accepte. 

— O, găsim noi ceva, dragule, a oftat mama. Un loc 
unde nu ne cunoaște nimeni încă... 


X 


Cât despre Tyson, rezidenții l-au tratat ca pe un erou. 
Aş fi fost fericit să-l am drept coleg de cabană pentru tot- 
deauna, dar în seara aceea, în timp ce stăteam pe o dună 
de nisip cu vedere spre estuarul Long Island Sound, a 
făcut un anunț care m-a luat complet prin surprindere. 

— L-am visat pe tata noaptea trecută, a spus. Vrea 
să-l vizitez. 

M-am întrebat dacă glumește, dar Tyson chiar nu 
știa să glumească. 

— Poseidon ţi-a trimis un mesaj în vis? 

Tyson a dat din cap. 

— Vrea să merg sub apă pentru restul verii. Să învăţ 
să lucrez la fierăria ciclopilor. A spus că e un stag... 
stagi... 

— Un stagiu? 

— Da. 

Am lăsat informația să se aşeze. Recunosc că eram 
puțin invidios. Pe mine nu mă invitase sub apă. Pe urmă 
mi-am dat seama... Tyson pleca? Așa, pur și simplu? 

— Când pleci? am întrebat. 

— Acum. 

— Acum. Adică... acum, acum? 

— Acum. 

Am privit la valurile din Long Island Sound. Apa că- 
păta o nuanță roșiatică în apus. 

— Mă bucur pentru tine, uriașule, am reușit să zic. 
Serios. 

— E greu să-mi părăsesc noul frate, mi-a spus cu un 
tremur în glas. Dar vreau să fac lucruri. Arme pentru 
tabără. Veţi avea nevoie de ele. 

Din păcate, știam că are dreptate. Lâna nu rezolvase 
toate problemele din tabără. Luke continua să strângă 
o armată la bordul Prințesei Andromeda. Cronos se re- 
făcea în sicriul său de aur. În cele din urmă, trebuia să-i 
înfruntăm. 

— Vei face cele mai bune arme din lume, i-am spus 
lui 'Tyson. Mi-am ridicat ceasul cu mândrie. Pun pariu 
că vor arăta și cât e ceasul. 

Tyson a început să se smiorcăie. 

— Fraţii se ajută. 

— Tu ești fratele meu, am spus. Nu există nicio în- 
doială. 

M-a bătut pe spate atât de tare, că era să mă răstoar- 
ne de pe duna de nisip. Apoi și-a șters o lacrimă de pe 
obraz și s-a ridicat, gata de plecare. 

— Foloseşte scutul cu cap. 

— Așa o să fac, uriașule! 

— O să-ţi salveze viaţa într-o bună zi. 

Felul în care a spus-o, siguranţa lui, m-a făcut să mă 
întreb dacă ochiul său de ciclop vedea în viitor. 

A coborât pe plajă și a fluierat. Hipocampul Curcubeu 
s-a ivit dintre valuri. I-am privit pătrunzând împreună 
pe tărâmul lui Poseidon. 

După ce au plecat, m-am uitat la noul meu ceas de 
mână. Am apăsat butonul și scutul s-a desfăcut com- 
plet. Erau imagini în stil antic grecesc, bătute în bronz — 
scene din aventurile noastre din cursul verii. Annabeth 
ucigând un jucător lestrigon de dodgeball, eu luptân- 
du-mă cu taurii de bronz pe Dealul Semizeilor, Tyson 
călărindu-l pe Curcubeu în drum spre Prințesa Androme- 
da, C.S.S. Birmingham trăgând cu tunurile în Caribda. 
Mi-am trecut mâna peste o imagine cu Tyson luptând cu 
hidra în timp ce ţinea în mână o cutie cu Gogoși Mon- 
struoase. 

N-aveam cum să nu fiu trist. Ştiam că Tyson se va 
simţi de minune sub apele oceanului. Dar știam că-mi 

vor lipsi multe - fascinația lui pentru cai, felul în care 
putea să repare care sau să îndoaie bucăţi de fier cu mâi- 
nile goale sau să-i lege fedeleș pe ticăloși. Ştiam că-mi 
va lipsi chiar și sforăitul lui ca un cutremur, în patul de 
lângă mine, cât e noaptea de lungă. 

— Hei, Percy! 

M-am întors. 

Annabeth și Grover stăteau pe duna de nisip. Cred că 
aveam nisip în ochi, pentru că clipeam foarte des. 

— Tyson..., le-am spus. A trebuit să... 

— Știm, a zis încet Annabeth. Ne-a spus Chiron. 

— Fierăria ciclopilor, a zis Grover, cutremurându-se. 
Am auzit că mâncarea de la cantină e groaznică! Adică... 
nu au deloc enchiladas. 

Annabeth a întins mâna. 

— Haide, creier de alge. E vremea cinei. 

Ne-am întors împreună la pavilion să mâncăm — doar 
noi trei, ca pe vremuri. 


x 


În noaptea aceea s-a dezlănțuit o furtună care a oco- 
lit, ca de obicei, Tabăra Semizeilor. Fulgerele brăzdau 
cerul, valurile se izbeau de țărm, dar nicio picătură de 
ploaie n-a căzut în valea noastră. Eram protejaţi din 
nou datorită Lânii, în siguranţă în interiorul frontiere- 
lor noastre magice. 

Totuși, continuam să am vise agitate. Îl auzeam pe 
Cronos luându-mă peste picior din adâncimile Tartaru- 
lui: „Polifem șade orb în peştera lui, tinere erou, crezând 
că a câştigat o mare victorie. Și tu te îmbeţi cu apă rece, 
la fel ca el?“ Râsul rece al Titanului răsuna în beznă. 


& 211 = 


Rick RIORDAN 


Apoi, visul s-a schimbat. Îl urmăream pe Tyson pe 
fundul mării, la curtea lui Poseidon. Era o sală străluci- 
toare luminată în albastru și cu podeaua pavată cu per- 
le. Și acolo, pe un tron de corali, stătea tatăl meu, îmbră- 
cat ca un simplu pescar, în pantaloni scurţi kaki și cu un 
tricou decolorat. M-am uitat la faţa lui bronzată, la ochii 
săi verzi, și el a rostit două cuvinte: „ȚINE-TE BINE!“ 

M-am trezit brusc. 

Cineva bătea la ușă. Grover a dat buzna fără să 
aștepte permisiunea mea. 

— Percy! s-a bâlbâit. Annabeth... pe deal... ea... 

Privirea lui îmi spunea că ceva nu e în regulă. Anna- 
beth fusese de gardă în noaptea aceea, apărând Lâna. 
Dacă se întâmplase ceva... 

Am aruncat cuvertura și am simţit că-mi îngheaţă 
sângele-n vine. Am aruncat niște haine pe mine în timp 
ce Grover încerca să articuleze propoziție completă, dar 
era prea șocat, fără suflu. 

— Stă întinsă pe jos... stă pur și simplu întinsă pe Jos... 

Am alergat afară și am traversat curtea centrală, cu 
Grover pe urme. Tocmai se crăpa de ziuă, dar întreaga 
tabără părea să se agite. Veştile circulau. Se întâmplase 
ceva important. Câţiva rezidenţi se îndreptau deja spre 
deal — satiri, nimfe și eroi, într-un amestec ciudat de ar- 
muri și pijamale. 

Am auzit tropăit de copite și Chiron a venit în galop 
din spate, cu o înfățișare sumbră. 

— E adevărat? a întrebat Grover. 

Grover a reuşit doar să dea din cap, cu o expresie nă- 
ucită. 

Am încercat să întreb ce se întâmplă, dar Chiron m-a 
apucat de braț și, fără niciun efort, m-a ridicat pe spa- 
tele lui. Împreună am luat cu asalt Dealul Semizeilor, 
unde începuse să se formeze o mică mulțime. 

Mă așteptam să văd că Lâna lipsește din pin, dar era 
încă acolo, strălucind în lumina zorilor. Izbucnise furtu- 
na, iar cerul era roșu ca sângele. 

— Blestemat fie Stăpânul Titanilor! a spus Chiron. 
Ne-a păcălit din nou, a mai găsit o şansă de a controla 
profeția. 

— Ce vrei să spui? am întrebat. 

— Lâna, mi-a răspuns. Lâna a acţionat cu vârf și în- 
desat. 

Continuam să galopăm și toată lumea se dădea 
la o parte. Acolo, la rădăcina copacului, o fată zăcea 
inconştientă. O altă fată în armură grecească era înge- 
nuncheată lângă ea. 

Sângele îmi vâjâia în urechi. Mi-era greu să gândesc. 
Fusese Annabeth atacată? Dar de ce era Lâna încă acolo? 

Copacul părea în regulă. Rana provocată de otravă — 
care se vindecase de la întoarcerea din misiunea noastră — 
era acum complet închisă. Pinul părea teafăr și nevă- 
tămat, ca un copac nou-nouţ, hrănit de esenţa Lânii de 
Aur. 

— A vindecat copacul, a spus Chiron, cu vocea răgu- 
șită. Și otrava n-a fost singurul lucru pe care l-a curățat. 

Apoi mi-am dat seama că nu Annabeth era cea care 
zăcea la pământ. Ea era cea în armură, care îngenun- 
chease lângă fata inconștientă. Când Annabeth ne-a vă- 
zut, a alergat la Chiron. 

— A... ea... dintr-odată acolo... 

Ochii îi erau plini de lacrimi, dar tot nu înţelegeam. 
Eram prea speriat ca să-mi dau seama care-i treaba. 
Am sărit de pe spatele lui Chiron și am alergat spre fata 
inconștientă. Chiron a spus: 

— Percy, așteaptă! 

Am îngenuncheat lângă ea. Era un pic mai în vârstă 
ca mine, cu părul negru, scurt, și pistrui pe nas. Avea 
constituţia unui alergător de cursă lungă, suplă şi pu- 
ternică, și purta haine care erau undeva între punk și 
goth - tricou, blugi negri zdrențuiţi și o geacă de piele 
neagră, cu insigne cu o grămadă de trupe de care nu 
auzisem. 

Nu era o rezidentă. Nu știam să aparţină vreunei ca- 
bane. Și totuși, aveam sentimentul ciudat că o mai vă- 
zusem cândva... 

— E adevărat, a spus Grover, gâfâind fiindcă urcase 
în fugă dealul. Nu-mi vine să cred... 

Nimeni altcineva nu s-a mai apropiat de fată. 

I-am pus mâna pe frunte. Pielea îi era rece, dar dege- 
tele m-au furnicat de parcă m-aș fi ars. 

— Are nevoie de nectar şi ambrozie, am spus. 

Era clar că era un semizeu, indiferent dacă era rezi- 
dentă sau nu. Îmi dădeam seama de la o simplă atinge- 
re. Nu înţelegeam de ce erau cu toţii atât de speriaţi. 

Am apucat-o de umeri și am ridicat-o în fund, punân- 
du-i capul pe umărul meu. 

— Haideţi! le-am strigat celorlalți. Ce-i cu voi, oa- 
meni buni? S-o ducem la Casa cea Mare. 

Nimeni n-a făcut niciun gest, nici măcar Chiron. Cu 
toţii păreau prea uluiţi. 

Apoi fata a suspinat. A tușit și și-a deschis ochii. 

Irișii ei erau de un albastru uimitor — un albastru me- 
talic, la fel ca bomboanele pe care mi le dădea mama la 
ocazii speciale. 

Fata m-a privit cu uimire, tremurând și cu privirea 
rătăcită. 

— Cine... 

— Sunt Percy, am spus. Eşti în siguranţă acum. 

— Ce vis ciudat... 

— E în regulă. 

— Pe moarte. 

— Nu, am asigurat-o. Eşti bine. Cum te cheamă? 

Atunci mi-am dat seama. Chiar înainte s-o spună. 

Ochii albaştri ai fetei priveau într-ai mei și am înţeles 
în ce constase misiunea cu Lâna de Aur. Otrăvirea copa- 
cului. Totul. Cronos făcuse asta pentru a mai introduce 
o piesă de şah în joc — încă o șansă de-a controla profeția. 

Până şi Chiron, Annabeth și Grover, care ar fi trebuit 
să sărbătorească momentul, erau prea șocați cu privire 
la ce putea însemna asta în viitor. lar eu ţineam în braţe 
pe cineva care era menit să fie cel mai bun prieten al 
meu sau, poate, cel mai mare dușman. 

— Sunt Thalia, a spus fata. Fiica lui Zeus. 

